
Skiriu Nit 


Tu užbūrei mane, aš apkerėtas 
Ir man taip sunku išeit 


- Bob Dylan „Šiąnakt būsiu čia su tavimi“ (Tonight III Be Staying 
Here with You) 


Pro šalį praėjo Amžinybė sutenerio povyza. 
Čiauškesys nutilo. 


- Jean Genet „Gėlių Dievo Motina“* 


Ta kibi žmogaus sąmonė labai gili ir subtili; 
Jos galimybės tarsi srauni upė. 
Neišmanėliams to neaiškinu, 
Nes bijau, kad pamanys, jog kalbama apie juos pačius. 


— Gautama Buda „Sandhinirmočana Sutra“ 


* Iš prancūzų kalbos vertė Dainius Gintalas. 


TOBULAS PRODUKTAS 


| 


Nedaug nusikaltimų verčia baimintis dėl žmonių padermės evo- 
liucijos. Dabar kaip tik tokį stebiu. 

Su gera savo drauge FTB agente Kimberle Džouns sėdžiu už- 
temdytame Aštuntojo rajono policijos nuovados kambaryje; aukš- 
tai ant sienos, kad nepasiektų kokie piktadariai, kabo keturiasde- 
šimt dviejų colių skystųjų kristalų „Toshiba“ monitorius. 

Vaizdas, kurį žiūrime su FTB, nufilmuotas dviem profesiona- 
liomis kameromis, perteikiančiomis vientisą panoraminį vaizdą 
su pritraukimais, iš įvairių kampų ir panašiai, - man sakė, kad 
filmuota mažiausiai dviejų operatorių. Spalvos puikios, tuos sub- 
tilius jų atspalvius užtikrina nežinau kiek milijonų pikselių; mudu 
žiūrime aukščiausios, mūsų protėviams nepažįstamos, civiliza- 
cijos produktą. Tačiau filmo pabaigoje kietoji Kimberlė vis dėlto 
prapliumpa ašaromis, kaip, tiesą sakant, ir vyliausi. Ji atsisuka į 
mane išplėtusi akis. | 

— Pasakyk, kad tai netikra. 

- Yra kūnas, - atsakau. 

— O Dieve, - taria Kimberlė. - Švenčiausiasis Jėzau, mačiau ir 
kruvinesnių dalykų, bet tokio demoniškumo dar ne. Maniau, kad 
jau esu mačiusi viską, - ji atsistoja. - Man trūksta oro. 

Pagalvoju: Bankoke? Tačiau nusivedu ją keliais koridoriais, 
paskui į priimamąjį, kur perpus už ją mažesni rudaodžiai vyrai 
ir moterys laukia, kol koks faras išklausys jų buitinius nusiskun- 
dimus. Nepasakytum, kad atmosfera smagi, tačiau ji žmogiška. 
Kimberlė, kaip ekstravertė amerikietė, visai nesigėdija nosine 
šluostytis paraudusių akių prieš žiūrovus, o šie, savaime supran- 
tama, mano, kad aš ką tik suėmiau šitą farangę dėl kokio nedidelio 
kiekio narkotikų - turbūt kanapių. Ji, kaip ir aš, nevalingai nu- 
žiūri visas plastikinėse kėdėse sėdinčias merginas. Yra trys, visos 
prostitutės (taip nesirengia jokia save gerbianti tajė). Dėmesys 
jas siutina, jos piktai spokso į mus nenuleisdamos akių. Manau, 
kad Kimberlė mielai jas apkabintų iš dėkingumo, kad jos vis dar 
gyvos. Išsivedu ją į gatvę: ne visai tai, ką įsivaizduoji, išgirdęs 
žodžius „šviežias oras“, bet ji vis vien giliai įkvepia. 

— Viešpatie, Sončajau. Koks pasaulis. Kokius monstrus mes 
kuriame? 

Mums su Kimberle pavyko pasiekti tai, kas nedažnai pasitai- 
ko: intymų, bet be sekso ryšį tarp bendraamžių vyro ir moters, 
traukiančių vienas kitą, tačiau dėl bet kokios analizės ribas per- 
žengiančių priežasčių nusprendusių nieko ta linkme nedaryti. 
Ir vis dėlto aš nustebau, kai vos sulaukusi mano paklaikusio 
skambučio ji paprasčiausiai sėdo į lėktuvą. Nė nenumaniau, kad 
dabar jos specializacija snufo filmai; taip pat nesusivokiau, kad 
tarptautinėje teisėtvarkoje jie yra pagrindinė šio mėnesio tema. 
Šiaip ar taip, puiku, kai pašonėje turi aukščiausios klasės profę su 
naujausiomis technologijomis. Ji ne tokia intuityvi kaip aš, tačiau 
jos protas aštrus kaip peilis. Tik kaipgi man su ja elgtis - kaip su 
vyru ar kaip su moterimi? Ar ten, iš kur ji atvykusi, esama kokių 
nors taisyklių? Draugiškai apkabinu ją ir spusteliu ranką, tai, regis, 
kaip ir viską pasako. 

— Puiku, kad tu čia, Kimberle, - sakau. - Dar kartą ačiū, kad 
atvažiavai. 

Ji nusišypso su ta nekaltybe, kuri kartais seka po emocinės 
katastrofos. 

— Atsiprašau, kad elgiuosi kaip mergaitė. 

— Kai žiūrėjau pirmą kartą, ir aš buvau kaip mergaitė. 

Ji nenustemba, linkteli. 

— O iš kur jį gavai, paėmėt per kokį reidą? 

Papurtau galvą. 

— Ne, man jį atsiuntė anonimiškai, į namus. 

Jos žvilgsnis rodo, jog supranta: čia jau esama asmeniškumo. 

— O kūnas - kur jį radote? Nusikaltimo vietoje? 

- Ne. Jis buvo atvežtas atgal į jos butą ir tvarkingai padėtas ant 
lovos. Tyrėjai sako, kad ji tikrai nužudyta kažkur kitur. 

Dabar prasimuša amerikietiškas heroizmas. 

— Mes juos sučiupsime, Sončajau. Tik sakyk, ko tau reikia, ir 
aš rasiu, kaip tai suorganizuoti. 

- Nežadėk, - atsakau. - Čia tau ne Irakas. 

Ji susiraukia. Matyt, daugeliui amerikiečių nusibodo girdėti 
tokius pasišaipymus. 

— Taip, bet tas filmas tam tikro stiliaus, jaučiasi profesionalu- 
mas, o jei tas alfa patinas ne iš Šiaurės Amerikos, grąžinu atgal 
pažymėjimą. 

— Holivudo produkcija? 

— Tiesą sakant, tokių dalykų pirmiausia pradėčiau ieškoti JAV. 
Ypač Kalifornijoje, bet ne Holivude. Gal San Fernando slėnyje, 
su tarptautiniais ryšiais. Tai gali sietis su tuo, kuo užsiiminėju 
namie. 

— O kotu ieškotum? Jis buvo su juoda latekso kauke. 

- Skylės akims gana didelės - šviesa turėjo patekti. Visuose šitos 
šalies pasienio punktuose yra izometrinės kameros. Padaryk man 
to DVD kopiją - įtrauksiu į tyrimą mūsų kompiuterininkus. Jei 
jiems pavyktų rasti gerą jo akių kadrą ir padidinti, būtų ne prasčiau 
už pirštų atspaudus. Net geriau. Ar leisi man pamatyti kūną? 


- Jei tik nori. Tačiau kaip smarkiai nori į tai gilintis? 

— Klausyk, žinau nedaug, bet Čanija man sakė, kad tu labai 
nusiminęs. O tai jaudina ir mane. Jei tik galiu padėti, tai noriu 
taip ir padaryti. 

— Čanija tau išsipasakojo? 

— Ji myli tave. Ir leido man suprasti, kad tau reikia trupučio 
moralinės paramos iš kolegės profesionalės. Pasakiau - gerai, jei 
tik jis mane prisileis, padarysiu, ką galiu. 

FTB nė nenumano, kiek mano akyse užsidirbo taškų dėl to, 
kad su nėščia buvusia trečiojo pasaulio prostitute elgiasi kaip su 
drauge ir sau lygia. Šiuose kraštuose nuo tokio heroizmo atkąra 
žandikauliai. Žinoma, Čanija ją irgi labai myli, o kai tajė myli, ji 
netyli. 

Pravažiuoja tuktukas, spjaudydamas nuodingus dūmus iš savo 
dvitakčio variklio. Kadaise jie buvo Tailando simbolis: trys ratai, 
metalinis stogas ant vertikalių atramų ir linksmas, besišypsantis 
vairuotojas. Dabar tai - turistinė vilionė, skirta vis mažėjančiam 
būriui turistų. Kol kas naujasis tūkstantmetis nieko naujo neat- 
nešė; vietoj to mus kankina tam tikra nuojauta, kad sugrįžimas 
prie senosios skurdo naštos ir bus mums tekusi globalizmo dalis. 
Kimberlė šito dar nepastebėjo - čia ji dar tik dvi dienas, ir jau 
visiškai užvaldyta darbo. Nepastebi ne tik tuktuko, bet ir jo sklei- 
džiamos smarvės. 

— Neduodu saviškiams kopijuoti to įrašo, - sakau. Ji pažvelgia į 
mane. - Tokie dalykai gaminami labai mažu tiražu, parduodami 
specializuotai tarptautinei rinkai. - Ji vis dar nenuleidžia nuo 
manęs akių. Jaučiu kaip kaklu ima kilti karštis, raudonis išmuša 
veidą. - Čia skurdi šalis. - Ji vis dar neatitraukia akių: man reikia 
kažkaip išsisukti. - Jie parduos jį. 

Ji nusuka akis, kad nepamatyčiau paniekos. Po kelių sekundžių 
žvaliai sako: 

— Viskas gerai. O kaip ruošiesi jį nusikopijuoti? 

— Nesiruošiu. Deduosi į kišenę. O tu, nuėjusi į „Grand Britan- 
nia“ viešbučio verslo centrą, galėsi jį išsiųsti tiesiai iš disko. 

Ji palaukia priimamajame, kol nueinu pasiimti disko - 5,7 
megabaitų gryniausio pragaro. Išėjusi į gatvę ji stabteli ir įsispok- 
so į jauną dvidešimtmetį vienuolį. Jis aukštas, jo esybėje esama 
egzotiškos elegancijos, nesuderinamos su interneto kavine, kur 
jis ruošiasi užeiti. 

— Sangha nepritaria naudojimuisi internetu, ypač viešose vie- 
tose, tačiau tai nedidelis nusižengimas. Vienuoliai dažnai juo 
naudojasi, naršo budistinius tinklalapius, - paaiškinu nudžiugęs, 
kad galiu pasikalbėti apie ką nors lengvesnio nei snufo filmai. 

— Ar jis dažnai čia būna? Kažkaip man šita vieta nepanaši į 
tokią, kur vienuoliams patiktų lankytis, - Kimberlei irgi norisi 
lengvo pokalbio. 

- Vakar jį mačiau pirmą kartą. Nežinau, kokiam vatui jis pri- 
klauso. 


2 


Požeminėje daktarės Supatros karalystėje ant sienų kabo diskiniai 
pjūklai ir dvidešimt skirtingų peilių, pradedant mėsos kapoklė- 
mis, baigiant ploniausiais stiletais. Apie įrašą jai dar nepasakojau; 
tiesą sakant, nepasakojau niekam, išskyrus FTB ir Čaniją, o tai juk 
išties nesako nieko gero apie tajų vienybę, ar ne? Nesakau, kad 
nepasitikiu Supatra. Šiais laikais, kai dorybė ir garbingumas pasi- 
taiko nedažnai, tie, kurie jų turi, paprastai turi iki valios. Supatra 
lygiai tokia pati nepaperkama kaip ir aš. Apie įrašą jai nepasakoju, 
nes nenoriu, kad susidarytų išankstinę nuomonę. 

Supažindinu daktarę su Kimberle. Supatra žvelgia į ją kiek 
įtariai; šiais laikais mes visi šiek tiek išvargę ir nepatiklūs, nes 
jaučiame kompleksą dėl Vakarų viršenybės; tačiau Kimberlė jau 

ne visai tokia. Mudu susipažinome čia, Bankoke, prieš kokius 
penkerius metus tirdami bylą, kai ji buvo hormonų kankinama 
galvų medžiotoja. Dabar ji kur kas liūdnesnė ir išmintingesnė. 
Net išmoko tajų papročių tiek, kad dabar sugeba visai neprastai 
suspausti delnus, kilstelti juos prie lūpų ir nusilenkti Supatrai, 
išreikšdama pagarbą jos amžiui: Supatrai virš penkiasdešimt, ji 
ne aukštesnė nei penkių pėdų, liekna ir griežta, su baltu labora- 
torijos chalatu. Dabar, kai Kimberlė parodė nuolankumą, Supatra 
pasirengusi atverti širdį - vedasi mus iš laboratorijos į rūsį. Eina 
mąsliai pakreipusi galvą į šoną - tai kažkaip kompensuoja jos 
mažą ūgį ir atrodo, kad ji aukščiausia iš mūsų. Klausia: 

— Taigi, Sončajau, ar žinai, kas toji auka? 

Mano veidas persikreipia, bet taip trumpai, kad Supatra nė 
nepastebi. Tačiau pastebi Kimberlė - tomis savo negailestingomis 
žydromis akimis: 

— Patikrinau pirštų atspaudų duomenų bazę. Jos vardas Dam- 
rong, ji iš Isakito. 

— Prostitutė? 

- Žinoma. 

— Hm. 

Priėjome prie mirties spintos - kokio šimto žmogaus dydžio 
stalčių sienoje. Supatrai nė nereikia sužinoti numerio, ji priei- 
na prie vieno iš stalčių maždaug kelių aukštyje ir mosteli man 
ištraukti. Jis sunkus, bet išvažiuoja maloniai lengvai; stipriau 
truktelėjus ratukai ima suktis ir Damrong išlenda galva į priekį. 
Darsyk susiraukiu. Supatra pamano, kad tai dėl jautrios mano 
prigimties; FTB žino visai ką kita. 

Ji atrodo įspūdingai net ištinusiu nuo smaugimo veidu. Matyti 
tobula žandikaulio linija, aukšti skruostikauliai, egiptietiškai 
įkypos akys, gausybė įvairių šypsenų, kuriomis šypsojosi tos 
plonos, bet juslios lūpos, tobuli balti dantys, net tai, kažkas 
ypatinga... 

Ką aš apgaudinėju? Žinoma, kad smaugimas klaikiai išdarkė 
jos tobulą bruožų darną, ištindino juos kone neatpažįstamai; kiti 
čia pamatytų tik bjaurų lavoną - mat jų proto netemdytų pažino- 
jimas. Tačiau iki galo ištraukęs stalčių pamatysi neabejotiną jos 
rankų ir kojų tobulybę, pilnas krūtis, tvirtas, bet dailias šlaunis. 
Gakta nuskusta, į vieną lytinių lūpų priverta sidabrinių žiedų. 
Aplink bambą tatuiruotė - niekuo neypatinga gyvatė aplink kardą. 
Niekaip nesusilaikau nesuėmęs ir nepasukęs jos kairiojo riešo: 
išilgai nedidelės venos matyti ne ilgesnis nei colio baltas randelis. 
Daktarė Supatra linkteli: 

— Mačiau. Sena žaizda. Jei ji ir bandė žudytis, tai nelabai rim- 
tai. 

— Taip, - atsakau. 

Supatra ją susiuvusi visai dailiai - ji tuo garsėja. Mano žvilgsnis 
tyrinėja didžiulį Y formos pjūvį per visą Damrong krūtinę, iki pat 
dubens. Visi organai išimti, man sunku tą suvokti, ypač kai FTB 
akys, užuot tyrinėjusios lavoną, žvelgia į mane. 

— Taigi, - klausiu nurydamas seiles, - ką galite mums pasa- 
kyti? 

- Dėl mirties priežasties? Šiuo atveju ką matot, taip ir yra. 
Ji mirė pasmaugta maždaug centimetro storio nailonine virve. 
Tą oranžinę virvę, kurią jūsų vyrai rado aplink jos kaklą, žudi- 
kas ir naudojo: pluoštas atitinka. Dėl mirties priežasties neverta 
ginčytis — visi organai puikios būklės, nėra nei kitų žaizdų, nei 
virusinių ar bakterinių ligų sukėlėjų, galėjusių kaip nors prisidėti 
prie jos mirties. 

- O seksualinės prievartos požymių yra? 

- Absoliučiai jokių. Panašu, kad naudotas lubrikantas. Žinoma, 
tai nebūtinai reiškia, kad santykiauta abipusiu sutikimu, tik tiek, 
kad santykinai neskaudėjo. 

— Spermos? 

Purto galvą. 

— Būta nesenos ir vaginalinės, ir analinės penetracijos, reikia 
manyti, peniu, taigi turbūt naudotasi prezervatyvu. Nėra nei 
spermatozoidų, nei sėklinio skysčio požymių. 

Sekundę lukteliu, nes Supatra delsia, vaidina dvasios lyderę, 
nieko nesako, todėl paklausiu: | 

— Ir? 

- Jokių pramoginių narkotikų. Kad ir kokia mirštant buvo jos 
dvasinė būklė, mergina nebuvo apsvaigusi nuo narkotikų. 

— Priešinimosi požymių? - viltingai klausia FTB. 

Supatra papurto galvą. 

— Štai tai ir keista. Juk tikėtumeis bent jau kokių nors mėlynių 
ar nubrozdinimų ant kūno nuo priešinimosi, bent jau patemptų 
raumenų. Atrodo, tarsi ją pasmaugė surištą - tik tiek, kad nesi- 
mato ir jokių surišimo požymių. 

— Velnias, - sako Kimberlė. Supatra kilsteli antakį. - Turbūt 
tiesiog nenoriu patikėti tokia pabaiga. 

— Pabaiga? —- susidomi Supatra. - Kokia pabaiga? 

Kimberlė užsidengia burną, bet jau per vėlu. Viską prisipažįstu: 
papasakoju Supatrai apie įrašą. Supatra linksi; ji tikra profesionalė 
ir puikiai supranta, kodėl jai apie tai nepapasakojau anksčiau. Net 
motiniškai globėjiškai nusišypso. 

— Tingumas - mūsų tautos silpnybė, - paaiškina ji FTB. — 
Sončajus baiminosi, kad pamačiusi filmą aptingsiu ir neatliksiu 
darbo iki galo. 

— Nusprendžiau nepasakoti apie tą diską dar nežinodamas, kad 
jūs būsite šitos bylos patologe anatome, - paaiškinu. 

— Manau, kad nusprendei nepasakoti apie tą diską ir dėl kitų 
priežasčių, ar ne? Sako, kad snufo filmai labai pelningi tarptau- 
tinėje rinkoje. Tavo rankose labai vertinga prekė. - Ji atsisuka į 
Kimberlę: - Tačiau kas ten yra su ta pabaiga, kad jums taip sunku 
su tuo susitaikyti? 


Kimberlė nenori atsakyti, taigi pasižadu Supatrai parodyti 
visą įrašą, kai tik turėsiu laiko. Tačiau FTB turi dar vieną klau- 
simą. 

— Daktare Supatra, ar esate kada anksčiau susidūrusi su tokiu 
smaugimo atveju, kai nematyti visiškai jokių priešinimosi požy- 
mių“ 

Supatra smalsiai į ją pažvelgia, tarsi ūmai suvokusi, ką šita byla 
gali reikšti farangei. 

— Dabar neprisiminsiu, tačiau turėkite omeny, kad čia kultūra 
kitokia, sukurianti visai kitokį suvokimą. 

Kimberlė susiraukia. 

— Kitokį suvokimą? 

— Mirties, - sako patologė, - tai, kaip kultūra supranta mirtį, 
nulemia jos požiūrį į gyvenimą. Nepykite, tačiau kartais atro- 
do, kad Vakarai yra neigimo būsenos. Tajų požiūris yra kiek 
kitoks. 

— O kas Tailande tokio skirtingo? 

— Ak, kalbu ne tik apie Tailandą. Visa Pietryčių Azija apimta 
šmėklų viruso - malajai dar labiau nei mes. Žinoma, statistikos 
nėra, bet, pasiklausiusi tajų, prieitumėt išvadą, kad vienam gyva- 
jam čia tenka šimtas šmėklų. 

- Bet jūs taip nemanote, daktare Supatra. Jūs mokslininkė. 

Daktarė Supatra nusišypso ir, pakėlusi antakius, žvilgteli į 
mane. Aš linkteliu. 

— Aš mokslininkė - bet ne vakarietė mokslininkė. Sončajui 
leidus, norėčiau jums šį tą parodyti. 

Aš vėl linkteliu, už Kimberlę, ir mes nusekame paskui Supatrą 
į jos kabinetą - kitą morgo dalį. Dviprasmiškai šypsodamasi ji 
išsitraukia iš stalčiaus nešiojamąjį kompiuterį su „Sony Handy- 
cam“ kamera. 

— Štai ką aš dažniausiai veikiu naktimis, - sako Supatra. 

Ji pademonstruoja, kaip nukreipia kamerą į savo kabineto lan- 
g3, išeinantį į morgą, priešais lavonų eiles metaliniuose kapuose, 
ir įrašinėja. 

— Gal norite pamatyti vakarykštės nakties kolekciją? 

Supatra darsyk pažvelgia man į akis; juk, šiaip ar taip, FTB 
mano viešnia. Keistai jausdamasis, linkteliu dar kartą. Ar pasi- 
duodu piktai pagundai? Staiga imu nervintis dėl šito priėmimo į 
draugiją be perspėjimo; o jei FTB paklaiks? Tačiau svarstyti jau 
per vėlu. Kimberlė atsisėda į Supatros kėdę prie rašomojo stalo, 
o toji kurį laiką dar spaudinėja klavišus. 

- Štai. Deja, tenka naudoti infraraudonuosius spindulius, todėl 
vaizdas nelabai ryškus. Tačiau moksliškai sunkiai paaiškinamas. 

FTB negali patikėti tuo, kas vyksta. Vos prieš kelias sekun- 

„des tai buvo daugmaž normali farės darbo diena. Įdėmiai stebiu 
Kimberlę, kai pasirodo vaizdas. Supatra jau yra man tai rodžiusi, 
taigi puikiai nutuokiu, ką regi FTB, nors pats ekrano ir nematau. 
Kimberlė perbąla, pakelia ranką prie veido, žvilgteli į mane, vėl 
atsisuka į kompiuterį, papurto galvą ir susiraukia. Užsidengia 
ranka burną, regis, tuoj apsivems. Supatra pasilenkia ir išjungia 
vaizdą. 

FTB atsistoja pykčio perkreiptu veidu. 

- Atsiprašau, - sako visa išraudusi. - Aš šitoje šalyje tik viešnia 
ir, deja, nemanau, kad tai labai juokinga. 

Supatra pažvelgia į mane ir kilsteli rankas. Kreipiuosi į ją ta- 
jiškai: 

— Viskas gerai, Kimberlė elgiasi lygiai taip pat, kaip ir aš, kai 
pamačiau tai pirmą sykį. Jai reikia kažkaip įtikinti save, kad tai 
netikra, kad tokių dalykų nebūna, kad tai apgaulė. 

Supatra: 

— Ką man daryti? Ji labai susinervinusi. Nemanau, kad reikėjo 
jai rodyti, Sončajau. Ar bus paprasčiau, jei apsimesiu, kad tai 
apgaulė? 

— Nesvarbu, darykite, kaip jums atrodo geriausia, - gūžteliu. 

— Labai atsiprašau, - angliškai sako Kimberlei Supatra. - Toks 
jau tas tajų humoras. Nenorėjau jūsų įžeisti. 

Taip pamaloninta FTB nusišypso. 

— Nieko baisaus. Turbūt tai kultūriniai dalykai. Aišku, tikriau- 
siai kitomis aplinkybėmis man tai atrodytų juokinga. Nenorėčiau 
sugadinti malonumo - tiesiog nesitikėjau, kad pasišaipysite iš 
manęs. 

— Labai atsiprašau, - Supatra nusilenkia, demonstruodama, 
kaip gailisi. 

Dabar Kimberlė jau nori pasirodyti suprantanti juokus. 

- Labai gudru, - sako ji. - Nežinau, kaip jums tai pavyko. Ar 
tikėjimas, kad vaiduokliai sanguliauja ir daro vieni kitiems ši- 
tuos - ėė, šituos bjaurius dalykus, irgi priklauso tajų kultūrai? To 
dar negirdėjau. Nuostabu, kaip jums pavyko išgauti tokius efektus. 
Turbūt rimtai užsiimate mėgėjišku kinu. 

— Taip, - atsako Supatra. - Kameros daro stebuklus. Tačiau, 
kalbant apie tą vaiduoklių kvailiojimą, nereikia pamiršti, kad 
mirus smegenims lieka dar daug poreikių. Sutinku, žiūrėti į visa 
tai nelabai malonu. 

— O kaip jūs sukūrėte tuos kitus padarus, tuos nežmogiškus? 

- Ak, naudoju specialią animacinę programą, - atsako Supatra, 
nusilenkdama Budai, sėdinčiam šventyklėlėje vidury sienos, ir 
prašydama atleisti už nekaltą melą. 

— Neįtikėtina. Nesu mačiusi nieko panašaus. Atrodo kur kas 
pažangiau už bet kokią Holivudo produkciją. 

Supatra priima komplimentą ir nusiveda mus atgal į viršų. 
Matau, kad pyksta ant manęs už tai, kad paskatinau ją pasidalyti 
savo pomėgiu su farange, nes atsisveikindama nežiūri į akis. 


Kai išeiname į gatvę, apie Damrong kalbėtis nenoriu, tačiau jau- 
čiuosi tarsi patekęs į spąstus. Turiu taksi parvežti Kimberlę į 

viešbutį, ir jos tylėjimas užslegia mano sąžinę tarsi vis sunkėjantis 
akmuo. Jai net nereikia į mane pažvelgti. Ji spokso pro savo šoninį 
langą ir apsimeta esanti diplomatiška, bet tuo tarpu didžiulė juoda 
tylos našta plečiasi lašas po lašo. 

- Aišku, kad Čanija žino, - prabylu po ilgos pauzės. - Tai buvo 
dar prieš mums susipažįstant. Todėl ji ir kalbėjosi su tavimi apie 
tai. Nes baiminasi, kaip tai mane paveiks. Ji manė, kad tu esi vie- 
nintelė, galinti man padėti psichologiškai. Pati jaučiasi bejėgė. 

Kimberlė kurį laiką nesako nieko. Paskui pasilenkia ir paprašo 
vairuotojo, kad, užuot vežęs į jos viešbutį, nuvežtų mus į „Ihe 
Dome“ restoraną „State Tower“ pastato viršuje. Protingas spren- 
dimas. Pakilus kelis šimtus pėdų virš miesto, lauko restorane ir 
kokteilių bare, po žvaigždėmis, egzotiškas kokteilis su kokosų 
pienu Kimberlės rankoje, „Kloster“ alaus butelis - manojoje, pa- 
sijunti, tarsi kaukolės stogas būtų pakilęs, kad susilietų su nakties 
dangumi: kosminė išpažintis. 

— Taigi viskas buvo šitaip, - prabylu. 

Jei to nesate patyrę, suprasti bus sunku. Jei nebūčiau sutikęs 
Damrong, - ir mane juokintų kvailas vyrų, kuriuos tu, farange, 
primygtinai vadini „įsimylėjusiais“, elgesys. Čia mes į tai žiūrime 
kiek kitaip. 

Verčiau pirmiausia kuo greičiau baikime su ta nepatogiąja da- 
limi: Damrong mane suviliojo be jokių pastangų, per savaitę, kai 
tik įsidarbino mano motinos bare, kur vis dar jai padedu. Kaip visi 
geri papasanai, laikausi principo niekada netestuoti pačių teikiamų 
paslaugų, niekad to ir nedariau. Tačiau jaučiausi vienišas, baisiai 
ilgėjausi darbo metu žuvusio savo partnerio Pičajaus. Ir kaip kvai- 
lys nė nenumaniau, kad mano jausmai naujajai žvaigždei bus tokie 

akivaizdūs. Žvelgiant atgal, ji tikriausiai suprato, ką jaučiau dar 
tada, kai pats to nežinojau. Kokiu momentu vyro jausmai moteriai 
pereina nuo objektyvaus susižavėjimo iki savininkiškos psichozės, 
prieš kurią taip karštai agituoja Buda? Pamenu tik tiek, kad buvo 
Songkranas, tajų Naujieji metai ir karščiausias saulės ciklo laikas. 
Tas Songkranas - maždaug prieš ketverius metus - buvo ypač 
troškus; tada, kai Saulė keliavo per Aviną, o Marsas vijosi Venerą 
negailestingame Skorpiono ženkle. Kankinamam beviltiškos mei- 
lės, man beliko tik rašyti prustiškas odes į savo kompiuterį: 


Ang vakarą žvelgiau nuo baro durų, kaip ji atvažiuoja gatvele 
ant taksi motociklo su kažkokia nauja rėkiančios spalvos suknele, 
puikiai išreiškiančia šito siaubingo metų laiko esybę, išdidžiai 
mosteli galva, taip, kad tanki švytinčio tamsaus šilko banga net 
užgožia jos apdaro grožybę, ir išdidžiai žengia į viešnamį, kur 
aš laukiu jos ir tik jos... 


O varge. Turbūt kiekvieną tokios būsenos vyrą jo meilės objektas 
permato kiaurai, tiesa? Manau, kad kaip tik tą naktį, kai parašiau 
šituos žodžius, apie antrą nakties, man kaip tik besiruošiant už- 
daryti, ji bare liko vienintelė. Jau buvau išjungęs muziką, ir man 
atrodė, kad visi mano prieš uždarant sukeliami bjaurūs garsai - bu- 
telių barškėjimas, išmetamos šiukšlės, kriauklėje plaunamos tau- 
rės - puikiai atspindi mane persekiojančią vienatvę. Kai ji išeidama 
praėjo pro mane, nudelbiau akis į grindis, kad nesusidurčiau su jos 
žvilgsniu. Ji suvaidino, kad pasipainiojo man po kojomis, bet aš į 
tas pinkles nepakliuvau. Tada ji švelniai suėmė man už smakro ir 
pakėlė galvą, kad pažvelgčiau jai į veidą. Tiek ir tereikėjo. Karštinės 
apimti net nepasivarginome užlipti į miegamuosius. 

— Tu nuostabiausias meilužis, - po visko sušnibždėjo ji. Stan- 
dartinė kekšės šneka, žinoma, o aš, kaip standartinis klientas, 
labai norėjau tuo tikėti. 

Išties, dabar jau lengva kalbėti, kad visas tas romanas atro- 
do siaubingai standartinis jau nuo pat pradžios, per vidurį ir 
pabaigoje, tiek aš ir pasakau FTB, kuri vengia mano žvilgsnio 
per visą mano pasakojimo sagą. Kažkaip ji tarsi iškyla iš pačios 
Songkrano beprotybės. Anksčiau Songkranas buvo šventa šventė, 
kur švęstas vanduo buvo švelniai pilamas ant vienuolių ir garbių 
senjorų; tačiau dabar Bankoke ją perėmė farangai: nesubrendėliai 
trisdešimtmečiai, keturiasdešimtmečiai ir penkiasdešimtmečiai 
rausvažandžiai pažeidėjai stovi sargyboje su ilgavamzdžiais van- 
dens pistoletais ir apipurškinėja praeivius; prisigėrę jie tampa 
gana agresyvūs, paskui pavargsta, susigraudina ir susiriečia ant 
šaligatvio su savo plastikiniais žaislais. Visi, tą vakarą užėję į 
barą, buvo peršlapę iki paskutinio siūlo; išmintingesni įsidėję 
mobiliuosius telefonus į sandarius maišelius. Visur tvyrojo be- 
protybė. 

Gurkšteliu alaus. Dabar mudu su FTB spoksome į Orioną, 
vyriškai žingsniuojantį dangumi. 

— Gal praleiskim tą vidurį. Kuo viskas baigėsi? - klausia FTB 
be jokio pavydo ar kitokios emocijos; tačiau jos balsas kiek pa- 
šiurkštėjęs. 

— Ar moterys patiria tokią begalinę aistrą kaip vyrai? 

- Visišką psichinį pakrikimą, sunaikintą tapatybę, pakirstą ego, 
nežinią, ar esi vienas žmogus ar du, jokio saugumo jausmo, jei tik 
nesi su juo lovoje, ir labai menką, jei esi? Aišku. 

- Ir kaip tai paprastai baigiasi? 

— Tam, kuris kenčia labiausiai, paprastai telieka viena: nužudyti 
kitą arba bėgti laukais, kol dar gali, - ji žvilgteli į mane. - Juk tu 
faras ir kuo puikiausiai žinai, kad buitinis smurtas pats baisiau- 
sias. 

Šiurkšti jos farangiška tiesa mane ilgam pribloškia. Nesitikėjau, 
kad vakaras taip anksti pasieks kulminaciją. Tikriausiai praeina 
kokios dešimt minučių, kol galiu tai išsakyti: 

— Po tos pirmosios nakties priverčiau ją prisiekti, kad neis su 
jokiu klientu. Tiesiog nešios gėrimus ir flirtuos, o aš padengsiu 
jos prarastas pajamas, kad ir kokios jos būtų. Klasikinis savo mer- 
ginos skaistybę perkančio nupezusio kliento atvejis. Bent dešimt 
dienų ji laikėši savosios susitarimo pusės. Paskui vieną vakarą 
pasiurbė su raumeningu jaunu anglu. Jis sumokėjo jos baro baudą 
ir man panosėje išsivedė ją į viršų, - dar viena ilga pauzė. - Kaip ir 
sakei, arba juos nužudai, arba bėgi lauk. Tvardžiausi tik tiek, kiek 
prireikė paskambinti motinai, kad perimtų barą likusiam vakarui. 
Kitos merginos turėjo jai papasakoti, kas nutiko. Aš išvažiavau 
dviejų savaičių atostogų į Samujį. Kai sugrįžau, motina jau buvo 
ja atsikračiusi. 

Kimberlė papurto galvą. Jos veide ima žaisti šelmiška šypsena, 
atmiešta užuojauta. 

— Vadinasi, galiausiai tave išgelbėjo mama? 

Linkteliu. 

— Taip, bet ne tik ji. Kai grįžau iš Samujo, pas mus įsidarbino 
Čanija. Tik pabūk su liguistu žmogumi ir suprasi, kas yra sveika. 
Nemanau, kad sugebėčiau taip vertinti Čaniją, jei nebūčiau prieš 
tai pametęs galvos dėl Damrong. Pasaulis sudarytas iš priešybių 
porų. 

Važiuojant taksi atgal į Sukumvitą, FTB taria: 

- Tą vakarą, kai ji tiesiai tau iš panosės patraukė į viršų su tuo 
anglu klientu, tu vos nenuėjai į jų kambarį? Praktiškai nebesi- 
valdei? 

— Taip. Mano ginklas gulėjo dėkle po kasos aparatu. Iškart tai 
labai aiškiai pajutau. 

— O paskui praleidai tas dvi savaites Samujyje kovodamas su 
žmogžudiškomis fantazijomis? 

— Be perstojo. Jos užeidavo bangomis. Tik rytais dar būdavau 
stiprus ir sugebėdavau jas suvaldyti. Visą kitą laiką gėriau alkoholį 
ir rūkiau gandžą. 

— O kaipgi ji? Kodėl ji taip pasielgė? Ar tai ne savidestrukcija? 
Juk, šiaip ar taip, buvai jos viršininkas. 

— Visiški vargšai neturi savojo aš, kurį galėtų naikinti. Vos tik 
gavę truputį valdžios, jie žino, kad tai tęsis tik minutėlę. Jie nepratę 
ruoštis ateičiai. Ir paprastai netiki ją turintys. 

FTB mąsto. 

— Ar tikrai? 

— Vargšams jau pats gimimas yra pagrindinė neganda: gauni 
kūną, kurį turi maitinti, apgyvendinti ir prižiūrėti, kartu ir po- 
reikį daugintis, tęsti. Visa kita tik vaikiškos problemos, įskaitant 
ir mirtį. 

Ji atsidūsta. Žinau, kad sakydama tai ji galvoja apie Damrong 
įrašą: 

— Bijojau, kad pasakysi kažką panašaus. 

Kai išleidžiu ją prie „Grand Britannia“ viešbučio, išgirstu klau- 
simą: 

— Tam, kad užgrobtų tavo sielą, ji būtų tau leidusi daryti bet 
ką, ar ne, bet ką, bet kokius iškrypimus, bet kiek nusivažiuo- 
ti? 

Atsakau tyla. Tačiau yra dar vienas dalykėlis, kurį FTB nori 
nusimesti nuo pečių prieš eidama gulti. 

— Otas daktarės Supatros hobis - ar jis tajams būdingas? O gal 
neklysiu, manydama, kad ji kiek ekscentriška? 

Kosteliu. 

— Visi tajai ekscentriški, Kimberle. Niekas mūsų nekolonizavo. 
Nelabai išmanome sektinas globalines normas. 

— Bet juk pats esi tai matęs, ar ne? Turiu galvoje, ten juk ne- 
buvo tik santykiaujantys vaiduokliai. Ten vyko išties groteskiški 
dalykai, su demonais ir, na, visokiais požeminiais padarais. Kalbu 
apie rimtai žvėriškus padarus. Viskas labai protingai susukta, bet 
labai liguista. 

Gūžteliu. 

— Ji jau daugiau nei dvidešimt metų dirba teismo patologe. 
Įsivaizduok, kokia turi būti jos pasąmonė. 

Išgirdusi tokį patogų, jos asmenines kultūrines nuostatas atitin- 
kantį paaiškinimą, FTB linkteli. Tačiau kažkas jai visgi neduoda 
ramybės. : 

— Sončajau, manęs neapleidžia jausmas, kad čia esama lygmenų, 
lygmens po lygmens. Ar tikrai kalbi su manimi atvirai? Juk išties, 
jei tie vaizdai Supatros kompiuteryje, jei jie būtų tikri, ji juk būtų 
garsi visame pasaulyje, ar ne? Tą imtųsi tirti ir National Geograp- 
hic, ir „Discovery“ kanalas, ir Scientific American, ir taip toliau? 

Mintis, kad Supatra leistų sau tapti bet kokio viešo dėmesio 
centru, man kelia šypseną. 

— Daktarė Supatra labai uždaras žmogus, - paaiškinu. - Manau, 
kad verčiau mirtų, nei įsiveltų į žiniasklaidos balaganą. 

Dabar FTB jau išlipusi iš taksi, bet durelės vis dar praviros, ji 
palinksta prie manęs baisiausiai suraukta kakta. 

— Turi galvoje, kad nori pasakyti, jog tas reikalas tikras? Ar 
gali būti tikras? 

— Priklauso nuo to, ką laikai tikru, - atsakau ir švelniai uždarau 
dureles. 


Važiuoju taksi atgal pas Čaniją, vienas, man galvoje vis sukasi tie 
troškūs, įtempti nedovanotinai aistringų minučių su Damrong 
vaizdiniai. Neprisimenu nė vienos dienos, kada nebūtume mylė- 
jęsi bent tris kartus: Išsakyk man savo širdį, Sončajau, papasakok 
apie savo malonumą. Noriu, kad man darytum tai, ko nedarei dar 
nė vienai moteriai. Sončajau, padaryk mane savo verge, skaudink 
mane, jei tik nori, tau galima, juk pats žinai. 

Tikėti tokia nuvalkiota banalybe gal ir labai naivu, bet kai tai 
sako ragana, jau palenkusi tavo širdį, apsvaigsti. 

Pasiekęs namus pamatau, kad Čanija manęs laukia. Ji žiūri mui- 
lo operą (magais, vaiduokliais ir skeletais pagardintą virtuvinę 

dramą) ir pasitinka mane lėtai sumirksėdama, nepakeičiamu mūsų 
tautos pasisveikinimu: 

— Ar pavalgęs? 

— Užkandau. 

Vos pabučiavęs ją, paglostau Guzą. Mudu juokaujame, kad šitas 
embrionas yra mano buvusio partnerio ir sielos brolio Pičajaus 
reinkarnacija. Tik tiek, kad tai ne visai juokai. Abu jį sapnuojame 
kone kasnakt, o Čanija jį apibūdino kuo puikiausiai, nors gyvo 
jai pažinoti niekada neteko. Tai ir klausiu: 

— Kaip Pičajus? 

- Gyvas ir spardosi, - ji įdėmiai žiūri į mane. - Na? 

— Parodžiau Kimberlei įrašą. Ji mano, kad galima užfiksuoti žu- 
diko akis naudojant izometrinę technologiją. Šiais laikais kiekvie- 
nas į Tailandą atvykstantis užsienietis turi būti nufotografuotas, 
taip reikalauja JAV. Pas juos tai vadinama laisve ir demokratija. 
Anksčiau ar vėliau turėtume jį sugauti. | 

Ji uždeda delną man ant skruosto, paskui uždeda ant kaktos, 
tikrindama, ar nekarščiuoju. 

— Dar nemačiau, kad tave taip paveiktų kokia byla. Ar tai tik 
todėl, kad buvote meilužiai? 

— O dėl ko dar? 

— Dėl ko dar? Aišku, kad dėl pabaigos. Ką apie tai pasakė 
Kimberlė? 

- Ji irgi nelabai gali į tai žiūrėti. Atmosfera buvo keista. 

- Ta moteris net ir mirusi turi galių apversti tavo pasaulį aukš- 
tyn kojomis. 

Kelias sekundes bandau suvokti tą skvarbią įžvalgą. 

- Ne tik mano. FTB ne kokia naivuolė, bet ji priblokšta. Štai 
ką tai daro tavo tikėjimui gyvenimu. Pasidaro kur kas sunkiau 
keltis rytais. Nesinori tuo tikėti, bet sunku nepastebėti akivaiz- 
džių dalykų. 

Atsakydama į tai ji paima mano ranką ir uždeda ant Guzo. 

Žinoma, jau apžiūrėjau Damrong butą, kur apsaugininkai rado 
jos kūną. Tačiau tada apsilankiau labai trumpai, paviršutiniškai, ir 
dabar jaučiu poreikį sugrįžti ten ir viską apžiūrėti atidžiau. Vakar 
turėjau begalę laiko tai padaryti, tačiau vakar buvo trečiadienis, o 
trečiadieniais su mirusiaisiais reikalų verčiau neturėti. Vakaruose 
visi keliai veda į Romą, o visi Rytų prietarai veda į Indiją; mūsų 
mokytojai brahmanai paliko aiškiausias instrukcijas apie šiuos ir 
apie kitus dalykus, įskaitant savaitės dienų spalvų kodus; jei paste- 
bėsite antradieniais daugelį mūsų vilkinčius rožiniais drabužiais, 
taip yra būtent dėl to. Paprastai šitų tradicijų nesilaikau, nebent 
dėl ko nors nervinčiausi. Šiandien mano kojinėse, marškiniuose 
ir nosinėje esama oranžinių atspalvių; dėl šventos ramybės. 
Damrong butas yra vidutinės klasės gyvenamajame name 
23-iojoje gatvėje, nuo čia iki mano motinos baro, „Senių klubo", 
kur naktį miegojau, visai netoli pėsčiomis. (Gerai, prisipažįstu, 
nenorėjau atnešti nelaimės Čanijai ir Pičajui trečiadienio naktį, 
kai dangų valdo juodasis dievas Rahu; pamaniau - jei jau mane 
puls Damrong šmėkla, verčiau tuos smūgius pasitiksiu klube.) 
Kol paruošiu barą vakarui, jau gerokai įdienoja; pagrindiniai 
reikalai - užsakyti alaus ir stipriųjų gėrimų, patikrinti, ar gerai 
atliko darbą valytojai, ir pasirūpinti Buda. Mūsiškis mažutis, ne 
didesnis nei dviejų pėdų, sėdi aukštai ant lentynos virš kasos 
aparato; tačiau jis baisiausiai mėgsta lotoso žiedų girliandas 
ir, jei tik pamirštu, kaipmat užsuka sėkmės čiaupelį. Prieš iš- 
eidamas į Damrong butą, šoninėje gatvelėje susirandu gatvės 
pardavėją su rikša, užversta lotoso girliandomis, kreng sangha 
tan (vienuolių krepšeliais, prikrautais visokių gėrybių: muilo, 
traškučių, bananų, cukraus, tirpios kavos; perki ir dovanoji savo 
mėgstamai šventyklai - taip užsidirbi taškų kitam gyvenimui), 
vėjo skambalėliais, bambukinėmis kėdėmis ir skintomis gėlėmis. 

Nusiperku tris lotoso girliandas, parsinešu jas atgal į klubą, 
papuošiu jomis mūsų mažąjį nepasotinamąjį Budą, uždegu smil- 
kalų ir laikydamas juos tarp delnų rūpestingai jam nusilenkiu, 
tikėdamasis, kad šiandien laimės neišbaidžiau. 

Pusvalandį ar daugiau palaukiu, kol pasirodys motina. Ji at- 
vyksta BMW su tamsintais langais. Jos vairuotojas išleidžia ją 
prie pat klubo ir nuvažiuoja į privačią automobilių stovėjimo 
aikštelę 23-iojoje gatvėje. Pastaruoju metu ji priaugo svorio, todėl 
aptemptas juodas timpes ir ankštus marškinėlius pakeitė laisves- 
ni ir konservatyvesni apdarai. Motina vilki ilgo tvido sijono ir 
švarkelio kostiumėlį (aiškiai matyti ketvirtadieniniai oranžiniai 
siūlai) - aukščiausios klasės, bet liūdnai sendinantį - ir apsikars- 
čiusi gausybe aukso. Ji tiesiog vidutinio amžiaus profesionalės 
įsikūnijimas, laisvai galėtų būti kokio universiteto dėstytoja. Kai 
peržengia slenkstį, pakšteliu jai į skruostą, o ji patenkinta linkteli, 
pamačiusi, kad pamaitinau Budą. Atsidūsta, prisėda prie vieno iš 
klubo stalų ir prisidega raudoną „Marlboro“. 

— Ši vieta taip pasenusi, Sončajau, - sako ji, nužvelgdama netikrą 
muzikos aparatą su gausybe blyksinčių žvaigždžių, Merlin Monro, 
Sinatros, „Mamas X Papas“, „Doors“, ankstyvųjų „The Beatles“ 
ir „Stones“ plakatus ant sienų. -. Mums reikia kažką daryti, kad 
pritrauktume klientų. Visi kiti barai atsinaujino. „Liepsnos na- 
muose “ir „Laputaitėse“ šoka nuogos merginos. Mes prarandame 
klientus. 

Susiraukęs purtau galvą. Nuogų šokančių merginų perspektyva 
man atrodo tarsi žingsnis žemyn slidžiu šlaitu labiau apskaičiuo- 
to išnaudojimo link. Motina žino apie mano nuogąstavimus ir 
susiraukia. 

— Laikai keičiasi, Sončajau, ir mums reikia keistis drauge. Tau 
pačiam baras pravertė - niekaip nepragyventum iš savosios po- 
licininko algos. Laikas nusiimti rožinius akinius. Devynios iš 
dešimties merginų, čia ieškančių darbo, nori šokti nuogos. Jos 

žino, kad tai būdas pritraukti klientų. Klientas, kuris nežino, ar 
nori dulkintis, ar prisigerti, ar anksti eiti ir atmiegoti laiko skir- 
tumą, pasiduos daug greičiau, pamatęs spenelius ir gaktiplaukius. 
Vakarai skęsta nuo savo pačių veidmainystės svorio, o dabar ba- 
ruose lankosi ir vis daugiau kinų ir indų, ieško kokių neypatingų 
pramogų. Žiūrėkim tiesai į akis - merginos yra per daug vargšės, 
kad jaudintųsi dėl savo manierų. 

— Nejau tau nerūpi, kuo mes tapsime čart na, kitame gyveni- 
me“ 

- Tą kitą mūsų gyvenimą nulemia tai, kokie esame šitame, kiek 
parodome atjautos, o ne tai, kiek mus palenkia rinkos jėgos. 

Žinau, kad ji teisi, tačiau dabar apie tai nenoriu kalbėti. Paduo- 
du jai raktus, pasakau, kiek užsakiau alaus ir stipriųjų gėrimų, ir 
atsisveikindamas pabučiuoju kaip nuliūdęs, bet pareigingas sūnus. 
Vos išėjęs į gatvę suvokiu, kaip jaudinuosi dėl to, kad vėl teks ap- 
silankyti Damrong bute, ir pamanau, kad reikėtų pasikviesti savo 
padėjėją Leką eiti kartu; tačiau nusprendžiu būti farangišku vyru, 
žvaliai nuslopinu virpulį skrandyje ir nužingsniuoju Kaubojų 
gatve, kur išalkusios merginos, nakvojančios baruose, išlenda į 
lauką pusryčiauti džinsuotos ir su marškinėliais, kimba į maistą, 
šiuo paros metu parduodamą gatvėje išstatytuose prekystaliuose. 
Pasuku į 23-iąją gatvę. 

Šiame gatvės gale gausybė restoranų, siūlančių maistą kiekvie- 
no vakariečio skoniui, o daugybė maisto prekystalių parduoda 
maistą, daugiausia skirtą isaniečiams; beveik visos mūsų darbi- 
ninkės atkeliauja iš skurdžiosios šiaurės ir niekaip nepripranta 
prie Bankoko virtuvės. Toliau, praėjus Indijos ambasadą, dau- 
giausia stovi gyvenamieji manai, kai kurie pastatyti galvojant apie 
Kaubojų gatvės klientūrą. Bet Damrong namas - vienas tų šaltai 
švarių, be jokių įmantrybių, skirtas pritraukti vidutinių pajamų 
vietiniams. Kita vertus, kadangi beveik visi butų šeimininkai ta- 
jai, apsaugininkų uniformų prabangai skirta labai daug dėmesio: 

balti švarkai, raudonos juostos, turkiškos kelnės, baltos kojinės, 
prabangūs batai ir elegantiškos kepurės žvilgančiu snapeliu. 
Durininkas, su tokiu apdarų elegancijos pakylėtu ego, neleidžia 
sau parodyti, kad mano policininko ženklelis daro jam kokį nors 
įspūdį, ir neskubėdamas užsirašo jo numerį, tik tada pasikvie- 
čia lygiai taip pat išsipusčiusį kolegą pakelti manęs į dvyliktą 
aukštą. Lifte tas apsaugininkas man paaiškina, kodėl jie prieš 
kelias dienas įsilaužė į Damrong butą: mat begalinė virtinė vyrų, 
daugiausia farangai ir japonai, skambino į priimamąjį apačioje 
ir aiškino niekaip negalintys su ja susisiekti. O jai nebūdinga 
atsisakyti uždarbio. Išlaužę duris jie aptiko kūną. 

Jis įleidžia mane į butą su raktu-kortele, bet pats neužeina. Jam 
visai ne gėda prisipažinti, kad bijo šmėklų. Net nužvelgia mane 
kiek keistokai; gal aš pasirengęs vienas peržengti tą slenkstį dėl 
to, kad esu pusiau farangas? 

Uždaręs duris ir vėl pajuntu tą patį tuštumos jausmą kaip ir 
praeitą kartą. Žinoma, čia esu buvęs daugybę sykių, tada, kai 
aistros karštis turėjo galios nudažyti baltas sienas rožine spalva. 
Tačiau net ir tada aš viena akimi pastebėdavau, koks nuogas 
šitas butas. Visos prostitutės, kiek tik kada pažinojau, turi bent 
vieną minkštą žaislą - išskyrus Damrong. Čia niekada nebuvo 
ir nė vienos jos nuotraukos, o tai tiesiog nuodėmė tokiai gražiai 
moteriai. 

Ją rado nuogą ant jos pačios lovos su aplink kaklą stipriai 
apsukta ryškiai oranžine maždaug centimetro storio virve, ap- 
sukta taip stipriai, kad jos beveik nesimatė; tam, kad įeičiau į jos 
miegamąjį, man tenka sukaupti visą drąsą iki begalybės. 

Mano galvą užplūsta šimtai siautulingo, nekontroliuojamo 
mylėjimosi vaizdinių, kraupiai kontrastuojančių su šituo ty- 
liu, steriliu, baltu kambariu. Ji visada buvo skrupulinga šva- 
ruolė; kai nebūdavo apimta aistros karštinės, prisipažindavo 
nemėgstanti sekso netvarkingumo. Priėjęs prie lovos šono ir 

pažvelgęs į sieną priešais, pamatau, kad dramblys vis dar čia. 
Ta didžiulio puolančio dramblio, kuris, regis, tuoj iššoks iš 
plastiko, nuotrauka yra vienintelis paveikslas visame bute. Kai 
klausiau Damrong, kodėl jis čia - pasimylėjęs šito klausdavau 
dažnai, - ji nusijuokdavo ir baisiai sarkastiškai atsakydavo: jis 
man primena tave. 

Nepasiilgstu jos žiaurumo, tačiau skaudu, kad pasaulis pra- 
rado tokią nenugalimą sielą, ypač tada, kai, regis, nebeliko 
ženklų, kad jos būta. Nuoga balta pagalvė guli ant nuogos baltos 
paklodės, užlenktos ir pakištos po čiužiniu tarsi tvarstis. Jai 
patikdavo kietos lovos, išvežus jos kūną čiužinys akimirksniu 
atgavo savo formą. Jokių gėlių, jokių tapetų, jokio purvo, jokios 
gyvybės. Įkaltis tas, kad nėra jokių įkalčių, pasijutęs dzeniškai 
sušnabždu sau; tačiau tam tikra prasme tai tiesa. O virtuvė dar 
švaresnė už miegamąjį. Atsidarau stalčių, kuriame ji laikė stalo 
įrankius, ir prisimenu, kad ji, linksminusi čia tiek vyrų, visada 
turėjo visko tik po vieną: vieną šaukštą, vieną šakutę, vieną 
porą lazdelių. Ir vis tiek nesijautė vargšė. Visada norėdavo 
susimokėti, kai drauge valgydavome restoranuose, o tai tajų 
merginoms nebūdinga. Ji sugebėdavo sudaryti įspūdį turinti 
daugiau pinigų už mane; ir gana dažnai jausdavausi taip, tarsi 
kekšė būčiau aš. 

Apžiūriu buto durų spyną. Jokių įsilaužimo požymių. Kai 
žudikai atėjo čia su kūnu - aišku, kad prireikė daugiau nei vieno 
čia jai atnešti, - turbūt pasinaudojo jos durų kortele. Kaip jie tą 
padarė? Ar suvyniojo ją į kilimą kaip Kleopatrą, ar laikė iš abiejų 
pusių lyg girtą? Akivaizdu, kad kažkas patepė bent vieną iš nuo- 
stabiai pasipuošusių apsaugininkų, kad tas nusuktų akis. Tačiau 
abejoju, ar bandydamas tai išsiaiškinti ką nors pešiu. Turbūt kyšis 
buvo pakankamai didelis, kad veiktų kaip profilaktinė priemonė 
prieš tardymą, net jei manytume, kad rasiu ką tardyti. Ne, tai 
ne nusikaltimo vieta, o tai, kad čia rado jos kūną, - tik spąstai. 

Išeinu ir uždarau buto duris, džiaugdamasis, kad nesusitikau jos 
šmėklos. 


Kitas kriminalinio tyrimo žingsnis būtų aplankyti Damrong 
šeimą. Ji atvyko iš Isakito, skurdžiausios mūsų vargingiausio 
regiono šiaurės rytuose, vadinamo Isanu, dalies. Šitai kelionei aš 
dar nepasirengęs, bet mano pareiga - surasti kokį tenykštį poli- 
cininką, kad jiems praneštų. Paprašau mūsų sekretoriato surasti 
arčiausiai Damrong gimtojo kaimo esančią policijos nuovadą. 
Galiausiai telefono ragelyje pasigirsta šiurkštus kaimietiškas 
balsas. Jis žino, kad skambina iš Bankoko, tačiau užsispyrusiai 
kalba vietine Isano tarme - vienu iš khmerų kalbos dialektų, taigi 
man tenka paprašyti jo išversti viską į tajų kalbą, o tas dar trupu- 
tėlį pasimaivo. Galiausiai sutinka nusiųsti konsteblį pasikalbėti 
su jos motina. Pasak duomenų bazės, Damrong tėvas mirė, kai 
ji dar buvo vaikas. Ji turi vieną jaunesnį brolį, mūsų žiniomis, 
dar gyvą. Duomenų bazė sako, kad jis maždaug prieš dešimt 
metų buvo nuteistas už jabos, arba metamfetamino, laikymą ir 
kontrabandą. 

Jei nežinočiau apie Damrong šeimą, gal ir pagalvočiau, kad ver- 
tėtų pakviesti jos motiną į Bankoką pokalbio, tačiau per trumpą 
mūsų romaną apie tą matroną šį bei tą sužinojau, - todėl tokia 
strategija yra netinkama. O man dabar reikia užsiimti gana dras- 
tišku tyrimu, per kurį teks pasinaudoti tomis valstybinėmis duo- 
menų bazėmis, kurioms reikalingas pulkininko Vikorno, Aštun- 
tojo rajono viršininko leidimas. Kol kas jam bylą nupasakojau tik 
bendrais bruožais, ir dabar, šįryt, man reikia pas jį užeiti. Tačiau 
šiandien ketvirtadienis, o mudu su pulkininku ketvirtadieniais 
atliekame vieną tokį keistą ritualą. | 

Vadinkite tai globalizmo pasekme. Sakykime, kad, kaip ir dau- 
gelis tajų (maždaug šešiasdešimt trys milijonai, neskaitant į mane 
panašių išsigimėlių), policijos pulkininkas Vikornas iki šiol Vaka- 

rų kultūra domėjosi, geriausiu atveju, nedaug. Tačiau su amžiumi 
ir dėl to, kad jo pagrindiniame metamfetamino versle ėmė rastis 
vis daugiau pelningų eksporto kontaktų, jis nusprendė, jog jam 
vertėtų šį bei tą žinoti apie savo klientus ir liepė man informuoti 
jį apie svarbius įvykius Europoje ir Jungtinėse Valstijose, kurių 
svarbiausias - jabos gatvės kainos pokyčiai. Ir štai - pateisinu 
savo egzistavimą nagrinėdamas, ką išmes New York Times, nau- 
dojant tokius paieškos žodžius kaip metas, kovos su narkotikais 
agentūra, narkomanija, pornografija. Pornografija šiuo atveju 
yra tik tam, kad paįvairinčiau įprastas monotoniškas širdį dras- 
kančias istorijas apie tai, kaip narkotikai kriminalizavo šeimas, 
kurios seniau neabejotinai būtų save pražudžiusios alkoholiu. 
Tačiau Vikorną, matantį daug toliau už paprastą ištvirkavimą, 
kažkuo ta pornografija intrigavo. Jis reikalavo apie tai vis daugiau 
ir daugiau informacijos, taigi pastaruoju metu pornografija yra 
mėgstamiausia mūsų tema. Taip jau nutiko, kad prieš kelias dienas 
New York Times radau tobulą straipsnį. Žinau, kad Damrong byla 
Vikorną domina ne per labiausiai, taigi, vos prisėdus priešais jį 
kitoje plataus rašomojo stalo pusėje, man tenka kibti į ataskaitą 
apie pornografiją. 

— Tik paklausykit, - sakau ir trumpai nupasakoju jam tą 
straipsnį. 

Pulkininką jis taip suintriguoja, kad man tenka išversti jį žodis 
žodin. Trumpai tariant, galima sakyti, kad evoliucinė pornografi- 
jos spiralė sukasi nuo nepadorių atvirukų iki videoparduotuvių, 
paskui iki užsakymų paštu, dar toliau eina greitas atsisiuntimas iš 
interneto, - ir visa tai per maždaug dešimtmetį išaugo nuo prastos 
reputacijos milijono dolerių verslo iki milžiniškos - ir todėl geros 
reputacijos - multimilijardinės industrijos. (2000 metais JAV 
buvo išsinuomota septyni šimtai milijonų filmų; o tai lygiai du su 
puse filmo vienam JAV piliečiui, visuose filmuose aptiksime vieną 
ar du penius, dulkinančius tokį patį skaičių burnų ar vaginų, o tai 


35 


reiškia, kad 2000 metais, kai ir pasirodė tas straipsnis, vidutinis 
amerikietis ar amerikietė netiesiogiai dalyvavo ne mažiau kaip 
penkiose orgijose. Sako, kad nuo tol tas skaičius išaugo daugiau 
nei dvigubai. Homoseksualų pornografijos statistikos neturiu.) 
Kitaip tariant, pornografija, kaip investicija, tapo neatsispiriama 
tam tikroms senosioms motininėms korporacijoms. Ji, kaip ir 
internetinis lošimas, iš esmės išgyveno interneto bendrovių bur- 
bulą ir įsitvirtino - drauge su valgymu, miegojimu, apsirengimu 
ir mirimu - kaip toks verslas, kur jaunas, gyvenimą pradedantis 
žmogus tikrai neprašaus. 

Kai pabaigiu versti, Vikornas, paprastai atsipūtęs, cinizmu 
trykštantis šešiasdešimtmetis, sėdi įsitempęs it mietas, tarsi jam 
į kairįjį skilvelį būtų ką tik suleista adrenalino. Naujo apsireiš- 
kimo nekaltybė išlygino jo kaktą. Jis atrodo atjaunėjęs dešimčia 
metų. 

— Dar sykį perskaityk tuos skaičius, - sako jis; ir priduria 
aikteldamas iš susižavėjimo: - fantastika. Farangai dar didesni 
veidmainiai už Karališkąją Tailando policiją. Nori pasakyti, kad 
tie suktakalbiai menkystos Vakarų Žurnalistai, inkščiantys dėl 
mūsų viešnamių, praleidžia didžiąją dalį savo gyvenimo penkių 
žvaigždučių viešbutyje mokėdami už tai, kad pažiūrėtų, kaip kiti 
krušasi už pinigus? 

— Tai - veidmainystės kultūra, - atsakau kur kas teisuoliškiau, 
nei norėjau. 

Tačiau Vikorno kalibro gangsteriai meistriškai pastebi progą, 
kur paprasti mirtingieji mato tik tamsą. Jis papurto galvą, tarsi aš 
būčiau protiškai atsilikęs vargšas, nesugebantis nuo grindų pakelti 
prie kojų gulinčių pusės milijardo dolerių. 

— Tai masturbacijos kultūra, - pataiso ir ima trinti rankas 
įgaudamas kaimo mokytojo povyzą. - Na, tai ko gi lauki? Darom 
kiną. 

Išmintingai purtau galvą. 

- Jokiu būdu. Jūs nesuprantate. Gal amerikietiška pornografija 
ir pilna silikoninių papų ir lūpdažiais išteptų pimpalų, vaidyba 
gal net prastesnė už mūsiškę, o dauguma moterų spuoguotais 
užpakaliais, - taip, kartkartėmis pridedu dešimt dolerių prie savo 
viešbučio sąskaitų - lygiai kaip tu, ką, farange? — bet operatorių 
darbas aukščiausios klasės. Vyrai kitoje kameros pusėje kadaise 
tikėjosi sukti arthauzo filmus būsimoms kartoms. Jie filmuoja 
įvairiais kampais, daro pauzes, naudoja kelias kameras, bendrus 
planus, panoramas, sulėtintus kadrus, grafinius intarpus ir tokių 
kūno vietų stambius planus, kurių ir pats dar nesi matęs. Jie 
aukščiausios klasės profai, - aiškinu su pasitenkinimu. - Ponai 
Onanai iš Jutos tikrai nepirks kyštelėjimo Dvidešimt šeštos gat- 
vės užkaboryje, nufilmuoto su rankine kamera. Jie pripratę prie 
kokybės. 

Pauzė, mano šeimininkas pasikaso smakrą ir nemirksėdamas 
spokso į mane tomis savo atviromis akimis. 

- Kas tas arthauzas? 

Pasikasau galvą. 

— Tiksliai nežinau. Tokia frazė, vartojama kino pramonėje. 
Manau, kad kažkas, ką tikimasi parduoti apsimetant, kad tai ne 
komercija. 

— O kur aš esu tą posakį girdėjęs? 

Jau ruošiuosi atsakyti į tą klausimą, nes tiksliai žinau, kur mudu 
abu jį pirmąkart išgirdom. O paskui susiprantu, kaip toli į priekį 
jau išmąstęs pulkininkas. Mudu susižvalgome. 

- Jamis, - pratariu. - Bet jis kalėjime laukia teismo, o jūs užtik- 
rinote, kad bus nuteistas mirties bausme. 

Vikornas kilsteli rankas ir trukteli pečiais. 

— Tai juk puikiausias momentas siūlyt jam sandorį, ane? 

Susitaikau su mintimi, kad praleidau bet kokią progą šiandien 
nors kiek pasistūmėti su Damrong byla. Atleisk, farange, jaučiu, 
kad artėja šioks toks nukrypimas. 

Sėsdamas į taksi važiuoti į Lard Jao kalėjimą, visą Jamio bylą 
nešuosi savo galvoje, nes ją tyriau. 

Jis gimė Sendajuje, žemesnės vidurinės klasės šeimoje; tėvas 
dirbo „Sony“ korporacijoje, o motina buvo tradicinė japonė namų 
šeimininkė, tobulai ir įnirtingai gaminusi banginio mėsos ir jūros 
dumblių patiekalus. Ankstyvaisiais Jamio gyvenimo metais lemia- 
mą vaidmenį suvaidino tėvui lengvai prieinami „Sony“ prototipai, 
ypač filmavimo kameros. Vos išmokęs vaikščioti, mūsų herojus 
išmoko žiūrėti pro kameros akutę ir spaudinėti, o to pasekmė 
buvo iki galo neįvaldyta verbalinė komunikacija. Intravertiškoje 
kultūroje tai nelabai svarbu, tačiau jo rašytinė japonų kalba taip 
pat buvo prasta. Bet nieko baisaus: jo tėvas, puikiai suvokdamas 
slegiančias gyvenimo klausant įsakymų pasekmes, sūnaus trū- 
kumuose įžvelgė talentą. Viską paaukoję tėvai persikraustė į Los 
Andželą, kur Jamio išsilavinimo spragos praslydo nepastebėtos. 
Kai tik buvo galima, tėvas išsiuntė jį į kino mokyklą. Viskas ėjosi 
puikiai, kol visa šeima išsiruošė paturistauti į San Fransiską, kur 
vyresnysis Jamahoto tapo pirmuoju turistu per du dešimtmečius, 
sugebėjusiu papulti po tramvajumi. Motina panaudojo draudimo 
išmoką apmokėti tolesniems Jamio kino mokslams, tačiau nė už 
ką nesutiko likti Amerikoje nors minutę ilgiau. Kad ir likęs vienui 
vienas su savo talentu ir be garsiųjų mamos į jūržoles suvyniotų 
banginio kepsnių, Jamis vis vien be didesnių sunkumų pakilo 
Holivudo operatorių hierarchijoje. 

— Tu fantastiškas, - sakė jam jo mėgstamiausias režisierius. — 
Tu azijietiškai kruopštus, atkreipi dėmesį į detales, ego tau dirbti 
netrukdo ir suvoki tobulybę mene. Reklamoje tavęs laukia di- 
džiulė šlovė. 

— Aš nenoriu šlovės reklamoje, - atsakė Jamis. - Noriu sukti 
meninį filmą. 

Režisierius liūdnai palingavo galva. Kadaise jis irgi norėjo sukti 
meninius filmus. Kaip ir pirmasis, antrasis ir trečiasis operatoriai, 
apšvietėjas, garso operatorius ir kameros vežimėlio stumdytojas. 

— Tai nėr lengva, vaikeli, - pasakė režisierius, - ir ne visada turi 
ką bendra su talentu. 

Tą Jamis jau žinojo. Jei studijose vertintų talentus, nesuktų 
metai iš metų to paties seno šlamšto, ką? Žinoma, kartais net ir 
Holivudas padarydavo ką nors gero, bet Jamio nedomino Ame- 
rikos rinka. Ištobulinęs savo talentą iki begalybės, jis planavo 
keliauti namo. Jo žydrojo ekrano herojų sąraše buvo Akira Kuro- 
sava, Teinosukė Kinugasa, Sergejus Eizenšteinas, Vitorio De Sika, 
Ingmaras Bergmanas, Luisas Bunjuelis - kino genijai, apie kuriuos 
dauguma Holivude, net kino mokykloje, nė nebuvo girdėję. Be 
to, jis žinojo, kad egzistuoja dar viena greičiausiai neįveikiama 
socialinė kliūtis jo sėkmei Kalifornijoje. Šiaip ar taip, būtent tuo 
metu jo filmavimo grupė dirbo Kolumbijoje: suko kvepalų rekla- 
mą, kurią beveik už tuos pačius pinigus ir daug paprasčiau būtų 
susukusi ant kalno Kolorade. Pasak Jamio faksų savo draugeliams 
Sendajuje: „Pirma, neuostau kokaino, antra - nevartoju kokso, 
trečia - nesiurbiu sniego. Visi mano, kad aš FTB šnipas. 

Kas vakarą po filmavimo juodu su režisieriumi atlikdavo tą patį 
ritualinį pokalbį, kol režisierius pasitiesdavo ant marmurinio stalo 
ekstravagantiškai ilgus baltų miltelių takelius. 

— Pinigai, - aiškindavo režisierius. - Kad susuktum nepriklau- 
somą arthauzinį kiną, reikia investuotojų, kurie turi žalių tiek, 
kiek reikia ir kada reikia, ir nesuka galvos, kad praras vieną kitą 
dešimtį milijonų dėl kokio rizikingo projekto. A supranti, kas 
įeina į tą kategoriją? 

— Taip, - atsakydavo Jamis. 

— Tie, kas parduoda, - sakydavo režisierius, rodomuoju pirštu 
užspausdamas vieną šnervę ir lenkdamasis prie stalo. - O ar žinai, 
kas jiems vadovauja? 

— Taip, - atsakydavo Jamis. 

— O ar žinai, kas Los Andžele vadovauja mafijai? 

— Biuras, - atsakydavo Jamis. 

Sugrįžus į Kaliforniją, tas režisierius nusprendė suteikti talen- 
tingajam jaunajam japonui didžiąją progą. Puota vyko kažkokia- 
me neaiškiame ir slaptame dvarelyje dykumoje, puikiai žinomame 
visiems, besisukinėjantiems kino pramonėje. Jamio prisimini- 
muose iškyla vyrai ir moterys apvaliomis akimis, spoksantys į 
vidury banketinio stalo pūpsantį baltą kalną, kurį net ir Jamis 
suvokė nesant vestuviniu tortu. Visų paslaugoms buvo pusnuogės 
moterys, berniukai ir galybė laisvų miegamųjų, tačiau dauguma 
niekaip negalėjo atplėšti akių nuo to baltojo kalno. Nepraėjus nė 
penkioms minutėms, visi, išskyrus Jamį, trankėsi į baldus, šnekėjo 
nesąmones ir džiaugėsi nepalaužiamu pasitikėjimu savimi. 

— Tau nereikia nervintis dėl Los Andželo Biuro viršininko, — 
paaiškino režisierius, prieidamas Jamiui už nugaros ir susipynus 
kojoms virsdamas iš koto. - Matai, jiems reikia iš kažkur gauti 
informacijos, ką žudyti Kolumbijoj ir Bolivijoj, o iš kurgi jie ją 
gaus, jei ne iš Los Andželo mafiozų, kurie perka masiniais kie- 
kiais? Sutvarkyk juos, ir išdžius visi informacijos šaltiniai. Todėl 
šefas šiandien čia ir sėdi, - gal, kratydamas galvą tarsi žvengiantis 
arklys, režisierius ir manėsi diskretiškai linktelėjęs į ką tik saują 
miltelių nuo kalno pagriebusį neaukštą, kresną vyrą kitoje stalo 
pusėje. - Štai tau laisvė. 

Kitą dieną, nuliūdęs, kad visiškai nepasinaudojo ta auksine 
proga paspartinti savo karjerą pabendraujant su mafiozu kokaino 
orgijoje, Jamis nusprendė tiesiog neturįs to, ko reikia norint ko 
nors pasiekti Los Andžele, ir susikrovė daiktus. Grįžęs į Sendajų 
pas mamą, jis paskambino vienam draugeliui iš Tokijo kino stu- 
dijos, kuris sugebėjo pastatyti meninį filmą apie pamišusį tatui- 
ruotoją, žudantį visus iš eilės, išskyrus savo mylimą žiurkėną, dėl 

kurio galiausiai ir miršta. Filmas pasisekimo nesulaukė, na ir kas? 
Savo beprasmiame gyvenime jis bent jau nufilmavo vieną meninį 
filmą. Ir Jamis nukeliavo pas jį į Šinbašio rajoną Tokijuje. 

— Klausyk, - tarė draugelis po penkių butelių sakės, - šiais 
laikais yra vienintelis būdas susukti filmą - tam reikia investuo- 
tojų, kurie... 

Jamis pabaigė tą sakinį už jį. 


Ką gi, farange, žinau, kad nuspėji, kas buvo toliau, nors viskas vyko 
dar jam būnant Japonijoje, o tai reiškia, kad mielasis Jamis beveik 
dešimtmečiui puolė į alkoholinę depresiją ir tik tada pasidavė 
neišvengiamybei. Tačiau reikia pripažinti, kad Jamis buvo labai 
arti verslo sėkmės, tačiau, kaip ir daugelis pradedančiųjų mano 
šalyje, padarė lemtingą klaidą, nusprendęs pirkti ne iš policijos, 
bet iš kariuomenės. Dar blogiau - jis nusipirko savo kuklius 
dešimt kilogramų heroino iš aršiausio Vikorno priešo generolo 
Zinos, todėl, trumpai drūtai sakant, Vikornas jį patvarkė ir liepė 
savo vyrams sukurpti kuo tvirčiausią bylą, užtikrinsiančią Jamiui 
dvigubą injekciją. (Pripažindami dabartines egzekucijų pasaulio 
madas, pernai atsisakėme kulkos; Buda žino kodėl, juk niekas 
nepajunta, kaip į pakaušį sminga kulka. Ne iš humaniškumo, o 
tiesiog iš naujamadžio jautrumo. Aš asmeniškai mieliau rinkčiausi 
karštą šviną į smegenis, nei lėtą didžiojo miego įsiurbimą chemi- 
nėmis priemonėmis. O ką manai tu, farange?) 

Taigi dar prieš penkias minutes Jamio perspektyvos buvo labai 
nekokios. Papasakosiu apie savo apsilankymą jo kameroje Lard 
Jao (mūsų didžiausiasis, ten laikomi devyni tūkstančiai kalinių, 
pastatytas japonų kaip Antrojo pasaulinio karo koncentracijos 
stovykla): 

Įsivaizduokite ilgą kelionę per karštį į tropinę niekieno žemę. 
Ūmai akiai maloni augmenija praneša, kad pasiekėte didžiulę 

kalėjimo teritoriją. Bet palaukit - o kokia gi čia siaubinga smarvė? 
A, juk tai nuotekų bakas, kuriame neklusnūs kaliniai verčiami 
valandų valandas, kartais net ištisas dienas stovėti įmurkdyti iki 
kaklo. Ne pati geriausia vieta nuskęsti. Užsispaudžiate nosį, jus 
apieško kalėjimo sargai akmeniniais veidais ir esate nuvedamas 
į lankymo kambarį, ten sėdite ant vienos vienintelės medinės 
kėdės ir jums atveda antrankiais ir kojų grandinėmis surakintą 
Jamį: liekną, visai dailų kokių trisdešimt penkerių japoną gra- 
žiai tolstančia plaukų linija ir niūriai ryžtinga tikro meninin- 
ko, gyvenančio sunkiais laikais, kai tikras menas yra kultūros 
užribyje, veido išraiška. Jam kėdės nėra, taigi jis turi stovėti. 
Nepaprastai džiaugiuosi, galėdamas pranešti fantastiškai geras 
naujienas, ir jaučiu, kad su Buda sutariu puikiai, mat esu Jamio 
išgelbėjimo priemonė. Ir galite įsivaizduoti, kaip nustėrau, kai 
trumpai nupasakojus neatremiamą Vikorno verslo planą Jamis 
atsakė: „Ne.“ 

— Bet Jamahatosanai, - sakau, - gal nepakankamai aiškiai iš- 
dėsčiau. Leiskit, paaiškinsiu geriau... Po kelių neilgų savaičių 
jūsų byla pasieks teismą. Ir nesvarbu, ar prisipažinsite kaltas, ar 
ne - įrodymai prieš jus triuškinantys. O jei net jų ir nebūtų, pul- 
kininkas Vikornas žino, kaip pasiekti, kad paskelbtų nuosprendį. 
Jus nuteis mirti, o kol sėdėsite tuos įprastus kelerius metus mir- 
tininkų kameroje, būsite prievartaujamas gaujos farangų, todėl 
paskui tajai jus laikys nelaimingu pariju, nutrauks šviežių tara- 
konų tiekimą ir atims iš jūsų paskutinį baltymų šaltinį. Ir būsite 
mirtinas ligonis dar gerokai prieš tai, kai jus pririš ir paruoš toms 
ilgoms adatoms... 

— Stop! - sako Jamis. - Manęs neišgąsdinsit. Aš nusprendžiau 
nusižudyti, - jis samurajiškai brūkšteli kairiu nykščiu sau per 
pilvą. - Peilį jau turiu. 

— Bet Jamahatosanai, - sakau, - manau, kad jau paaiškinau: 
jums nereikia žudytis. Aš čia tam, kad jus ištraukčiau. 

— Aš nenoriu būti ištrauktas. Koks skirtumas? Jūs, tajai, apie 
garbę nesuprantat nieko. Aš ir taip ruošiausi nusižudyti, jei ne- 
galėsiu sukurti filmo. Jei mane išleisite, kas gi aš būsiu? 

- Gerai apmokamas pornografininkas. 

— Aš nenoriu būti sušiktu pornografininku. Aš menininkas. 

Apstulbęs, suglumęs ir piktas — nors man visa tai ir padarė 
įspūdį - susižvejoju telefoną ir skambinu pulkininkui. 

— Tai tegu būna jis tas menininkas, - atsako Vikornas. - Jeigu 
tik jam reikia, tenaudoja kad ir dešimt kamerų. Tarp felacijų gali 
rodyti kad ir nusileidimą mėnulyje. Gali apsistatyti studijoje 
gėlėmis ir graviūromis. Gali turėti visišką menininko laisvę, su 
sąlyga, kad gerai nufilmuos varvančią spermą ir tas šūdas gerai 
eis Amerikoje ir Europoje. 

Visa tai išverčiu Jamiui, ir to akys kiek pašviesėja. 

— Pagalvosiu. 

— Va, imkit mano telefoną, - sakau su šventa kantrybe. - Jei 
nuspręsite maloningai priimti mūsų kuklų darbo pasiūlymą, spus- 
telėkite štai šitą greito rinkimo mygtuką, atsilieps pulkininkas 
Vikornas. i. 

Sugrįžęs į taksi pasiskolinu vairuotojo telefoną paskambinti 
Vikornui, ir tas sako statąs penkis tūkstančius batų, kad Jamis 
paskambins per penkias artimiausias minutes. Aš pastatau tą 
pačią sumą, kad kol parvažiuosiu atgal į nuovadą, Jamis dar nebus 
paskambinęs, nes jis yra užsispyręs savižudis japonas ir jo garbei 
subliūkšti reikia bent jau pusvalandžio. 

Apstulbę sėdime su Vikornu jo kabinete, laukiame iki devintos 
vakaro. Galiausiai telefonas suskamba, ir Vikornas paduoda jį 
man, mat Jamis nemoka tajiškai. 

— Reikalauju teisės kurti savo paties siužeto linijas. Porne daž- 
niausiai būna, jei išvis būna, patys kvailiausi nuvalkioti siužetai. 
Aš noriu tikrų intrigų. 

Kai išverčiu, Vikornas tik nuolankiai mosteli. 

Praeitą naktį mane aplankė Damrong. Žinojau, kad taip ir bus, kad 
ir su kokios spalvos pižama bebūčiau ir kad ir kiek besilankstyčiau 
Budai prie mūsų mažučio naminio altorėlio su stebuklingomis 
lempelėmis (Čanija taip sugalvojo). Jaučiau, kad lovoje ir ji, ir 
Guzas su manimi, tačiau tuo pat metu išėjau iš savo kūno. Tas 
slaptumas tik padidino mano geismą. Mes negalime pažadinti Ča- 
nijos, bandžiau pasakyti, net kai Damrong lūpos suspaudė mano 
virpančią varpą. Išsilaisvinusi iš laiko ir erdvės, ji sugebėjo rodytis 
daugybe pavidalų: nuoga; pusnuogė; su vakarine juoda suknele 
ir sidabro papuošalais; tik su aptemptais džinsais - krūtys švys- 
čioja pro ilgus juodus plaukus; nuolankiai palinkusi virš manęs; 
iškilusi virš manęs įsakmia poza. Tačiau iš tiesų svarbiausia buvo 
neaprėpiama seksualinė jos dvasios galia, kažkaip gebanti skleisti 
hormonus iš anapus. Vyrai, būsiu atviras, erotinio potyrio, kai 
tave dulkina šmėkla, nesulyginsi su niekuo. Kai jai manęs pakako, 
išėjau į lauką nuprausti savo perkaitusio kūno. Laimei, kai grįžęs 
įsmukau šalia Čanijos, ji vis dar kietai miegojo. 


Grįžtam prie bylos. Kad pasiekčiau gilesnius nacionalinės duome- 
nų bazės sluoksnius, pasinaudojau pulkininko Vikorno leidimu 
prieiti prie slaptos informacijos. Įrašęs Damrong asmens kodą, 
randu keistą pavardę: MILAA. Kol suvokiu tuodu neįprastus skie- 
menis, užtrunku kelias minutes. Išbandau įvairius variantus, bet 
paskui topteli: pavardė - Beiker. Jau pasikaustęs šita informacija, 
pasižiūriu dar kelis dalykus ir sužinau, kad jos tajiška pavardė — 
Tarasorn, o tėvai - pabėgėliai iš Kambodžos. Kiek daugiau nei 
prieš penkerius metus ji ištekėjo už amerikiečio Denielio Beikerio 
ir, pasak Imigracijos duomenų, išvyko gyventi su juo į Jungtines 
Valstijas, paskui, ten praleidusi kokius porą metų, sugrįžo. Ofi- 

cialiuose dokumentuose ji vis dar privalėjo pasirašinėti kaip p. 
Damrong Beiker, taip jos vardą užrašys ir mirties liudijime. 

Iš tos pačios duomenų bazės išsitraukiu pono Denielio Beikerio 
amerikietiškų socialinio draudimo ir paso numerius. Paskambinu 
Imigracijai patikrinti, ar Beikeris kartais nebus kada neseniai 
grįžęs į Tailandą. Šansų nedaug, bet ką gali žinoti. Paskui susuku 
Kimberlei į „Grand Britannia“ ir pasakau Beikerio socialinio 
draudimo numerį. 

Deja, reikia pripažinti, pirmoji atsiliepia FTB. Nepraėjus nė 
pusvalandžiui ji man perskambina kiek pridususi. 

— Klausyk, gali būti, kad bus už ko užsikabinti. Denas Beikeris 
teistas už sąvadavimą. 

— Sąvadavimą? - šita informacija išties verta deramo dėmesio. — 
O nelegalūs pornofilmai? 

— Ne, bet šiais laikais tai puikiai numanoma pačioje sąvadavimo 
veikoje, bent jau JAV. | 

— Ir? 

— Ją teisė už vadovavimą viešnamiui Fort Loderdeilyje, Elori- 
doje. Abu prisipažino kaltais. Jis gavo metus kalėjimo ir metus 
lygtinai. Ji gavo šešis mėnesius, bet buvo deportuota. 

— Kada? 

— Kiek daugiau nei prieš ketverius metus. 

Trumpa pauzė, paskui Kimberlė sako: 

— Pas jus ji įsidarbino turbūt iškart po tos deportacijos. 

Kovodamas su tam tikru vidiniu pasipriešinimu, atsakau: 

— Taip. Mes visada manėme, kad ji mums per aukštos klasės. 
Turbūt ji tiesiog naudojosi mumis kaip tramplinu, kol vėl pri- 
sitaikys prie Bankoko. Po Valstijų jai čia, matyt, buvo kur kas 
žemesnis lygis. 

— Nesu tikra. Valstijose prostitutėms žemė ne rožėmis klota. 

— Kas dar? 

— Dar žiūriu. Visas tas reikalas kažkur girdėtas. Manau, kad jis 
buvo plačiai paviešintas, nes ten buvo įsivėlę kai kurios miesto 
galvos. 


Ponia Damrong Beiker: toji vardo asimetrija pasako viską. Man 
tenka paskambinti Imigracijai dar kokius penkis kartus, kol įtiki- 
nu juos pajudinti užpakalius. Kai jau pajudina, prireikia tik įrašyti 
Denielio Beikerio paso numerį į jų duomenų bazę. Galiausiai 
mano kabineto telefonas suskamba. 

- Jis čia, Bankoke. 

— Kaip turistas? 

- Ne. Jis turi licenciją dėstyti anglų kalbą. Metinė atnaujinama 
viza ir darbo leidimas, kas tris mėnesius turi registruotis ir pa- 
tvirtinti gyvenamąją vietą. 

— O ta vieta yra?.. 

- Dvidešimt šešta gatvė iš Sukumvito. 

Paskambinu savo asistentui Lekui. Belaukdamas jo prieinu prie 
lango pažvelgti gatvėn. Jaunasis vienuolis, kurį sau jau vadinu 
„interneto vienuoliu“, eina per gatvę į interneto kavinę. Palydžiu 
akimis pro šviesias duris nubanguojantį jo šafraninį rūbą; ateina 
Lekas. Mudu sėdame į taksi. 

- Noriu žinoti, ar jis meluoja, ar ne, - sakau Lekui. - Stebėk, 
kai atsakinės. 

Visi Bankoko taksistai užsiiminėja raganavimu, tačiau šitas — 
moksliniu lygiu. Ant veidrodėlio kelionių deivei Majei Janang 
prikabinėtos girliandos ir įvairūs amuletai trukdo matyti, kas 
dedasi gatvėje. Verta paminėti, kad esama dviejų būdų, kaip iš- 
vengti mirties mūsų keliuose: pop pongo ir pop gano. Pop ganas 
reiškia įprastinius nuobodžius ir neveiksmingus būdus, tarkim, 
prisisegti saugos diržą ir neviršyti greičio; paprastai mums labiau 
prie širdies pop pongas su visa jo nesulaužoma dvasine apsauga. 

Jei elgsies teisingai, pop pongas ne tik apsaugos tavo gyvybę, jis 
dar gali skaudžiai nubausti tuos, kurie į ją kėsinasi. Kaip tik šią 
akimirką mūsų vairuotojas išdidžiai pasakoja, kaip vienas kelių 
erelis, aną savaitę užkirtęs jam kelią, po penkių minučių jau buvo 
sutraiškytas sunkvežimio su cementu. 

— Atrodė baisiai, - džiugiai aiškina jis ir rodo į lubas. 

Lekas suakmenėja: 

— Negyvai? 

— Tai aišku. 

— Ką, jis neturėjo amuleto? 

— Nepatikėsit. Buvo po oda įsisiuvęs saliką. 

- Ir vis tiek žuvo? 

Nutaisęs išraišką, manding, šito neperspjausit, mūsų vairuo- 
tojas vėl parodo į lubas. 

— Nelaimingi įvykiai šiaip sau nenutinka. Priežastys glūdi pra- 
eity, - rodydamas praeitį, jis mosteli nykščiu į galą. - Gamas, - 
priduria. Karma. 

Mudu su Leku žiūrime į lubas, kur kažkoks astrologinis brė- 
žinys suteikia laimę, sveikatos draudimą ir apsaugą nuo kelių 
policijos. Jo užrašai ne tajiški, o senuoju dar Angkor Vato laikų 
khmerų raštu, vadinamuoju khomu. 

— Naudojatės murdu paslaugomis? - domisi Lekas. 

— Aišku, khmerų murdu. Ką numano tie tajų pranašai? Juk 
galų gale visa magija ateina iš khmerų, - jis pasisuka žvilgtelėti į 
Leką. - Po cunamio labai į šitą įsitraukiau. Prieš tai man visa tai 
atrodė visai čoi čoi. 

— Dėl šmėklų? 

— Taigi. Matot, žmonės nesupranta, kad dauguma ten žuvusių 
tajų visai ne iš Puketo. Jie buvo ten suvažiavę iš Krungtepo ir 
šiaurės. Ir, žinoma, farangų šmėklos taip pat norėjo sugrįžti 
namo, taigi visi numirėliai sulėkė čia, norėdami sėsti į lėktuvus 

oro uoste arba autobusus, važiuojančius į Isaną. Mano partneris, 
kuris šituo automobiliu važinėja naktimis, sakė, kad buvo tikras 
siaubas. Pasiima kokius keturis ar penkis keleivius važiuoti į Don 
Muango oro uostą; paskui atsisuka pinigų, o jų ten nė kvapo. Ta- 
čiau blogiausia su tais, kurie įsėsdavo jau sutemus: kai atvažiavęs 
jis užsidegdavo šviesą, tie jau būdavo visai supuvę, akys kabo ant 
nervo ir makaluojasi palei žandus. Paskui būdavo tie farangai - jie 
gi nėmaž nenutuokdavo, ką daryt numirus, ir vis dar ieškodavo 
savo artimųjų, šūkaudavo ir panašiai. Tiesiog košmaras. Tokiems 
reikalams reikia profesionalios pagalbos. 

Lekas pritariamai ir rimtai linkteli. Nesu tikras, ar patogiai 
jaučiuosi matydamas šitą katojaus sielos pusę, todėl pažvelgiu 
pro šoninį langą į lauką, kur tvyro oru vos vos atmieštas ang- 
lies dvideginis. Mes užstrigę įprastoje Asoko ir Sukumvito 
sankryžos grūstyje, kokių dešimties metų berniokas purvinu 
veidu ir perdėta varguolio mina sukinėjasi aplink sustojusius 
automobilius. Sulūžusiu valytuvu be entuziazmo pavalo mūsų 
langus ir ištiesia ranką. Kai nuleidžiu langą ir paduodu jam 
dešimt batų, vidun įsiveržia karštas nuodas ir vairuotojas ima 
burnoti. 

— Davinėjimas tokiems vaikams nesuteikia jokios karminės 
naudos, - paaiškina. - Verčiau įsitaisytumėt tinkamą amuletą. 
Kaip galite vaikščioti be apsaugos? 

Lekas linkteli man, girdi, sakiau. Jis niekada nenusiima nuo 
kaklo šamaniškų augalų šaknelių, suvyniotų į geltoną medžiagą 
su jantra. Ir dažnai priekaištauja man už tai, kad bandau suvokti 
nuogą realybę tarsi koks bukas farangas. 

Be pop pongo dešinysis posūkis iš Asoko gatvės į Sukumvitą 
gali būti sudėtingas. Mūsų šamanas nužviegia posūkiu kone ant 
dviejų ratų, tiesiai priešais pilnut pilnutėlį autobusą, priversda- 
mas motociklą mestis į šoną, o autobusą - stabdyti. Tada prale- 
kiame pro „Grand Britannia“ gerokai pralenkdami visus kitus. 

— Fantastika, - sako Lekas, su didžiule pagarba žiūrėdamas į 
lubas. 


Maloniai nustembu, kai Beikerio daugiabučio apsaugininkas pra- 
neša, kad amerikonas farangas vis dar gyvena čia ir šiuo metu 
yra namie. Apsaugininkui (šviesiai ir tamsiai mėlynų spalvų uni- 
forma, antrankiai ir bananas; juodu su kolega prie sulankstomo 
stalelio žaidė tajiškomis šaškėmis, naudodami butelių kamštelius, 
bet jiems sutrukdėme) paduodu du šimtus batų ir, kol prieinu prie 
Beikerio durų, jau žinau beveik viską apie asmeninį to amerikie- 
čio gyvenimą. Dirba įprastinėmis darbo valandomis, daugiausia 
namie. Penktadieniais ir šeštadieniais vakarais visada parsiveda 
kokią merginą, kartais tą pačią. Gana gerai kalba tajiškai. Mėgsta 
sportuoti vietiniame sporto klube. Laisvų pinigų neturi niekada, 
bet už nuomą susimoka laiku. Gėrėjas ne per didžiausias, tačiau 
kartais parūko gandžos. Papildomai prisiduria iš kažko, susiju- 
sio su fotografija, bet nepanašu, kad iš to uždirbtų daug. Regis, 
niekada nevažinėja į Ameriką, mieliau atostogauja Kambodžoje. 
Maždaug prieš trejus metus, kai atvyko, buvo toks pasiginčijantis 
farangas, bet dabar jau susivokė vietiniuose papročiuose. Nūnai 
jau tylus ir pagarbus; elgiasi kaip reikia. 

Turiu nuspręsti, kaip belstis. Pabelsiu per smarkiai ir, bijau, 
pažadinsiu tą farangų nuostatą, vadinamą tajų farų sindromu: jis 
gali pradėti drebėti it epušės lapas, atsiminęs visas jam pasakotas 
siaubo istorijas apie mūsų teisinę sistemą, o to aš visai nenoriu. 
Tačiau pabelsiu per švelniai, ir jis gali suįžūlėti. Nusprendžiu 
rinktis tarpinį variantą ir sulaukiu jo prie durų vienais šortais 
iki kelių. 

Trisdešimt septynerių, vyriškai pliktelėjęs, žilstelėjusiais plau- 
kais ant krūtinės, štangų kilnotojo sudėjimo, be tatuiruočių; 
kai mosteliu savo policininko pažymėjimu, jam, kaip ir visiems 
kitiems, širdis nusileidžia į kulnus. Dažniausiai anglų kalbos 

mokytojai būna iš keliautojų su kuprinėmis poaibio; mums jie 
patenka į tą deportuotinų vargšų užsieniečių kategoriją, kurie, 
kai pas juos į namus ateina faras, paprastai įtaria blogiausia. 

— Pone Beikeri, atėjau užduoti poros klausimų apie jūsų buvusią 
žmoną. 

Piktas žvilgsnis slepia kažką blogesnio. Manau, kad jis per ma- 
žai nustebo. Greitai žvilgteliu į Leką. Lekas pasitelkęs moteriškąją 
intuiciją ar bent jau nutaisęs tą įžvalgią vertinančią miną, kuri 
turėtų tokią intuiciją lydėti. Atsakydamas man jis papučia lūpas 
ir papurto galvą. 

Butas suplanuotas pagal tą patį šiais laikais visame pasaulyje 
naudojamą nuvalkiotą statybų projektą: betono urvų hierarchijoje 
jam skirtas langas ir tualetas, o tai pakylėja jį dviem balais virš 
bazinio. Esama ir kitų požymių, kad Beikeris nevisiškai pasidavęs 
tuščiai egzistencijai: ant kėdės padėtas atidarytas nešiojamasis 
kompiuteris; banalus, bet provokuojantis plakatas su pusnuoge 
taje mergina, sėdinčia prie upės, ir Angkor Vato nuotrauka; kelios 
knygos. Turbūt globalioje piramidėje jo kategorija būtų Nėr Labai 
Ką Rodyti - gana dažnas lygmuo, tenka pripažinti. Mane jau seniai 
stebina tokie farangai - atvykstantys čia būti niekuo, tarsi šitas 
vaidmuo jiems būtų per sudėtingas net ir toje utopijoje, iš kur jie 
kilę. Dabar mudu su Leku spoksome į Beikerį, tas pasižiūri į savo 
laikrodį, mano akimis, padirbtą roleksą. (Ilgoji rodyklė straksi, 
užuot sklandžiai sukusis ciferblatu; kai kuriems žmonėms tik tiek 
ir tereikia žinoti per savo viešnagę Bankoke.) 

— Nenoriu įžeisti policininko, bet privalau pasakyti, kad po 
dešimties minučių turiu anglų kalbos pamoką. 

— O kur ta jūsų pamoka, pone Beikerį? 

- Čia, - jis pažvelgia man į akis. - Privati pamoka. Jei norite, 
galite bausti mane už mokesčių nemokėjimą, bet išgyventi galiu 
tik tokiu būdu. Mokykla, kur dirbu rytais, nemoka tiek, kad iš- 
gyvenčiau. 

Linkteliu. 

— Nenoriu atimti jūsų pajamų. Pažiūrėkim, ką galime nuveikti, 
kol atvyks jūsų mokinys ar mokinė, - pasakau. 

— Gerai. 

— Apie jūsų buvusią žmoną, ponią Damrong Beiker. 

Regis, jis nežino, kaip elgtis. Praeina kuris laikas, ir jis praby- 
la - prapliumpa pykčiu: 

— Šitą kalę - ko ji prisidirbo dabar? 

Pakeliu akis ir suraukiu antakius: 

— O ko ji prisidirbo anksčiau? 

Padariau klaidą; atsakiau gerokai per protingai. 

Iš jo veido staiga dingsta bet kokia išraiška, jis gūžteli pečiais: 

— Buvom susituokę kokius metus. Kartu gyvenome. Galite lygiai 
taip pat paklausti, ko ji nepadarė, kad mane sužlugdytų - sąrašas 
būtų trumpesnis. 

Susižvalgome su Leku, ir aš jam linkteliu. Žinau, kad jis laukia 
nesulaukia, kada galės pritaikyti savo tardymo įgūdžius... ir anglų 
kalbą. 

— Pone Beikeri, kaip susipažinote su savo taje žmona? 

Beikeris pirmąsyk atkreipia dėmesį į Leką. Bankoke nedažnai 
pamatysi transseksualų farą; kiek žinau, Lekas vienintelis. Darbe 
jis stengiasi paslėpti savo augančias krūtis ir iš paskutiniųjų su- 
silaiko nuo manieringumo. Tačiau kai prabyla, kūno kalba viską 
išduoda. Jis droviai ir moteriškai gudraudamas suka akis nuo 
Beikerio žvilgsnio. Beikeris bando demonstruoti panieką, tačiau 
žvilgtelėjęs į mane persigalvoja. Kilsteliu smakrą: taip, turite at- 
sakyti į šitą klausimą. 

Beikeris suniurna, tačiau nugali prigimtinis šnekumas. 

— Man buvo vos per trisdešimt, bandžiau atsigauti po nutrūku- 
sių santykių su kita moterimi, atvažiavau čia atostogų dešimčiai 
dienų, susipažinau su Damrong ir gavau tą užkratą. - Žvilgteliu 
į jį. Jis numoja: - Taip sakoma. Toji liga anksčiau vadinosi aistra. 

Vienintelė Vakaruose oficialiai aprobuota laimės forma: įsimylė- 
jimas. Kokia apgavystė. Koks aš žąsinas. Žinoma, siunčiau jai tiek 
pinigų, kiek tik galėjau, kad ji nepardavinėtų savo kūno kitiems. 
Žinoma, kad tikėjau visais jos pažadais, kad taip nebus. Žinoma, 
kad ji apsimelavo iki ausų. Žinoma, ji dulkinosi su kiekvienu, 
pasiruošusiu mokėti, kol Fort Loderdeilyje bandžiau pradėti kom- 
piuterių verslą, kad paskui galėtume ilgai ir laimingai gyventi. 
Žinoma, susitvarkiau visus sušiktus dokumentus, kokiais tik JAV 
imigracija mane užvertė, žinoma, vedžiau ją, žinoma, ji atvažiavo 
gyventi su manimi į Valstijas, žinoma, kad tai netruko nė metų. 
Žinoma, kad ji vienintelė moteris, kuri kada yra mane taip giliai 
užkabinusi. Žinoma, taip yra todėl, kad realybę ji suvokia kur 
kas geriau. Žinoma, žinoma, žinoma, - numoja ranka. - Aš esu 
ponas Eilinis Farangas. Pakliuvau lygiai taip pat kaip ir visi kiti, 
nesvarbu, ar tu prancūzas, italas, vokietis ar britas - koks skirtu- 
mas, kartojasi ta pati kvaila istorija, vėl ir vėl. Jums juk neverta 
to pasakoti, ar ne? 

Panašu, kad tas pykčio priepuolis buvo nesuvaidintas, su ta 
įprastine pabaiga iškart po visko: ar tikrai aš visa tai susakiau? Jis 
suspaudžia žandikaulius su teisuolio užsispyrimu. 

- Jo, va šitaip va su mumis ir buvo. Šeimininkės ir vergo sind- 
romas. Gal norite žinoti, kaip man sekėsi su motina? 

— Ne, ačiū, - sako pasibjaurėjęs Lekas ir žvilgteli į mane, kad 
tęsčiau. Estrogenas nepailgina sugebėjimo sutelkti dėmesį. 

— Kalbate labai kandžiai, pone Beikeri, - sakau su užjaučiančia 
šypsena, bet jis nusuka galvą ir vaidina, kad nepastebi. 

- Tą gauni kartu su šita šalimi, ane? Ar pažįstat nors vieną mano 
padėty atsidūrusį farangą, kuris kalba ne kandžiai? 

Aš gūžteliu. 

— Kultūriniame konflikte būna aukų. 

Jis atsisuka negalėdamas patikėti savo ausimis. 


52 


— Kultūrinis konfliktas? Turite omeny konfliktą tarp vakariečio 
su apgailėtinu saugios gimdos, kur galėtų susisukti, poreikiu ir 
aukso kasyklos ieškančios tajės kekšės? Gal skaitydamas paskaitą 
antropologijos studentams ir galėtumėt tai vadinti kultūriniu 
konfliktu, - jis pasikaso galvą ir palinguoja. - Aš tai vadinu visišku 
išdūrimu. Ji mane išdūrė. Taškas. 

Pasižiūriu, ar Lekas irgi taip suintriguotas kaip aš. Manau, kad 
taip. Suluošinta siela dažnai eksperimentuoja su įvairiais vaidme- 
nimis. Kokį vaidmenį vertėtų išprovokuoti dabar? 

— Pone Beikeri, būsiu atviras. Patikrinau valstybinę duomenų 
bazę čia, Tailande, ir paprašiau FTB pagalbos, - nusišypsau. 

Suvokimas, kad aš žinau, priverčia iš senojo Beikerio išlįsti 
naują. Jis staigiai atsisuka į mane ir kvailai išsišiepia. 

— Biuro? Jums pranešė apie tą jos suktą aferą? 

— Tik apie teistumą. Labai norėčiau išgirsti, kaip ten buvo. 

Toji šypsena tampa nuolatinė, bylojanti, manau, įžūlų išdidu- 
mą. 

— Ir ką, sušvelnino, atsėdėjau šešis mėnesius, už sąvadavimą. 
Ją deportavo. Taip jau išėjo, bet tuokdamasis planavau visai ką 
kita, - jis sustoja ir kelias sekundes spokso į pusnuogę merginą 
plakate. - Kai ji atvažiavo gyventi su manimi į Valstijas, buvau 
vis-dar-ėjimo-į-saulėlydį, pusiau paauglystės, fazėje. Tačiau dar 
nebuvome susituokę nė mėnesio, kai vieną šeštadienį ji prapuolė 
vos ne visai nakčiai. Skambinu pagalbos telefonu, kraustausi iš 
proto, galvodamas, kad ją išprievartavo, nužudė arba ir viena, ir 
kita, pervažiavo automobilis, visas nesąmones, kurios varo įsi- 
mylėjusį vyrą iš proto. O paskui ji pareina apie ketvirtą valandą 
ryto, iššiepusi iki ausų savo nuostabų cinišką veidą, ir pakloja ant 
virtuvės stalo daugiau nei tūkstantį dolerių. Še tau! - paskutinius 
žodžius jis tarsi išspiegia, lyg išspjautų siaubingą, apmaudų kartėlį. 
Paskui kelis kartus nuryja. 

— Tačiau labiau už pinigus jai rūpėjo galia, tas pats ypač iš- 
laisvinantis aktas: didelėje svetimoje šalyje išeini apie septintą 
vakaro ir po kelių valandų sugrįžti daugiau nei tūkstančiu dolerių 
turtingesnė. Tas ją užvesdavo kur kas smarkiau, nei galėjau aš, - 
jam tenka sustoti nusiraminti, ir paskui, regis, jis vėl ima valdyti 
savo protą. 

— Ji numetė man pusę pinigų ir išaiškino, kaip bus toliau. Tos 
jos pusės dar nebuvau matęs. Ji mane baugino ir siaubingai suner- 
vino. Ištisas dvi dienas blioviau kaip kūdikis, bet tai jos visiškai 
nejaudino. Tokių baubiančių vyrų ji buvo mačiusi šimtus kartų. Ji 
nė nesiruošė keistis, o smurto irgi nebijojo. Net negąsdinau, kad 
gaus - ji tam per kieta. Išspirti ją lauk? Ir paskui mėnesių mėne- 
sius kankintis ir svarstyti, kas su ja toje Amerikoje vyksta? - jis 
pasikaso krūtinę, truputį patyli. 

— Kai jau baigiau išverkti akis, ji ėmė kalbėti tiesiai šviesiai. 
Papasakojo apie savo vaikystę. Noriu pasakyti, papasakojo taip, 
kaip neišgirsi pasakojant jokio tajo, nebent būtum vienas jų. Pra- 
dėjau matyti pasaulį jos akimis. Mat tai buvo visiška asmeninė 
revoliucija - tai, kas šitaip užaugus pasidaro su žmogaus galva. 
Šiais laikais Vakaruose visos mūsų problemos yra socialinės ir 
psichologinės. Tačiau tik įsivaizduokite, kad jūs užprogramuoti 
visai kitaip, įsivaizduokite, kad pavojus nuolat gresia pačiai jūsų 
egzistencijai ir neturite jokios išeities - jokios. Tą ji ir norėjo pa- 
sakyti. Jai nė velnio nerūpėjo, kad Amerikoje galima užsidirbti 
krūvą pinigų - tai nė kiek nekeitė fakto, kad visa jos tauta, visi, 
kuriuos ji kada pažinojo ir kurie jai patiko, likę ten, įkliuvę, 
alkani, bejėgiai, - numoja ranka. - Bent jau šitaip ji tuo metu 
aiškino. Pripažino, kad atvažiavo į Ameriką dirbti, o ne žaisti 

meilės. Sakė, kad jai reikia rūpintis šeima. Pasirodo, kalbėjo apie 
savo jaunylį brolį. Manau, niekas kitas jai nė velnio nerūpėjo, - 
ilga pauzė ir gilūs atodūsiai. Išties atrodo, kad jam nelengva. 

— Iš pradžių su tuo susitaikiau, kad ji manęs nepaliktų. 

— Ir tapote jos sąvadautoju? 

— Ne visai, tačiau įstatymas į tai pažiūrėjo būtent šitaip. Gal, 
pažvelgus iš techninės pusės, ir tapau, tačiau tai moteriai sąvadau- 
tojo nereikėjo. Reikėjo tik mano namo ir mano, kaip sekretoriaus, 
paslaugų, - jis kiek patyli ir pagnaibo kažką ant stalo. - O paskui 
pastovėti spintoje su kamera, kol ji tvarkosi su klientu, - pažvel- 
gia man tiesiai į akis. - Per šešias savaites jos visų dienų grafikas 
buvo užimtas, pradedant nuo pietų, baigiant apie antrą nakties. 
Mažame Amerikos miestelyje gandas apie naują smagų žaidimą 
plinta tikrai greitai. Eilėje prie jos stovėjo visi vietiniai šulai ir 
bosai - turiu omeny vyrus - ir faktiškai meldė privilegijos pasi- 
džiaugti jos kūnu. Stambūs šulai, turintys limuzinus su vairuotoju, 
atvažiuodavo pas mus išsinuomotais automobiliais ir taksi. Per 
kelis mėnesius jau galėjome šantažuoti daugumą svarbiausių 
vietos šviesulių, įskaitant teisėjus ir prokurorus. Todėl aš ir gavau 
tik šešis mėnesius, o ją deportavo. Toks buvo susitarimas. Jei būtų 
skriaudę smarkiai, mes būtume pradėję rodyti videoklipus. Tačiau 
kad ir kaip būtų, kol mūsų neuždarė, užsidirbome tris šimtus 
tūkstančių dolerių. 

Jis vaikštinėja po savo mažutį kambarį, vis šį bei tą pagnaibo, 
pataiso neva pakrypusį Angkor Vato plakatą. Ties juo mano 
žvilgsnis ir sustoja: grėsminga džiunglių šventykla su savo pen- 
kiais fališkais bokštais per vidurį. Manau, kad pasiekėme dar 
vieną psichologiškai įdomų momentą - pasigirsta beldimas į 
duris. Atsiprašomai šypsodamasis Beikeris negali nuslėpti, kaip 
jam palengvėjo. 

— Atėjo mokinys, - jis paskubomis čiumpa iš stalčiaus marš- 
kinėlius ir apsivelka. 

Linkteliu jam, kad atidarytų, ir mudu su Leku jau apžiūrinėja- 
me atvykėlį: liekną kiek vyresnį nei dvidešimties tają, pagarbiai 
apsirengusį baltus marškinius, juodas kelnes, apsiavusį išbliz- 
gintus juodus batus su raišteliais, o akyse - nekaltybė, kokią retai 

pamatysi tokio amžiaus farangų akyse. Kokia nereali ambicija 
šiandien atvedė jį čionai, greičiausiai per laisvadienį nuo kokio 
nors nuobodaus kontorinio darbo? Kokiomis pasakomis apie 
globalinę ekonomiką ir kalbų mokėjimą jis patikėjęs? Pamatęs 
mane jis pagarbiai nusilenkia ir prabyla skausmingai taisyklinga 
anglų kalba: 

— Atleiskite, ar sutrukdžiau kokį pasitarimą? 

— Mes jau einame, - atsakau tajiškai. Ir angliškai sakau Beike- 
riui: - Galbūt galėtume užeiti jums patogesniu laiku? 

Beikeris bejėgiškai kilsteli pečius, girdi, bet kuris tajų faras gali 
daryti su manimi ką panorėjęs. 

— Tarkime, septintą vakare? 

— Rytoj vakare būtų geriau. Šeštą turiu dar vieną privačią pa- 
moką, paskui dar devintą, be to, visą dieną dirbu mokykloje. 

Mudu su Leku pakylame. 

— Vadinasi, rytoj, - sakau ir atsiprašomai atsikrenkščiu. - Pone 
Beikeri, deja, kol kas turiu paprašyti jūsų paso. Rytoj grąžinsiu. 

Tajas mokinys išverčia akis. Jis nesusivokė, kad aš faras, o 
pamatęs, kaip jo gerbiamas ajanas paduoda savo pasą, ūmai per- 
simaino.-Ir jau yra pasirengęs bėgti lauk iš Beikerio, todėl jam 
tajiškai pasakau: | 

— Tai tik imigracijos klausimas, - ir nusišypsau. 

Jis irgi nusišypso, su palengvėjimu. Nusileidęs žemyn įbruku 
apsaugininkui dar vieną šimtą batų, su sąlyga, kad jis stebėtų, 
kada išeina ir pareina Beikeris. 

Važiuodamas taksi atgal į nuovadą patikrinu Beikerio pasą, 
tada paduodu jį Lekui. Abu gūžtelime pečiais. Damrong nužu- 
dymo dieną Beikeris buvo išvykęs iš šalies. Atrodo, kad kelios 
dienos prieš tą įvykį jis skrido į Siemribą Kambodžoje, oro uostą 
arčiausiai Angkor Vato, ir grįžo tik maždaug jos nužudymo metu. 
Damrong turėjo ir amerikietišką, ir Tailando pasą; abu jie rodo, 

"kad ji nebuvo išvykusi iš Tailando daugiau nei metus iki mirties. 
Beikerį galima pamiršti. 

Be Beikerio neturėdamas jokių kitų tyrimo gijų, nusprendžiu 
smagiai praleisti laiką su savo gyvenimo moterimis. Nusivedu 
savo motiną Nong, Čaniją ir FTB švediško stalo vakarienės į 
„Grand Britannia“ Sukumvite, visai netoli Asoko antžeminių 
traukinių stoties. Gėjus padavėjas pakeri Čaniją rūpestingumu 
dėl jos padėties ir prajuokina ją, prisipažinęs, kad jai pavydi. 
FTB irgi rūpestinga - primygtinai siūlosi atnešti jai kokio tik 
ji panorės maisto, o Nong tuo tarpu stebi restorano klientūrą 
įžvalgia akimi. 

— Matai tą šliundrą iš Nongkajaus? Jos vardas Sonja, dirba 
„Odiniame rimbe“. Jau kuris laikas bandau ją įtikinti dirbti pas 
mus, bet jai patinka ten, kur yra. Juk žinai, kokios jos. 

— Draugės reiškia viską. Jei „Rimbe“ jų turi daug, mums nie- 
kada nedirbs. Ir kaip gali ją kaltinti? Jos sutrikusios ne mažiau už 
Jarangus Bankoke - net labiau, nes neturi pinigų. 

— Na, bet atrodo, kad savo klientą ji kontroliuoja puikiai. Atlieka 
jam „vesk mane“ procedūrą. Pažiūrėk, atsivežė savo šeimyną iš 
Isano su juo supažindinti. 

— Tai čia turbūt jau rimta, - pritariu. 

Stambus, raumeningas australas su bermudais, ilgomis bal- 
tomis kojinėmis, sandalais ir gigantišku alaus pilvu nešasi savo 
lėkštę prie gretimo stalo, kur sėdi ta mergina, jos motina ir keli kiti 
giminaičiai ir giminaitės, turbūt broliai ir seserys arba pusbroliai 
ir pusseserės, ir dar kokių penkerių berniukas. 

- Čia jos sūnus nuo meilužio tajo, - sušnabžda man Nong. 

Australas bando užmegzti pokalbį su šeima, o ta šeima jį mie- 
lai priima į savo tarpą, tačiau jo tikrajai meilei patinka kalbėtis 
gimtąja kalba, vienu Laoso dialektu, ir ji negali atsispirti norui 
paliežuvauti su šeima. Kartkartėmis ji tam australui šiltai ir 
raminamai nusišypso, spusteli šlaunį ir pasako kelis žodžius an- 
gliškai, ir vėl entuziastingai grįžta prie liežuvavimo. Tas australas 
turbūt nesusivokia, tačiau jo būsimi uošviai elgiasi taip, tarsi būtų 
namie, savo mediniame namelyje ant statramsčių, plepėtų, basi 
sėdėdami ant grindų, greičiausiai prie visu garsu paleisto televi- 
zoriaus ir kokio tuzino besimušančių vaikų keliamo triukšmo. 
Nong, laosiečių kalbą suprantanti geriau už mane, ima šieptis. 
Kai FTB sugrįžta su austrių lėkšte Čanijai, motina entuziastingai 
aiškina angliškai, kad suprastų ir Kimberlė: 

- Jos teta ką tik paklausė, kokios spalvos to farango pimpalas, o 
motina pageidauja sužinoti, kaip jie tai daro, kai jo pilvas šitokio 
didumo. Mergina aiškina, kad jo pimpalas paprastai būna baltas, 
tačiau po sekso būna ryškiai rožinis. Sako, kad prašo imti ją iš 
užpakalio, išskyrus labai jau ypatingus atvejus, mat kai jis būna 
iš viršaus, jo lašinys pliaukši jai per visą pilvą ir ją vidury bum 
bum ima graužti rėmuo. Bet, šiaip ar taip, paprastai tai ne bėda, 
nes didžiąją dalį naktų jis būna per girtas ir užmiega ant sofos, o 
ji lovoje žiūri televizorių. Visi pagrindai sėkmingai santuokai. 

Nong bekalbant, visa šeimyna ima triukšmingai žvygauti. FTB 
nuleidžia akis į savo austres. 

- Ar čia, taip sakant, normalus pokalbis prie vakarienės stalo? 

Mes su Čanija ir Nong tarpusavy susišypsome. 

— Mes dažniausiai esame valstiečiai, žemės vaikai, - paaiš- 
kinu. 

Kai australas prabyla, visi nuleidžiame galvas. 

— Visai norėčiau žinoti, apie ką čia jūs su šeimyna kalbate, 
Sonja, - jausdamasis trupučiuką pažemintas, sako savo draugei 
australas. 

Apie vakarietišką etiketą ji neturi žalio supratimo, todėl nu- 
sprendžia jam tiesiai šviesiai ir paaiškinti, žodis į žodį, gera, bet 
kiek medine anglų kalba. Jis minutėlę perbąla, baigia savo alų ir 
užsisako dar vieną. Tačiau man belieka tik žavėtis, kaip jis sugeba 
susiimti į tai atsakydamas: 

— Kvynslande, Sonja, tau seksis puikiai, tiesiog puikiai. Ar kada 
esi mačiusi neūžaugų svaidymo varžybas'? 

Jis paaiškina Sonjai, kaip tas sportas vyksta, o jai beverčiant 
viską į laosiečių kalbą jos akys ima blizgėti. Šeimyna klausosi 
išpūtusi akis, tada berte apiberia ją klausimais apie tą neūžaugų 
mėtymą, o ji verčia į anglų kalbą. Ar neūžaugoms mokama? 
Kiek? Kokio mažumo turi būti? Mano tetulės vyresnysis brolis 
tik keturių pėdų dešimties colių, ar toks tiktų? Ar verta ban- 
dyti? O ar vizas svaidomi neūžaugos gauna lengvai? Anksčiau 
tai šeimai jis buvo neįdomus, tačiau dabar jie atšyla. Siaubin- 
gai nudžiugęs, kad galiausiai atrado juos dominančią temą — 
prieš tai bandė aptarti pajamų mokestį, pasaulio ekonomiką, 
pragyvenimo standartus, savo naująją keturiais ratais varomą 
tojotą, savo milžinišką šaldytuvą, sveikatos apsaugą ir gyvybės 
draudimą, Vidurinių Rytų temą ir panašiai, bet jokios reakci- 
jos nesulaukė, - australas leidžiasi pasakoti ilgas istorijas apie 
nuošalų Australijos gyvenimą - kengūrų valgymą, žmogėdras 
ir baisias mėlynžiedžių aštuonkojų ir kubomedūzų padarytas 
žaizdas. Staiga jį užklupo pasisekimas, ir jie nusprendė priimti 
jį į savo širdis. 

— Tu jau pusiau isanietis, - sako jam mergina. 

Jis visas nušvinta, vienu gurkšniu išmaukia alų ir užsisako 
dar vieną. Vis dėlto Tailandas ne taip jau labai skiriasi nuo 
Kvynslando. 


*  Neūžaugų svaidymo varžybos — pramoga, vykstanti kai kuriuose Australijos baruose, kai 
varžomasi, kas toliau numes mažaūgį žmogų. 

Atsistoju pasiimti dar jūrų gėrybių. Austrės ir kelių rūšių kre- 
vetės sudėtos į padėklus po ledine jūrų arkliuko skulptūra. Visa 
kita - kinų, tajų, italų, prancūzų, Vidurinių Rytų ir japonų virtuvių 
patiekalai - sukrauta į aukštą apvalią piramidę pačiame didžiu- 
lio restorano vidury. Šalia manęs stovi kažkokio suvažiavimo 
delegacijos nariai su prie širdies prisegtomis didžiulėmis vardų 
kortelėmis ir Gero Elgesio programos kontroliuojamomis vei- 
dų išraiškomis. Su tokiu steriliu anonimiškumu jie atrodo tarsi 
atskira padermė, ir man kyla minčių, kad gal tas Bankokas stovi 
kažkokioje kosminėje kryžkelėje, kur malasi svečiai iš įvairių ga- 
laktikų, bet tarpusavy nebendrauja. Kai sugrįžtu prie mūsų stalo 
su krevečių ir sušių prikrauta lėkšte, FTB ateina su ledais Čanijai. 
FTB apžavėta Čanijos tarytum meilužė. Tačiau ilgam minčių nuo 
bylos atitraukti negaliu, ir taip jau sutampa (žinoma, čia joks su- 
tapimas, čia kosminė intervencija), kad kaip tik begalvojant apie 
Damrong suskamba mano telefonas. 

— Nesu tuo visai tikras, bet gal šį tą ir turiu, - sako Lekas. - Gali 
būti, kad yra ir daugiau to DVD kopijų, ne viena. 

Tenka slėpti, kaip man palengvėjo, kad byla gal ir vėl bus pa- 
judėjusi iš mirties taško. 

- Labai atsiprašau, - sakau visam stalui, - man teks bėgti. 

Kai išsitraukiu piniginę iš anksto sumokėti, Nong priverčia 
mane kišti ją atgal, sako įrašysianti sąskaitą į „Senių klubo" išlaidas 
kaip už dalykinius pietus. Pasižiūriu į FTB - kaip toji reaguos, 
gaudama naudos iš prostitucija uždirbtų pinigų, tačiau ji pernelyg 
įnikusi į gardų maistą, kad suvestų galus. 

Išėjęs į lauką, pereinu antžeminio traukinio tiltu į kitą gatvės 
pusę ir eskalatoriumi nusileidžiu į naująją Asoko metro stotį. Ji 
veikia tik porą metų ir vis dar sukelia tą naujumo pojūtį. Išlipu 
Klongtojaus stotyje, kur jau laukia Lekas. | 

— Nepatikėsi, - sako Lekas ir susijaudinęs, ir kartu atsargiai, - 
gal šausiu pro šalį, bet po klubus sklando gandas apie snufo filmą 

su kaukėtu vyru ir tajų kekše. Atsekiau, kad istoriją paskleidė 
katojus, garsus visame Bankoke tuo, kad turi meilužį iš aukštuo- 
menės. 

Klongtojaus lūšnynas pas mus didžiausias ir daugeliu prasmių 
švariausias. Dauguma lūšnų panašaus dydžio ir aukščio, o siau- 
ruose praėjimuose palaikoma riap roi, arba sterilių steriliausia 
švara tikru tajų stiliumi. Žinoma, begalinio vargo čia marios, jei 
jau nori jo rasti, tačiau iš esmės žmonės gyvena kone nemoka- 
muose būstuose, o tai gali būti visai naudinga, jei nori studijuoti 
aukštojoje, esi gatvės darbininkė, kurios galiojimo laikas eina 
į pabaigą, pramoginius narkotikus mėgsti labiau už realybę ar 
tiesiog šiaip nekenti darbo. Lekas čia jau buvęs, - nusiveda mane 
taku palei geležinkelio bėgius, su nesibaigiančia medinių lūšnų 
eile dešinėje, pro besikasančius šunis, baikščias kates, alyvos ba- 
kuose maudomus nuogus vaikus, paauglius žaliais ir oranžiniais 
plaukais, vakaro vėsoje drauge vakarieniaujančias šeimas. 

- Jis menininkas, - paaiškina Lekas. - Todėl tam aukštuome- 
nės ponui ir patinka. Vieną kartą buvau čia baliuje. Tiesą sakant, 
jis visiškas ban-nokas, dar blogiau nei aš, bet turi tą kūrybingą 
gyslelę, taigi ir gauna prabangių meilužių. 

Ban-nokas daugmaž reiškia „stuobrį kaimietį', tik kur kas įžei- 
džiau. Sustojame prie lauko durų su nuostabiu raudonu drakonu 
juodame fone. 

— Matai, ką norėjau pasakyti? 

Piestu stovinčio drakono su moteriškai ilgais nagais ir nuožmia 
šypsena povyzoje esama kažko žaismingo. 

— Puikiai nupiešta, - sakau, o Lekas nušvinta iš pasididžiavimo 
katojaus talentu. Pabeldžia į duris. 

— Pi- Unai, čia aš, Lekas. - Niekas neatidaro, todėl Lekas pabel- 
džia smarkiau. - Jis mėgsta parūkyti gandžą, kaip ir visi meninin- 
kai. Nė pirštu neliečia nieko kito, dažniausiai net alkoholio, bet į 
narkotinį transą gali panirti kelioms dienoms. 

Susigėdęs prieš mane, jis pabeldžia kur kas smarkiau, paskui 
sumurma „sušiktas katojus“ ir išsitraukia mobilųjį. Šneka į jį sa- 
viškiu khmerų kalba pagrįstu Isano dialektu, atrodo, kad kalbėtų 
kokia susierzinusi kekšė. 

— Sakiau jam, kad tave atsivesiu, - sako jis sulenkdamas ir 
kišdamas į kišenę telefoną. - O tas visas apsivaręs gandža, — 
skausmingai man nusišypso. - Tuoj atidarys. Jam reikia sugrįžt 
iš mėnulio. 

Pagaliau už durų išgirstame gyvybės požymius. Atitraukiamos 
kelios sklendės, durys prasiveria. Tada jis pasirodo visu gražumu, 
tik su dviratininko šortukais: stebėtinai kaulėto, vyriško veido 
su violetiniais akių šešėliais ir lūpdažiu, į uodegą senoviškai 
surištais ilgais varno juodūmo plaukais, su nuostabia tatuiruo- 
te ant beplaukės krūtinės, kur mezgasi pora nedidukių krūtų. 
Gestai perdėti pagal visas jo padermės tradicijas, bet esama dar 
kažko: visai nesunku patikėti, kad už boksininko bruožų slypi 
tikra moteris. Kai atsikratys katojaus pozos, galės atrodyti išties 
moteriškas. 

- Brangusis, - išspaudžia jis ir pasilenkia nuo klubų, kad Lekas 
duotų jam bučkį į žandą. 

— Tu gatavas, - pabara jį Lekas. 

— Esu paskendęs baisiai svarbiuose darbuose, meile. Man reikia 
meditacinės pagalbos. 

- Čia mano bosas, detektyvas Džitpličipas, - kiek susiraukęs 
sako Lekas. 

— Be galo malonu su jumis susipažinti, - ištaria Pi-Unas ir 
pamoja mums užeiti. 

Įėjęs pamanau: Gogenas. Savo trobelės stogą ir sienas Pi-Unas 
išdabinęs katojaus naktinio gyvenimo vaizdais ir panaudojęs 
tuos pačius alyvinius, liguistus violetinius ir senoviškus aukso 
atspalvius. Triptiko viduryje į jį panaši kabareto žvaigždė laiko 
mikrofoną. Susivokiu, kad visi jo darbe pavaizduoti žmonės — 

transseksualai. Tačiau mane pakeri jo virpantis kaulėtas kieto 
vyro veidas, regis, taip ir meldžiantis meilės ir švelnumo. Jis 
mosteli mums sėstis ant grindų, kur, be kelių pagalvėlių, daugiau 
nėra jokių baldų. Susėdame pusiau lotoso pozomis, atsiremiame 
į sieną. 

— Mes dėl to snufo filmo, - sako vis dar suirzęs Lekas. 

Po jo žodžių namų šeimininko veidas skausmingai persikreipia. 
Jis uždeda delną ant skruosto ir išverčia paklaikusias akis. 

— O mano Buda, o varge, žinokit, niekad nemaniau, kad jis 
tikras, - pažvelgia į mane: - Ir tik kai Pi-Lekas pasakė man, kad 
jūs šitai tiriate, pamaniau, ojojoj, na ir įklimpo čia tas Pi-Unas. Oi, 
Pi-Unai, pasakiau sau, oi katinėli, tavo liežuvis ilgiausias visame 
Krungtepe. Kaip gaila, kad prisigėriau ir visiems papasakojau. Šiaip 
niekad negeriu, tai tada kaip vožė į galvą, ir viską išpliurpiau. 

— Pasakyk, ką matei, - sakau aš. 

— Na, iš pradžių buvo labai nuobodu, suprantat, nes mergi- 
na taigi tikra mergina, o kam čia įdomu žiūrėti, kaip kažkokia 
šliundra daro kaip gamtoj, kaip kokia kiaulė fermoj, suprantat, 
bet mano vyriškis yra bi, taigi žiūrėjau su juo iš mandagumo, 
suprantat. Ir, aišku, visa tai jį žiauriai užkaitino, - jis mirkteli Le- 
kui. - Jau kaip jis paskui mane nubaudė, nepatikėsi, - vėl atsisuka 
į mane, o Lekas šiaip ne taip sulaiko šypseną. - Taigi ten kažkokia 
kvaila kekšė daro gana detaliai rodomą bum bum su juodą kaukę 
užsidėjusiu žaviu eržilu, o pabaigoje jis pribaigia ją su virve aplink 
kaklą, bet aš nė nepamaniau, kad tai gali būti iš tikryjų, suprantat, 
pamaniau, kad tai virtualu. Aišku, kad taip. Na, klausykit, kodėl gi 
šiais laikais tai negalėtų būti virtualu? Kam taip švaistytis ir pri- 
baigti tą kekšę, jei galima viską suvaidinti ir ją darsyk panaudoti. 
Sveikas protas sako, kad tai virtualu. 

— Kas tas tavo draugas? - paklausia Lekas, o mudu su Pi-Unu 
susiraukiame. 

Pi-Unas pažvelgia į mane bejėgišku žvilgsniu. 

- Bet ir tiesumas gi to mūsų Pi-Leko. Šūdo nemala, eina tiesiai 
prie reikalo, - suraukia antakius. - Juk žinai, kad negaliu tau to 
pasakyti. Neleidžia taisyklės. 

— Visam Krungtepui apie jį išpasakojai viską, išskyrus var- 
dą, - Lekas atsisuka ir sako man: - Jis stambus reklamos šulas, 
čia faktiškai vadovauja šitam sektoriui. Jam virš trisdešimt, ant 
savęs nešioja tonas aukso. Labai sportiškas, už moteris jam la- 
biau patinka katojai, bet paprastų gėjų nekenčia. Visada naudoja 
prezervatyvą. Taip? 

Pi-Unas atrodo nuoširdžiai nusiminęs. Vėl prideda delną prie 
skruosto ir palenkia galvą į šoną. 

- Vajė, ar tikrai šitiek išpasakojau? - ir išdidžiai priduria: - Taip, 
jis išties nerealiai turtingas, - tada sukikena ir priverčia Leką prieš 
savo norą nusišypsoti. - Ir labai dosniai apdovanotas. Pirmą naktį 
sakiau jam, mielasis, nėr ką daryt, teks man imt iš tavęs už kiekvie- 
ną centimetrą. Suprantama, jam tai labai patiko. Juokas? Mums 
kartu šitaip smagu, net galvojam susituokti, gal Kanadoje, kur tai 
legalu. Lovoje jis tigras, o visą kitą laiką švelnus kaip avinėlis. Esu 
tikras, kad jis nežinojo, kad ten tikras snujas. 

— Aišku, kad žinojo, - atšauna Lekas. 

Apdujęs Pi-Unas papilkėja. 

- Tikrai taip manai? Vajė, aš esu tikras, kad jis čia ne prie ko. 
Koks nors turtuolis draugelis turbūt jam paskolino, koks nors 
heteroseksualas, suprantat, nes žiūrėkim tiesai į akis, normalus 
seksas šiais laikais gali būti labai, labai keistas, jau ką tos moterys 
pasiruošusios daryti su savo kūnais - bet ką aš čia jums pasakoju, 
jūs gi farai. 

— Sakyk mums jo pavardę arba išplaksim tave iki numirimo, - 
ryžtingu tonu sako Lekas. 

— Pažadi? 

Dabar abu katojai griūva juoku, o aš kasausi smakrą ir jaučiuosi 
ne savo vietoje. Atsigavęs Pi-Unas prabyla: 

— Ar nepagerbtumėt mano kuklių namų ir nesurūkytumėt su 
manimi trupučio eksportinės kokybės reikalo? Mano vyriškis 
man davė, o jūs gi žinote, kas sakoma apie pinigus? Jie traukia 
pačius geriausius. 

— Aš nerūkau, - atsako Lekas. - Bet jis rūko. 

- Tikrai, mielasis? - Pi-Unas pažvelgia į mane. - Nesijaudink, 
policijai nesakysiu, - ir vėl sukikena. 

Savaime suprantama, atsisakau, bet kol Pi-Unas traukia savo 
įrangą iš dėžės trobelės kampe, Lekas man sušnabžda, kad, pri- 
sirūkius žolės, jo draugo liežuvis dar palaidesnis nei prisigėrus. 
Tačiau jei su juo niekas nerūko, jis pasidaro budrus. Aš irgi nu- 
stembu pamatęs, kaip Pi-Unas išsitraukia namų darbo garintuvą 
su lituokliu, įkištu į didelį stiklainį, iš kurio kyšo ilgas permatomas 
vamzdelis. 

— Aš labai rūpinuosi sveikata, - paaiškina Pi-Unas. - Mano 
tėvas rūkė vieną cigaretę po kitos, ir man teko stebėti, kaip jis, 
vargšelis, miršta. Tada sau pasakiau: Pi-Unai, gyvenime daugiau 
niekada nieko nerūkysi, bet sako, kad su garintuvu visiškai saugu. 
Instrukcijas, kaip jį pasidaryti, susiradau internete. 

Jis įkiša lituoklį į elektros lizdą, ir po sekundės stiklainyje ima 
garuoti mažutis dubenėlis su marihuana. Pi-Unas porą kartų 
patraukia, pasiūlo Lekui, tas atsisako, tada paduoda man. Niekad 
nebuvau rūkęs iš tokio garintuvo ir paprasčiausiai truktelėjau 
tarsi suktinę, įkvėpdamas iki pat stemplės ir dar giliau. Ir kvapo, 
ir skonio labai mažai, taigi pagalvoju, kad ji negali būti labai stipri 
ir turbūt ne visai tos eksportinės kokybės, kaip tvirtina Pi-Unas, 
taigi patraukiu dar porą kartų ir tuo apstulbinu Pi-Uną. 

— Nieko sau! Ką gi, matyti, kad jūs tikras rūkorius. Atvirai 
kalbant, man užtektų ir vieną kartą šitaip užtraukti. 

Pats jis trukteli labai kukliai ir vėl paduoda man. Tiesą sakant, 
mane kiek erzina, kad poveikis toks menkas, taigi sutraukiu dar 
porą stiklainių garų ir sudrimbu prie sienos. Kai vyriškis paveiksle 

ant sienos pradeda groti saksofonu ir išgirstu vieną iš „Bėgančio 
ašmenimis“ leitritmų, susivokiu neteisingai įvertinęs produkto 
stiprumą. 

— Poli, - išgirstu save prabylantį angliškai, - aš sužavėtas 
jūsų sprendimo atmesti šiuolaikinės kultūros materializmą dėl 
dvasingesnio gyvenimo būdo. - Lekas sukrizena, o Gogenas 
apstulbęs spokso į mane. - Bet sakykite, kaip jūs priverčiate 
juos judėti? 

Tai tiesa, saksofonininkas ant sienos linguoja su savo instru- 
mentu pūsdamas puikiausią mano kada girdėtą „Sudie, sudie, 
juodas strazde“ versiją. Dabar susivokiu, kad tą melodiją groja 
spalvos, sudėtingos tropinių rudumų struktūros, prabangios 
žaros, pernokę duonmedžiai, kresni vyrai ir moterys, regis, 
išlindę iš žemės tik iki pusės, materijoje įkliuvusios žmogiško- 
sios sielos riksmai - saksofonas sienoje viską pavertęs ryškiu, 
apčiuopiamu akustiniu peizažu. O tada pasirodo Damrong. 
Kažkokiam nepaprastam kaleidoskopui pasipurčius, visa siena 
ima suktis ir sūkuriuoti, kol iškyla jos siluetas. Ji nuoga iki pu- 
sės, tik su taitietišku sarongu, o ruda jos oda tobulai dera prie 
paveikslo spalvų gamos; tačiau jos kūnas liaunas ir tajiškas, o 
kažkokia aukštesnė energija suteikia jai galią valdyti kitus. Juodi 
jos plaukai plevėsuoja, akys švyti paslaptinga šviesa. Sveikas, 
Sončajau, ką čia veiki? 

— Iškviesiu taksi, - sako Lekas, pusiau prajuokintas, pusiau 
susigėdęs. 

Žinoma, mudu su Leku puikiausiai žinome, kas tas Pi-Uno meilu- 
žis. Jo snukis puošia tiek tajiškus, tiek angliškus paskalų žurnalus. 
Štai jis su įprastine kompanija kažkokiame vakarinių suknelių ir 

smokingų pobūvyje, fotografuojasi su šulų su giliomis kišenė- 
mis žmonomis su giliomis iškirptėmis. Apskrito veido, porce- 
lianinės odos, juvelyrinio aukso sveriamu kaklu, riešais ir - anot 
Leko - kulkšnimis, sumaniai įsisukęs į aristokratų rato bankinį 
sektorių, - tai, sako, ir yra tikroji jo reklamos verslo klestėjimo 
priežastis. Vardu jis khunas Kosana, visas Bankokas jį žino kaip 
tikrą na jai: žymų veidą. Jo keistas romanas su vargšu, bjauriu, 
bet beprotiškai talentingu Pi-Unu jau daugiau nei metus aptarinė- 
jamas paskalų pramonėje; panašu, kad jųdviejų santykiai puikūs 
ir jie išties ruošiasi susituokti Kanadoje ar Amsterdame, ir, visų 
nuostabai, khunas Kosana, tobuliausias pleibojaus pavyzdys, regis, 
tikrai dievina savo mylimąjį, apmokėjo visas sąskaitas, susijusias 
su jo lyties keitimu, ir, kas labiausiai neįtikėtina, kol kas yra jam 
ištikimas. 

Sėdžiu prie savo darbo stalo ir mintiju, kad kol kas viskas dė- 
liojasi visai neblogai. Man tereikia surasti subtilų būdą paspausti 
khuną Kosaną ir sužinoti, iš kur jis gavo Damrong snufo filmą. 
Net neabejoju, kad koks nors draugelis iš reklamos magnato 
aplinkos davė jam filmą ir taip užsidirbo taškų; aišku, kad tas 
filmas dabar sukasi grietinėlės rate, ir kol žaisiu pagal taisykles 
(jokiu būdu negąsdinti įstatymu, tinka tik šantažas), galėsiu 
priversti kurį nors iš jų atskleisti tikrąjį šaltinį. Žinoma, reikės ir 
Vikorno palaikymo, kad manęs paties neužsnufintų, bet tą galima 
susiorganizuoti suteikiant pulkininkui galimybę pamelžti vieną 
kitą šią šalį valdančią pinigų karvę. Iš.esmės tas apsirūkymas su 
Gogenu buvo visai geras žingsnis - vis dar galvoju apie jį toje 
inkarnacijoje (ten sugrįžtu labai retai, turiu omeny, į gyvenimą 
Taityje prieš šimtą metų; visas tas sugrįžimas į gamtą buvo visai 
kvailas; buvau prancūzas gydytojas, taip ir susipažinau su Go- 
genu, kuris, kaip jau ir matėme, vis dar neišsivadavęs iš trečiojo 
pasaulio spąstų, kuriuos pats sau pasistatė daugiau nei prieš 
šimtmetį - bet nesvarbu, tai visai neįeina į šitą siužetą). Dabar 


67 


mano telefonas užgroja Dylano „Tonight I' Il Be Staying Here with 
You“: skambina Lekas. 
- Jie negyvi, - sako jis. - Abu. 


— Pi-Uną kankino jam matant, paskui abu nušovė. 

Lekas iškvietęs porą uniformuotų farų, kad saugotų lūšną, kol 
atvažiuos teismo ekspertai, tačiau nieko, ko mes nežinotume, jie 
nepasakys: Pi-Uno didingas kovotojo veidas vis dar perkreiptas 
agonijos, menininko rankos susuktos ir apdraskytos, nagai išplėš- 
ti, tarpuaky - skylė, dar didesnė kulkos išėjimo skylė pakaušyje, 
jis atremtas į autoportreto triptiko viduryje apačią. Khunas Ko- 
sana, atrodo, nušautas stovintis, nes ant paveikslo matyti vertikali 
kraujo dryžė, iki ten, kur jis susmuko ant grindų. Jo galvoje taip 
pat matyti profesionalaus šaulio paleistos kulkos įėjimo ir išėjimo 
skylės. 

— Žinoma, niekas nieko nežino? - klausiu Leko. 

- Šūvius girdėjo apie trečią nakties. Vakar vakare, apie septintą, 
čia lankėsi aukštas gerai apsirengęs farangas. Jis kažko klausinėjo 
kelio, vadinasi, čia buvo pirmą kartą. Kalbėjo tajiškai su stipriu an- 
gliškų akcentu, - Lekas vengia mano žvilgsnio. Bandau užmegzti 
su juo ryšį, bet jis sako: - Einu į šventyklą, - ir palieka mane toje 
lūšnoje laukti teismo ekspertų. 

Kai tie atvyksta su savo guminėmis pirštinėmis ir filmavimo 
įranga, einu ieškoti Leko į šventyklą prie įvažiavimo į lūšnyną. 
Randu sėdintį ant pakylos priešais auksinį Budą - pusiau lotoso 
poza, užsimerkusį, tiesia nugara. Uždegu kelias smilkalų lazdeles 
ir įsmeigiu į smėlį, pasėdžiu su juo pusvalandį ir išeinu. Lauke 
prie šventyklos išsitraukiu telefoną ir paskambinu Vikornui. Kai 
papasakoju apie tuos kankinimus ir nužudymus, jis suurzgia; kai 
pasakau, kad viena iš aukų yra garsusis pleibojus khunas Kosana, 
jis nė nemirktelėjęs ramiai sako: 

— To nebuvo. 

- Bet... 

— To nebuvo. 

— O kaipgi jo šeima ir draugai? 

— Tragiškas įvykis - nudaužtas nežinomo sunkvežimio. 

Giliai įkvepiu. 

— Pulkininke, tai žmogžudystė. O mes - policija. 

— O čia - Tailandas, ir man prieš penkias minutes buvo pa- 
skambinta. 

- Ir tereikia tik telefono skambučio? Kiek tas, kuris paskambi- 
no, ruošiasi sumokėti? 

— Žiūrėk savo reikalų. 

— Jūs visiškai neturite atsakomybės jausmo? 

— Raminkis, idiote. Jei nebūtum klausinėjęs, niekas nebūtų jų 
pribaigęs. Jei ir imu pinigus, tai tik tam, kad pridengčiau tavo 
kliurkas. Gal kaip tik tau nepakenktų atsakingo elgesio kursai. 
Visų pirma - kas tau liepė šitaip gilintis į kažkokį snufo filmuką? 
Be tavęs, niekam daugiau ta šliundra nerūpi. 

Jis naudojasi tefloniniu balsu, užkertančiu kelią bet kokiems 
ginčams. Uždarydamas telefoną galvoju, kad teks pasinaudoti 
Beikeriu. Jis - vienintelė likusi gija. Bet ar jis ką nors Žino? 

Po trijų valandų nuvažiuoju taksi į 23-iąją gatvę, kur ant kampo 
manęs laukia Lekas. Beikerio namo fojė apsaugininkas mums 
praneša, kad amerikietis farangas šiandien priėmė tris lankytojus, 
du iš jų - tajai vaikinai, tikriausiai mokosi anglų kalbos, ir vienas 
aukštas gerai apsirengęs anglas, kuriam per trisdešimt. Anglas 
pabuvo tik dešimt minučių ir, kai išėjo, atrodė susirūpinęs. 
Šįkart Beikeris atidaro savo buto duris apsivilkęs marškinius 
atviru kaklu ir ilgas baltas kelnes. Bet vis dėlto basas. Susėdame 

į jo plastikines kėdes, ir aš nusprendžiu tęsti nuo ten, kur bai- 
gėme. 

— Taigi, jūsų žmona, Damrong, deportuojama, jūs pasėdite ka- 
lėjime ir kaipmat atvykstate čia, į Tailandą, mokyti anglų kalbos. 
Gal galėtumėt paaiškinti? 

Jis papurto galvą ir suraukia antakius. Jo povyza demonstruoja 
didvyrišką kovą su velnišku puikybės spaudimu, kurį galiausiai 
nugali teatrališkai iškošdamas: 

- Aišku, kad aš čia dėl jos, - ir stengdamasis nesukūkčioti pri- 
duria: - Toks jau aš esu - mane traukia primityvumas. Iš tikrųjų 
aš ne idiotas, tiesiog gyvenu kaip toks. Jei kalbėtume apie tai, 
kas.sujaudina, - yra tik viena vienintelė moteris, galinti suteikti 
viską iki galo, ir aš galiu sau tai pats pripažinti, galiu žemintis. 
Atvažiavau iš kito pasaulio galo, gyvenu čia ketverius metus tik 
tam, kad sulaukčiau trupinėlių, kuriuos ji retkarčiais man numeta 
ir man net ne gėda. 

Jis pažvelgia į mane su keista, perkreipta šypsena. 

— Pavydžiu heroinininkams. Mesti jų įprotį turbūt yra vieni 
niekai, palyginti su prisirišimu prie gyvybingiausios pasaulyje 
moters. 

— Gyvybingiausios, - pakartoja Lekas ir užsidengia ranka bur- 
ną; aš piktai į jį pažvelgiu. 

Beikerio akys ima bėgioti nuo manęs prie Leko. Tyla iškalbinga. 
Manau, kad jis jau Žino, jog ji negyva, ir jam bus sunku suvaidinti 
reakciją į šitą naujieną. Mudu su Leku atidžiai jį stebime, bandy- 
dami atsijoti apgaulę nuo tiesos. Jis - gal teatrališkai, o gal ir ne - 
čiumpa kėdės atkaltę, patraukia, pasiremia ant jos ir įsistebeilija 
pro langą. Švelniai prabyla: 

— Kaip ji mirė“ 

— O kokia mirtimi jūs įsivaizduotumėte ją mirštant, pone 
Beikeri? 

Jis staigiai atsisuka į mane. 

— Kas gi čia dabar, po velnių? 

Gūžteliu pečiais. 

— Prisipažinote jaučiantis didžiulį kartėlį, kad esate tam tikras 
emocinis vergas. Psichologinės vergijos būsena visada pranašauja 
norą Žudyti. Sakykite, kokiu būdu ją žudydavote savo fantazijo- 
se? - Jis spokso į mane netekęs žado. - Bijau, pone Beikeri, kad 
mano apklausos technika atsilieka nuo vakarietiškų standartų. 
Tačiau turite man atleisti. Juk žinote, kaip yra pas mus, Tailando 
policijoje, - niekas mūsų nemoko jokių ikiteisminio tyrimo sub- 
tilybių, ir mums belieka naudotis savo netašyta trečiojo pasaulio 
intuicija ir tuo, ką savo kaimietišku protu pavyko susigraibyti apie 
žmogiškąją prigimtį. Juk retkarčiais pasvajodavote ją nužudyti, 
ar ne? 

Panašu, kad prasilaužiau į kitą, kur kas įdomesnį Beikerį, mat 
jis prabyla: 

— Ją nužudė? Ką gi, gerai. Prisipažinsiu kaltas dėl minčių ją 
nužudyti tik su viena sąlyga, - kad į tą kategoriją įtrauksite ir 
pusę kitų klientų Bankoke. 

Staiga ir netikėtai pasirodo dar viena jo pusė, - mus ūmai ir be 
jokio perspėjimo užgriūva audra. 

— Ji negyva? Po velnių, žmonės, mane nuo jūsų vemt verčia. 
Ateinate čia pranešti žmogui, kad jo buvusi žmona negyva, ir 
viskas, tiesiog va taip pasakote, tarsi kokią orų prognozę, tarsi 
kokį eilinį faktą. 

Jo žvilgsnis paklaikęs, jis bando mane išprovokuoti pykčiu. 
Gal ir patikėčiau, jei Beikeris būtų atvykęs į Tailandą neseniai, 
tačiau jis čia jau penkerius metus. Galiausiai jis ima vaidinti, kad 
bando susivaldyti. 

— Tai galgi papasakosit, kaip ji mirė? 

— Iš pradžių pasakykit man, ar labai nustebote, - sakau. 

Klausimas keistas ir kvailas, toks, kokio ir galima tikėtis iš tokio 
kaip aš, ar ne? Bet atsakyti nelengva. 

— Ar labai nustebau? Kas čia per klausimas? - jis kurį laiką 
įdėmiai mane nužiūrinėja. - Turbūt man reikia advokato. 

Apsižvalgau po kambarį. 

- Žinoma, žinoma, kodėl gi ne. Tačiau jie brangiai kainuoja 
ir gali būti nelengva surasti tokį, kuriam, sakykime, nuoširdžiai 
rūpėtų jūsų bėdos. Gali nutikti taip, kad teks ilgokai pasėdėti 
kalėjime, o paskui susivoksite, kad vis tiek reikia atsakyti į mano 
klausimus. Bet kaip norite. 

Jis pamąsto ir atsako: 

— Aš asmeniškai priblokštas, kad ji negyva, tačiau visi ją paži- 
noję nenustebtų, kad ji sulaukė ankstyvos mirties. 

— Puiku, - sakau, - kažkiek judame į priekį. O kokią savo bu- 
vusios žmonos ankstyvą mirtį būtumėt įsivaizdavęs? Papasakokite 
viską. Skubėti nėra kur. 

Jis patyli, atsidūsta ir, atrodo, atsako sąžiningai: 

— Nieko tokio, ko patys nenumanytumėt. Tikrai. 

Truputėlį lukteliu, kol jis tariasi su savo širdimi. 

— Kada ją matėte paskutinį kartą? 

— Prieš kelis mėnesius, - jis pakelia į mane akis. - Aišku, kad 
nereikalausiu advokato. Kam to reikia? Pas jus nėra teisingumo 
sistemos, yra tik pinigų prievartavimo sistema. Tai vadinama 
kleptokratija. Visi, kas čia kiek ilgiau pabūna, tai sužino. - Klau- 
siamai į jį pažvelgiu. - Taigi, man bus daug lengviau, jei nekreip- 
site dėmesio į vieną kitą menką pažeidimą ir kuo greičiau surasite 
ir atiduosite teisingumui jos žudiką. 

Dabar jau nebelikę jokių nepatogumų, jokios pozos - jis bando 
sudaryti sandėrį. 

— To pažadėti negaliu, nes nesuprantu, apie ką čia kalbate. 
Tačiau galiu būti labai atlaidus, jei nurodysite man reikalingą 
žmogų. 

— Kiek norite? 

— Apie pinigus aš nekalbu. Man reikia informacijos. Visko, ką 
žinote apie jos gyvenimą čia. 

Jis sukrėstas. 

- Jums nereikia pinigų? - jis atsidūsta ir papučia lūpas. - Kai 
mane išleido iš pataisos kolonijos, atvažiavau čia jos ieškoti. Ra- 
dau dirbančią Kaubojų gatvės bare, kurio šeimininkai - kažkoks 
faras su savo motina. Ji visai apsidžiaugė mane išvydusi, bet pa- 
aiškino, kad čia mūsų santykiai bus kiek kitokie. Tik dalykiniai. 
Pradėjau daryti jos pornografines nuotraukas, daugiausia lengvos 
pornografijos, vienam kitam amerikietiškam žurnalui ir inter- 
netui. Kartais reikėdavo ir juodo porno - dabar tai specializuota 
niša - anoniminiai klientai pateikia specialius užsakymus tam 
tikrai merginai interneto tinklalapyje. Jei užsakymas ne per daug 
sudėtingas - tarkim, pačiulpti ar ką, - pastatydavau kamerą, kad 
įsijungtų pati, ir pakišdavau savo pimpalą. Tam ir susitikdavome. 
Kartais užsakymą surasdavau aš, kartais jinai. Jai patiko dirbti su 
manimi ir kaip su partneriu, ir kaip su operatoriumi, mes gerai 
sutarėme. Daug šitaip neužsidirbdavome, bet tai tikrai prisidėjo 
prie mano pajamų, - jis mosteli ranka, rodydamas, koks itin pa- 
prastas tas jo gyvenimas. 

— O interneto tinklalapis? 

Papurto galvą. 

— Nesurasite. Mes jį kas savaitę keisdavome. Šiais laikais klientai 
žino, kaip susirasti ir išsisaugoti duomenis, ir tiek. Tada puslapio ir 
nebelieka. Kai kurie gyvuoja tik vieną dieną, - trukteli pečiais. 

- Jums abiem tai buvo tik papildomas uždarbis? 

— Aišku. Ji gaudavo aštuoniasdešimt procentų, bet vis tiek tai 
nebuvo dideli pinigai. Abudu dirbome kitur, - pažvelgia pro lan- 
gą. - Ji ne tokia, kad kur nors ilgai užsibūtų. Tačiau iš esmės jai 
patiko kilti į viršų. Pasakojo kažką apie labai prabangų vyrų klubą, 
kažkurioje gatvelėje iš Sukumvito, bet kaip ir minėjau, niekur ilgai 

neužsibūdavo. Nekentė to prasto baro, kur šeimininkai faras su 
motina. Pasismagino suviliodama tą farą ir stebėdama, kaip jis 
šliaužioja dėl teisės palaižyti jai putę, - prisilakusi ryžinės ji būdavo 
žiauriai juokinga. Ji mokėjo fantastiškai suvaidinti tą įsimylėjusį 
idiotą - pasirodo, tas faras buvo rimtai įklimpęs, - atsisuka į 
mane su nuoširdžia, kuklia šypsena. - Lygiai kaip ir aš pačioje 
pradžioje. 

Dabar man sukasi galva, kraujas užliejo veidą, o Lekui įdomu 
kodėl. Gal Denas Beikeris jau žino apie mano romaną su Dam- 
rong ir tyčia erzina, bet vargu. Jam tai galėtų atsirūgti. Manau, 
kad pasakė, kaip yra. 

— Šiam kartui pakaks, - griežtai pasakau. - Kol kas pasilaiky- 
siu jūsų pasą, - pažvelgiu pro langą, staiga pajutęs, kad negaliu 
pažiūrėti jam į akis. - Sugrįžęs į nuovadą išrašysiu poėmio kvitą 
ir rytoj atsiųsiu policininką jo atnešti. 

Paskutinį sykį nužvelgiu kambarį ir prisimenu, kad dar ne- 
visą kelią iki pat vonios seku įkandin jo neramybės. Kampe prie 
unitazo įsprausta aukšta, pigiai atrodanti komoda su stalčiais. 
"Vieną po kito juos atidarau, jausdamas, kaip jis stovi tarpdury. 
Visi stalčiai pilni fotoaparatūros, ir ji atrodo aukščiausios kokybės. 
Pagrindinis objektas - glotni žvilganti „Sony“ filmavimo kamera 
profesionalams. Kai į jį atsisuku, pamatau, kad jo kairįjį apatinį 
voką tampo tikas, o kakta išrasojusi. 

— Laikote visa tai vonioje? 

— O kur dar? Juk matote, kiek pas mane vietos. 

— Neišvykite iš Bankoko be mano leidimo, pone Beikeri, - sakau 
jam prie durų. 

Mane kiek suerzina Lekas, staiga rodantis į kairįjį Beikerio 
riešą ir klausiantis: 

— Kas davė jums šitą apyrankę, pone Beikeri? Ji iš dramblio 
plaukų, ar ne? 

Beikeris smalsiai pažvelgia į tą dailiai nublizgintą vyriškų jėgų 
suteikėją, tarsi jau ilgokai nebūtų apie ją galvojęs. 

— Prieš kelias dienas ėjau Sukumvitu, ir man ją davė kažkoks 
vienuolis. Sakė, kad ji atneš man laimę. Ir neėmė jokių pinigų, 
taigi pamaniau, kad ir norėjo to, ką sakė. 

Jį, kaip ir mane, glumina toks Leko minčių šokinėjimas. Prie 
durų užduodu klausimą, kurį laikiau pačiai pabaigai: 

— Pone Beikeri, kas per vienas tas aukštas gerai apsirengęs 
anglas, kuris šiandien buvo pas jus užėjęs? 

Tikėjausi, kad išgirdęs tą klausimą Beikeris supanikuos ir išsi- 
duos, bet jis tik ironiškai nusišypso ir atsako: 

— Advokatas. Jis padeda man išspręsti vieną imigracinę prob- 
lemą. 

Kai nusileidžiame žemyn, atsainiai prieinu prie apsauginin- 
kų, žaidžiančių šaškėmis. Atrodo, kad jie būtų jau kurį laiką — 
bent jau savaitę - nepasijudinę iš vietos, nustembu, kai man 
linkteli ir nusišypso. Tas, kuriam daviau kyšį, nepratardamas 
nė žodžio nusiveda mane aplink namą ir parodo pirštu į penktą 
aukštą. 

- Čia Beikerio langas, - sako. 

Pro langą ant virvės kyburiuoja blizgantis juodas nešiojamasis 
kompiuteris. 

- Iškabino maždaug tuo metu, kai beldėtės į jo duris, - paaiš- 
kina apsaugininkas. 

Mudu su Leku žiūrime į tą kompiuterį ir kasomės galvas. 

— Norit išsinuomot kopėčias? - klausia apsaugininkas. - Ver- 
čiau pasiskubinkit, jis tikrai įtrauks jį atgal, kai tik nuspręs, kad 
jau išėjot. 

Suderėjęs kainą išsinuomoju tiek kopėčias, tiek ir apsaugininką 
su žirklėmis ir palieku Leką prižiūrėti visos tos operacijos, o pats 
sugrįžtu atgal į Beikerio butą. Jis labai nustemba vėl mane pama- 
tęs ir niekaip negali nuslėpti suktos minos. Apsimetu vėl ūmai 

pakerėtas filmavimo įrangos jo vonioje ir tampau jo nervus geras 
dešimt minučių, paskui mandagiai atsisveikinu. 

Apačioje Lekas švytėdamas spaudžia prie krūtinės kompiu- 
terį. 

— Kaip buvo smagu, buvau tikras, kad Beikeris pagaus tą apsau- 
gininką viršuje ir nuspirs su visomis kopėčiomis, - Lekas su savo 
aukštakulniais elegantiškai pademonstruoja, kaip nuspiriamos 
kopėčios. 

Duodu apsaugininkui savo telefono numerį, liepiu prižiūrėti 
tą langą ir paskambinti, kai sulauks kokios nors Beikerio reak- 
cijos. Važiuojame taksi į nuovadą, pusiaukelėje suskamba mano 
telefonas. 

- Jis visiškai pasimaišė. Iš pradžių atidarė langą ištraukti virvės 
ir pamatė, kad toji nukirpta. Tada iki pusės išlindo pro langą ir, 
atrodo, gerokai sutriko. Tuoj pat išlėkė laukan, puolė po langu 
graibytis tamsoje, tarsi tas daiktas būtų nukritęs. Paskui pamatė 
mane ir suprato, kas čia atsitiko, atrodė, tarsi būtų išvydęs kokią 
šmėklą. Atsitūpė prie sienos ir susiėmė už galvos. Nežinau, ar 
verkė, ar ne, bet buvo labai nusiminęs. 

— O kur jis dabar? 

- Grįžo į savo butą. 

Po pusvalandžio jis paskambina vėl. 

— Atėjo tas anglas, tas pats, kur ir aną kartą. Dabar su juo. 

— Nupasakokite dar kartą, kaip jis atrodo. 

— Aukštas, labai sportiškos išvaizdos farangas, apsirengęs dailų 
kostiumą, dryžuotą, marškinius su kieta balta apykakle, su bliz- 
gančiu šilkiniu kaklaraiščiu. Gražus tarsi kino žvaigždė. 

— Kalbėjotės su juo? 

— Aišku. Aš jo tajiškai paklausiau, kur eina. Jis atsakė, kad pas 
Beikerį. 

— Ar gerai kalba tajiškai? 

— Gerai, su stipriu anglišku akcentu. 

Privežu Leką prie jo daugiabučio, pats parvažiuoju namo. Vos 
grįžęs atsidarau tą kompiuterį. Sprendžiant iš švieselės prie kla- 
viatūros, baterijos pakaktų, tačiau prašo PIN kodo. Nežinau, 
kaip išvengti to PIN kodo, ir negaliu rizikuoti palikti kompiuterį 
mūsų nuovados kompiuterininkams - Buda žino, kokių paklausių 
nuotraukų jie ten suras. Turbūt reikia kreiptis į FTB. 

— Man reikės tokio atidarytuvo, - sako ji. - Taip juos vadina 
kompiuterininkai. Paprašysiu, kad atsiųstų kurjeriniu paštu. Rytoj 
turėčiau gauti. 

Čanija pastebėjo, kaip susierzinau dėl to kompiuterio, dėl to, 
pamaniau, ir spokso į mane laukdama paaiškinimo. Tačiau kai 
mūsų žvilgsniai susitinka, ji suspaudžia lūpas, nutaiso atsipra- 
šomą miną ir klausiamai kilsteli antakius. Atsidūstu. Visiškai 
nenoriu blaškytis ir ieškoti tokiu paros metu dar veikiančios 
parduotuvės. 

— Ledų? 

— Ne. Garbanotų makaronų. 

— Nejuokauk. Juose nėra nė vienos maistingos medžiagos, ga- 
lėtum valgyti, kol pasidarytum apvali kaip kamuolys, ir vis tiek 
mirtum nuo prastos mitybos. 

— Kai mama laukėsi manęs, irgi juos valgė. 

Pabrėžiu, koks esu pavargęs, taip užsidirbu maksimalų skaičių 
taškų ir vargais negalais užtempiu ant savęs šortus ir marškinė- 
lius. Žinau, kad „Foodland“ Nanos aikštės rajone tikrai veiks, 
ir pasigaunu taksi. Automobilio prietaisų skydelyje pamatau, 
kad dabar dvidešimt devynios po pirmos. Maisto prekystaliai 
palei visą Sukumvito gatvę maitina išalkusias kekšes ir jų klien- 
tus. Gatvės atmosfera gana smagi, žmonės užkandžiauja, sėdi 
ir plepa parduotuvių tarpduriuose, aptarinėja vakaro įvykius. 
Tarp prekystalių svirdinėja keli girti farangai, bet iš esmės visi 
elgiasi neblogai. Privažiuoju Nanos aikštę - ten pilna ką tik darbą 
striptizo baruose baigusių merginų. Galima pavalgyti ir pačioje 

parduotuvėje, nedidukame bare prie kasų, jis irgi pilnut pilnutėlis. 
Tačiau praėjimuose tarp lentynų Žmonių ne per daugiausia: keli 
farangai svarsto, kokį vyną pirkti vakaro pabaigai, viena kita bitė 
darbininkė perkasi maisto į namus, keli tajai perka ryžių viskį. 
Gerokai užtrunku, kol surandu tų garbanotų makaronų; jų net 
pakuotę turbūt būtų naudingiau suvalgyti nei turinį, bet kas gi ims 
ginčytis su nėščia žmona? Čiumpu penkis pakelius, jei kartais ji 
vėl jų užsimanytų, susimetu į plastikinį krepšelį ir patraukiu prie 
artimiausios kasos, bet mano žvilgsnis užkliūva už pažįstamo 
profilio. Aišku, kad čia negali būti ji, ir, šiaip ar taip, stovi į mane 
nugara, taigi gali būti bet kas; bet kažkas jos judesiuose... Žinai 
tą bitlų dainą, farange? Kur dainuoja, kad kažkas jos judesiuose 
mane traukia kaip niekas kitas? Man pašiurpsta oda, nugara 
nueina pagaugai. Nelabai noriu rizikuoti ir spoksoti į ją, kol ji 
apžiūrinėja maišelį aitriųjų pipirų, taigi nusprendžiu, kad jau vėlu, 
aš pavargęs ir ryte galva bus šviesesnė. Didžiuodamasis savimi, 
kad nusipurčiau visus prietarus, praeinu pro ją tiesiai prie kasos, 
sukraunu tuos savo penkis pakelius makaronų ir išsitraukiu pi- 
niginę - o tada pajuntu, kad man už nugaros atsistoja kažkokia 
mergina. Kodėl negaliu į ją pažvelgti? Kodėl negaliu atplėšti akių 
nuo to jos maišelio su aitriaisiais pipirais? Kodėl mano ranka, 
laikanti penkis šimtus batų, dreba tarsi epušės lapas? Kasininkė 
visa tai pastebi ir nusprendžia, kad būsiu vienas iš tų pavojingų 
naktinių elementų. Laukiu, kad ji kuo greičiau atiduotų grąžą, ir 
skubėdamas ją pasiimti numetu vieną pakelį makaronų. Dabar 
jis guli ant grindų tarp mūsų - manęs ir tos pirkėjos. Jiedvi su 
kasininke laukia, kad aš jį pakelčiau - koks gi aš džentelmenas, jei 
tikėčiausi, kad moteris pakels tai, ką numečiau. Mes vis dar tokie 
senamadiški. Besilenkiant man dar pavyksta išvengti jos akių, 
bet stojantis ji šitokia strategija pasinaudoti nebeleidžia. Dabar 
žvelgiu į Damrong veidą, net neabejoju tuo, su visais jo niuansais. 
Net jos lūpose žaidžia ta pažįstama, triumfuojanti šypsena. 

- Labas vakaras, detektyve, - sako ji švelniai, su apsimestiniu 
drovumu, nuleidusi akis. 

Aš kažką suvapu. Nesulaukiu, kol man paduos maišelį, čiumpu 
tuos penkis pakelius ir prispaudęs prie krūtinės lekiu pro duris. 
Savaime suprantama, jau išėjęs į lauką, nesusilaikau ir kitoje gat- 
vės pusėje laukiu, kol ji išeis iš parduotuvės. Praeina dvidešimt 
minučių, o jos kaip nėra, taip nėra. Pagal šmėklų taisykles belieka 
tik eiti atgal į tą parduotuvę. Jos niekur nematyti. Kai paklausiu 
kasininkės, kas nutiko su ta aitriuosius pipirus pirkusia moterimi, 
ta tik pavarto akis. 

— Ačiū, - kai pareinu namo, nerūpestingai šypsosi Čanija. s 
Tuoj pat pagaminsiu. Valgysi su manim? 

— Ne, - lygiai taip pat nerūpestingai atsakau, - aš nealkanas. 

Kai atsigulame miegoti, užsimerkiu ir seku, kaip mano mintys 
nuslysta į neigimą. Žinoma, to nė nebuvo, ar ne? Taip. Tokie daly- 
kai neįmanomi, jie tik visokių neturinčių ką veikti bukų kaimiečių 
vaizduotės vaisiai, ar ne? Taip. Juk tu tik pusiau tajas, dėl Budos 
meilės, ir tau visai nevertėtų veltis į šituos primityvius burtus, ar 
ne? Taip. Kol užmiegu, šis nutikimas jau išardytas ir sukrautas 
saugoti kažkur gilioje tamsybėje. 

Sėdžiu prie savo rašomojo stalo ir matau, kaip Lekas ateina pas 
mane, laviruodamas tarp kitų stalų. Jis nešasi plastikinį maišelį su 
ledine apelsinų arbata, kurios spalva man siejasi su Černobyliu, ir 
vis pasiurbčioja pro šiaudelį, iškištą pro maišelio viršų ir prispaus- 
tą gumele. Gerai, pastebiu, kad jis aplenkia detektyvo konsteblio 
Gazorno stalą, mat yra kritęs tam į akį. Na, gal ne visai kritęs į 
akį, nes asmeniniai Gazorno laiškai mano asistentui, nors ir mei- 
lūs, leidžia įtarti jį geidžiant daugiau nei škip aistringo romano. 

Egzistuoja statistika ir teorijos, iš esmės liečiančios kai kuriuos 
žmones taip trikdantį tajų vaikinų polinkį keisti lytį. Trumpai 
tariant, gali sugriūti ta prieštvaninė sistema, kur tajų vyras turi 
rūpintis Viskuo, kai tuo tarpu jo tajė žmona gyvena jo sąskaita 
kur kas svetingesnėje planetoje. Detektyvas konsteblis Gazornas 
yra vienas tų, linkstančių prie nuomonės, kad yra geriau viską 
nusikapoti ir susirasti rėmėją: tegu koks stipresnės prigimties 
mulkis kaunasi su rinkos jėgomis. Tačiau jis dar dvejoja, taigi 
neleidžiu Lekui nei su juo kalbėtis, nei atsakinėti į jo laiškus. Lekas 
gyvas tik todėl, kad jį apsaugau aš, o mane apsaugo Vikornas. Jei 
pasirodys, kad mudu pradedam kokią ardomąją veiklą, Vikornas 
padžiaus mus ant virvės. 

Kai nedirba, Lekas jau pradėjęs kraipyti užpakalį 4 /a Merlin 
Monro, bet darbe eiseną kontroliuoja. Vis dėlto jam nepavyksta 
susilaikyti nežvilgtelėjus į detektyvą konsteblį Gazorną kitame 
kabineto gale. Kuo daugiau jis vartoja estrogeno, tuo labiau silp- 
nėja jo atsparumas tuščiam meilinimuisi. Kita vertus, dabar jis 
jau visom prasmėm tvarkosi kur kas geriau. Sugebėjo pagaliau 
susitaikyti su tuo, kad pasaulio akyse, net ir Tailande, taip ir liks 
iškrypėlis; jis dabar kur kas stipresnės dvasios, be didelių pastangų 
priverčia nusikaltėlius nudelbti akis; tam tikra prasme tas lyties 
keitimas padeda jo karjerai. Nors, aišku, aukščiau kuklaus kons- 
teblio jis niekada nepakils. 

Priėjęs prie mano stalo, Lekas išsitraukia iš burnos šiaudėelį, tokį 
ilgą, kad kažkokiu stebuklingu būdu nusilenkia man laikydamas jį 
tarp rankų. Pasakau jam norįs išsiaiškinti, kur Damrong dirbo tuo 
metu, kai mirė, ir paduodu nuotrauką. Tikriausiai ji pati naujau- 
sia, nes FTB su savo nešiojamuoju kompiuteriu parodė man, kaip 
iš vaizdo įrašo padaryti vieną kadrą. Veidui nuotraukoje gyventi 
likę apie tris minutes. Lekas pavaikščios su ja po barus - pradedant 
Kaubojų gatve, paskui Nanoje, paskui Patponge; jei per tą laiką 
nieko nepeš, mums teks kapstytis giliau, gal bandyti palydovių 


80 


agentūrose. Manau, kad maždaug dvidešimt procentų Bankoko 
moterų, galinčių parduoti savo kūną, būtent taip ir elgiasi; taigi 
šieno stirta, kurioje teks ieškoti adatos, nemaža. Tačiau Damrong 
buvo ypatinga; žmonės ją atsimins. Pavyzdžiui, aš. Prisimenu ją 
labai gerai. Manau, kad turi atsirasti gana nemažai vyrų, galinčių 
padėti mums išsiaiškinti. Jau imu galvoti, kad reikia pataupyti 
"laiką ir pavaikščioti po tuos barus ir pačiam, bet pulkininkas 
Vikornas pasikviečia mane į savo kabinetą. 

Lipdamas laiptais viršun, ruošiuosi atsiskaityti dėl Damrong 
bylos, aišku, jei manysime, kad pulkininką ji galiausiai ėmė do- 
minti. Atsisėdu priešais jį (už jo krėslo kiek dešiniau kabo di- 
džiulis antikorupcinis plakatas, o tiesiai virš galvos - visomis 
regalijomis pasipuošusio Jo Didenybės Karaliaus nuotrauka) ir 
pradedu atsiskaitinėti. Kai kalbu, Vikornas užsidėjęs kantrybės 
kaukę, bet ilgai tai netrunka. Man pasakojant apie modernią 
Beikerio aparatūrą skurdžiame nuomojamame kambarėlyje ir 
tą pavogtą nešiojamąjį kompiuterį, jis pajunta progą tą mano 
ataskaitą nutraukti. 

- Vadinasi, tai jis. Ištyrei bylą greičiau nei per dieną. Nieko 
keisto, kad esi mūsų geriausias detektyvas. 

— Bet kai ją nužudė, jo net nebuvo Tailande, o aš ir kompiuterio 
dar nepatikrinau. 

Vikornas atlaidžiai nusišypso ir pagrūmoja pirštu. 

— Nesugadink puikios bylos per dideliu perfekcionizmu. Aišku, 
kad nužudė Beikeris. Jis ją pažinojo, buvo jos vyras, jai sąvadavo, 
pardavinėjo jos pornografiją. Kodėl gi tau nepareiškus jam kal- 
tinimo ir nepasiūlius sandėrio, jei prisipažins? Ko gero, galėčiau 
sutarti, kad mirties bausmę pakeistų aštuoneriais metais, jei pa- 
sakys, kas jo bendrininkai. Jei priešinsis, galėsi įrašyti tą snują į 
jo kompiuterį. Ir baigta. 

—- Kompiuteryje matysis data, kada buvo perrašytas filmas. 

— Tai neduosi gynybai apžiūrinėti to kompiuterio. 

— Ojeigu jis to nepadarė? 

— Tada būsi pasodinęs sąžiningą Žmogų. O argi tai panašu į 
tiesą? 

Nenoriu ginčytis. Jis žino, kad man to nepakaks ir kad nusiva- 
rysiu nuo kojų prieš pateikdamas kaltinimus Beikeriui, - ir dėl to 
jo akyse aš atrodau visiškai apgailėtinai. Bet kuris save gerbiantis 
tajas faras jau būtų striptizo bare - sveikintų save per kelias va- 
landas išaiškinus bylą. Mano pulkininkui visai nerūpi, ar Beikeris 
tai padarė, ar ne - jis, šiaip ar taip, yra iš tų nuolat į bėdą pakliū- 
vančių ir jokios pridėtinės vertės tajų visuomenei neduodančių 
farangų, ir trečiojo pasaulio socialinės atsakomybės kursai Lard 
Jao kalėjime jam, ko gero, bus tik į naudą. 

Dabar, kai su mano reikalais jau išsiaiškinta, pulkininkas pa- 
sitrina rankas. 

— Sončajau, manau, kad mūsų projektas juda į priekį. Paprašiau 
kai ką patikrinti, ką tas japis Jamis daro savo naujojoje studijoje. 
Ar sakiau tau, kad išsinuomojau patalpas Čainataune prie upės? 

— Ne. Greitas gi jūs. 

— Labai jau mane sudominai tuo savo The New York Times 
straipsniu. Neturėjau žalio supratimo, kad su pornografija galima 
užsidirbti daugiau nei su jaba. 

— Puiku. 

Jis konfidencialiai pasilenkia, o tai reiškia, kad prašys pa- 
slaugos. 

— Sončajau, būsi mano akys ir ausys. Atleisk, kad pridedu 
papildomų pareigų, bet tu vienintelis Aštuntojo rajono faras, 
kažkiek nutuokiantis, kaip sukamas geras pornofilmas. Noriu, 
kad reguliariai lankytumeis pas Jamį ir su juo susidraugautum. 
Ar padarysi, ko prašau? 

Vikornui „ne“ nesako niekas, taigi linkteliu. Išėjęs į koridorių 
pamanau, kad turbūt reikia manyti, jog man pasisekė - bent jau 
galiu toliau netrukdomas tirti Damrong nužudymą. Nusileidžiu 

į valgyklą ir begeriant „7-UP“ man kyla mintis, kad būtų visai 
smagu nusivežti FTB iškylon prie upės. Tačiau prieš tai norėčiau 
panagrinėti Beikerio kompiuterį. Pasakau Menei, kad važiuoju 
prie upės atlikti specialios Vikorno užduoties ir manęs negalima 
trukdyti. Paskambinu FTB į „Grand Britannia“ viešbutį - ji ką tik 
gavusi tą jos vadinamąjį atidarytuvą, paskui susuku savo gyve- 
nimo draugei Čanijai į mobilųjį. Ji kaip tik grįžta iš šventyklos, 
taigi kol parvažiuosiu, jau bus parėjusi namo. 


Pasirodo, į mūsų namelius abi moterys atvyksta anksčiau už mane. 
Tik dviese jos dar nėra buvusios nė minutės - įdomu, kaip joms 
sekėsi bendrauti. Kol kas jos viena kitą stulbina. Čanija niekaip 
negali patikėti, kad esama moterų, kurios šitaip vyriškai tvarkosi 
su pasauliu ir turi tiek autoriteto ir galių; FTB vis dar priblokšta, 
kad Čanijai nereikia jokių pastangų šitaip elegantiškai vaikščioti, 
kalbėti ir šypsotis; ji nuoširdžiai nesupranta, kodėl mano tikroji 
meilė dar neuždirbinėja milijonų Holivude. Be to, ji neįsitikinusi, 
kad toji yra grynai žemiška būtybė. Ji dėl nieko nesijaudina, po ke- 
lių pirmųjų susitikimų piktinosi FTB. Šaltakraujė kaip leopardas. 
Negana to, aišku, Čanija smarkiai nėščia, o toji mistinė būsena 
FTB trikdo. 

Išvertus, „šaltakraujis“ reiškia luak jen: ta pati frazė, ta pati są- 
voka. Galvojau apie tai. Dvi pačios svarbiausios mano gyvenimo 
moterys turi nepaprasto laipsnio luak jen - mano motina Nong 
ir Čanija. Toji mintis savaime priveda prie Trečiosios Moters. 
Damrong buvo visiška šaltakraujė: žiauri, gundanti, nuostabi — 
tikra leopardė. Tačiau joje nebuvo nieko menko ir niekingo. Kai 
ji pas mus įsidarbino, mudu su motina manėme, kad, būdama 
akivaizdžiai aukštesnės klasės, į kitas merginas ji žvelgs iš aukšto; 
bet ne. Ji nusileido iki jų, gimtadienių proga pirko joms dovanas, 
buvo labai geranoriška, nemokamai patardavo, jei kuri pasišauda- 
vo dirbti užsienyje, mylėjo jas. Visi manė, kad ji buvo jai di, arba 

geros širdies, labai, labai geros širdies. Man suspaudžia skrandį, 
nežinau, kaip reaguosiu matydamas scenas, kur ji nuoga ir tenkina 
kitus vyrus. 

— Sveikos, - sakau, - aš namie. 

Kažkiek tikėjausi, kad jos kalbėsis apie mane. Pasijuntu kiek 
pažemintas, pamatęs jas susispaudusias virtuvėje ir besiklausan- 
čias radijo. Laida vadinasi „Mąstyk šiuolaikiškai“, jos klausymas 
Čanijai tapo tarsi religiniu ritualu. Ji vertėjauja FTB: 

- Matai, užuot pradėjus gaminti ir tik tada ieškojus visų rei- 
kalingų produktų, susirenki juos visus iš pat pradžių ir susidedi 
pagal tvarką ant stalo. Dabar pasakoja, kaip skalbti drabužius. 
Užuot tiesiog sukrovus visus į vieną krūvą, naudojies trimis skal- 
binių krepšiais: vienas baltiems, vienas spalvotiems ir vienas 
sintetiniams ir vilnoniams. Supranti? 

Triumfuojamai švytėdama Čanija atsisuka į Kimberlę. FTB 
sunkiai sekasi nuslėpti, kad ji sutrikusi. Ji žino, kad Čanija ne kvai- 
lė, tai kam gi jai reikia tų primityvių chronologinių instrukcijų? 

— Puiku, - sako ji. - Efektyvumas palengvina gyvenimą. 

Kai ateinu, FTB palengvėja, ji viltingai žvelgia į mane. Kaip 
jai paaiškinti, kad tautai, tūkstantį metų gyvenusiai tik intuicija 
ir papročiais, sunku taip paprastai įsisavinti aristotelišką logiką? 
Nesudarkytiems protams iš prigimties neduota suvokti, kad „A 
negali būti ne A. 

Paprasčiau pakeisti temą. Iš užrakintos spintelės po laiptais 
išsitraukiu lagaminą su Beikerio kompiuteriu. Kol traukiu, abi 
nustėrusios spokso. „Pantip Plaza“ prekybos centre nupirkau jam 
kroviklį, taigi dabar įjungiu į lizdą svetainėje. Vadinasi, jos visgi 
kalbėjosi apie mane. FTB paaiškino, kad kompiuteryje greičiausiai 
bus įrašų, kur Damrong su kitais vyrais. Jų veidai byloja grynai 
vaikišką smalsumą: Kaip jis tai priims? Kiekgi kančių mudvi čia 
pamatysime? Kėdžių mes neturime, taigi jos susiriečia man iš šonų 
ant grindų prie kavos stalelio, ant kurio aš pasidėjęs kompiuterį. 

FTB iš kišenės išsitraukia kokių šešių colių įtaisą su USB jungtimi. 
FTB įjungia tą įtaisą, kartu spausdama ir kompiuterio įjungimo 
mygtuką. To įtaiso ekranėlyje, kur telpa apie trisdešimt ženklų, 
ima žaibo greičiu mainytis skaičiai, raidės ir skyrybos ženklai. 
Galiausiai jis sustoja ties: ((jack***rongdam WM29===forty. Nė ne- 
būčiau sumanęs tokio dalyko. Dabar ekrane pasirodo „Windows“ 
simboliai ir mus pasveikina linksma muzikėlė. 

„MS Explorer“ lange pabandau atidaryti kelis failus ir tik paskui 
susivokiu, kad prieš pornografinių pavadinimus Beikeris prideda 
X-3. 

- Originalu, - sako FTB. 

Spusteliu, ir štai: stambus planas, Damrong su stačiu pimpalu 
burnoje. Greičiausiai Beikerio, mat klipas trunka tik keturiasde- 
šimt sekundžių ir atrodo iš esmės eksperimentinis. Jaučiuosi gana 
sukrėstas, kad mane taip greitai užvaldo nepakeliamai jaudinantis 
su šitokiu gyvenimo džiaugsmu ištvirkaujančios gražios moters 
vaizdas. Kaskart ištraukusi jį iš burnos Damrong nusišypso į 
kamerą. 

— Man viskas gerai, - sakau toms abiem, mat mano reakcija į 
visa tai net įdomesnė už tą pornografiją. 

- Ji net ne graži, - sako Čanija. 

Čia ne tik pavydas; manau, kad Čanija ekrane mato visai ką 
kita: niekuo neišsiskiriantį kambodžietišką veidą, tamsesnį už jos 
pačios, su tomis kiek papūstomis khmeriškomis lūpomis. Man 
Damrong - liekna, išdidi gražuolė, o Čanija - apkūni ir linksma. 
Tačiau ir FTB purto galvą. 

— Tik vyrams gali atrodyti, kad tai žavu, - atsidūsta ji. 

Peržiūrime visus Beikerio failus, pradedant trumpiausiuoju. 
Per kokias dešimt minučių pamatome visą Damrong seksualinį 
repertuarą be menkiausios aistros apraiškų iš jos pusės. Vyrų 
veidai pasirodo retai; o kai pasirodo, tai tik gauruotas rausvas 
kontrastas jai. Viduje visas susitraukiu ir šitaip įgyju kažkiek 

pigaus imuniteto. O pradėjęs žiūrėti pirmąjį iš ilgųjų įrašų netgi 
pasveikinu save su tokia budistiška savitvarda. 

Čia atmosfera visai kitokia. Iš karto pajunti, kad įrašinėja- 
ma paslapčia, be kliento žinios. Iš pradžių juodu pasirodo ir 
dingsta iš kameros objektyvo matymo lauko, paskui Damrong 
numanevruoja savo klientą į numatytą poziciją ant lovos. Čia ji 
labai entuziastingai suteikia jam oralinius malonumus; išties, 
ji tokia įaudrinta, kad man perveria pilvą. (Seksualinis pavydas 
prasidėjo reptilinėse inkarnacijose ir tvirtai įsitvirtino smege- 
nų kamiene; jau tūkstantmečius nagrinėjama, kaip jis iškreipia 
asmenybę.) 

— Tau viskas gerai, Sončajau? - klausia FTB. 

Čanija pažvelgia į mane su pasišlykštėjimu. 

— Tik pažiūrėk į jį, jis vis dar ją įsimylėjęs. 

— Viskas gerai, - sugargaliuoju. - Tikrai. 

— Tai ko pažaliavai? - teiraujasi mano nėščia gyvenimo draugė. 

— Nepažaliavau, - man pavyksta išspausti tik tiek. 

Visgi pirmas penkias įrašo minutes kovoju su vidiniu uraganu 
ir niekaip negaliu iš to išsivaduoti, kol mums ekrane ima švysčioti 
to vyro veidas. 

- Žiūrėk, - sako Kimberlė, - žiūrėk, kaip ji juda po juo, kad jo 
veidas patektų į objektyvą. 

Viskas atlikta labai subtiliai, kiekvienas pilvo judesys lovoje 
atrodo tarsi reakcija į nepaprastas seksualinio siautulio kančias. 
Dabar jis matyti puikiai. Man visai nepalengvėja išvydus, kad 
tai dailus, tvirtų žandikaulių, kaštoninių plaukų, rudų akių ir 
valdingų manierų farangas. 

— Bjaurybė, - sumurmu, sukdamas akis nuo moterų. - Taip 
ji ir dirbdavo, - kimiai aiškinu. - Leisdavo jam galvoti, kad jis 
užvaldęs jos mintis, kad jis nuostabus, o jo pimpalas toks didelis, 
kad ji juodai įklimpusi, visu kūnu ir siela. 

— Šitą techniką ne ji išrado, Sončajau, - praneša FTB. 


86 


Čanija pritariamai linksi ir vis dar pajuokiamai man šiepiasi. 
Tačiau staiga visas tris poras akių prikausto tolesnė įvykių seka. 

— Neįtikėtina, - sako FTB. 

— Genialu, - antrina Čanija, buvusi baro karalienė. 

Pasitrinu akis. 

— Atsuk atgal, - paliepia Čanija. 

— Tikros ašaros, - sako FTB. 

Tai tiesa. Damrong sugebėjo išspausti iš abiejų tinklainių po 
švelnią išdavikišką srovelę, bet greitai ir narsiai jas nusibraukia. 
Prataria: „Tomai, tu tiesiog nuostabus", - ir apsimeta negalinti pa- 
žvelgti jam į akis. Kiek padrebinusi smakrą priduria: „Negalėčiau 
net pagalvoti apie tave su kita moterimi. Tiesiog negalėčiau.“ 

„Dėl to gali nesijaudinti, - atsako Tomas su gumulu gerklėje. - 
Kuriems velniams to reikėtų, ką?“ 

Dabar ir jo akys sudrėksta. Kurį laiką juodu pasigraudena, o 
paskui ir vėl pradeda. Šįkart jį bedorojant jai pavyksta įkišti į 
objektyvą ir jo veidą, ir paslėpsnius. 

- Ar su tavim ji irgi šitą numerį naudojo? - teiraujasi Čanija. 
FTB tai irgi norėtų sužinoti, sprendžiant iš jos žvilgsnio. 

— Ne, - atsakau ir pats nežinodamas, kaip jaučiuosi. - Visai ne. 
Turbūt jis kur kas turtingesnis už mane. 

— Hm, - susimąsto FTB, - kažkaip truputį per smarkiai, nebent 
jai reikėtų kai ko daugiau nei pinigų. 

— Pavyzdžiui, ko? Jau tik, aišku, ne santuokos. 

— Ne, - sutinka Kimberlė, - šito tai ne. 

Giliai įkvepiu. 

— Paskutinis, - sakau. 

Kambarys tas pats, bet atmosfera visai kitokia. Vyras aiškiai 
rytietis, tiek apie jį per pirmas septynias minutes ir tesužinome. 
Damrong puikiai prisitaikiusi prie savojo negailestingo azijiečio 
valdovo, bejėgiškai šūkčiodama ir dejuodama priima jo negailes- 
tingus stūmius. Kai jis pernelyg suagresyvėja, ji smarkiai kanda 

jam į ranką: ar tai perspėjimas, ar kvietimas pereiti prie dar 
kovingesnio sekso? Šito kliento nuovokos tikrai netemdo jokios 
prieštvaninės riteriškos meilės nuotrupos ir juo ne taip paprasta 
manipuliuoti. Kai ji galiausiai pasiekia, kad jo snukis patektų į 
objektyvą, mudu su Čanija susižvalgome ir aš sustabdau įrašą. 
Štai ir jis, veidas nuostabiai atsuktas, visa plačia ekstaze, o ji tuo 
tarpu dirba su jo organais. Tačiau ūmai tas seksualinis kampas 
pasidaro visiškai nebesvarbus. 

— Ką? - klausia FTB. 

- Iš šito man reikės nuotraukos, - sakau. 

Kimberlė gūžteli, kiek pažaidžia kažkokia programa, išsaugo 
nuotrauką ir sukryžiuoja rankas ant krūtinės. 

— Ar man kas paaiškins, kuo šitas žmogus skiriasi nuo kitų? 
Na, aš matau, kad jis azijietis ir turi daug kiniško kraujo. Tiesą 
sakant, tikras saldainiukas. 

- Čia khunas Tanakanas, - sušnabžda Čanija, kuri net ir ap- 
imta paniekos nepamiršta, kaip reikalauja feodaliniai įstatymai, 
- pavartoti pagarbaus žodžio khunas. 

— Kas? 

- Jis stambus bankininkas, - paaiškinu nurijęs seiles. - Stam- 
besnių nebūna. Pati aukštuomenės piramidės viršūnėlė. Su savo 
draugeliais valdo visą ekonomiką. Per juos eina visi dideli san- 
doriai. 

Iškalbingas momentas - mudu su Čanija pereiname į tajų 


kalbą: 


Čanija: Ką darysi? Dėl šito tave gali užmušti. 

Aš: Žinau. 

Čanija: Turi pasakyti pulkininkui Vikornui. 

Aš, niūriai: Ir kiekgi tai būtų saugu? Juk žinai, ką jis norės da- 
ryti. 

Čanija: Aš nėščia, Sončajau. Nenoriu mūsų vaiko auginti viena. 

Aš, persibraukdamas kaktą: Man reikia pagalvoti. Darysiu, kas 
bus saugiausia. 

Čanija: Pradėk nuo to, kad išneši iš čia tą kompiuterį. Aš bijau, 
Sončajau, tikrai bijau. 

Aš: Gerai. 


Paskubomis ištraukiu kompiuterio laidą iš lizdo ir, įdėmiai stebi- 
mas FTB, įkišu jį į krepšį. 

— Nieko sau, - sako Kimberlė, kai viską susipakuoju ir susi- 
ruošiu eiti pro duris neužtrukęs nė penkių minučių. - Kai jūs, 
žmonės, išsigąstate, tai jau išsigąstate. Gal galima mane truputį 
apšviesti? 

— Taksi, - atsakau. 

Dabar mudu su Kimberle stovime gatvėje, iškėlę rankas gau- 
dome pravažiuojančius taksi. Čanija liko namuose. 

— Išleisiu tave prie „Grand Britannia“, - sakau FTB. 

— Kur važiuoji su tuo daiktu? 

- Į policiją, - atsidūstu. 

Besėdint ant galinės automobilio sėdynės paaiškinu: 

— Damrong visa tai filmavo šantažui. Kito paaiškinimo negali 
būti. 

— Sutinku. Tai ką? 

— Jei jau buvo pradėjusi spausti, Tanakano žmonės ieškos po 
visą miestą. 

— Bet tu gi faras. Ar čia šitai nieko nereiškia? 

Ironiškai nusišypsau. 

— Kurgi ne. 

— Ir ką? 

- Ir nieko, Čanija teisi. Turėtų būti protinga pasakyti Vikornui. 
Tada jis bent jau bus mano pusėje. 

— Ir kodėl tau sunkų priimti šitą sprendimą? 

Atsisuku į ją. 

— Kaip galvoji, ką jis norės padaryti su šituo įrašu? 

Panašu, kad kol atvežu FTB į viešbutį, šitą kultūrinę mįslę ji 
išsinarplioja. Laikydama dar praviras taksi duris, ji kyšteli galvą 
vidun. 

— Keistoka, ką, nemanai? 

— Kas? 

- Kad tave taip toli nuvedė vos keli paprasti žingsniai. Juk 
nesiėmei nieko, kas nebūtų akivaizdu, ar ne? 

— Paieškojau Damrong pavardės duomenų bazėje, tai privedė 
mane prie Beikerio. 

— O tai privedė iki paties pavojingiausio taško tavo karjeroje. 
Keista. Nežinau, kaip Bankoke, bet pas mus namie darbas polici- 
joje retai būna toks paprastas. 

Važiuoju į nuovadą, greta, ant sėdynės, pasidėjęs tą kompiuterį, 
ir galvoju: Paprastas? Išsitraukiu telefoną, skambinu Vikornui į 
mobilųjį. Jis siautėja viename iš netoliese esančių savo klubų. Kai 
kodine kalba pasakau jam, kas guli gretimais, atsako apsirengsiąs 
ir pasimatysiąs su manimi po pusvalandžio. Atvykęs į nuovadą 
taip nervinuosi dėl to kompiuterio, kad nepaleidžiu jo iš rankų. 
Kartą skaičiau apie vieną kurjerį, vežusį du butelius 1945 metų 
„Mouton Rothschild“ iš Londono į Honkongą - saugumo sume- 
timais jis antrankiais prisirakino portfelį su tais dviem buteliais 
sau prie riešo. Na, čia pornopramonės ekvivalentas tam „Mouton 
Rothschild. Kol sulaukiu skambučio, kad jis atvyko, man tenka 
kankintis valandą. 


w-0- oo 


Tanakanu. Dabar maždaug vidurnaktis. Kai Vikornas atsisuka į 
mane, jo veido išraiškos perprasti negaliu. Jis lyg ir susiraukęs, 
bet tas susiraukimas sudėtingas ir atmieštas tokia tarsi šypsenėle, 
retkarčiais patampančia jam lūpų kampučius. Tačiau pažįstu jį 

taip seniai, kad man tereikia pažiūrėti jam į akis: o jos švytėte 
švyti. Jis prabyla labai švelniai, tarsi meilužis. Jo tonas kupinas 
meilės ir dėkingumo. 

— Sončajau, man gali prireikti liudininko. 

— Taip? 

— Kažko, kam užtektų proto susivokti, kas darosi, ir įžvalgos 
suprasti, kad bet koks konfidencialumo nesilaikymas gali būti 
lemtingas. 

— Nelabai suprantu, pulkininke, - sakau. 

— Juk žinai kaip yra mūsų valstybėje, Sončajau, ti-sung, ti-tam, — 
jis turi galvoje feodalinę Tailando sistemą, vadinamą „aukštuo- 
menė - prastuomenė“, arba, jei jums labiau patinka, „viršūnėlės 
ir dugnas“. - Jei darysiu tai vienas, jis ras kaip pasinaudoti savo 
padėtimi. 

Mano kaktines skiltis nutvieskia šviesa. Apima malonus baimės 
ir jaudulio virpulys. 

— Norite, kad dalyvaučiau, kai prispausite khung Tanakaną. 

Vikornas prideda pirštą prie lūpų. 

- Jis nežinos, kad esi. 

— Kodėl gi jums to nenufilmavus? 

— Nes jis reikalaus, kad susitiktume pas jį kontoroje. 

— Tai kaipgi aš galėsiu ten būti? 

— Eisi kaip mano padėjėjas ir apsaugininkas. Per pokalbį jis: 
tavęs į kabinetą neįsileis, taigi turėsiu prisisegęs mikrofoną. Dik- 
tofonas bus pas tave. Be to, klausysies ir per ausines, kad paskui, 
jei kas pasisuks bloga linkme, galėtum sakyti buvęs gyvas liudi- 
ninkas. Padarysim taip, kad atrodytų, jog klausaisi muzikos - kaip 
vadinasi tie idiotizmai? 

— iPodai. 

— Tai va. Būsi vienas tų progresyvių farų, kaip tuose verbavimo 
į policiją plakatuose. 

— Mano gyvybei gali grėsti pavojus, pulkininke. 

Jis kilsteli antakius ir nusuka akis. 

— Dešimt procentų skurdo mažinimui. 

— Dvidešimt. 

— Sutarta. 

Gūžteliu pečiais. Argi man ginčytis, jei tokia jau Budos valia, 
kad khuno Tanakano turtas bus paskirstytas lygiau? Ir, šiaip ar 
taip, nenorėčiau praleisti progos pamatyti Vikorno darant tai, ką 
jis sugeba geriausiai. 

— Verčiau dar kartą papasakok man apie tą reikalą, - sako 
Vikornas. - Tai nužudymo tyrimas, ar ne, ar aš čia kažką pai- 
nioju? 

— Panašiai. 

— Šiaip ar taip, aišku viena. Negalime leisti, kad šitas veikėjas 
Beikeris šlaistytųsi nesaugomas. Liepk kam nors, kad susemtų jį 
už pornografiją. Tegu sėdi kameroje, kad galėčiau jį prižiūrėti. 

- Gerai, - sakau, - gerai. 

Beveik visa nuovada skendi tamsoje, ruošiuosi važiuoti namo 
ir staiga susivokiu per pastarąsias kelias valandas visai nepa- 
galvojęs apie Beikerį. Tas jo kompiuterio iškabinimas per langą 
buvo juokingai mėgėjiškas, tokia kvaila nevykėlio iš prigim- 
ties reakcija. Tačiau nevykėliai greitai supanikuoja, ir dabar jau 
suvokiu, kas yra kietajame diske. Paskambinu Beikerio namo 
apsaugininkui. 

- Jis išvyko su kuprine prieš truputį daugiau nei valandą, iškart, 
kai išėjo tas anglas. 

— Kodėl gi man nepaskambinot? 

— Pamokėjai tik vienam skambučiui. 

Atsidūstu, padedu ragelį ir pasuku nuovados operatorei, kad 
sujungtų mane su Imigracijos tarnyba. 

— Jis negali išvykti be paso, - paaiškina guvus balsas. 

— Jis bėga nuo mirties. Gal turi padirbtą pasą? Gal nusipirko 
Kaosano gatvėje? 

— Gerai, atsiųskite man rytoj iš ryto geros kokybės jo paso 
nuotraukos kopiją, ir mes ją išsiųsime visiems pagrindiniams 
pasienio punktams skaitmeniniu formatu. 

Atsakau kažką sarkastiško, pakartodamas žodžius pagrindi- 
niams ir rytoj iš ryto. Tačiau tajams sarkazmas ne prie širdies, 
taigi tas tik išsisukinėjamai kažką sumurma ir padeda ragelį. 
Paskambinu Vikornui, jis pažada įspirti šiam bei tam į šikną; vis 
dėlto būtent jam labiausiai reikia, kad Beikeris būtų suimtas. 


E | 
11 

kad važiuoti tenka tik dešimt minučių, mat ilgiau ant apiply- 
šusios sėdynės pulkininkas neiškentėtų. Tačiau jis apsivilkęs 

kas yra šiandien. Durys atsidaro, ir pasirodo jis pats. Mudu su 
pulkininku tučtuojau atsistojame, sudedame rankas prie kaktos 
ir Žemai nusilenkiame. Khunas pademonstruoja nuolankumą 
atsakydamas tuo pačiu. Šitas veikėjas pernelyg protingas, kad 
bandytų gintis to, nuo ko neišsiginsi. 

Tailando aukštuomenėje kiniški genai yra savaime suprantamas 
dalykas, ypač bankininkystėje. Porcelianinė khuno Tanakano oda, 
nedidukės gyvos akys (įkypesnės nei etninių tajų), varno juodumo 
plaukai, rafinuotos manieros ir nuostabiai sukirptas kostiumas 
demonstruoja jo poziciją tarp aukščiausio lygio Tailando kinų 
įtakingųjų. Tačiau jis turi ir šio to daugiau: akivaizdu, kad ne visi 
jo protėviai buvo mažieji čiučou žvejai iš Šantou regiono, mat jo 
ūgis — daugiau nei šešios pėdos, o tai rodo šiaurinę kilmę, gali 
būti, kad iš Mandžiūrijos. Faktiškai neįmanoma įsivaizduoti, kad 
šį Žmogų apimtų nevaldomas geismas, bet mačiau Beikerio įrašą; 
mačiau, kaip šita jo įtempta ir sutelkta ambicija virsta absoliučiai 
reptiliška aistra. Jam kiek per keturiasdešimt, fiziniai duomenys 
puikūs, o (žr. įrašą) lytinis organas - nemenkų gabaritų, lygios 
dramblio kaulo spalvos. 

- Leiskite man supažindinti jus su savo padėjėju detėktyvu 
Džitpličipu, - sako Vikornas. Pastebėjęs vos vos kryptelėjusį 
bankininko žvilgsnį, priduria: - Kol kalbėsimės, jis gali palaukti 
čia arba viename iš jūsų kabinetų. 

Tanakanas linkteli. Ir dėkingai prataria: 

- Jis gali būti, kur jam patogiau. Mano sekretorė turi savo ka- 
binetą. Jis gali palaukti arba ten, arba čia. 

— Manau, kad jūsų sekretorės svetingumas jam būtų arčiau 
širdies, - sako Vikornas, galvodamas, ar patemps jo mikro- 
fonas. 

— Taip, - atsako bankininkas, atsisukdamas į mane su tokia 
šilta ir svetinga šypsena, tarsi būčiau jo mylimiausias sūnėnas. 

Kai nueiname į jo valdas, jis supažindina mane su savo sekre- 
tore, kartu parodo Vikornui savo kabineto duris, o paskui tvirtai 
jas uždaro. 


Ji, reikia pasakyti, nuostabiai graži. Jei Tanakanas ją tratina (o 
kad tratina, statau visą Volstritą prieš vieną mango vaisių), telieka 
stebėtis, kam jam prireikė Damrong. 

Bet ar tikrai reikia stebėtis? Kai ji juda, ilgi juodi plaukai ple- 
vėsuoja kaip šampūno reklamoje. Apsivilkusi patį madingiausią 
aukštuomenės verslo kostiumėlį (juoda su balta, šiek tiek spalvotų 
papuošalų). Esu tikras, kad kondicionuotu oru sklinda subtilus 
„Van Cleef and Arpels“ aromatas. Net juda ar mirksi ji pagal kaž- 
kokio grožio specialisto elgesio kodeksą, tačiau spausdinti, atrodo, 
moka. Kita vertus, ir pats esu patyręs, kokias paslaugas Damrong 
teikė jos šeimininkui bankininkui, - po tokių šita mergina turbūt 
viską prisipažintų motinai; o ką jau kalbėti apie tamsesnių Tana- 
kano poreikių patenkinimą. 

Be kita ko, jai duotos instrukcijos mane apžavėti, bent jau tiek, 
kad paklusniai sėdėčiau. Tačiau ji dar niekada neflirtavusi su 
faru ir jai sudėtinga nuslėpti pasišlykštėjimą. Aš irgi nepadedu 
jai išspręsti šios dilemos — išsitraukiu savo iPodą ir ausinę su 
„Bluetooth“ ir ištiesęs kojas išsidrebiu ant itališkos odinės sofos 
po porcelianiniais liūtais kaip tikras policininkas banditas, koks 
jai ir atrodžiau nuo pat pradžių. 

— Malonu priimti jus savo kukliame biure, - mano dešinėje 
ausyje prabyla Tanakanas. 

— Man didžiulė garbė, khune Tanakanai, - sako Vikornas. — 
Nežinau, ar kada esu matęs tokio grožio kabinetą. Jūsų skonis 
nepriekaištingas, khune Tanakanai. 

— Ak, jums nederėtų būti tokiam kukliam, pulkininke. Kas 
aš toks? Bankininkas, pinigų tarnas. Palyginti su jūsų kalibro 

vadovaujančio policijos pareigūno tarnyste visuomenei, būtent 
man reikėtų jus šlovinti. 

- O, khunas Tanakanas man pernelyg malonus. Būkime atvi- 
ri - mudu esame skirtingų klasių. Jūs - porcelianas, aš - molis. 

— Net jei ir sutikčiau su tuo pasigėrėtino kuklumo pasakymų, 
pulkininke, man tektų jus papildyti, kad kai porceliano indas 
susidaužia su moliniu, labiausiai nukenčia būtent porcelianas. 

— Kaip tik prie to artėjau, - švelniai ištaria Vikornas. 

O Tanakano sekretorė tuo tarpu pradėjo jaudintis nelabai tiks- 
liai vykdanti instrukcijas. Susigalvojo priežastį atsistoti, pasisukti 
šonu, įkvėpti ir ištiesti pečius; žinoma, jos krūtinė tobula, bet ką 
man dabar dėl to daryti? Dabar ji jau visa išnėrė iš už stalo ir pa- 
matė, kad reikia kuo skubiausiai sutvarkyti blizgančius žurnalus, 
sukrautus ant kavos stalelio tiesiai priešais sofą. Vienoje rankoje 
laikydama Fortune iš susikaupimo net susiraukia, o paskui nu- 
sprendžia, kad reikėtų man pasiaiškinti, ir atsisuka su sutrikusia 
šypsena lūpose. Kai net ir tai manęs neparklupdo, ji nuryja seiles 
ir prabyla. 

— Neprisimenu, kur šitą dėti, - maloniai paaiškina. 

Pasidaro dar aiškiau, kodėl Tanakanui prireikė Damrong. 

- Žinoma, - sako Vikornas, - kaip mokė Buda, priešybės trau- 
kia viena kitą. 

— Tikra tiesa, - pripažįsta Tanakanas. 

— Ar bereikia sakyti, kad kuklus molis žavisi porcelianu, jaučia 
jam pagarbą ir netaistrą, - o ką jau kalbėti apie pavydą, - bet apie 
porceliano potraukį moliui esama kur kas mažiau duomenų. 

— Pulkininkas Vikornas garsėja genialumu tiriant bylas. Jūsų 
įžvalga net ir į pačius subtiliausius niuansus yra stulbinanti. 

— Suprantama, pasaulis nė nenutuokia, kokia visuomenei iš tie- 
sų svarbi tokių Žmonių kaip jūs tarnystė. Jūs dieną naktį lenkiate 
nugarą, kad mūsų ekonomika būtų stabili. Spaudimas, patiriamas 

khuno Tanakano lygmeny, menkesnį žmogų ir pribaigtų. Jums 
reikia pailsėti ir atgauti jėgas, gal ir ne visada taip, kaip poilsį 
supranta šventeivos ir neišmanėliai. 

— Pulkininkas yra ne tik puikus policininkas, bet ir puikus 
žmogaus prigimties žinovas ir supratingumo įsikūnijimas. 

- Supratingumą aš linkęs taikyti, kur tik galima, - sako Vikor- 
nas. - Tačiau argi Budos išmintis nebyloja, kad net ir vienuoliams 
reikia išsilaikyti? Net ir supratingumui reikalinga materialinė 
parama. | 

- Žinoma. Ir didžiulė parama, o aš nieko taip nenorėčiau, kad 
tik galėčiau bent šiek tiek prie to prisidėti. | 

- Pavyzdžiui, - sako Vikornas, - dabar įsivaizduokime, kad į šį 
kabinetą užeina tarnaitė, galbūt kokia neišauklėta ir neišprususi 
mergina, ir bevalydama pajudina iš vietos tą nuostabią vazą, o 
toji, sakykime, tuoj tuoj nukris, jei neatsiras išmanus Žmogus, 
kuris pastebės pavojų ir tą vazą išgelbės. 

Pauzė. Tanakanas atsako: 

— Tokia supratingumo paslauga būtų atlyginta dosniau nei toji 
vaza verta. 

— O kiekgi toji vaza verta, khune Tanakanai? 

— Jau seniai neprašiau jos įvertinti. Tačiau pulkininkas tikrai 
nėra mėgėjas, jei kalbėsime apie tokių daiktų vertę. Kiek, pulki- 
ninko nuomone, ji verta? | 

— Ar galiu? 

- Žinoma. 

Manau, kad šiuo metu Vikornas laiko tą vazą. 

— Pažvelkite, kaip tobulai prieš tūkstantį metų vazos dirbėjas su- 
kūrė tuos drakonus. Šiais laikais neatsirastų nė vieno, turinčio tiek 
kantrybės ir įgūdžių, o ką jau kalbėti apie grožio supratimą. Nepa- 
prastas grožis. Sakyčiau, kad milijonas dolerių, kaip manote? 

Pasigirsta aiškus palengvėjimo atodūsis. 

— Žinoma, manau, kad pulkininkas tą vazą įvertino nepaprastai 
tiksliai. 

— Bijau, kad khunas Tanakanas mane bus neteisingai supra- 
tęs, - su erzinančiu kuklumu sako Vikornas. - Aš kalbėjau apie 
tai, kad kiekvienas tos vazos drakonas vertas ne mažiau nei po 
milijoną dolerių. 

Tanakanas, niūriai: 

— O kiek jų ten yra? 

— Nemažai, khune Tanakanai, nemažai. 

- Ar pulkininkas nebūtų man toks malonus ir jų nesuskai- 
čiuotų? 

— Ne šiandien, khune Tanakanai, ne šiandien. Kad galėčiau 
teisingai įvertinti, man reikėtų tą vazą panagrinėti. kur kas 
įdėmiau. 

Balsas kiek sutrūkčioja: 

— Kur kas įdėmiau? Deja, nelabai suprantu. 

— Na, khunas Tanakanas garsėja kaip žymus tokių meno objek- 
tų kolekcionierius. Taigi jis tikrai su manimi sutiks, kad dvi vazos 
gali atrodyti vienodai ir net būti identiškos, ir vis dėlto vieną iš 
jų galima parduoti kur kas brangiau dėl su ja susijusių istorijų. 
Argi sakau ne tiesą? Šiais laikais šlovė ir net bloga reputacija 
gali pridėti tiek daug netikros vertės, kaip Elvio Preslio gitarai. 
Argi neė 

— Bijau, kad nebelabai sugebu sekti nuostabios pulkininko 
minčių eigos. 

Mandagus kostelėjimas. 

— Ojei kiek pakeistume analogiją? Tarkime, kad toji tarnaitė 
pati laikė tą vazą aukštai iškėlusi ir grasinosi ją sudaužyti. Tokio- 
mis aplinkybėmis khunas Tanakanas neabejotinai turėtų teisę 
imtis bet kokių priemonių savo turtui apsaugoti. 

— Taip? 

— Kita vertus, jei khuno Tanakano priemonės, deja, baigtųsi 
nesavalaike tos merginos mirtimi... 

Keista tyla. 

— Merginos mirtimi? 

— Deja, taip, khune Tanakanai. Man nepaprastai gaila, kad tokiu 
metu turiu pranešti jums tokią liūdną naujieną. Manau, kad iš 
mano pusės būtų labai nejautru tokiu momentu bandyti įvertinti 
jūsų nuostabiąją vazą. Gal kitą dieną, jei khunas Tanakanas bus 
toks malonus man skirti laiko? 

Tas nugalėtas: 

— Kada tik pulkininkas pageidaus. Esu jūsų paslaugoms, - ir 
kiek padvejojęs priduria: - Ar pulkininkui žinoma, kad visą pra- 
eitą savaitę buvau Malaizijoje su verslo reikalais? 

— Ne, to nežinojau, khune Tanakanai. 

— Ar toji aplinkybė nepadėtų sumažinti vazos vertės? 

— Galbūt, khune Tanakanai, galbūt. Akivaizdu, kad tą įvertinimą 
reikia gerai apgalvoti. Viso geriausio, khune Tanakanai. 

— Būkite malonus, leiskite jus palydėti. 

Kai bosas atidaro duris, sekretorė pasilenkia priešais mane - 
begėdiškesnio siūlymosi už viešnamių ribų dar nesu matęs. 

Susėdus ant galinės patrulinio automobilio sėdynės Vikornas 
klausia: 

— Ir kaip man sekėsi? 

— Fantastiškai, kaip visada. Išgelbėjote jo reputaciją su ta vaza. 
Bet galės sakyti, kad niekada nieko neprisipažino. 

— Aišku, jis galės tą pasakyti teisme, papirkti teisėją ir užsitik- 
rinti, kad tikrai išsisuks. Bet niekas daugiau netikės nė vienu jo 
žodžiu, ypač tarptautinėje bankininkų bendruomenėje, o būti 
Ponu Didžiuoju Bankininku jam svarbiau už gyvenimą. 

Mudu su Vikornu žvelgiame kiekvienas pro savo pusės langą 
ir galvojame tą patį. 

— Ar jo žodžiai skambėjo įtikinamai? 

— Kad nežinojo, jog mergina negyva? Neaišku - jis toks Iuak 
jen, ką bepasakytų, skamba nenatūraliai. O kad praeitą savaitę 
buvo Malaizijoje, tikriausiai sako tiesą. Bet koks skirtumas? 
Svarbiausia buvo parodyti jam, kad susitvarkyti teks ne tik su 
neprotingu poelgiu - esama ir lavono. Aš parduodu absoliuciją 
nuo didesnio nusikaltimo, - Vikornas perbraukia ranka savo 
didingą išmintingą galvą. - Žinai ką, Sončajau? Šita byla, atrodo, 
bus viena didžiausių tavo dovanų man, o ir su Tanakanu buvo be 
galo smagu. Ką pasakytum, jei duočiau tavo labdarai dvidešimt 
vieną procentą? 

- Gerai. 

— Oi, ir pamiršau paklausti. Ar buvai pas Jamį prie upės? 

— Dar ne. Ar neprisimenate, kad vis dar ieškau Beikerio? 

Vikornas atsidūsta. 

- Ak, pamiršau tau pasakyti. Mes jį suradom. 

— Tikrai? Nieko sau, kaip greitai. 

Mano pulkininkas paplekšnoja sau per galvą. 

— Kai kurie iš mūsų vis dar policininkai, Sončajau. Paprašiau 
Imigracijos, kad nurodytų visus pasienio su Kambodža punktus, 
kuriuose dar nėra izometrinių programų nuotraukoms sulyginti. 
Yra tik penki, ir tik vienas iš jų žinomas farangų sukčiams. Taigi 
pasakiau ten dirbantiems vaikinams, kad šitas vertas šimto tūks- 
tančių batų, - Vikorno šypsena - gyvas išminties ir supratingumo 
įsikūnijimas. - Dirbant su žmogiškaisiais ištekliais svarbiausia — 
motyvacija. Man teko leisti jiems truputį jį apdoroti - laikyk tai 
kyšio dalimi. Kol su juo susitiksi, jau turėtų būti pakankamai 
sukalbamas, - kelias minutes jis stengiasi susidoroti su susierzi- 
nimu, kurį jam sukelia automobilio sėdynės apmušalai. - Nesku- 
bėk, jis niekur nepabėgs. Norėčiau, kad, prieš važiuodamas pas 
jį, užsuktum pas Jamį. 

Kai Supermenas virsta Godo, gali neabejoti: esi pasiekęs giles- 
nį, daugiau niuansų turintį priėmimo į amerikietišką draugiją 
lygmenį - galite paklausti irakiečių. Mano biologinis tėvas, dar 
žinomas kaip Supermenas, nuolat suranda begalę priežasčių. 
Nepaisydamas įsiutusios Nong prieštaravimų, susisiekiau su juo 
daugiau nei prieš metus („Jei būtų norėjęs, jau senų seniausiai 
būtų mus susiradęs“) ir, mano didžiausiai nuostabai, jis atsakė 
su tikru jankišku entuziazmu ir pasižadėjo apsilankyti, kai tik 
sugebės atitrūkti nuo savo teisinių darbų. O jau paskui sekė vienas 
išsisukinėjimas po kito. Nong jau ėmė abejoti, ar jis apskritai ruo- 
šiasi mus aplankyti, o dabar štai ir vėl ką tik gavome elektroninį 
laišką, kur jis rašo daktaro patarimu turėjęs atidėti kelionę. Apie 
pusę septynių vakaro sėdime „Senių klube“, Nong burnoja apie 
farangus vyrus ir ypač apie jį: 

— Kodėl jie šitaip kvailai prisižada ir net nesiruošia tesėti tų savo 
pažadų, tarsi mes būtume kokie vaikai ir negalėtume susitaikyti 
su tiesa? Čia ir yra visos jų kultūros problema - jie galvoja, kad 
visas pasaulis toks pat vaikiškas kaip jie. Tūlas tajas būtų mums 
liepęs dingt iš akių ir jau seniai būtume jį pamiršę. 

Sėdime prie stalo netoli baro, prie jo tuščia, sėdi tik Marlė - 
truputį ilsisi nuo savo naujosios porno karjeros pas Jamį - ir 
prancūzas Anri, įsmukęs anksčiau, nes išgirdo, kad Marlė čia. 
Anri yra vienas tų, kurie tragiškai anksti gyvenime nusprendė 
būti rašytojais ir nepastebėjo, kaip bėga laikas, kol nebuvo per 
vėlu. Dabar jis mažas, plikas ir keturiasdešimt trejų. Kaip dažnai 
pasitaiko literatūros genijams, ypač tiems, kurių kūrinių niekas 
neleidžia, Anri neturi jokių nuolatinių pajamų ir vos ne vos su- 
duria galą su galu internetu gaudamas nedidelius užsakymus 
padaryti vieną kitą anglų-prancūzų vertimą, o tai, jo nuomone, 
kelia didelę grėsmę jo psichinei sveikatai ir netoleruotina daugiau 

nei valandą per dieną („dar vienaaa sušiktaa mikrobangų kros- 
nelės naudojimosi instrukcijaa, mon Dieu, kam man versti šitokį 
šūdaą. Aš mintinai moku, kad sušiktaa didelė bulvė kepa ciną 
minutes, o jei suvyniosi ją į folijaą, bus tau nuostabus fejerverkas 
su smagiais pasitraškėjimais ir pasisproginėjimais - būna dienų, 
kad atiduočiau savo membre virile, jei tik gaučiau truputėlį dvi- 
prasmybės, double entendre, kokią miglotą literatūrinę užuominą 
ar nors vieną gerai nutaikytą būdvardį, nom de Dieu“); gyvena 
jis mažame kambarėlyje garsiojoje 26-ojoje gatvėje, kur ranka 
pasiekti iki liūdnai pagarsėjusio Klongtojaus rajono (tau kone 
sumoka, kad ten gyventum). Taigi amžinai neturi pinigų ir todėl 
nėra mėgstamiausias merginų klientas, o tai gal ir paaiškina, kodėl 
jo rašliava tokia inkščianti. 

Tačiau tenka pripažinti, kad jame esama nemažai tos devynio- 
liktojo amžiaus Paryžiaus, kur jis taip norėtų gyventi, elegancijos, 
o kai prisigeria, savo paplonintu liežuviu gali jas ir apžavėti: 

Anri sako Marlei (įtariu, kad ji ir bus slaptoji jo amžinai rašomo 
romano herojė): 

— Kai išgirdau, kad tu šįvakar čia būsi, mečiau į šalį visus darbus 
ir atskubėjau pas tave. 

— Lork? 

— Taip, negana to, toji kančia, regis, tik paaštrino mano suvo- 
kimą, nes vos išvydęs tave ir vėl jaučiau tą begalinį džiaugsmą, 
tą pažinimo laimę, kurią patyriau, kai mano akys tave išvydo 
pirmąsyk. 

— Lork? 

- Ir man net malonu girdėti, kai tu sakai lork. Kitos tajės lūpose 
tas žodis skamba lygiai taip pat siaubingai kaip ir apgailėtinas an- 
gliškas žodis „tikrai?“, bet tavo ištartas jis įgauna neapčiuopiamą 
nirvanos skonį. 

— Ar nori manęs šiandien? Turiu laiko vienam greitukui, nes 
paskui turėsiu filmuotis prie upės. 

Anri prisiverčia ištempti savo lūpas į perdėtą šypseną. 

— Taupau. Dar trys mikrobangų krosnelės ir penkios DVD 
grotuvo instrukcijos, ir būsi mano, chėrie. Kita vertus, kodėl gi 
tau neatidarius man nedidukės kredito linijos? Užsakymus turiu, 
man tereikia nudirbti darbą. 

Marlė, Jamio neatsakingai paskatinta ir jau reginti save Holivu- 
de, iš pasišlykštėjimo užverčia akis į lubas ir nusisuka. Nusišypsau 
jai ir pakviečiu prisidėti prie mūsų, tikėdamasis, kad tada Nong 
nustos burnoti. 

— Kaip sekasi filmuotis? 

— Man atrodo, kad normaliai. Jamis yra ting-tong - turiu omeny, 
šitas bičas visiškas beprotis - bet tikrai žino ką daro, - ji pažvelgia 
į savo laikrodį. 

— Bet kurią sekundę iškeisčiau bet kurį dviveidį farangą į ting- 
tong japoną, - atsidūsta Nong. 

Man skaudu, nes žinau, kodėl ji pyksta. Nong daug nesitikėjo 
iš atnaujintų ryšių su jaunu amerikiečiu kariu, kurį įsimylėjo dau- 
giau nei prieš trisdešimt metų, - tik kažkiek pavėluoto bendrumo, 
pasididžiavimo jų bendru sūnumi (visgi neužaugau toks labai jau 
prastas, palyginti su dauguma leuk kreung iš Vietnamo karo) ir 
pašnekesio apie senus laikus. Ją piktina ta dvasinė menkystė su 
rasistine potekste: ar su baltaode amerikiete jis irgi elgtųsi taip 
pat nerūpestingai? Marlė pažvelgia į mane, o aš tik bejėgiškai 
kilsteliu rankas. Visa laimė, kad tuo momentu įeina australas 
Gregas. Nong plačiai ir šiltai nusišypso, mat jaučia jam tokius 
pat sentimentus kaip aš Anri. Jis nemokšiškai sudeda rankas ir 
nusilenkia, Nong prunkšteli ir papurto galvą. Nelaukdama, ką 
jis užsisakys, nueina už baro, atidaro butelį šalto „Fosters“ alaus 
ir ištiesia jam nemušdama į sąskaitą; šitas gestas jai reikalingas 
nuotaikai pakelti. 

— Myliu negaliu kaip jūs mane prižiūrit, - sako Gregas. - Jūs 
geresnė nei dvylika mamų. 

Mintis, kad kažkas gali turėti dvylika mamų, pakutena Nong 
juoko kauliuką ir ji sukleketuoja. 

Truputį apie Gregą. Gamta jį apdovanojo tokia medžiagų apy- 
kaita, kad kiek jis to fosterio begertų, vis tiek yra lieknas ir at- 
rodo kiek jaunesnis nei trisdešimt aštuonerių - tai jo amžius. 
Manau, kad jis yra to, ką jo kraštiečiai vadina „aukštos aguonos 
sindromu““, rezultatas, be to, iki liguistumo spinduliuoja nor- 
malumu. Geria alų su vyrais, mylisi su moterimis, dievina regbį, 
futbolą, kriketą ir iš pinigų lošti tai, ką jis vadina dži-dži, visada 
smagus ir draugiškas, linksmai sveikinasi būdamas visų girtumo 
stadijų, išskyrus paskutinę. 

Fosteriu smarkiai aplaistyto vakaro pabaigoje brangųjį Gregą 
iš nevaldomos raudos priepuolių paprastai vaduoja Lekas, daž- 
niausiai tualete, kai tam jau negėda, kad iš suicidinės desperacijos 
duobės jį traukia išskirtinio moteriškumo transseksualas. 

Gregas sako Lekui: 

— Aš visas subyrėjęs, drauge mano, gabalais. Savo šnekom 
mama išvarė tėvą iš namų, kai buvau dar mažas. Tada ėmėsi mano 
galvos. Matai, ji nekenčia vyrų. Kaip ir visos australės - matyt, 
ten kažkas negerai su maistu. Turbūt ta žirnių košė. 

Lekas nusipuūrto iš pasibjaurėjimo. 

- Žirnių košė? O tu mano vargšeli. 

- Iš tikro tai taip niekad ir neturėjau šeimos, - sako Gregas, — 
užaugau viens pats. Gali vadinti mane šeštadienio vakaro sugu- 
limo produktu. Tu vienintelis esi mano šeima - sakau tiesą, kaip 
Dievą myliu. 

- Kaip siaubinga. Nesijaudink, branguti, mes tavimi pasirū- 
pinsim. 


* 


Aukštos aguonos sindromu (Tall poppy syndrome, TPS) anglakalbėse šalyse (išskyrus JAV) 
vadinamas socialinis reiškinys, kai gabūs ir talentingi žmonės, pasiekę daugiau už savo bendra- 
amžius, yra kritikuojami, niekinami ir puolami, jiems neleidžiama pasireikšti. (Vert. past.) 

— Aš taip myliu tas merginas - jos fantastiškos. Man per valandą 
padaro daugiau nei kitos per ištisus metų metus. 

— Na, mielasis, taip yra todėl, kad tu tikras vyras, - atsako 
Lekas. 

— Tikrai. Iš ten, kur dabar sėdžiu, tu atrodai visai neblogai. 

- Tu girtas, brangusėli, - sukikena Lekas. - Nedaryk šitaip — 
manęs negali turėti, mielas mano. Aš faras. 

— Tu mane atstumi? 

— Aš? Aš neatstumiu nė vieno žmogaus. Aš esu paties dugno 
dugne dugnas - būti atstumtam yra mano vaidmuo. Nepradėk, 
nes dar užpavydėsiu. 

Gregas šiandien laimėjo pastatęs žirgų lenktynėse, jaučiasi labai 
dosnus ir visai mielai vaišina Anri, besigaluojantį skausmu dėl to, 
kad jį tūkstantąjį kartą atstūmė Marlė. Alkoholio suvienyti jie ilgai 
netrunka vėl susibičiuliauti (praeitą savaitę buvo susimušę, tik kitą 
rytą nė vienas to neprisiminė) ir kuo labiau girtėja, tuo garsiau 
kalba. Sėdžiu kaip prikaustytas prie stalo su Marle ir Nong, o jos 
stengiasi nežiūrėti į mane, klausantį, kaip du girtuokliai viešai 
verčia mano žarnas. 

— A prisimeni ją? - klausia Gregas Anri. - Ji čia dirbo prieš 
kelerius metus. 

Anri žvilgteli sau pro petį, manydamas, kad jo negirdime. 

- Žinoma, ta nebuvo paprasta prostitutė. Ji gimusi tikra kurti- 
zane, ateivė iš belle epogue, įkalinta šiame praktinio barbarizmo 
amžiuje. Tam tikra prasme jaučiausi jos bendramintis, bet ji buvo 
tokia stulbinamai elegant, kad net nedrįsau jos užkalbinti. Net 
bijojau paklausti, kokia būtų jos pradinė kaina. 

— Aš išdrįsau. Susitaupiau. Lovoje ji buvo fantastiška, bet kaž- 
kaip sugebėdavo sujaukti protą. Po antro karto man savaitę buvo 
depresija. Man buvo toli iki jos lygio. 

- Šššš. Bosės sūnus su ja irgi miegojo. 

Gregas nustemba. 

— Sončajus? Jis niekad neina su savo merginomis. 

— Su ja buvo įklimpęs. Tai buvo tikra coup de foudre, meilė iš 
pirmo žvilgsnio, su visais iš to kylančiais priedais. 

Gregas sąmokslininkiškai sušnabžda: 

— Sklando gandai, kad yra snufo filmas. Taip ji ir užvertė ko- 
jas. 

- Mon Dieu, nieko nežinojau. 

— Sončajau, gal gali pažiūrėti viršuje, ar valytojos šiandien 
gerai susitvarkė? - sako Nong, vengdama Marlės akių ir piktai 
žvilgtelėdama į Grego ir Anri nugaras. 

Užlipu į viršų ir atsigulu ant vienos iš lovų paklajoti mintimis. 
Galvoju: prostitutės buvo pirmosios pasaulio kapitalistės. Senovėje 
žmonės puikiai suprato, kad vyrams seksas kur kas reikalingesnis 
nei moterims. Taigi savaime suprantama, kad šitas disbalansas tu- 
rėjo būti kompensuotas pinigais, kurių ligi tol nebuvo kur padėti. 
Žinoma, vėliau kekšės rado ir daugiau ką parduoti ir daugybė jų 
reinkarnavosi teisininkais, daktarais, dantistais, bankininkais, 
prezidentais, kioskininkais, merais ir t. t. Taip atsirado komercija 
ir kariauti tapo nebe taip madinga. Klausykit, jei ne prostitucija, 
žmonija nebūtų nuėjusi toliau už Trojos apgultį. Aišku, daugelis 
ir nenuėjo. 

Šį vakarą buvau nusiteikęs nieko nebeveikti - buvo apėmu- 
si tingi tajiška nuotaika, bet Anri su Gregu ištąsė man tulžies 
pritvinkusias žarnas, ir dabar neberandu ramybės. Pažiūriu į 
laikrodį - tik aštunta vakaro. Nebebus jokių lėktuvų, skrendan- 
čių į tą Kambodžos pasienį, kur laikomas Beikeris, bet autobusų 
tikrai netrūks. Tik nemanau, kad šį vakarą iškęsčiau ilgą, karštą 
ir nepatogią kelionę autobusu, todėl paskambinu į Hualampongo 
traukinių stotį ir šiaip ne taip užsisakau pirmos klasės bilietą mie- 
gamajame vagone. Retkarčiais mėgstu save palepinti štai tokiais 
trečiojo pasaulio malonumais ir, kai uniformuotas palydovas at- 
eina su balta iškrakmolyta patalyne pakloti man guolio, pasijuntu 

visai smagiai. Staiga ir vėl esu berniukas, keliaujantis pirma klase 
į šiaurę su Nong, ta apsivertusi pinigais dar nuo mūsų viešnagės 
Paryžiuje pas antikvarinį mesjė Triufo. Čiuku čiuku, čiuku čiuku, 
gal mano mama ir ne pati respektabiliausia pasaulyje, bet kad 
viena protingiausių - tai tikrai. Čiuku čiuku, čiuku čiuku, turi- 
me pinigų banke ir vaistų močiutės akims, nuoma sumokėta ir 
mums nėra ko rūpintis bent jau mėnesį. Čiuku čiuku. Žinojimas, 
kaip save pralinksminti, yra pirmas žingsnis į nušvitimą. Smagu 
nepaklusti Vikornui, manančiam, kad šiuo momentu tikrinu, ką 
veikia Jamis. 

Pabundu į švaresnio oro saulėtekį. Stotis kaimiška, dvejų bėgių 
ir dviejų platformų, bet keletas taksi laukia keleivių. Sulygstu 
su vairuotoju kainą už visą dieną, ir mudu patraukiame į iškylą 
kaime. 

Mieguisto dramblio miestelis - didelė gyvenvietė be jokių mu- 
nicipalinių pastatų. Nuo paprasto kaimo ji skiriasi tik tuo, kad 
galima pastebėti kiek didesnį gyventojų tankumą. Policijos 
nuovada, kur laikomas Beikeris, vargu ar didesnė už kaimo 
parduotuvę, su penkių kamerų areštinės priestatu ir puse akro 
žemės, kur kažkodėl ganosi pririštas pilkas buivolas. Įėjęs vidun, 
pamatau jauną policininką, maitinantį beždžionėlę. Parodau 
pažymėjimą ir pasakau tiriantis tokios Damrong Beiker bylą, 
nors tai jam visiškai nieko nesako. Paaiškinu, kad farangas Bei- 
keris, jos buvęs vyras, yra pagrindinis mano bylos įtariamasis. 
Jis sumirksi: ir ką? 

— Imigracija, - sakau. - Jūs laikote farangą, vakar bandžiusį 
nelegaliai pereiti sieną. Jie neturi kamerų sulaikytiesiems, todėl 
Beikeris sėdi pas jus. 

Jo antakiai sustingę tarsi mediniai. Man topteli, kad strategi- 
niais tikslais kvailumą galima ir perspausti. 

Kaimo policijos problema yra ta, kad kaimo policija apskritai 
neegzistuoja: geriausia, ko galima tikėtis, kad tie vaikinai ir mer- 
ginos sugebės nešioti uniformas, neprisidarydami per daug bėdos. 
Tačiau jie visada bus vietinių pusėje, o aš - iš nekenčiamo didelio 
miesto. Pagal visas taisykles turėčiau duoti jam kyšį, tačiau man 
tai nepriimtina. Ir, šiaip ar taip, jis dar per jaunas, kad iš jo būtų 
naudos. Nusprendžiu šiuo momentu susitelkti ties beždžione. Ji 
dar kūdikis ir emociškai priklausoma nuo to vaikino. Pažiūri į 
mane didelėmis drėgnomis akimis, nustraksi ir pakimba jam ant 
kaklo, paskui užlipa jam ant galvos ir sugriebia už plaukų savo 
mažomis rankytėmis. 

Dabar tas faras su beždžione ant galvos galiausiai Ž žiūri tiesiai į 
mane. Jis nėra tikras, ar saugu su manimi kalbėtis, o aš nežinau, 
ar jis gali kalbėti bendrine tajų kalba; iki šiol iš jo tepavyko išpešti 
kelis burbtelėjimus vietiniu khmerų dialektu. Tačiau jo dėmesį 
atkreipiau. 

— Kviesk bosą, - švelniai sakau. 

Jis linkteli ir pakėlęs telefono ragelį pasako kelis žodžius. 

Kaip ir maniau, tas bosas klausėsi čia pat, už durų. Dabar jis 
išlenda, segdamasis savo seržanto uniformos sagas ir valydama- 
sis burną. Jam apie trisdešimt penkerius, žiūri į mane su girtu 
karingumu. 

— Ar šitoj nuovadoje laikote farangą, kurio pavardė Beikeris? 

Jis jau tuoj purtys galvą, bet čia įsikišu aš - primerkiu akis ir 
sutelkiu šeštąją čakrą. Kai ir tai neatkreipia jo dėmesio, sakau: 

— Pulkininkas Vikornas, Bankoko aštuntojo rajono viršininkas, 
labai ant jūsų supyks, jei būsite paėmę jo pinigus ir paskui apgavę. 
Ar vakar paėmėte kyšį iš Beikerio? 

Seržantas nesitikėjo, kad šitame gyvenime jam teks patekti į 
tokią padėtį. Jo išgyvenimo strategija šitame kūne buvo imti pi- 


108 


nigus ir paspirti skardinę kiek toliau takeliu, kad ją kas nors kitas 
pakeltų - arba nuspirtų. Jo policijos nuovada yra už dešimties 
mylių nuo visame Tailande mažiausio, nežinomiausio, mažiausiai 
naudojamo ir technologiškai labiausiai atsilikusio pasienio punk- 
to, taigi jam tikrai pakako progų šitokį modus operandi paversti 
meno forma. O dabar jį ištiko bėda - karminė sąskaita jam atėjo 
dviem šimtais metų anksčiau, nei jis tikėjosi. 

— Iki vakar nieko nebuvote girdėjęs apie pulkininką Vikorną? — 
Tas papurto galvą. - Ir manėte, kad jis tik kažkoks priekvailis 
miestietis, kišantis jums pinigus, o paskui leidžiantis perparduoti 
Beikerį pačiam Beikeriui arba Imigracijai, arba nesvarbu kam ir 
netikusiai pasiaiškinti, neva jis vakar pabėgo iš kameros ir kaž- 
kaip kirto sieną - juk baisu, kokios tuose kaimuose iškležusios ir 
nepatikimos areštinės. Ane? 

Tas idiotas sumirksi ir linkteli: negi ne visi taip daro? Aš irgi 
mąsliai palinksiu. Išties nebelieka nieko kito, tik skambinti Vikor- 
nui ir prisipažinti, kad šiuo metu, užuot užsiėmęs jo pornografinio 
sumanymo realizavimu, neteisėtai veliuosi į policinę veiklą. Kai 
traukiu savo mobilųjį, seržantas stebi mane lėtu, išgąsčio kupinu 
žvilgsniu. 

Apie tą savo pareigų nevykdymą Vikornui daug nepasakoju, o 
iškart einu prie reikalo: vietiniai farai kvailina mano pulkininką. 
Paėmė iš jo pinigus, o paskui leido ir Beikeriui juos papirkti, 
kad jį paleistų, tikriausiai susitarus ir su Imigracijos pareigūnais, 
kuriuos Beikeriui irgi turbūt teko papirkti. Man atrodo, kad 
kai paduodu telefoną seržantui, slėgis telefono linijoje pasiekęs 
apie tūkstantį svarų į kvadratinį colį. Labai įdomu stebėti, kaip 
jo veidas parausta, paskui pabąla, paskui papilkėja. Jis inkščia 
taip taip taip, o telefoną man atiduoda žiauriai drebančia ranka. 
Paskui čiumpa telefono ragelį nuo stalo ir surenka, atrodo, trijų 
skaitmenų numerį. Užstaugia khmeriškai, ir labai greitai tas stau- 
gimas pakyla iki riksmo visa gerkle. Khmerų kalbos nesuprantu 

visai, bet drąsiai statau Fort Noksą prieš durijų, kad jis sako: 
„Staigiai pagaunat ir siunčiat jį atgal arba mums galas.“ Ar daug 
aštriau, bet maždaug tą patį. Dabar jis nekantriai moja man 
eiti su juo, tarsi jis kur per mane vėluotų. Nuseku paskui jį iš 
nuovados į automobilių aikštelę, kur stovi džipas. Bet ne kokia 
apdaužyta sena tojota, su kokiomis tenka taikstytis Krungtepe, o 
rudai metalinis sportinis reindž roveris TDV6 4W D. Po penkių 
minučių pamatau, kodėl jam visai neprošal keturiais ratais va- 
romas džipas. Akivaizdu, kad tas naujutėlaitis plentas, vedantis 
į pasienio punktą, skirtas liurbiams; šitas bičas pasileidžia į tan- 
kias džiungles gerai išvažinėtomis provėžomis. Per tas penkias 
minutes mes pervažiuojame nutrauktą spygliuotos vielos tvorą, 
nepaisome kaukolės su sukryžiuotais kaulais, perspėjančios, kad 
sienos kirtimas nelegalus, ir, atrodo, važiuojame link pasienio 
punkto khmerų pusėje. Vos sustojame, atvažiuoja Tailando imi- 
gracijos tarnybos pareigūnas su savo sportiniu reindž roveriu 
(pilkai metaliniu). Jis kaipmat nustato, kad aš ir esu jo problemos 
sukėlėjas ir piktai susiraukia. Tačiau, kita vertus, paknopstom 
nulekia į khmerų pasienio punktą. Kai mudu su seržantu atei- 
name į tą nediduką namelį, pamatome Imigracijos pareigūną 
užgulusį stalą ir khmeriškai rėkiantį ant vieno iš Kambodžos 
pareigūnų. Ir vėl man verčiant tenka kliautis intuicija: 


Tailando imigracijos pareigūnas: Tuoj pat jį sugrąžinkit. Turim 
bėdą. 

Kambodžos imigracijos pareigūnas: Eik šikt. Mums sumokėjo ir 
mes įdėjom antspaudą jam į pasą. 

Tajas: Tas pasas padirbtas. 

Kambodžietis: Na, tą aš žinau. Kitaip kam jam mums mokėti? 

Tajas: Ar suprantat, kad šitai gali paskandinti visą sistemą? 


sąžiningesni už tave. 

Tajas: Būk geras. 
Kambodžietis pažiūri pro langą į abu reindž roverius. 


Tajas: Kurio nori? 
Kambodžietis: Abiejų. 
Tajas: O kaip mes grįšim? 


„Kambodžietis linkteli į porą prie džipų pastatytų mopedų ir nu- 
sišypsO. 


Tajas: Ar tas farangas paeina? 
Kambodžietis kurį laiką pamąsto ir atsako: Mes jus pavešim. 


Išėjęs į lauką žiūriu, kaip į vieno iš džipų bagažinę pakraunami 
du gerokai nuvažinėti mopedai; paskui iš kažkokios drėgnybės 
po pastatu ištraukiamas Beikeris. Jį prilaiko dviese, bet jo galva 
vis tiek pavojingai maskatuoja. Kairiajame paakyje - didžiulė 
baisi mėlynė. 

— Bjaurybės kambodžiečiai, - man bendrine tajų kalba pareiš- 
kia Tailando imigracijos pareigūnas. 

Bet tas kambodžietis irgi moka tajiškai. 

- Čia jų darbas, - sako, rodydamas į tajus. 

— Va čia tai ne mūsų, - atsako tajas, rodydamas į mėlynę. - Mes 
mušam telefonų knygomis - tada nieko nematyti. Tik jūs, barba- 
rai, darot šitokius dalykus. 

- Tai kodėl jis negalėjo paeiti, kai vakar vakare jį atvežėt? Ži- 
nojot, kas jis toks: Vienintelis dalykas, dėl ko jį mušti, tai tik kad 
išpeštumėt iš jo daugiau pinigų. 

Kai Beikerį paguldo ant priekinės džipo sėdynės, patikrinu jo 
pulsą, jis stebėtinai stiprus. Kiti gyvybiniai požymiai irgi daug 
žadantys, ir aš imu svarstyti, ar tik jis nedalyvauja kažkokioje 

strateginėje pantomimoje. Gal jo sveikata ne tokia prasta, kaip 
jis apsimeta? 

— Pagulėk tyliai ramiai, kol iš čia išvažiuosim, - sušnabždu 
jam. 

Atgal važiuojame tuo pačiu keliu per džiungles ir per penkias 
minutes atvykstame į tajų policijos nuovados galinį kiemą. Pa- 
laukiu, kol jie išvelka Beikerį ir atremia į sieną, o paskui iškrauna 
mopedus. Kai kambodžiečiai nuvažiuoja jiems tekusiu džipu į 
kitą sienos pusę, tajai smarkiai surūgsta. Umai seržantas atgauna 
kiaušus. 

— Vežkis jį iš čia, - sako. - Tau teks susimokėti už taksi - mes 
neturime jokio transporto, - ir liūdnai pažvelgia į mopedus. 

Dabar aš žiūriu į Beikerį ir galvoju, ar jis atlaikys dvylikos 
valandų kelionę į Krungtepą. 

— Man reikėtų vaistų nuo skausmo, - sakau. 

Kai seržantas tik piktai susiraukia, pagrasinu vėl paskambinti 
Vikornui. 

— Opijus netiks? Daugiau nieko neturime. 

Trukteliu pečiais. Seržantas nulekia į nuovadą ir po penkių 
minučių sugrįžta nešinas ilga pypke su žalvariniu dubenėliu, 
gabalėliu opijaus tarp dviejų plastikinių plokštelių ir keliomis 
tabletėmis. Tos tabletės - paracetamolis, seržantas sutrina jį su 
opijumi, kad narkotikas nebūtų toks stiprus; paskui padeda mažu- 
tį gabalėlį ant dubenėlio, pašildo dujiniu žiebtuvėliu, kol suputoja 
ir suburbuliuoja, patraukia pats ir paduoda pypkę Beikeriui, o tas 
ją ima čiulpti su netikėtu entuziazmu. Beikeris dar penkiolika 
pypkių vaidina ligonį, kol galiausiai niekaip nebegali nuslėpti jį 
apėmusio aukštesnės būtybės jausmo. 

— Manau, kad jis pasiruošęs keliaut, - pasakau policininkui, o 
tas padeda man įgrūsti jį į taksi galą. 

Kol pasiekiame kaimo stotį, Beikeris giliai paniręs į opijaus 
miegą, ir man tenka sumokėti vairuotojui, kad padėtų nutempti jį į 

traukinį ir numesti ant pirmos klasės kupė gulto. Man palengvėja, 
kai traukinys pajuda - užsitraukiu ant durų užuolaidą. Kai ir po 
kelių valandų Beikeris nerodo jokio noro atsižadėti rojaus ir grįžti 
į šitą nykų uolotą kriaušį", į jo sapną įvedu Damrong vardą, lėtai 
ir aiškiai šnabždesiu kartodamas jį jam į ausį. Staiga prasiveria 
jo akys, kupinos tos šviesos, kurios farangų akyse nebematyti jau 
nuo septintojo dešimtmečio, ir jis prabyla: 


Žavumo jos nevytina net metai; 
Jinai nesikartoja niekados, 

Ribųy neturi josios įvairumas. 
Atbosta visos moterys; bet ji 
Kiekviena savo smulkmena mus keri, 
Sužadindama vis labiau geismus, 

Ir dargi jos gašlybė - aukštas menas, 
Kurį vaidilos laimina. 


— Mokyklos vaidinimas, - priduria išdidžiai šypsodamasis. — 
Vaidinau Enobarbą. - Ir vėl užsimerkia. 

Beikerio pakili narkotinė būsena ima slūgti tik jau įvažiavus į 
Krungtepo priemiesčius. Jis ima trintis baisiąją mėlynę po akimi 
ir kitas sumuštas kūno dalis. Tačiau jo mintis, regis, blaško už 
skausmą kur kas stipresnis dalykas ir jis man nupasakoja savo 
vidinę kelionę: 

— Nespalvotas vaizdas, pilki atspalviai, grindys išklotos milži- 
niškomis juodomis ir baltomis plytelėmis, kokių dešimties pėdų 
kvadratais, tarsi didžiulė šachmatų lenta. Kiekviename kvadrate 
sukasi po pilkus spiralinius laiptus, vedančius į pilką platformą. Ji 
spalvota: daugiausia auksinės ir žalios spalvų, akinanti, su ryškiai 


*  Užuomina į Viljamo Šekspyro „Hamletą“; antras veiksmas, II scena. Vertė Aleksys 


Churginas. 

rožiniais, raudonais, oranžiniais atspalviais, spalvotos šviesos 
liepsnoja kažkokiame šilkiniame rūbe, žengia nuo tos platformos 
į niekur. Einu prie kitos plytelės. Ir vėl spiraliniai laiptai, šįkart 
jau aukštesni už ankstesnius; vyksta lygiai tas pats, ji - vienin- 
telis spalvotas objektas, žengiantis nuo platformos į tuštumą. Ir 
taip toliau, laiptai po laiptų, vis aukštesni ir aukštesni, Damrong 
po Damrong - ir kiekvieną kartą kitas rūbas, supranti? Visada 
pasirengusi žengti į tuštumą, - jis čiumpa man už rankos. - Ji 
aplanko mane kasnakt, geltonai žaliai žėrėdama. Valdo mano 
falą, mano orgazmą, viską. Ji gali užtempti tai valandų valandas, 
faktiškai visą naktį, arba gali padaryti, kad baigčiau lygiai per 
penkias sekundes. Kiekvieną naktį, kiekvieną naktį! - suleidžia 
nagus man į mėsą: - Aš noriu šokti į tuštumą kartu su ja, bet man 
neužtenka smarvės. 

Paskambinau iš anksto, ir Vikornas suorganizavo, kad Hua- 
lampongo stotyje mūsų lauktų policijos furgonas. 

Mes esame mažutės figūrėlės, kabančios ant begalybės apyrankės. 
Kai tie kūnai nusidėvės, pereisime į kitus. Kas aš būsiu paskui: 
bastūnas, siuvėjas, tigras ar musė? Demonas, Buda, kalnas, utė- 
lė - visi jie vienodi savo esmine tuštuma. Bet ar po penkiasdešimt 
metų dar bus planeta, kurioje verta gyventi? Čart na reiškia „kitas 
gyvenimas, ir jei jūs budistas, jums dėl jo neramu. Ne tik dėl sa- 
vojo, bet ir dėl Žemės, nes ji irgi yra gyva būtybė su savo karma, 
ir mūsų karmos su jos karma neišskiriamai susivijusios. 

Na, pasaulis kasmet vis šiltėja - galiausiai tai oficialu. Net Jung- 
tinių Valstijų vyriausybės samdomi mokslininkai sutinka, kad 
mes būsime vienintelė rūšis kosminėje istorijoje, sąmoningai iške- 
pinusi save į išnykimą. Šįryt per kabelinę kaip tik žiūrėj au BBC ir 

šiek tiek tikėjausi, kad žinių vedėjas kalbės sureikšmintu tonu, bet 
jis kalbėjo tokiu pat lygiu balsu, tarsi pranešdamas apie gimimus, 
mirtis ir futbolo rezultatus. Žinoma, ne jis dėl to kaltas; jis geriau 
už daugelį žino, koks atgyvenęs gali būti normalumas, bet kokia 
gi yra toji derama reakcija, kai, norėdamas išlaikyti pusiausvyrą, 
protas pasitelkia neigimą? Tęskime kaip tęsę, matyt, nesiliauki- 
me deginę anglies. Galiausiai ateis aplinkosauginis fašizmas. Kai 
pradės tirpti Himalajai, anglakalbių valstybių lyderiai ims grasinti 
sulyginti su žeme trečiojo pasaulio šalis, vis dar priklausomas nuo 
iškastinio kuro. Va šitai tai tikrai padės globaliniam atšilimui. 

Taigi dabar mudu su FTB pagaliau važiuojame taksi į Čaina- 
tauną prie Čaoprajos upės, į sandėlį, kurį Vikornas išsinuomojo, 
„o dabar tuoj ir nusipirks, ketindamas vystyti savosios imperijos 
meninę pusę. Akivaizdu, kad padariau klaidą, papasakodamas 
Kimberlei apie šį naują punktą savo pareigybinėje instrukcijoje, 
nes man pačiam šitas naujasis vaidmuo tiesiog šlykštus ir, kad 
prisiversčiau užeiti į Jamio studiją, turiu išgerti porą alaus. 

Paupio kavinėje užsisakau klosterio, ir, mano nuostabai, Kim- 
berlė padaro tą patį. Abu kurį laiką žiūrime į upę, kaip visada 
virte verdančią žmogiškuoju gyvenimu. Jos vidury ryškiai dažyti 
vilkikai tempia baržas su didelėmis akimis ant pirmagalio, pirmyn 
atgal riaumoja turistų sėste nusėstos baltos ilgauodegės valtys su 
milžiniškais autobusų varikliais ir penkiolikos pėdų ilgio pro- 
pelerių mentėmis. Daugeliui žmonių, keliaujančių į darbą ir iš 
darbo, upė vis dar yra vienintelė magistralė be grūsčių, taigi ilgi 
laibi keleiviniai laiveliai irgi pilnut pilnutėliai, jie priplaukia ir 
nuplaukia nuo plūduriuojančių prieplaukų, laivagaliuose stovin- 
tys vairininkai savo švilpimu sukelia isterišką chaosą, nes mėgsta 
sudaryti įspūdį, kad katastrofos išvengta tik per plauką. 

FTB beveik niekada negeria alkoholio, bet iš įvairių telefono 
pokalbių supratau, kad nuo pat atvažiavimo jos būsena keista. Ko 
jai čia prireikė? Aišku, ją domina šita byla, ir iš to, ką ji pasakojo, ji 

tikrai siejasi su jos darbu Virdžinijoje. Bet net ir patys smarkiausi 
FTB agentai nešoka į lėktuvą vos sulaukę bičiulio skambučio. Kad 
ir kaip džiaugčiausi, kad ji atvyko, vis apie ją galvoju. Tiesą sakant, 
mūsų draugystė daugiau nei metus buvo nutrūkusi, kol sulaukiau 
skambučio iš dangaus, vieno iš tų, kuriuos taip mėgsta farangai: 
„Sveikas, Sončajau, kaip einasi?“ - tarytum ji būtų kažkur čia, 
už kampo, ir mudu nuolat bendrautume. Ji paskambino vidury 
nakties mūsų laiku, tad prabudau ir susivokiau ne iš karto. Turė- 
jau išsinešti telefoną į lauką, kad nepažadinčiau Čanijos ir Guzo. 
(Ne, aš nepasakiau: „Kimberle, ar suvoki, kad čia antra valanda 
nakties?“ Tajiškas mandagumas.) Ėmiau manyti kitaip, kai suvo- 
kiau, kokia ji nelaiminga. Kimberlės balsui lėtėjant ir liūdnėjant, 
pasidarė jos gaila. Kai ji susakė keletą meilybių, teko pasisakyti 
apie Čaniją ir kūdikį; tai ją kuriam laikui pritildė. Iš esmės ji taip ir 
neprisipažino fantazavusi apie ilgą ir laimingą gyvenimą Bankoke 
su tuo keistu skersarūšiu faru, su kuriuo tarytum ir susibičiuliavo 
tirdami pitono bylą (transseksualas tajas, perdarytas iš vyro į 
moterį, su apsvaigintomis kobromis ir milžinišku pitonu nužudė 
juodaodį amerikietį jūrų pėstininką. Susilaikėme ir iš gailesčio 
jo /jos nepasodinome). Iš esmės neprisipažino, bet, šiaip ar taip, 
vėliau paaiškėjo, kad jos poreikiai nebuvo susiję su hormonais: 
„Sončajau, atsitrenkiau į sieną. Už JAV ribų daug draugų neturiu - 
tik tave, tiesą sakant. Tai, kad Amerika didelė šalis, visai nereiškia, 
kad kartais priešais tave neiškyla sienos.“ Taip ir tęsėme, buvo toks 
vidurnakčio pasiplepėjimas, kol priėjome Damrong temą - tada 
jau buvo apie ką pakalbėti konkrečiau. Bet tikrai nesitikėjau, kad 
tokia superpolicininkė kaip Kimberlė ims ir šoks į lėktuvą. Taigi, 
nekalbant apie bylą, laukiau signalo, kad ji pasirengus giliam ir 
prasmingam pokalbiui. Ir man prireikė visos savaitės suprasti, 
kad - farangų galvose slypi net ir man dar nepažįstami dalykai - 
po kietu, nenumaldomai ekstravertišku ir bekompromisiu šarvų 
gyvena gana drovi mergaitė, nepripratusi lieti širdies. 

Tačiau šią sekundę pokalbis sukasi ne apie jos, bet apie mano 
nuotaikas. 

— Gana juokinga, kaip tu nekenti tos pornografijos, na Žinai, 
turint galvoje... - sako FTB. 

— Kad aš tame žaidime dalyvauju visą gyvenimą ir vadovauju 
viešnamiui? Tai visai ne tas pats. 

— O kur tas didysis moralinis skirtumas? 

Nerandu žodžių. Tiesą sakant, teisingai pasakyta: moralinis 
skirtumas. 

— Stichiškumas. Į Krungtepą iš Isano atvyksta mergina, ji 
jaučiasi vieniša, išsigandusi, menkavertė ir vargšė. Iš Vakarų 
atvažiuoja vidutinio amžiaus vyriškis, jis jaučiasi vienišas, išsi- 
gandęs, menkavertis ir turtingas. Jie tarsi dvi vienos monetos 
pusės. Mano motinos baras tik palengvina jų neišvengiamą 
suėjimą, patiekia alų ir muziką, trumpalaikį stogą virš galvos 
ir atsigrėbia truputėlį pinigų. Visa tai varo paprastas sveikas, 
pirmykštis, žmogiškas gyvuliškos šilumos ir komforto poreikis. 
Per visus tuos metus šioje srityje tik keletą kartų susidūriau su 
rimtais kurios nors pusės piktnaudžiavimo atvejais, o ir tie, ma- 
nau, nutiko tik todėl, kad visas tas reikalas veikia kaip tobuliau- 
sias natūralios moralės ir elementaraus kapitalizmo pavyzdys. 
Mano akimis, esame tarsi nekilnojamojo turto agentūra, tik 
vietoj žemės užsiimame kūnu. Tačiau kai visa tai organizuojama 
dirbtinai, filmavimo aikštelėje, viską surežisavus, kad suglebę 
Sasekso ir Bavarijos, Minesotos ir Normandijos nutukėliai galėtų 
nuleist, nemokėdami už savo vaizduotės vaisius, - va tai man jau 
atrodo absoliučiai amoralu, kone nusikaltimas prieš gyvenimą. 
Bet turbūt didžiausias skirtumas yra tai, kad barų Žmonės tg 
daro iš tikrųjų. Ten esama realybės. 

Ji nusišypso ir papurto galvą. 

— Tu nepakenčiamas, Sončajau. Kiti pasakytų, kad esi kiek 
pamišęs. Bet kai imi aiškinti tokius dalykus, atrodo, kad tiesos čia 

yra, bent jau tuo momentu, kai tą girdi. Kokiu būdu tavo protas 
taip išsilaisvino? Kas tau nutiko? Ar visi tajų suteneriai tokie? 

— Ne, - atsakau. - Turbūt aš keistuolis. 

Tą butelį klosterio ji išgėrė gana sparčiai, ir dabar, regis, ją ap- 
ima liūdesys. Tačiau užsisako dar vieną ir greitai išgeria, tiesiai 
iš butelio. 

— Tą daro iš tikryjų, - mąsliai pakartoja. - Matyt, būtent to mes 
ir nesugebame. Gal dėl to realybės bado mums taip ir patinka 
karas. 

Ir pažvelgia į mane tuo vienu iš labiausiai gluminančių savo 
žvilgsnių. 

— Tu pasikeitei, - sakau. - Labai. Kas nutiko? 

Dar vienas gurkšnis iš butelio. 

— Stuktelėjo trisdešimt penkeri. Gyvenimo vidurkelis. Galiau- 
siai susivokiau, kad visas mano realybės apibrėžimas gerokai 
nuvalkiotas. Mano kartos moterys niekados nemaištavo - nejau- 
tėme reikalo. Paveldėjome neapykantos misiją ir tiesiog ją kiek 
ištobulinome. Su tėvu faktiškai nebendravau - motina tą puikiai 
užtikrino. Manau, kad į vienintelius savo gyvenime svarbius san- 
tykius vėliausi tik tam, kad būčiau kalė. Kad išliečiau neapykantą. 
Argi ne šlykštu? 

Ką į tai atsakyti? Tik pakeisti temą. 

— Ko iš tikrųjų atvažiavai į Bankoką? 

Ji atsidūsta. 

— Manau, kad šito pokalbio. Supranti, pas mus tokių jau ne- 
bebūna. Gal tai ir šiuolaikiška - apsimainome skambiomis gimi- 
niškomis frazėmis, kad jaustumėmės prie ko nors priklausantys. 
Atvykau tavo minčių, Sončajau. Čanija tegu turi tavo kūną - ji to 
nusipelnė. Kokia protinga moteris. Negaliu žiūrėti į judu kartu. 
Kai matau tą jūsų jaukią, nebylią, tikrą meilę, man kyla noras jus 
areštuoti. Nemanau, kad pas mus taip būna. Tokiems dalykams 

egzistuoja labai griežtas tabu. Tik pagalvok apie visą tą mylint 
praleistą laiką, kai galėtum daryti pinigus. 

— Eime, - sakau. 

— Noriu dar vieno alaus. 

— Ne. 

Automobilyje kurį laiką mėgaujamės tyla, paskui ji sako: 

— Buvau ištekėjusi. Melavau tau. Ir, žinoma, išsiskyriau. 

— Vaikų turi? 

— Vieną. Berniuką. Leidau tėvui jį auginti. Tas tėvas pasakė, kad 
jei kūdikis liktų su manimi, aš jį sunaikinčiau. Aš tarsi tiksinti 
bomba, užprogramuota sunaikinti bet ką, kas vyriška. Pabijojau, 
kad jis sako tiesą, - dar viena ilga pauzė, paskui ji priduria: - Tai 
buvo velniškai seniai. Buvau vos sulaukus pilnametystės. Kai 
viskas subyrėjo, įsidarbinau Biure. Pamaniau - jei jau esu gimusi 
žudyti vyrus, kodėl gi tam negavus licencijos? 

Ji kažkokiu būdu sugebėjo įsimesti į taksi dar vieną skardinėlę 
alaus, dabar ją ir atsidaro. Pakelia prie lūpų: 

— Nežinau, Sončajau, vos pradedi ieškoti prasmės, esi žuvęs. 
Jei tos prasmės nėra - irgi esi žuvęs. Kas aš, iš kur atsiradau, kur 
einu? Velniai žino. Santuokoje gyventi negaliu - tai peržengia bet 
kokias mano pakantumo ribas. Bet meilužis ilgiau nei savaitgaliui 
galir padėtų mano emociniam stabilumui, - užsiverčia alų. - Taigi 
dabar masturbuojuos, - ji nutaiso Tragiškąją Miną, - kiekvieną 
sušiktą naktį. Gal man reikia berniuko žaisliuko? 


Jei nežinote, ar esate Čainataune - suskaičiuokite aukso parduo- 
tuves. Jei nerasite jų ant kiekvieno kampo, greičiausiai būsite ne 
ten pasukęs. Parduotuvių iškabos visur vienodos - geltoni kinų 
rašmenys raudoname fone, o pats auksas itin blizgus, rėkte rėkia 
iš vitrinų. Daugelis jų yra ne parduotuvės, bet hengai: sandėlio 
dydžio patalpos su svarstyklėmis ant prekystalių ir turbanuotais 

apsaugininkais sikhais su pompiniais šautuvais, visur degančios 
neoninės šviesos akinamai atsispindi nesibaigiančiose auksinių 
Budų, auksinių drakonų, auksinių diržų, auksinių pakabučių ir 
auksinių apyrankių rietuvėse. Kita pramonės šaka - drabužiai: 
siaurus, žmonių pilnus praėjimus dar labiau susiaurina pačius 
įvairiausius medvilnės ar šilko apdarus pribloškiamai pigiai par- 
duodantys prekystaliai. 

FTB sugebėjo nuo tų kelių butelių alaus prisigerti ir, kol moku 
taksistui, kabo man ant parankės. 

— Ar žinai, kad niekad nepatyriau paprasčiausio džiaugsmo? 
Tamsesnių, sudėtingesnių emocijų - taip, bet tik ne džiaugsmą. 
Mano draugai irgi ne. Laimėjimo psichozė mus apniko jau pen- 
kerių. Bet tu pažįsti džiaugsmą. Galva neišneša. Tu kekšės sūnus, 
suteneris, vadovauji viešnamiui ir dirbi vienų iš korumpuočiausių 
policijos pajėgų Azijoje pareigūnu, bet esi nekaltas. Aš gyvenime 
nepažeidžiau įstatymo, nesukčiavau, nemelavau ir nesiėmiau 
jokio nelegalaus sandėrio, bet esu sugedusi. Visą laiką jaučiuosi 
purvina. Ar be manęs kas nors šitame pasaulyje supranta, kaip 
tai svarbu? Medžiaga, iš kurios jūs nulipdyti, dvigubai lengvesnė 
už mūsiškę. Kodėl? 

— Neturime prigimtinės nuodėmės, - paaiškinu, tiesdamas 
vairuotojui šimtinę. - Kaukolė neperverta tuo geležiniu strypu. 
Tiesiog jos neturime. 

Prie sandėlio Vikornas pastatęs porą neuniformuotų policinin- 
kų. Jie mane atpažįsta ir įleidžia mus į Jamio studiją, kur Marlė su 
DžokirEdu, apsivilkę raudonai kraštuotus baltus šilkinius chalatus 
sėdi aplink stalą ir aptarinėja karą Irake. Pajuntu FTB seksualinius 
virpesius, kai ji pamato Edą. 

Dovanokit minutėlę, kol paaiškinsiu, kas tas DžokirEdas. 

Tai - komanda, garsi visoje Bankoko pornoindustrijoje, ne- 
pakeičiami veikėjai, kai scenarijui prireikia farango, kad būtų 
išplėtota neišbaigta siužetinė linija. Edas, kaip čia pasakius, yra 

tiesiog fantastiškas. Tikras metro devyniasdešimt patinas su nuo- 
stabiais krūtinės raumenimis, žvilgančiais šviesoje, kai juos ištepa 
„Johnsons“ kūdikių aliejumi, galingomis šlaunimis, kurios ir 
liūtei gėdos nepadarytų, tvirtos, akmeninės kaulų struktūros, su 
ereliška nosimi, kiekvienu iškvėpimu leidžiančia erotines liepsnas, 
negailestingai gundančiomis kūdikiško žydrumo akimis ir taip iš- 
skirtinai amerikietiškai skeltu smakru, lyg tą smakrą būtų išradęs 
Fordas. (Iš tikrųjų Edas - koknis, kilęs iš Londono, Elefanto ir 
Kastlo rajono. O kitoje karminės pusiausvyros pusėje, labai grau- 
du, bet - na, kaip čia pasakius? Net ir išbrinkęs jo varpukas ne tų 
bigmako mastų, kokiais tūla gašli močiutė iš Omahos pripratusi 
džiuginti akis per vakarienę prie televizoriaus. Kitaip tariant, jį 
reikia papildyti, pasinaudojant stebuklingomis žydrojo ekrano 
technologijomis, kuriomis mes taip mielai leidžiamės apgaudinė- 
jami. Čia pasirodo Džokas. Ne daugiau nei metro penkiasdešimt, 
be priebalsių burzgiantis škotas, plikas, alaus pomėgio, apie kurį 
jau sklinda mitai, užaugintu pilvu, beveik be smakro, čepsinčiomis 
atvėpusiomis lūpomis, kurių ir priešui nelinkėtum bučiuoti, bet 
apginkluotas - jau atspėjote - gigantišku absoliučiai pneumatinio 
paklusnumo organu. 

Jie neišskiriami draugai ir tikri profai - nužvelgia Kimberlę nuo 
galvos iki kojų tarsi kokią kumelę arklių turguje. Šiomis aplinky- 
bėmis jų prielaida, kad ji atėjo čia dirbti, visiškai dovanotina. 

Dabar apie Marlę: turbūt pamenate, kad ji dirba pas mus „Senių 
klube“ ir buvo asmeniškai atrinkta Vikorno dėl savo pribloš- 
kiančių duomenų. Angliškai moka puikiai, taigi supranta Jamio 
režisūrinius nurodymus, - girdėjau, kad jie dažnai būna kur 
kas sudėtingesni, nei įprasta šiame žanre. Pamačiusi potencialią 
aktorę konkurentę, ji ne iš karto atsako į plačią, kiek apygirtę ir 
moteriškai draugišką Kimberlės šypseną. Palieku FTB atakuoti 
juos savo žavesiu - ji pati aiškiai pakerėta ir vaikinų, ir merginos, 
ir lovos, ir šviesų, ir kamerų (na, dėl kažko ji geidulingai išsišiepė), 


121 


o pats einu ieškoti Jamio, kuriam, pasirodo, kūrybinė pertraukėlė 
kabinete studijos gale. Surandu apsikabinusį butelį sakės. 

— Labas, - išspaudžia jis iš begalinės savo nevilties gelmės. — 
Atėjai pažiūrėti, kad neiškarpyčiau mėsgalių? 

— Nekomplikuok man gyvenimo, Jami. Aš tik dirbu savo dar- 
bą. 

Jis užsiverčia ryžių vyną tiesiai iš butelio. 

— Klausyk, turiu vieną fantastiškai siurrealistišką siužetą, su 
kobra ir tigriuku, baltais kimono, Kioto fonu tiesiai iš Hokusa- 
jaus... - pagavęs mano žvilgsnį, Jamis rankos mostu parodo, kaip 
tai beprasmiška, ir krinta atgal į neviltį. 

— Ir? Kur problema? 

— Negi nesupranti, kad nenusirengus tų kimono viskas atrodo 
daug daug erotiškiau? Sončajau, maldauju. 

Papurtau galvą su didžiausia užuojauta. 

— Jis nepasirašys. Klausyk, čia kaltas ne jis, o klientai. Didieji 
respektabilieji viešbučių tinklai nepirks, jei nebus žiaurios por- 
nografijos. 

- Žinojau, kad taip ir pasakysi. 

— O negali to suderinti? Subtilios erotikos su kimono, o paskui 
standartinio reikalo be kimono? 

Jis papurto galvą, bet jau susitaikęs. 

— Taip dingsta estetinė pusiausvyra. Išeis marmalynė. 

— Man beprasmiška net bandyti jį peE Pasakys, kad 
viskas atsiremia į pinigus. 

Tyla. Paskui sako: 

— Galvojau. Japonijoje radau porą investuotojų. Jie pasirašo 
dėl pusės kuklaus, penkiasdešimties milijonų dolerių biudžeto 
japoniško japoniškiausio meninio kino. Man tereikia susirasti 
kitą pusę - dvidešimt penkis milijonus. 

— Jami, apie tai jau šnekėjomės. Jis prieš tave nieko neturi - 
tiesiog tu neatitinki reikalavimų. 

— Tai kaip, po velnių, turi atrodyti teisingas kontrabandi- 
ninkas? 

Pažvelgiu į jį: neurotiškas, tąsosi tarsi musių apspistas arklys, 
depresuotas ir smarkiai artėjantis prie vidutinio amžiaus, įdubę 
skruostai ir sunkūs paakiai išduoda akivaizdų kalėjimo štampą. 

— Ne taip kaip tu, Jami. Bet kuris muitininkas būtų atleistas už 
tai, kad nepatikrino tavęs vos pamatęs. 

Patirtis byloja, kad nėra prasmės čia sėdėti ir bandyti jį įtikinti. 
Jamis viską daro tada, kai nori, arba nedaro visai. Grįžtu į filma- 
vimo aikštelę, kur FTB tardo Marlę. 

— Būčiau pagalvojusi, kad tokiai moteriai kaip jūs Valstijose 
turėjo sektis fantastiškai, - dviprasmiškai šypsodamasi sako Kim- 
berlė. - Kas nutiko? 

— Tai ne taip paprasta, kaip visi sako, - paaiškina Marlė. - Vaidi- 
nau trečiojo pasaulio vargšę, gavau eunuchą kraujuojančia širdim. 
Vaidinau taję kekšę su stringais, gavau apsiviagrinusį senučiuką, - 
ir kiek agresyviai klausia: - O ką, kokia tavo strategija? 

— Postmodernizmas, - atsako Kimberlė. - Turiu vibratorių. 

— Po minutės filmuojam! - išeidamas iš savo kambarėlio surin- 
ka Jamis, ūmai pratryškęs autoritetu. 

Marlė ir DžokirEdas kaipmat išsineria iš savo chalatų ir lieka 
visiškai nuogi. Marlė prieina prie lovos ir pasilenkus atsiremia 
ant rankų, kad tabaluotų krūtys. 

- Nieko tokio, galime ir toliau kalbėtis, - sako Kimberlei. - Čia 
tik užpakalį glostys. 

Tarsi gavęs ženklą, Edas pradeda tepti aliejumi jos obuolio 
formos sėdynę, lyg blizgintų graikų urną. 

— Į ką čia žiūri? - klausia FTB Marlė ir žvilgteli sau per petį. - 
Aa, Džokas. Jis fantastiškas, ką? Sutikus gatvėje, antrąkart net 
nepažiūrėtum į jį, bet jis nerealus profas, geriausias iš visų. Gali 
tą daryti net gatavas. Atrodo, kad viduj turėtų kokią elektrinę 
pompą ar ką. Be to, koks didumas. 

Panašu, kad Kimberlei tos hormonų bangos per daug. Ji ki- 
miai sako: 

— Prašom pasakyti, ar kai šitą viską darote, jaučiatės, tarsi 
kruštumėt visą feministinę matriarchiją? 

— Ne, - suraukia antakius Marlė. - Jaučiuosi, tarsi kruščiau 
visą Tailando patriarchiją. 

— Na, vis vien, - linkteli Kimberlė. 

Pamačiusi Jamio signalus, Kimberlė žengia atgal. 

— Dvylikta scena, imam numerį pirmą, - surinka Jamis. Marlė 
tuoj pat uždejuoja. - Stop! - žviegia Jamis. - Jis dar neįkišo, 
mieloji, - paaiškina. - Jei pradėsi nuo timpanų, kas tau liks cres- 
cendo? - jis prieina prie stalo kažko pažiūrėti kompiuteryje. - Ir 
tu ne visai kadre, Marle, brangioji, - kažkaip išsiblaškiusiai sako 
Jamis, spaudinėdamas pelę. - Grindų kamera paima tavo klitorį 
ir putės viršų, bet pisimosi gabale nesimatys pusės Džoko pimpa- 
lo. Patrauk užpakalį porą centimetrų atgal. Gerai. Puiku. Dabar, 
žiūrėk, atsimink, kad čia ir būni. Džokai, jau ką, nebestovi? 

— Atik taupaus, - sako Džokas, nuleidęs akis. 

— Gerai, dabar žiūrėk, kai įkiši, per daug stipriai nebadyk, 
nes išjudinsi ją iš pozicijos ir tepaimsim tavo gauruotus kiau- 
šus. Daryk, kad atrodytų negailestingai, bet horizontaliai visai 
nespausk. Kine ramus ir santūrus malimas atrodo geriausiai. 
Aišku? 

— Ajo, - atsako Džokas. 

— Geras berniukas, - Jamio nuotaika visai pasikeitusi. Jis 
nugalėjo savo neviltį su prometėjiška tikro menininko valia. 
Išsišiepia man: - Norėčiau, kad ir mano būtų toks patikimas. 
Gerai, Marle meilute, dabar tas žavusis Edas blizgina tavo šikną, 
it būtų Songų dinastija, ir tu žinai, kas bus toliau, bet nežinai 
kada, ir taip erzindamas jis varo tave iš proto. Visuose iki vieno 
veido raumenyse laukimo agonija. Gerai, taip ir būk. Dar pa- 
rodyk mums truputį liežuvio, ne, viso neiškišk, norime matyti 

tik mažą rožinį galiuką tarp tų išalkusių lūpų. Puiku. Gerai, 
imam antrą. 

Antras - įsiskverbimo scena, vaidina Džokas. Pažvelgiu į 
FTB. 

— Galjau einam? - sudejuoja Kimberlė. - Turiu arba prisėsti, 
kur vėsiau, arba susirasti kokį vyrą. 

Ir tik jau išeinant pirmą kartą pastebiu aukštą, sportišką, 
kokių keturiasdešimties anglą. Jis sėdi ant plastikinės kėdės 
tolimajame studijos kampe ir viską stebi, apsirengęs dailiais, 
nepaprastai gerais drabužiais; lininiai marškiniai atviru kaklu 
atidengia auksinę grandinėlę. Jau žinau, kaip jis atrodo nuogas ir 
kad jo vardas - Tomas. Mane nulieja lygiai tokia pati seksualinio 
pavydo banga, tarsi Damrong dar būtų gyva: 

Tomai, tu tiesiog nuostabus. Negalėčiau net pagalvoti apie tave 
su kita moterimi. Tiesiog negalėčiau. 

Dėl to gali nesijaudinti. Kuriems velniams to reikėtų, ką? 


Grįžtant atgal į Sukumvitą pasakau FTB, kad man reikia pasiimti 
Leką iš ligoninės, jam ten atlieka kasmėnesinį patikrinimą. Kim- 
berlė iškart nutaria, kad jis užsikrėtęs ŽIV, ir ima galvoti, kaip 
apsisaugoti, tarkim, lipti lauk iš šito taksi ir pasigauti kitą, taigi 
paaiškinu, kad jo sveikata puiki. Tie patikrinimai susiję su lyties 
keitimu. Trumpai tariant, tų procedūrų tikslas - ne tik staigiai 
nurėžti pautus, bet pamažu įvesti jį į naująją tapatybę naudojant 
estrogeną. Operacija yra faktiškai paskutinis etapas. Dabar FTB 
virsta bejėge pasmerkta būtybe, pagauta neįveikiamos smalsumo 
lavinos ir negali susilaikyti nespoksojusi į Leką, kai tas atsisėda 
greta jos ant galinės sėdynės. 

— Tu toks gražus, - sako jam, žvelgdama į jo per vidurį per- 
skirtus ilgus juodus plaukus, vos vos padažytas didžiules ova- 
lo formos akis, aukštus ryškius skruostikaulius ir paauglišką 
grakštumą, kurio jam dar likę. 

-Ašlipdama i iš taksi prie „Grand Britannia, ji priduria su si 
gerklėj: 
— Mano angelas. 


Sugrįžęs į nuovadą vis galvoju apie tą anglą, vardu Tomas, ir 
bandau susivokti, ką jis, po velnių, veikė Jamio studijoje, tada 
suskamba mano telefonas. 

— To nebus, - sako FTB. 

— Ko? 

— Mes neleisime jam to padaryti. Man prasidėjo košmarai apie 
peilius, o aš dar nė neužmigusi. Brr! 

— Žinoma, kad leisime. Tikram transseksualui operacija yra 
svarbiausia jo gyvenimo diena. Tai jo tikrojo aš gimimas. 

— To nebus, - FTB pakartoja tuo amerikietišku tonu, kuriuo jie 
kalba, kai ruošiasi bombomis užtikrinti savo dominavimą ateity. — 
Jis per gražus. Duok man jo telefono numerį. 

— Ne, - atsakau ir uždarau telefoną. 

Kitą dieną Lekas apie ketvirtą popiet prieina prie mano darbo sta- 
lo pasikalbėti. Aplink jį tvyro tokia lyg ir pavargusio profesionalo 
aura, bet jis ją kiek feminizuoja, greitai brūkšteldamas per savo 
ilgus juodus plaukus ir pasipurtydamas. Jis niekaip neatsispyrė 
truputį nepasiskaistinęs skruostų. Išsitraukia ja dum aromatera- 
pinį inhaliatorių ir įsikiša į kairiąją šnervę. 

- Visą dieną bėgiojau paskui visokius galus, - sako, kišdamas 
inhaliatorių į kitą šnervę, - o lauke karšta ir dvokia. Šita kekšė 
dirbo visur, tikrai visur, bet niekur ilgai neužsibūdavo. Bandžiau 
ieškoti pagal to jos buvusio vyro, amerikono Beikerio, pasakoji- 

mą, ir jis faktiškai buvo teisus. Ji sistemingai kilo į vis aukštesnį 
lygį. 

— Ar tuo metu, kai mirė, dirbo kokiame nors konkrečiame 
bare? 

— Prie to ir einu. Atidirbo Kaubojų gatvėj, Nanoj ir Patponge, 
kur buvo viena geriausiai uždirbančių gatvės merginų. Paskui 
perėjo į „Partenono“ klubą, - ir nutilęs įdėmiai žiūri į mane. 

— „Partenonas“, - pakartoju, rydamas seiles. 

Lekas vėl pažvelgia į mane, norėdamas įsitikinti, kad tikrai 
suvokiu, kokios kliūtys laukia, jei norėsime čia knaisiotis. 

— Ir? Su kuo ten kalbėjaisi? 

— Juk supranti, kad man reikėjo užsimaskuoti, ar ne? 

— Lekai, ko tu pridarei? 

— Apsimečiau, kad ieškau darbo. Kaip kitaip kas nors su mani- 
mi kalbėtųsi? Jei būčiau pasisakęs, kad esu faras, jums ant galvų 
užliptų pusė Bankoko aukštuomenės vyrų. 

- Ten priima katojus? 

Lekas išdidžiai papučia lūpas. 

— Aišku. Be mūsų šiais laikais neapsieina joks baras. 

— Su kuo kalbėjaisi? 

— Su žemo rango mamasana. Pasakiau, kad Damrong buvo 
mano pusseserė, tai tuo ir naudojuosi, kad susirasčiau darbą. Ji 
man pasakė, kad Damrong ten dirbo pastaruosius porą mėnesių. 
Ir nežinojo, kodėl Damrong dabar neateina į darbą - manė, kad 
turbūt bus susiradusi į globėjus kokią stambią žuvį. Visos mergi- 
nos ir vaikinai tame „Partenone“ tokių, žinoma, ir ieško: 

— Nesužinojai, su kokiais nariais ji bendravo? Ar nebuvo jos 
gyvenime kokio ypatingo žmogaus? 

- Žinai, man reikėjo viską laikyti paskalų lygmeny, pabrėžiant, 
kaip nerealiai pusseserei sekėsi šitame darbe. Ta mamasana visko 
iš širdies, aišku, neišklojo, bet užsiminė, kad Damrong buvo dviejų 
klubo narių favoritė. 

— Farangų ar tajų“ 

- Vieno farango ir vieno tajo. 

— Vardus sužinojai? 

— Ne. Jei būčiau pradėjęs klausinėti tokių dalykų, būčiau išsi- 
ryškinęs. 

— Taip. 

— Beje, ta farangė vakarykščiam taksi — ar jai tikrai visi namie? 

— FTB? Kodėl? 

— Ji gavo mano numerį iš nuovados budinčiojo, sakė, kad ją do- 
mina lyties keitimas ir ji norėtų pakviesti mane pietų ir tai aptarti. 
Pasakiau jai, kad perėjimas iš moters į vyrą yra labai sudėtingas 
ir mano atvejis jai visiškai neaktualus, bet ji vis tiek reikalavo 
susitikti, ir iš visos greng džei tau sutikau. 

Imu greitai mirksėti. 

- Kada pasimatymas? 

- Rytoj. 

— Norėčiau, kad viską raportuotum. 


Leisdamasis laiptais į kameras, visaip svarstau, kankinuosi ir 
nežinau, ar įmanoma kaip nors įsiskverbti į „Partenono“ klubą 
nenusižudant profesine prasme, ir klausiu savęs, ar tik nebus tai 
byla, galiausiai atskleisianti mano slaptą kankinio kompleksą. 
Kalėjimo prižiūrėtojas pranešė, kad tas farangas Beikeris yra 
galutinai prisirpęs tardyti. 

Jis sėdi keista poza ant gulto galo, taip smarkiai prispaudęs 
kaktą prie grotų, lyg būtų prie jų privirintas. 

— Jau valandų valandas šitaip sėdi, - sako prižiūrėtojas. - Ne- 
bevalgo ir nebegeria. Manau, kad jau būsime jį perlaužę. 

Linkteliu jam, kad atidarytų kameros duris. Pasakau, kad pa- 
liktų jas atviras ir dingtų iš akiračio, bet klausytų, kas vyksta, 
jei kartais farangas pasidarytų agresyvus. Kai asmenybė šitaip 
suskyla, niekad nežinai, į kurią pusę skris dalelytės. 

Įžengiu į kamerą, o tai tas pats, kaip žengti į kalinio psicholo- 
giją: griūtis žmogaus viduje. Ištiesiu ranką, griebiu jam už plaukų 
pakaušyje ir atplėšiu nuo virbų. Jis dreba ir trūkčioja tarsi triušis. 
Tenka paglostyti jam galvą ir veidą, kad nusiramintų. Mėlynė 
po kairiąja akimi gyja gerai, tik labai pajuodo. Jis žvelgia į mane 
bejėgiu žvilgsniu. Čiumpu kėdę ir atsisėdu tiesiai priešais jį. 

— Kodėl jūs čia, Denai? 

Jis sumirksi.- Verbalinės komunikacijos iššūkis išvaduoja jį iš tos 
tik vienatvėje įmanomos nuotaikos. Žinoma, jį perlaužė būtent tos 
vienatvės ir klasikinės tajųfaroparanojos kombinacija. Iš pradžių 
jis paleidžia liežuvį. 

— Kodėl aš čia? Nes jūs mane čia įkišot. Nes jūs esat tajas faras, 
susiradęs atpirkimo ožį, ir jums nė velnio nerūpi nei teisybė, nei 
teisingumas, nei laisvė, nei demokratija. Jums terūpi nuteisti mane 
mirties bausme, kad galėtumėt imtis kitos bylos. Taigi pabėgau, 
ir dabar jums bus dar paprasčiau. 

— Daug žinote apie Tailando teisingumo sistemą? 

- Žmogau, gyvenu čia jau ketverius metus. Daug pamačiau. 
Pas jus nėra teisingumo sistemos, - piktai atsako. 

- Jei Tailande taip siaubinga, ko jums čia? 

Staiga paplūsta žodžių lavina, matyt, susikaupusi jo karštinės 
apimtose smegenyse per tas kelias čia praleistas dienas. Jo liežuvis 
vos spėja paskui mintis: 

— Aš čia, nes laisvajame pasaulyje toks dalykas kaip reabilita- 
cija neegzistuoja - vienas teistumas ir baigta, darbą gali gauti tik 
kad vos pramistum. Aš čia, nes santuoka nepasiteisina. Aš čia, 
nes esu plikas ir beveik vidutinio amžiaus - skamba kvailai, bet 
dar nesutikau nė vienos tajų merginos, kuriai rūpėtų, ar man 
trisdešimt ar keturiasdešimt, ar aš plikas ar ne, ar išsiskyręs ar 
ne. Jūs neteisiat žmonių, ir man prireikė visų ketverių metų, kad 
sužinočiau kodėl. Turite didžiulį požeminį pragarą, kurį vadinate 
kalėjimų sistema - jis suryja visus, nukritusius nuo lyno. Tao yra 

pribloškianti, siaubingiausia institucija pasaulyje. Net ne kalėji- 
mas, o akmens amžiaus pinigų kalykla, kurios šeimininkai - farai 
ir prokurorai. Nė vienas nėra nuo to apsaugotas. Čia gali patekti 
bet kas - ir tajai, ir farangai, ir vyrai, ir moterys, ir seni, ir jauni: 
bet kurį vakarą gali eiti sau tylia gatve, iš niekur atsiras polici- 
ninkas, įkiš tau ekstazio ar jabos tabletę ir susems į kalėjimą. Ir 
tada gali rinktis: sumokėti jam, kad tave paleistų, ar stebėti, kaip 
toji sistema suėda visą likusį tavo gyvenimą. Jūsų visuomenėje 
sprendžiama tik viena: ar žmogus įkrito duobėn, ar ne. 

— O ar iš tos duobės galima išlipti? 

— Neturiu pinigų sumokėti, kad mane paleistumėt. Tiesiog 
neturiu, - pažvelgia man į akis. - Aš jos nežudžiau. 

Mįslingai palinksiu. 

— Ojei pasakyčiau, kad jums pasisekė, nes turite reikalų su vie- 
ninteliu pinigų neimančiu Bankoko policininku? Jei pasakyčiau, 
kad man iš tikrųjų įdomu, kas nutiko Damrong? 

Turbūt man nereikėjo jos vardo ištarti tokiu tonu. Jis keistai į 
mane pasižiūri. Ir jo galvoje pamažėle kyla viena mintis. 

— Iš kur man tai žinoti? 

— Jūs buvote ją vedęs, turėjote bendrą verslą - tam tikra pras- 
me iki šiol. Gal ji pasipasakodavo jums daugiau nei kam kitam? 
Gal jos ir nežudėte, bet nors kažkiek nutuokiate, kodėl ji turėjo 
mirti? 

Manau, kad frazę „kodėl ji turėjo mirti“ pasirinkau visai įžval- 
giai. Atrodo, kad ji palietė kažkokią vidinę istoriją, nukėlusią jį į 
kitą pasaulį. Galiausiai jis klausia: | 

- Arji turėjo mirti? Jūs man net nepasakėt, kas ten nutiko. 

— Norėčiau, kad jūs man pasakytumėt. 

— Aš nežinau. Jūs man net nepasakėt, kada ji mirė, - ir vėl 
pakelia akis į mane. - O kada ji tiksliai mirė? 

- Geras klausimas, - sutinku. - Bet nelabai aktualus. Šiais 
laikais technologijos leidžia daugelį dalykų daryti kontroliuojant 

per atstumą, nebereikia dalyvauti tiesiogiai kaip ankstesniais 
primityvesniais laikais. 

Dabar jis jau ima visai kitaip mane vertinti. Ir dar labiau išsigąs- 
ta. Tačiau aš tik mėčiau meškerę ir visai nesuprantu, kodėl mano 
žodžiai jį šitaip smarkiai paveikė. Jo veide atsiranda skęstančio 
žmogaus išraiška. Prisistumiu kėdę kiek arčiau jo. 

— Pasakykit man, - švelniai sakau, - pasakykit. Gal galėsiu 
padėti. | 

Jis gūžteli. 

— Padėti? Aš įspraustas tarp uolos ir sienos. Jei mane šiandien 
išleistumėt, džiaugčiausi, jei pavyktų nuvažiuoti nors iki oro 
uosto. 

Giliamintiškai linkteliu, tada atsistoju nuo kėdės ir kalbėdamas 
imu vaikščioti. 

— Suprantu. Vadinasi, turėjote nelaikyti savo kompiuteryje tų 
įrašų. Ar aš teisus? 

Jis papurto galvą stebėdamasis, kaip švelniai aš čia pasakiau: 

- Jo, galima ir taip pasakyti. 

— Tai kam juos ten laikėte? 

- Iš nevalingo oportunizmo. Visą gyvenimą turiu tą problemą. 
Puiki taktika, o strategija neverta nė skatiko. Tai buvo taip kvaila. 
Plaku save už tai visą laiką. Jau ko neturiu, tai drausmės. Jei turė- 
čiau, būčiau laisvas ir turtingas. 

— Pagalvojote, kad jei kada prireiktų, tie įrašai gali būti nau- 
dingi? 

- Taip. 

— Ar žinote, kas per veikėjas tas Tailando kinas? 

— Ne visai. Kažkokia stambi žuvis. Džao pau. 

- Taip, krikštatėvis. Galima pasakyti ir taip: Jums nederėjo lai- 
kyti to jo įrašo, vadinasi, manyčiau, kad buvot sumanę pastatyti 
kameras, įrašyti į diską ir atiduoti jai turėti, kad ji galėtų nuspręsti, 
kada ir kaip jį prispausti. Kodėl nepaklusote įsakymams? 

Jis nusuka akis. 

— O kas šitame mieste kuo nors pasitiki? - patylėjęs pridu- 
ria: - Taip labai aiškiai apie tai tada nepagalvojau. Kaip ir sakėte, 
ieškojau sau svarios naudos. 

— Smarkiai rizikavote dėl tokio apgaulingo saugumo. Bijojote? 
Taip, suprantu, kaip tai galėtų suveikti. Gal buvote per smar- 
kiai pripratęs prie jos įniršio priepuolių, planų pasikeitimų, 
sadistiško grojimo jūsų širdies stygomis. Taip, suprantu, kad 
kažkokiu lemiamu gyvenimo momentu tas gyvybei pavojin- 
gas jos sekso su džao pau įrašas galėtų nusverti reikalus jūsų 
naudai. Be to, ten dar buvo tas anglas. Reikia manyti, kad ji jį 
šantažavo, ar ne? 

Jis gūžteli. 

— Kažkoks bukagalvis jupis su smegenimis pimpale. Menkas 
iššūkis. Ypač jai. 

Pridedu pirštą prie nosies, bet ne vaidindamas, o todėl, kad 
dvejoju ir nežinau, kaip elgtis. Žinau, kad tas anglas per pasta- 
rąsias kelias dienas jau du kartus buvo atėjęs į Beikerio namus 
jo ieškoti, o paskui vienas apsaugininkas jam pranešė, kad tas 
kalėjime. Instinktas liepia patylėti. Kosteliu ir pakeičiu temą. 

— Bet tas džao pau juk buvo kitoks, taip? 

Jis kone ima prunkšti. 

- Dar nebuvau jos matęs nors kiek besinervinančios. Tačiau 
ji buvo su juo. Matėte įrašą. Dėl jo ji atsikratė visų stabdžių. 
Buvau ją filmavęs šimtus kartų - dar niekad nemačiau jos šitaip 
dirbančios. 

Staiga jo žvilgsnis pasidaro kur kas drąsesnis: 

— Galit mane sodint. Labai jau neįtikinamai šnekat. Negalit 
išgąsdinti manęs labiau nei jis, kad ir kas tas jis bebūtų, - jo žan- 
dikauliai sukąsti, sprendimas priimtas. 

Tai, ką toliau pasakysiu, man kainuos labai brangiai, bet su- 
prantu, kad nelabai turiu iš ko rinktis. 

— Ji buvo ne moteris, o liga, - sakau ir toliau vaikščiodamas, — 
liga, užkrėsdavusi pusę vyrų, kuriuos tik kada aptarnavo. - Jis 
pakelia akis ir įsistebeilija. - Jos rankose tavo kūnas tapdavo 
dūdele, kuria ji galėjo sugroti bet ką. Bet tą ji darydavo ne tik 
su tavo kūnu, bet ir su širdimi, ar ne? Žinojo, kaip užkurti joje 
liepsną. Potraukis jai stipresnis nei krekui, nei jabai ir net nei 
heroinui. Ar ne taip sakėte, kai kalbėjomės patį pirmą kartą? - 
Jis, regis, provokuoja mane tęsti. Žingsniuoju po kamerą, ne- 
slėpdamas savo skausmo. - Kaip jai tai pavykdavo? Nejau vyrų 
seksualinis instinktas išties toks galingas? O gal, vis klausiu savęs, 
mes kalbame apie visai ką kita, apie ką nors dar svarbesnio? Gal 
ji atrado kažką, ko dauguma moterų beveik nenutuokia? Gal ji 
sumojo, kaip žmogui leisti suprasti, kad ir labai subtiliai, kad ji 
gali išgydyti net ir žemiausią gyvybinės būties kančią? Kad tarp 
jos šlaunų galima rasti taip trokštamą ramybę? Kad ji iš tikrųjų 
tave supranta? Kitaip tariant, šventąjį gralį, kurio joks vyras iš 
tiesų taip ir neatranda? - sustoju ir pažvelgiu į jį. - Denai, ar jus 
prie jos pririšo tikrai seksas, ką, o gal tai buvo tas stulbinantis ir 
antgamtiškas jos sugebėjimas nuraminti ir numalšinti skausmą, 
lyg ji būtų supratusi tavo problemą? 

Jis žvelgia į mane su nuostaba. Gal man vertėtų čia ir liautis, bet 
sykį jau pradėjai eiti keliu į nukryžiavimą, reikia ir baigti. 

- Žinoma, galutinis rezultatas išeina visai priešingas. Gauni 
mirtiną dozę begalinio kartėlio, suvokęs, kad ji maustė tave kaip 
aukščiausios klasės profė, kokia ir buvo. Ar labai gailitės, kad ji 
negyva“ 

— Vadinasi, tai ir buvot jūs. Pagalvojau, kad taip gali būti, bet 
atrodė, kad būtų per didelis sutapimas. Jūs ir esat tas faras, kritęs 
jai po kojų kaip bulvių maišas? 

— Noriu surasti tuos, kas tai padarė, Denai, - sakau, sukdamas 
akis į šoną. - Net jei jūs ir buvote jų bendrininkas, aiškiai labai 
smulkus. Čia, Denai, veikia bet kokias jūsų galimybių ribas 

peržengiantys pinigai ir organizacija. Turėsiu tai omeny, kai reikės 
pateikti jums kaltinimus. Tikriausiai man pavyktų pasiekti, kad 
gautumėt ne daugiau kaip penkerius metus, ir galbūt net užtikrin- 
ti, kad sėdėtumėt ten, kur, sakykime, galima išgyventi. Jei pasisek- 
tų, gal net išvengtumėt prievartavimų, ŽIV ir tuberkuliozės. 

Beikeris atšauna su panieka: 

— Neįsivaizduojat, ko prašot. Šitas pokalbis baigtas. 

Paskui nusisuka, taigi man tenka prieiti ir pasukti jo galvą. 

— Nebuvo jis užėjęs čia jūsų aplankyti, ką? - pamatęs jo visiškai 
nieko nesuprantantį žvilgsnį, priduriu: - Žinoma, to ir nesitikėjo- 
te. Bet negi ne keista? Jūs puikiai sutariate su britu, vardu Tomas, 
kuris rengiasi per teisininkiškai, kad būtų teisininkas - nebent 
jis nekilnojamojo turto agentas ir mėgsta lankyti jus taip, kaip 
ir aš. Tiesą sakant, jis pas jus ateina po manęs. O taip tikriausiai 
yra arba todėl, kad jis jus stebi, arba todėl, kad tarsi paklusnus 
vergas skambinate jam, vos tik į duris pabeldžia teisėsauga. Be 
to, jis vaidina ir privačioje jūsų filmų kolekcijoje. Be to, atrodo, 
kad jis labiau nei mėgėjiškai domisi senuoju pornografijos menu 
ir per repeticijas džiaugiasi privilegijuota vieta, - lukteliu, kol 
Beikeris vėl nulieja mane paklaikusiu žvilgsniu, bet jokio žodinio 
atsako nesulaukiu. - Tačiau kai pakliūvate į bėdą su teisėsauga, 
jis nė piršto nepajudina, kad jums padėtų, - mąsliai įsistebeiliju 
į jį. - Arba tas pirštas nematomas. 

Jis sukryžiuoja rankas ir sustingsta pakeltais pečiais. Ir vėl ima 
drebėti. 

— Eik šikt. 

— Oo! Susipažinęs su skorpionu, rupūžės nebebijote, ar ne? - Jis 
agresyviai susiraukia, aš priduriu: - Taip sakė tibetiečiai, kai britai 
perėmė iš kinų pagrindinio kankintojo vaidmenį. Dabar pas juos 
jau grįžo skorpionas. Tai vadinama progresu. Manau, kad esate 
pakliuvęs į panašią padėtį: geriau tokia rupūžė kaip aš nei skor- 

pionas kaip Britas Tomas, Teisininkas Tomas, Jupis Tomas - gal 
ir Baudėjas Tomas? 

Beikeris mano, kad noriu, jog jis žiūrėtų į mane, bet pasuku jo 
galvą į priešingą pusę, į kameros duris. 

— Pasmerkiu jus laisvei, Denai. Jei norite pasilikti čia, teks pa- 
teikti man keletą rimtų atsakymų. 

Jis išverčia akis ir purto galvą. 

- Prižiūrėtojau, - šūkteliu tajiškai, - meskit jo subinę lauk. 

— Mane užmuš, - paklaiksta Beikeris. 

- Žinau. Štai taip mes juos ir sugausime, ar ne? 

- Aš vėl pabėgsiu. 

— Abejoju. Jūsų snukelis yra visuose imigracijos tarnybų kom- 
piuteriuose ir visose imigracijos tarnybų būdelėse visoje Pietryčių 
Azijoje, ir pažiūrėkim tiesai į akis: paskutinė jūsų laisvės atkar- 
pa, švelniai tariant, nebuvo labai patogi. Žinoma, prašom, bėkit 
kiek tik lenda. Gal kitą kartą leisiu Baudėjui prisikasti prie jūsų 
pirmam. 

Netrukus apsilankysiu vyrams skirtame „Partenono“ klube. 
Apsivilkau dvieilį „Zegna“ švarką su keturiomis sagomis, „Gi- 
venchy“ lininius marškinius plačia apykakle, tropinės vilnonės 
flanelės kelnes ir - visų smagiausia - įsispyriau į tikrus odinius 
„Baker-Benjes“ batus, - šitą nepolicininkišką garderobą turiu tik 
dėl pelno iš savo mažosios akcijų dalies motinos bare. Pasikvėpi- 
nau lašeliu Raselo Saimonso odekolono. Esu kuklus, nepasipū- 
tęs budistas, taigi patikėkit manim, kai sakau, kad atrodau - ir 
kvepiu - velniškai patraukliai. Tajiški genai suteikia man kiek 
vaiduoklišką išvaizdą, o farangiški - dalykiškumo iliuziją: ar aš itin 

šiuolaikiškas pimpis, ar trečiojo pasaulio vaiduoklių medžiotojas? 
Abi šios sąvokos man visai taikytinos. 

Nors gatvelė siaura ir baigiasi plytų siena, pats „Partenonas“ - 
gigantiškas neoromėniškas pastatas: keturi akinamai balti kolo- 
nadų, kičo ir manieringumo aukštai su, tenka pridurti, daugybe 
raudonų šviesų. Lenktas žvirgždo keliukas veda prie dorėninių 
kolonų ir skaisčiai raudonų, variu kaltu dvivėrių durų. Peržengę 
slenkstį išvystame rytietišką tapatybės krizę. 

Staiga atsiduriu Triufo Paryžiuje, to senojo ištvirkėlio Triufo, 
keliems mėnesiams nusipirkusio mano motiną, kai buvau dar 
vaikas. Jis dievino „Maxim's“ restoraną Karalių gatvėje, taigi 
mane trumpam išmuša iš vėžių „Partenono“ lempos-moterys. Jos 

penkis kartus didesnės už „Maxim's“ lempas ir pagamintos ma- 
siniu būdu: milžiniškos, visiškai vienodos bronzinės damos. Bet 
nieko tokio - mano smegenys šitą dekorą galiausiai ima suvokti 
kur kas globaliau. Liudviko XV lenktakojai šezlongai, paauk- 
suoti kavos staleliai, purpuriniai kutai, aksomas ir senoviškas 
auksas; kupolo formos lubos, kur medžioja apkūnūs amūrai; 
ant pjedestalų stovi Milo Venera ir kiti personažai be galūnių; 
keli aukštai balkonų veda į privačių valandomis nuomojamų 
kambarių rojų. Dar yra scena, šiuo metu tuščia, jei neminėsim 
bauginančių elektrinių mėlynų šviesų, kurios galėtų pranašauti 
ir NSO pasirodymą: reikia manyti, kad visa tai vadinasi stilių 
samplaika. 

Pasirodo mamasana - smarkiai pasirausvinusi skruostus ir 
apsirengusi tarsi kokia aštuoniolikto amžiaus baline suknia; ta- 
čiau kūnas joje ne ką vyresnis nei dvidešimt septynerių. Sėdžiu 
ant vienos iš sofų priešais sceną, ji atsiklaupia šalia, kad jos galva 
būtų žemiau manosios. Ji paaiškina, kad formaliai tai yra klu- 
bas, taigi man teks tapti oficialiu jo nariu, o tai tetruks penkias 
minutes - iš esmės tik reikės padaryti mano kreditinės kortelės 
fotokopiją; o kopijuodama keliskart pakartoja, kad narių sąrašas 

yra slaptas, laikomas užšifruotu pavidalu viename vieninteliame 
ir prie jokio tinklo neprijungtame kompiuteryje. 

Atėjau ankstokai; dabar kelios minutės po aštuntos vakaro. 
Daugiau vyrų nematyti, aš vienintelis, ir kadangi jau tapau tikrų 
tikriausiu šito privilegijuoto klubo nariu, pasirodo ir to privalumai. 
Jos vogčiomis išlenda iš visų kampų; nė nepastebiu, kaip mane 
apsupa. Keturios prisėda ant mano sofos, dar kokios šešios sutu- 
pia ant kėdžių - klausosi ir stebi su susidomėjimu ir pagarba, tik 
kažkokiais tuštokais žvilgsniais, kurie, man nors kiek paskatinus, 
kaipmat virs dievinančiais. Visos vilki skirtingas vakarines suk- 
nias, kaip įprasta, pabrėžiančias nupudruotas iškirptes, raudonus 
skruostus ir lūpas ir violetinius akių šešėlius. Nužiūrinėdamas tuos 
veidus galvoju apie Damrong. Jos visos jaunos ir gražios, žinoma, 
bet nė viena taip nespinduliuoja, net ir katojus: ne iš karto paste- 
bėjau jį / ją, suspaustą suknioje tarsi Marija Antuanetė. Jį išduoda 
tik kažkoks labai ypatingas drovumas - iš veido niekada nebūčiau 
nuspėjęs. Tačiau suprantu, kad šitas egzotiškas klubas neabejotinai 
vadovaujasi feodalinės hierarchijos principais - moteriški balsai 
sklinda ir iš aukštesnių balkonų. Kaip galėdamas taktiškiau mos- 
teliu mamasanai ir parodau viršun. Po kelių švelnių jos žodžių 
mano naujosios draugės dingsta. Vesdamasi mane aksomu klotais 
laiptais su paauksuotais turėklais, ji pusbalsiu užsimena, kad antro- 
jo aukšto merginos itin gerai vertinamos, o tai reiškia, kad už jas 
imama dvigubai. Ir mudu vėl apžiūrime grožio rikiuotę. Čia kūnai 
kiek baltesni, kas rodo daugiau kiniškų genų, o už mirksinčių akių 
vokų slypi kur kas didesnė įžvalga, bet to žinojimo, kokio ieškau, 
nepamatau ir čia. Katojy irgi nėra. 

Mamasana stovi netoliese ir mato, kad nesu labai patenkintas. 
Pagaunu jos žvilgsnį, ir ji subtiliai pakviečia mane lipti į viršutinį 
aukštą. Belipant geriau ją apžiūriu: darbšti, stropi, bet smarkiai 
per jauna ir per patraukli, kad būtų pagirtina valdytoja. Žinoma, 
ji pastebi mano žvilgsnį, bet neduoda jokio ženklo. Suprantu. Šitas 

milijonierių klubas vadovaujasi tomis pačiomis pagrindinėmis 
pamatinėmis taisyklėmis kaip ir kukli mano motinos įstaiga. 
Politiškai itin svarbu, kad mamasana aktyviai nesiūlytų savo 
paslaugų, nebent visos esamos profesionalės jau būtų atmestos. 
Viršutiniame aukšte ant šezlongų sėdi penkios primadonos įtar- 
tinai tobulomis krūtimis, kiniškų lėlių veidais, vangios tarsi kino 
žvaigždės. Čia tikroji karalienė - katojus; ji / jis apatiškai drybso 
grupės vidury ir nužvelgia mane klastingu žvilgsniu. Mudu su 
mamasana itin subtiliai susilinksime. Privatūs kambariai - už 
kelių žingsnių, vos palypėjus į viršų. 


Ji ateina su chalatu jau nusirengusi ir nusipraususi po dušu. Jos 
vardas Nok. Ji aiškiai tikėjosi, kad jau būsiu nusirengęs, kol ji 
prausėsi. Kadangi vis dar esu su visais drabužiais, ji imasi atsegi- 
nėti man marškinius. Veiksmų plano dar nesusikūriau, todėl jau- 
čiuosi draskomas minčių. Žinau, kad Čanija visiškai nesupyktų, 
jei darbo reikalais permiegočiau su Nok; greičiausiai jai tai net 
neatrodytų verta dėmesio. Nepasakyčiau, kad taip pasielgęs ir 
pats graužčiausi; tačiau vis dėlto mane stabdo labai tajiška Budos 
mokymo interpretacija. Sužinoję, kad Čanija nėščia, mudu su ja 
pasidarėme gana religingi; šiuo metu vengiame sukelti bet kokią 
neigiamą karmą, galinčią kaip nors paveikti vaiką. Taigi man 
iškyla problema — kaip priversti Nok kalbėti su ja nepergulint. 
Besiknebinėdama su mano kelnių užtrauktuku ji paleidžia chalato 
skvernus, ir aš pamanau, kad būtų nemandagu nepaglostyti jai 
krūtų. Toks staigus intymumo pliūpsnis mus abu atpalaiduoja. Kai 
ji jau nurengusi man visus drabužius, išskyrus apatinius šortus, 
paaiškinu apie Čaniją ir jos padėtį. Nok supranta situaciją, nes pati 
yra budistė, bet jos paslaugumas nė kiek nesumenksta. 

Taip tas visas mūsų pokalbis ir vyksta - ji švelniai delnu masa- 
žuoja man falą per kelnaites, o aš tyrinėju jos krūtis, skirdamas 

ypatingą dėmesį kraujagyslėms, vedančioms į tamsius rudus spe- 
nelius, kuriuos paskui imu kiek nervingai trinti tarp nykščio ir 
smiliaus. Atsižvelgiant į tai, kad nusprendžiau nesileisti įprastiniu 
numindytu keliu žemyn, man tenka su jos krūtine elgtis išra- 
dingiau nei įprasta. Bandau ir sinchroniškai, ir nesinchroniškai 
jas patabaluoti, paspaudau ir išskėstais pirštais, ir suglaustais, 
pritaikau ir vieną kitą kovos menų priemonę. Įdėmiau stebiu 
jos veido išraišką, bijodamas, kad tik humoras netaptų įžeidžia 
satyra, bet ji šaunuolė - vienintelis dalykas, dėl ko ji retkarčiais 
papriekaištauja - džikati: kutena. 

— Ar norite, kad pačiulpčiau? 

Nutaisau mandagią apgailestaujančią miną: ne, ačiū. Ji paten- 
kinta manimi nusišypso: 

— Jūs geras žmogus. Nebedaug tokių belikę. 

— Na, pats gimiau tikrai ne idealiomis aplinkybėmis. Noriu, 
kad tam vaikui būtų kitaip. 

Ji supratingai linkteli ir žiūri į mano pirštus, trinančius jos 
spenelius tarsi pinigus. 

— Suprantu, apie ką kalbate. 

Ji plačiai šypsosi. Mat manė, kad aš išlepęs turtuolių sūnelis, 
kaip ir visi kiti. Ji net kalbėti ima kiek kitaip: labiau šnekamąja, 
žemesnės klasės kalba. Ilgai netrukę mudu jau pasakojamės is- 
torijas apie vaikystę Tailando skurde ir smulkiųjų ūkių finansa- 
vimo problemas. Jos tėvai turi daugiau nei dvidešimt akrų visai 
derlingos žemės Isane, prie Khonkajeno, tačiau iš jos užsidirbti 
faktiškai neįmanoma, taip yra dėl žemės ūkio subsidijų G8 vals- 
tybėse - Nok, atrodo, yra puiki šios temos žinovė. Nusprendžiu 
pagilinti pokalbį, čiumpu į rankas abi jos krūtis ir kurį laiką laikau 
jas tarsi neįkainojamus meno objektus. Ji žvilgteli į mano rankas 
ir nusišypso. Siao, sako: susijaudinau. 

— Ar tikrai nenorite to padaryti? 

- Aišku, noriu, - atsakau, tačiau ji pastebi tam tikrą pasiprieši- 
nimą. Tuštybė liepia jai vaidinti gundytoją, bet aš švelniai suimu 
jai už smakro ir pakeliu jos veidą, vėl pažvelgdamas jai į akis. 

— Žinau, kad jums toks darbas nelabai prie širdies, - sakau. 

Nėra geresnės frazės kekšei prakalbinti. Dabar man smulkiai 
nupasakojama visa jos nuopuolio saga ir kaip ji būtų džiaugusis 
nuostabia mylinčia santuoka su nuostabiu mylinčiu vyriškiu, 
būtų galėjusi gyventi gerą dorą budistišką gyvenimą, jei ne jos 
tėvų skolos, taigi ji kas mėnesį privalanti siųsti namo mažiausiai 
dešimt tūkstančių batų, bet to vos pakanka, kad juodu su broliais 
ir seserimis išgyventų ir būtų sveiki. Žmonės nesupranta, kad iš- 
gyvenimui vien maisto neužtenka - o kur mokesčiai už gydymą, 
mokslą ir visus kitus dalykus, reikalingus, kad šiame pasaulyje 
pasijustum žmogumi? Atsakau, kad turbūt visų čia dirbančių 
merginų aplinkybės panašios. Ji pritaria, dauguma yra vargšės 
kaimo mergaitės, sugebėjusios įgyti pakankamai rafinuotumo, 
kad galėtų čia dirbti; antraip juk tektų dirbti baruose, panašiuo- 
se į mano mamos. Išskyrus viršutinio aukšto kines primadonas, 
išleidusias krūvas pinigų savo kūnams patobulinti ir dažniausiai 
kilusias iš turtingesnių sluoksnių. Aš pasakau, kad vienas mano 
draugas irgi „Partenono“ narys - būtent tai ir paskatino mane 
prisijungti. Mergina, vardu Damrong, sakau, jam padariusi ypa- 
tingą įspūdį. 

Ji trumpam liaujasi mane glamonėjusi, paskui jos ranka toliau 
tęsia tą hipnotišką masažą. 

- Jūs jo draugas? - klausia kur kas oficialiau, balse nuskamba 
baimės gaidelė. 

Netikėtai užkluptas, kosteliu. 

— Norite pasakyti, kad ji turėjo tik vieną klientą? 

Ji kaipmat sustoja ir įsistebeilija į mane. 

- Atėjote čia jo prašymu, kad ją patikrintumėt, ar ne? Iš tikrųjų 
todėl jūs ir čia. Jūsų draugas — savininkiškiausias vyras, kokį tik 

pažįstu. Na, deja, čia jos niekas nematė jau daugiau nei savaitę. 
Visi pamanėme, kad ji išvyko gyventi su jūsų draugu. 

Patekau į keblią padėtį - nesumoju, kaip priversti ją ištarti jo 
vardą. 

— Ir jo čia nebuvo visą savaitę? 

— Ne. 

— Gal jis išvažiavo namo? 

— Į Angliją? Anglijos jis nekenčia, tiek tai jis man pasakė. 

— Aa, - ir surizikuoju: - Man jis to niekad neminėjo. 

— Tikrai? Khunas Smitas man sakė, kad jo gyvenimas prasidėjo 
tiktai atvykus į Rytus. 

— Tiesą sakant, aš jo taip gerai nepažįstu, - paaiškinu, - jis grei- 
čiau mano pažįstamas, o ne draugas. Faktiškai verslo partneris. 

Atrodo, jai palengvėjo, išgirdus, kad mudu su khunu Smitu 
nesame artimi. 

Po dešimties minučių, regis, jos pasakojimas apie savininkiškąjį 
khuną Smitą išsenka - jis dukart buvo pasidaręs visiškai nevaldo- 
mas, teko surišti - be to, ji mane patikina, kad jis - anglas teisi- 
ninkas, dirbantis Bankoke, vienoje tarptautinėje teisinėje firmoje. 
Į šitą klubą jis atsiveda pasilinksminti tam tikrus savo klientus, 
prieš porą mėnesių susipažino su Damrong ir ji jį apsėdo. Aukštas, 
dailiai rengiasi, tajiškai kalba su stipriu anglišku akcentu. Turiu 
dar vieną klausimą: 

— Ar pažįstate khuną Kosaną, tą reklamos magnatą, kuris visada 
būna aukštuomenės žurnaluose? Juk jis čia irgi narys, ar ne? 

Ji neatsako nieko, tarsi būtų išvis neišgirdusi, ko klausiau. Pa- 
dėkoju jai už glamones ir pasakau, kad man jau metas. Susimoku 
beprotišką sumą pinigų, lygiai tiek, kiek ji paimtų, jei būtume tai 
darę, ir išeinu. 


Išeinu ant žvirgždo keliuko, įsispoksau į siurrealią fantaziją, vadi- 
namą „Partenonu, ir išsitraukiu mobilųjį. Kiek pabėgiojęs rytoj 

lengvai susirasčiau khuno Smito teisinės firmos duomenis, bet 
kažkas man erzinamai neduoda ramybės dėl šito klubo. Paskambi- 
nu Vikornui ir paprašau, kad užsakytų reidą dėl narkotikų - negali 
būti, kad tokioje įstaigoje nebūtų nors gramo kokaino; pagrindinis 
reido tikslas būtų gauti tą slaptąjį „Partenono“ narių sąrašą. Pasa- 
kau Vikornui, kad lieptų reidininkams ieškoti to vieno vienintelio, 
atskiro, prie jokio tinklo neprijungto kompiuterio. 

— Užlipk pas mane, - sako Vikornas. - Noriu tave su kai kuo 
supažindinti. 

Prie jo kabineto man ima lengvai kutenti pilvą. Jaučiu, kad 
Vikornas kažką rezga dėl to vakar mūsų narsiųjų reidininkų iš 
„Partenono“ pagrobto sąrašo. Menė, jo ištikimoji ir nuožmio- 
ji sekretorė, man pasakė, kad šįryt jie sulaukę neįprastai daug 
įtakingųjų ir turtingųjų skambučių, nors nebuvo aptikta jokio 
kokaino ir nepateikti jokie kaltinimai. Man tereikia Damrong 
apsėsto khuno Smito, anglo teisininko, kuris, regis, yra tarsi koks 
consigliere, koordinačių, tačiau ūmai Vikornui į nagus pakliūva 
stambesnė žuvis. 

Taigi baisiausiai nustembu, pamatęs priešais pulkininką sėdintį 
kostiumuotą aukštą rausvą rudaplaukį farangą rudomis akimis. 

- Prašom susipažinti su khunu Tomu Smitu, - nepaprastai 
mandagiai sako Vikornas. 

Smitas jau atsistojęs man nusilenkti ir su nežmonišku entu- 
ziazmu paspausti rankos. 

- Labai malonu su jumis susipažinti. Anądien mačiau jus pono 
Jamahato studijoje, - sako. 

— Sončajus Džitpličipas, - atsakau. - Taip, mačiau, kaip sėdėjote 
kampe ir žiūrėjote. 

Vikornas išsišiepia. 

- Ten jis buvo ne dėl pigaus malonumo, o gynė savo kliento 
interesus. Tiesa, pone Smitai? 

Vikornas kalba tik tajų kalba; nustembu, kad Smitas moka ją 
pakankamai gerai, kad atsakytų: 

— Visiškai teisingai, pulkininke, - ir panaudoja tiksliai tą krei- 
pinį, kurio reikia. 

- Išties labai, labai malonu su jumis susipažinti, - sako Smitas 
abiem rankom tiesdamas man savo vizitinę kortelę; aišku, kad jis 
Tailande pabuvęs ne vieną dieną. 

— Jums teks dirbti drauge, - sako Vikornas. 

Aš susiraukiu, bet Vikornas mosteli, kad užsičiaupčiau. 

— Man bus labai malonu, - angliškai prabyla Smitas. Jo kalbo- 
je jaučiama visa Londono tarčių gama: truputis BBC, nemažai 
Temzės žiočių regiono ir iš senų laikų užsilikę autentiškos koknių 
tarmės pėdsakai; vietomis pasigirsta ir viena kita Los Andželo 
gaidelė. - Labai, labai malonu. 

Prisiminęs aiškių aiškiausią Vikorno ženklą, atsakau: 

— Man irgi bus malonu. 

Tai išgirdęs, Smitas plačiai nusišypso. 

— Ką gi, pone pulkininke, - sako jis. - Tikriausiai šiandien 
daugiau nieko nebenuveiksime. Buvo labai malonu su jumis pa- 
bendrauti. 

Smitui išėjus, Vikornas nesusilaiko ir išsišiepia gryniausio 
triumfo šypsena. Paskutinį kartą tokią mačiau po paskutinės jo 
pergalės prieš didžiausią priešą generolą Ziną. 

Trindamas rankas sako: 

— Jiems labai, labai patinka, Sončajau. 

- Kam kas patinka? 

- Sindikatui, kuris yra tarptautinių viešbučių tinklų tiekėjas. 
Smitas yra jų vietinis teisininkas. Anksčiau dirbo Kalifornijoje ir 
turi labai gerų ryšių. Jamio profesionalumas jam padarė didžiulį 

įspūdį, jis sakė, kas tai, kas dabar filmuojama, jau yra geriausiai 
pastatyta pornografija, kokią jis matęs per dešimt metų savo veik- 
los šioje srityje. Mūsų mintis imti Jamį buvo tiesiog puiki. 

- Taigi, - atsakau. 

— Bus kažkokia sutartis, be to, jie nori surengti videokonfe- 
renciją su savo didžiuoju šulu. Pasakiau, kad visais atvejais man 
atstovausi tu. 

— O tai reiškia, kad aš, o ne jūs, būsiu gyvas taikinys, jei kas 
nepasiseks? Dėkui. 

Vikornas rūsčiai į mane pažvelgia, idant parodytų, kad man 
turbūt vertėtų prisiminti savąsias feodalines pareigas. Mūsų sis- 
temoje paslauga už paslaugą ne tik prigijusi, ji ir yra pati sistema, 
o nejaugi jis nepaliepė atlikti to reido „Partenone“, vos tik aš 
paverkšlenau? O dabar jam tenka susitvarkyti su krūva itin svar- 
bių, dėl viešumo baisiai supanikavusių senatorių ir parlamento 
narių, stambių bankininkų ir pramonininkų. Nepasakiau, kad jie 
dar ir mielai susimokės, kiek tik paprašysite, kad neišduotumėt jų 
pavardžių žiniasklaidai. 

— Gerai, - atsakau, - nesvarbu. 

— Tiesiog daryk tai, ko jis nori, pažiūrėk, kokią jie ten siūlo 
sutartį, nesinaudok jokiais vertėjais ir pats ją išversk, ir viską 
man pranešk. 

- Būtinai, pone, - sakau. - Gal galime truputėlį pakalbėti apie 
teisėsaugos reikalus? 

- Aišku, - nė nemirkteli Vikornas. - Turi omeny vakarykštį 
reidą? Ir kiekgi pats žadi čia atsiriekti? - šis jo klausimas ironiškas, 
jis žino, kad aš pinigų neimu. 

- Nežadu, - atsakau. - Ar žinote, kad žmogus, su kuriuo ką 
tik šnekėjotės, yra aktyvus „Partenono“ narys? Ir turėjo romaną 
su Damrong? Jis ir yra kito šantažinio įrašo, to, kur ne su Tana- 
kanu, klientas. Jis yra kažkoks snufo filmų gaujos vykdytojas - ar 
tai Žinojote? 

Vikornas sekundei sustingsta - tai iškalbinga. 

— Mums reikia susitelkti į svarbiausius procesus, - paaiškina. - 
Ir nederėtų užsikrauti rūpesčių dėl smulkmenų. 

- Tiesiog pasakykite man viena. Ar Tanakanas „Partenono“ 
narys? Ar sąraše yra jo pavardė? 

Vikornas griebiasi rimtojo tono, paprastai skirto tik gyvenimo, 
mirties ir pinigų klausimams. 

— Tavo vietoje ten nelįsčiau, Sončajau. Su khunu Tanakanu leisk 
susitvarkyti man. 

Tigriška šypsena man byloja, kad pokalbis baigtas. 


Tą patį rytą, apie vienuoliktą, ant mano stalo atsiranda dokumen- 
tas. Iš kompiuterio atspausdintas apie šimto penkiasdešimties 
"pavardžių sąrašas. Pavardė, apie kurią kalbame, - Tomas Smitas, 
o vienintelė kita informacija apie jį „Partenono“ narių sąraše - jo 
kreditinės kortelės numeris. Išsitraukiu Smito vizitinę kortelę. Jo 
firma - „Simpsonas, Sirakornas ir Prasumanas“. Jos tinklalapyje 
pabrėžiama, kad jų specializacija - tarptautinė ir verslo teisė, 
nekilnojamasis turtas ir prekyba. Jie ypač patyrę tarpininkauti 
vykdant importo ir eksporto projektus ir gali gauti akredityvus 
net ir pačiomis sudėtingiausiomis aplinkybėmis. Faktiškai jau 
keliu ragelį skambinti Simpsonui, Sirakornui ir Prasumanui, bet 
suskamba mobilusis. Skambina Tomas Smitas. Ir pačiu drau- 
giškiausiu ir kukliausiu tonu daugmaž liepia man pasirodyti jo 
kontoroje, kur numatoma videokonferencija. Mat visa tai taip 
skubu dėl laiko juostų skirtumo, paaiškina. 

Firmos priimamajame pasiimu Fortune žurnalą, bet paskui 
persigalvoju ir imu Sodą ir namą, o galiausiai visgi apsistoju ties 
Herald Tribune. Yra ir keli Tailando laikraščiai, bet pasenę. Smitas 
išlenda iš savo uždarosios zonos, šiltai su manimi pasisveikina ir 
paspaudžia ranką. Jo prancūziški rankogaliai su auksinėm sąsa- 
gom slysteli atgal, atidengdami dailią dramblio plaukų apyrankę, 

į kurią anksčiau nebuvau atkreipęs dėmesio. Jis pastebi, kad ja 
grožiuosi. 

— Vakar buvote be jos, - sakau. 

Jis nusišypso. 

— Jūs tikras detektyvas. Visiškai teisingai. Nutiko labai keistas 
dalykas - Asoko stotyje ėjau į traukinį ir susidūriau su vienu 
jaunu vienuoliu. Jis davė ją man atsiprašydamas, - Smitas suima 
nublizgintus ir supintus apyrankės plaukus. 

Susilaikau garsiai nenusistebėjęs, kam kažkokiam vienuoliui 
traukinių stotelėje dalyti vyriškumo talismanus. Kita vertus, ma- 
nau, kad toks vyras kaip Smitas, kuris šitaip brangina savo erek- 
ciją, negalėtų atsispirti tokiam amuletui. 

Jis nusiveda mane į pačią savo firmos kontoros širdį: belangį 
kambarėlį su nedideliu stalu, kompiuteriu ir didžiuliu plokščiu 
ekranu. Smitas - prityręs šio prietaiso naudotojas; na, bent jau 
žino, kaip jį įjungti ir viską nustatyti. Dabar jis pakelia telefono 
ragelį ir sako: 

— Esu sutaręs su ponu Geriu Jipu videokonferenciją... būtent 
šiuo metu... Jis jau prisijungęs? Dėl Dievo meilės, kiek laiko jis 
jau laukia? Gerai, jungiam dabar. 

Jam dar nespėjus atsisėsti pačiam ir pasodinti manęs priešais 
skaitmeninę vaizdo kamerą, pastatytą ant mažučio stovelio, 
įsijungia ekranas, o jame - mažutis, liesutis kokių keturiasde- 
šimties su trupučiu kinas su dideliu atsikišusiu pilvu, mūvintis 
tik maudymosi šortus. Jis stovi išsižergęs paplūdimyje ir, atro- 
do, nuobodžiauja. Kai prabyla, jaučiamas stiprus australiškas 
akcentas: 

— Araš pajungtas a ne, po paraliais? Ką? Tai ko nesakai? Tomi? 
Atutenė 

— Aš čia, kaip sutarta, su ponu Sončajumi Džitpličipu, pone 
Jipai. 

— Tai liuks. Tik blogai, kad a nė kiek jūsų nematau, - timpteli 
šortus. - O, daba matau. Geradien, pone Džitpličipai, ačiū, kad 
atvykote. 

- Nėr už ką, - atsakau. 

- Gerai, tvarkoj. Klausykit, daug laiko neturim, nes, velnias, 
ryt iš pat ryto susitinku su premjeru, o da nepasiruošiau, tai va 
tokie reikalai. Mums jūsų produktas padarė labai gerą įspūdį. 
Ane, Tomi? 

— O, beprotiškai, labai, labai didžiulį įspūdį. Aukščiausia 
klasė. 

— Tai va, matėt sutartį, pone Džitpličipai. Ką manot apie ją? 

— Mudu su pulkininku dar neturėjome laiko jos peržiūrėti, — 
atsakau. 

- Su pulkininku? A tai čia tas imperatorius Vikornas, ane? Ot 
gaila, kad negalėjo sudalyvauti šitoj videokonferencijoj. Žinokit, 
gal aš ir šneku kaip mužikas ozis, bet esu kinas iki kaulų smege- 
nų, tikrai, laisvai kalbu mandarinų. Suprantu, ko tas Vikornas 
nenorėjo čia ateiti. Viską apie jį sužinojau - jis gudrus bičas ir 
tiksliai neapsišvietinės. Tai va, atsiunčia jus, kad paskui galėtų 
sakyti, kad su tuo, ką čia susitarėt, jis neturi nieko bendro. Ne, 
ne, jums nereikia to neigti - aš sakau tą su pagarba ir susižavėji- 
mu, kaip Azijos žmogus. Man tai patinka. Tai klausykit, kalbam 
kaip Azijos žmogus su Azijos žmogum, ir be jokios nepagarbos 
Tomiui, kuris užsikrušo ją berašydamas, a mums rūpi ta sutartis, 
ką? Siunčiat tokios pačios kokybės produktą kaip tas bandomasis, 
o mes pervedam pinigus į kokį bepasakysit ofšorinį banką. Jei 
nemokam, jūs nebetiekiat produkto; jei nebetiekiat produkto, 
negaunat pinigų. Jei bus kokia problema su pačiu produktu, 
duosim pasitaisyt, bet jei neatiduosit laiku, gausit baudą. Kiek 
per dieną, Tomi? 

— Dešimt tūkstančių dolerių, - atsako Smitas. 

— Taigi. A jums tinka? Aišku, kad tinka. Jūsų pulkininkas ne- 
siruošia niekam mokėti jokių baudų, o Tailande aš jo niekaip 
nepaspausiu, nes jei tik pamėginčiau, iškart nukaltų, ane? Taigi 
visai neblogai žinoti, kaip čia veikia visi svertai, - pasitaiso šor- 
tus. - Aš atstovauju didžiuliam pasauliniam suinteresuotų šalių 
konsorciumui, ne tik viešbučių tinklams, bet ir kitoms rinkoms 
visose civilizuotose pasaulio šalyse, ypač žiniasklaidai. Taigi jei 
nevykdysite savo įsipareigojimų, galėsit pradėt ieškot kitos verslo 
srities. Aišku? Gerai. Tomi, turėjai problemų su viena iš korpo- 
racijų narių? 

— Su viena naftos bendrove, glaudžiai susijusia su... 

— Ajo, su tuo jaunuoliu iš Baltųjų rūmų. Šiokia tokia informaci- 
ja, pone Džitpličipai, naftos bendrovės domisi jūsų produktu, kad 
nenuobodžiautų vyrai, leidžiantys ilgas ir nykias dienas ir naktis 
platformose. Jiems jau iki gyvo kaulo įgriso standartinis pimpalas 
su pute ir jie, ko gero, jau visai prisirpę jūsiškiam keistesniam šou. 
Bet jiems ten nuotaiką sugadino tas sado mazo kvapelis. Ane? 

— Ir tas, bet pagal kažkokį slaptą protokolą ir turint omeny kai 
kuriuos aukštus valdžios žmones, susijusius su šita naftos bendro-- 
ve, jie atsargiai žiūri į tai, kad būtų rodomas pats įsiskverbimas. 

Mažasis kinas uždejuoja. 

- Supisti liurbiai. Matote, pone Džitpličipai, sa kuo mums tenka 
taikstytis. Jokiose korporacijose ir vyriausybėse nėr vienodų tai- 
syklių, o ir tos, kurios yr, kas mėnesį keičias. Nėra kažikokio šitos 
pramonės standarto, kaip prieš porą mėnesių pabrėžiau pagrin- 
dinių šitokio produkto prodiuserių susitikime Maniloje. Sakiau: 
„Čia durnizmas, vyrai. Po dešimt metų susilyginsim su nafta, 
bet neturim nė paties šūdiniausio standarto, niekam. Tai matosi 
mergos putės plaukai, bet ne speniai, o kitąkart, priklausomai nuo 
paros laiko, pamatysi spenius, bet ne plaukus. Matai, kaip pora 
raitosi ir dulkinasi, bet nematai pimpalo, arba matai pimpalą, bet 
kekšė nenusiima liemenuko, žodžiu, eina šikt. Perduokit per ką 

nors tam jaunuoliui, kad tuoj pradėsiu galvoti, kad vertėtų visą 
pasaulį sugrąžinti prie žurnalistikos apie realius įvykius. Va tada 
ir užsičiaups. 

- Taip ir padarysiu, pone Jipai, - sako Smitas. 

- Sutarta. Jo, klausykit, laikas baigias, ačiū už bandomąjį, pone 
Džitpličipai. Tomi, mums reikia dviese šnektelėti dėl to kito da- 
lyko. 

— Aišku, pone Jipai. Jei jūs nieko prieš, aš tik išlydėsiu poną 
Džitpličipą. 

Smitui belydint mane prie durų, tas kitas spokso iš ekrano 
tuščiu žvilgsniu. Koridoriuje Smitas pasisuka į mane: 

— Nuostabus žmogus, ką? Ar matėte kada šitokio masto ge- 
nijų? — bet jis moka skaityti veidus ir mano turintis prie manęs 
taikytis. Taigi skėsteli rankomis ir pakelia delnus į lubas. 

— O ką daryti? Pasaulį paveldėjo patologiniai goduoliai. 

Išėjęs į lauką išsitraukiu telefoną ir vakar „Partenono“ klube 
mamasanos duotą kortelę. Ji sutinka susitikti „Starbucks“, Sukum- 
vito gale prie Nanos. Prieš tą susitikimą man dar reikia užeiti į 
nuovadą, bet laiko likę nebedaug, taigi susistabdau taksi motocik- 
14. Ant gatvės kampo tų motociklininkų su smarkiai nunešiotais 
seua vinais - oranžinėmis liemenėmis su didžiuliais raitytais 
tajiškais skaičiais ant nugarų - koks penkiasdešimt: drybso, žai- 
džia šaškėmis iš butelių kamštelių, šnekučiuojasi apie pinigus ir 
moteris. Norėjau imti devintą numerį, nes tas skaičius laimingas 
visiems, tačiau tenka imti iš eilės, ketvirtą numerį, o kantoniečiai 
ir visi kiti, kuriems jie yra padarę įtaką, įskaitant ir mus, mano, 
kad tai mirties skaičius. Na, bet reikia manyti, kad šitas vaikinas tą 
ketvirtą numerį turi jau pakankamai ilgai ir, atrodo, dar kvėpuoja. 
Tačiau į kelionės pabaigą jau imu manyti kitaip. Kiekvieną kartą 
važiuodamas motocikliniu taksi, kai tie vairuotojai lenkia tiesiai 
į atvažiuojančius sunkvežimius ir švilpia per corrida se la muerte 
nepalikdami vietos nė menkiausiai klaidelei, bijau dėl savo kailio, 

bet šitas bičas visai neturi baimės jausmo. O tai tik parodo, kad 
nors tas ketvirtas numeris ne visais atvejais lemtingas, vis dėlto 
į jį reikia žiūrėti rimtai. Smarkiai drebėdamas nulipu nuo moto- 
ciklo prie nuovados, susimoku ir apsisukęs atsitrenkiu tiesiai į tą 
internetinį vienuolį. 

— Kavtot, - automatiškai pasakau, pamatęs šafrano spalvos 
drabužį, bet žengdamas per nuovados slenkstį imu galvoti, kad 
kaltas buvo jis. 

Turbūt pamatė, kad lipu nuo motociklo, ir tiesiog atsistojo 
už manęs, kad į jį atsitrenkčiau. Keista, mat vienuoliams labai 
rūpi, kaip jie pateikia save pasauliui. Bet tas momentas praeina, 
apsitvarkau kelis nemalonius darbus ir pamatau, kad šiandien 
popiet mudu su Leku esame „raudonojoje zonoje“, o tai reiškia, 
kad turime reaguoti į bet kurį radijo pranešimą ir iš esmės atidėti 
visus einamuosius savo darbus. 

Pasikviečiu Leką truputėlį pasitarti. Jo garbinga nuomone, 
mums reikėtų susitelkti į apyrankes. 

— Jau dvi ir abi iš jauno vienuolio. Ir koks sutapimas - netoliese 
esama jauno vienuolio, su kuriuo vis susiduriama. Gal tai šį tą 
sako, nemanai? Atsiprašau, jei skamba painiai. 

- Sarkazmas čia nebūtinas. Žinoma, aš pagalvojau apie tą vie- 
nuolį ir apyrankes, bet ką turėčiau daryti? Šitame krašte negali 
tiesiog atsitempti vienuolio į apklausą, nes sulėks visas vienuoly- 
nas, be to, kiek žinome, jis nieko blogo nepadarė. 

— O tai kodėl jis visiems, kas turėjo reikalų su Damrong, dalija 
dramblio plaukų apyrankes? 

— Tu perspaudi, be to, mes net nežinome, ar dalija tikrai jis. 
Norėčiau, kad tas vienuolis pirmas atidengtų visas kortas, nepra- 
dėk prie jo kabinėtis. 

Matau, kaip Leko galvoje pasisėja ir sužysta nauja mintis. Jo 
intuicija stipresnė už manąją - tiesą sakant, intuicija dominuo- 
ja visame jo proto organe, taigi jei jau jis būna kuo įsitikinęs, 

atkalbėti labai sunku. Dabar jis spokso į mane su siaubu ir 
pagarba. 

— Leisi jam laimėti, ar ne? 

Žinoma, turėčiau atsakyti: „Ką laimėti?“ - bet turbūt taip pa- 
neigčiau subtilią tiesą. Visiškai nesuprantu, ką tas vienuolis rez- 
ga, - Žinau tik tiek, kad tai bus kur kas sąžiningesnis dalykas už 
bet kokį Vikorno man duodamą darbą. Taigi Lekui į akis nežiūriu, 
tik nusuku žvilgsnį. 

Sėdu ant kito motociklo ir važiuoju į „Starbucks“. Suskamba 
mano telefonas, privalau atsiliepti - gal Nok skambina atšaukti 
susitikimo. Pro automobilių ūžesį sunku ką girdėti, o ir signalas 
trūkinėja. 

— Ar tiesa, kad duodi jam pinigų operacijai? - klausia FTB. 

Staiga man tenka abiem rankom čiupti strypą už vairuotojo 
sėdynės, mat motociklininkas pasisuka keturiasdešimt penkių 
laipsnių kampu; visa esmė - nulaikyti telefoną neprispaudinėjus 
jokių mygtukų ir kartu dviem pirštais nutvėrus strypą. 

— Alio, alio? 

— Sončajau? Ar girdi? 

Kiek pridusęs po tokio kone mirtino pasivažinėjimo, atsakau: 

— Skolinu. Ar judu jau papietavote? 

— Jis nusprendė tik išgerti kavos, nes, sakė, šiandien po pietų 
budite. Kaip tu gali daryti šitokį dalyką? 

Tas vairuotojas - vienas iš blogiausių, su kuriais tik teko va- 
žiuoti, negana to, jo numeris, nepatikėsit, - devyni. Kartais savęs 
klausiu, ar nebus tai koks pokytis, panašus į klimato pasikeitimą, 
dėl kurio, kalbant apie sėkmės ir laimės paskirstymą, ketvertas ir 
devynetas susikeitė vietomis. Štai ką tik, kai jis lenkė vieną taksi, 
man teko nuleisti galvą ir apsikabinti jam nugarą. 

— Ką? Paskolinti pinigų? Nes jis faktiškai klaupėsi ant kelių ir 
maldavo. Kai sutikau, jis padarė mane svarbiausiu žmogumi savo 
gyvenime. Dabar mudu turime gatdaniją. 

— Ką? 

— Nesvarbu. Paaiškinsiu, kai turėsi kokią laisvą savaitę. 

— Norėčiau sužinoti. Jei neskolintum jam pinigų, jis niekaip 
negalėtų jos pasidaryti, taip? Juk daugiau nieko, kas jam duotų 
tokius pinigus, šitam pasauly neatsiras. 

Atsidūstu. 

— Kimberle, jei nepaskolinsiu jam pinigų aukščiausios klasės 
operacijai, jis darysis pigiai. Ar bent įsivaizduoji, ką tai reiškia 
Bankoke? 

- Sončajau, aš tiesiog tavęs nesuprantu. Jis vienas iš gražiausių 
vyriškos giminės egzempliorių, kokį tik esu mačiusi. - Mane 
apima bjaurus jausmas, kad FTB graužia naivaus idealizmo kir- 
minas. - Tu juk toks kilniaširdis žmogus. Kaip gali šitaip elgtis? 
Jis bus nelaimingas visą gyvenimą. 

- Palauk. 

Net ir pasitelkus visą pasaulio optimizmą, sunku patikėti, kad 
išgyvensiu susidūrimą su atvažiuojančiu sunkvežimiu - betono 
maišykle. Bet išgyvenau. 

- Be pimpalo? Na, nežinau, atrodo, kad tau viskas gerai. Vy- 
riškas organas jau nebereiškia jokių privilegijų. Daugelis mūsų, 
tų daiktų šeimininkų, dažnai savęs klausia, ar jis tik nesuteikia 
daugiau nepatogumų nei naudos. 

- Baik vaizduot šmaikštuolį. Aš rimtai. Mes kalbame apie jauno 
žmogaus ateitį. 

Susierzinu, nes tam, kad galėčiau su ja toliau kalbėtis, man 
tenka nulipti nuo motociklo dar neprivažiavus savo kelionės 
tikslo. Sakau jai: 

- Palauk truputį. Kai ką tau pasakysiu, - paprašau vairuotojo 
sustoti prie vieno iš maisto prekystalių, pasiimu „7-UP“ ir prisėdu 
atsigerti. 

— Yra štai kaip, - nebus lengva supažindinti FTB su realybe, bet 
kito pasirinkimo, regis, nėra. - Kai Lekui buvo penkeri, nutiko 

nelaimė. Kaip daroma kaimuose, jis šoko ant buivolo užpakali- 
nių kojų, kad paskui užšoktų jam ant nugaros, bet tas galvijas jį 
nuspyrė. Jam pasisekė, kad nepasismeigė pasimovęs ant ragų, bet 
krisdamas ant žemės prasiskėlė galvą į akmenį. Medicinos įstaigos 
ten nebuvo, visiškai jokios. Manyta, kad jis mirs. Jau ir atrodė 
miręs. Ar klausaisi manęs? 

— Taip. 

- Taigi buvo pakviestas šamanas, jis Lekui prie galvos užkūrė 
laužą ir pūtė ant jo dūmus savo regėjimams. Buvo pašaukti tėvai. 
Šamanas jiems pasakė, kad sūnus praktiškai miręs. Buvusi tik 
viena viltis, viena vienintelė: jie turį pasiūlyti savo vaiką kokiai 
dvasiai, kuri užpildytų jo kūną ir jį atgaivintų. Bet paskui tas 
vaikas priklausytų tai dvasiai, o ne tėvams. 

— Aha? 

— Buvo tik viena blogybė. Dvasios būta moteriškės. Trumpai 
tariant, Lekas ne visai žmogus - jis yra moters dvasia, gyvenanti 
vyriškame kūne. 

Gurkšteliu „7-UP“ ir laukiu, ką ji atsakys, bet ji tyli. Tačiau ne- 
manau, kad padėjo ragelį, nes tik po kurio laiko išgirstu pypsėjimą 
ir uždarau telefoną. Kai po kelių minučių vėl pasigirsta pyptelėji- 
mas, bylojantis, kad gauta žinutė, su didžiausiu susidomėjimu vėl 
atidarau telefoną. Tačiau žinutė visgi ne nuo FTB. 


Ar žinai, kad po NATO invazijos į Afganistaną aguonų pramonė 
ten išaugo daugiau nei 500 96? Aguonų sultys atpigo dvigubai. 
Mano kontaktai gali viską atgabenti iki pat Laoso. O nuo ten jau 


mūsų reikalas. Ką sakai? Jamis 


Parašau atsakymą iš dviejų raidžių: „Ne“, - ir išsiunčiu. 

Sėdžiu „Starbucks“ viršuje ant sofos su geru vaizdu pro langą ir 
laukiu Nok. Kitų klientų faktiškai nepastebiu; esu klijuote prisi- 
klijavęs prie lango. Žinau, ko ji mano einanti su manimi susitikti, 
ir jaučiuosi nesmagiai ją apgaudinėdamas, bet šiuo metu ji gali 
būti vienintelis apčiuopiamas informacijos šaltinis. Be to, jau- 
čiuosi išduodantis ir Vikorną, kuriam aiškiai labiau patiktų, kad 
pernelyg nenagrinėčiau to įrašo su Damrong. Nuostabu, kaip 
kartais skyla tavo paties mintys. Manyje slypi vienas fanatikas, 
nenurimsiantis, kol neišsiaiškins visko apie tą įrašą; o gyvena jis 
tame pačiame bute kaip ir tas kitas žmogelis, kuris visai nieko 
prieš žaisti Vikorno žaidimą ir gyventi ilgai ir laimingai su savo 
nėščia žmona. Laimi fanatikas. 

Pamatau ją ir iš jos drabužių man iškart aišku, ko ji tikisi. Su 
trumparankoviais marškinėliais ir džinsais ji nė kiek neprimena 
vakarykštės aštuoniolikto amžiaus mamasanos. Tikriausiai pama- 
nė, kad kadangi pakviečiau susitikti Nanos rajone, kur apstu pigių 
valandinių viešbučių, eisim tiesiai prie sekso, tai neverta puoštis. 
Ji eina energingai, kiek spyruokliuodama: tikisi papildomo uždar- 
bio iš šalies, iš greičiausiai visai malonaus pabendravimo, kuris 
galbūt taps kokiu nors patvaresniu ryšiu: gal aš net padarysiu ją 
savo mia noi, mažąja žmona; skirsiu algą ir kambarį, kuriame 
galės gyventi. Be to, kadangi, regis, visgi nusprendžiau būti ne- 
ištikimas Žmonai, matyt, negaliu jai atsispirti: priėjus ji išdidžiai 
ir valdingai šypteli. 

— Ar žinote, kad kai vakar vakare išėjote, pas mus buvo su- 
rengtas reidas? 

Papurtau galvą. 

- Tikrai? Ar ką aptiko? 

- Narkotikų ne, bet pasiėmė kompiuterį su narių sąrašu. Bo- 
sas visą dieną kalbasi telefonu su klientais, išsigandusiais, kad 

tas sąrašas pateks į spaudą. Kažkoks pulkininkas Vikornas ima 
pinigus. Sušikti farai. 

— Taigi, - atsakau ir mintyse atsisakau idėjos būti su ja atviras. — 
Ką gi, tai ne tavo problema. 

Ji nusišypso. 

— Na, bent jau ne šiuo momentu, - ir viltingai laukia. 

Nesulaukusi, kad pradėčiau derėtis dėl jos paslaugų kainos, ji 
įsistebeilija į mane įdėmiau. Gal aš esu vienas tų sutrikusių žmo- 
nių, gyvenančių nelaimingoje šeimoje, bet nežinančių, ar jam iš 
tikrųjų reikalinga meilužė? Šiam pokalbiui gerai nepasiruošiau ir 
bijau peržengti savo įgaliojimų ribas. Kai išsitraukiu piniginę ir 
imu kloti ant kavos stalelio tūkstantines, pasijuntu labiau bandi- 
tas, o ne policininkas. Dėl tokio mano netakto ji žybteli pykčiu, 
tačiau, man ir toliau kraunant pinigus ant stalo, tas pyktis ima 
mažėti. Ji suskaičiuoja dešimt tūkstančių batų ir žvilgteli man į 
akis. Niekas kitas, išskyrus kokį farangą, negali siūlyti tokių pinigų 
už pasiišdykavimą vidury dienos: Gerai, gal aš ir labai ypatinga, 
bet ne taip. Susuku pinigus į kietą tūtelę. 

— Tarkime, kad aš esu detektyvas, - sakau. - Dirbu su bankais. 

Peršokti į realybę ji ilgai netrunka. 

— Stengiatės apsaugoti narius? Todėl ir buvote pas mus vakar 
vakare ir nenorėjote to daryti? Bankininkai jums moka? 

— Ne. Man moka kai kas kitas. 

Nutaisau miną, kurią ji palaiko savo įtarimų patvirtinimu. 

— Norėsiu daugiau negu šitie. 

— Duosiu dvigubai. 

— Daugiau. 

— Ne. 

— Tada nekalbėsiu. 

Išpučiu žandus. Ji per mėnesį turbūt neuždirba daugiau nei 
dvidešimt tūkstančių batų. Dauguma merginų iškart juos čiuptų — 
nebent būtų labai išsigandusios. 

— Klausyk, - sakau, - iš kur man žinoti, kad žinai man reika- 
lingą informaciją? 

— Nesunku atspėti. Jei nedirbi bankininkams, tai dalyvauji ko- 
kiame nors šantažo sąmoksle. Nenoriu tame dalyvauti, bet man 
reikia pinigų. Kalbėsiu už penkiasdešimt tūkstančių. 

Jos tonas byloja, kad diskusija baigta. 

- Gerai. Tik turiu nueiti iki bankomato. 

— Eisime kartu, o paskui paimsim kambarį valandiniame 
viešbutyje. Tada visi, kas mus pamatys, manys, kad perki mano 
kūną. 

Ji nutyla ir apsidairo po kavinę. Trys vidutinio amžiaus balta- 
odžiai vyrai sėdi su merginomis, kurias, matyt, susirado šiame 
rajone vakar vakare. Kiti - daugiausia farangai ir kelios farangės, 
besiilsintys nuo trečiojo pasaulio ir skaitantys laikraščius prie 
puodelio baltos kavos ar machiatto. Nueiname prie artimiau- 
sio bankomato, kur pora jaunų farangų su pervertais antakiais 
šypsodamiesi žiūri, kaip greta stovint kekšei pasiimu pluoštą 
banknotų. 

Nanos viešbučius ji žino kur kas geriau už mane, mat dirbo 
čia keliuose baruose prieš pakildama iki „Partenono“ Taksi nu- 
važiuojame iki viešbučio, kur galima įvažiuoti su automobiliu 
ir apgaubti jį užuolaidomis, o jei esi be automobilio - siūlomi 
tiesiai į požeminę stovėjimo aikštelę išeinantys paskubomis su- 
ręsti kambariai. Sumoku sargui tris šimtus batų. Įėjus į kambarį 
jis paklausia, ar besibarškindamas norėsiu žiūrėti pornografinį 
filmą, atsakau, kad ne. O Nok tuo tarpu apima geismai. Su vylinga 
šypsena lūpose ji atsisėda ant dvigulės lovos ir pakelia akis į veid- 
rodį ant lubų. Aš nusišypsau ir papurtau galvą. Ji ištiesia ranką. 
Paduodu jai dešimt tūkstančių batų ir pažadu duoti likusius, jei 
ji turės naudingos informacijos. 

Viename kambario kampe stovi ginekologo kėdė. Jei ją naudo- 
tum, prie belaisvės vaginos turbūt galėtum prieiti iš visų įmanomų 

pusių. Nok mosteli smakru į tą kėdę paslaptingai šypsodamasi: 
Girdi, pažvelk, ką galėtume veikti, jei nereikalautum atsakinėti į 
tuos kvailus klausimus; gal galėtume viskuo užsiimti vienu kartu? 
Vėl papurtau galvą. Ji atsidūsta ir išsitiesia ant nugaros. Paseku 
jos pavyzdžiu ir dabar. abudu žiūrime į save šiek tiek vaizdą iš- 
kreipiančiame lubų veidrodyje. Gal taip yra erotiniais sumetimais, 
mat viskas ištempta į ilgį. 

— Ką norite sužinoti? 

— Kaip iš tiesų veikia „Partenonas“? 

Pailgintas jos veidas lubų veidrodyje gudriai žvilgteli į mane. 

— Kodėl gi jums nepapasakojus man, ką jau pats žinote? 

- Žinau, kad esama tik šimto penkiasdešimt oficialių narių. 
Narystės mokestis ne toks jau didelis, taigi tiek mažai narių tikrai 
negali išlaikyti tokios vietos. Su tokiu mažu narystės mokesčiu 
net neturėtum savo šilkinių apdarų. 

Moteriškas demonas veidrodyje rimtai palinksi. 

- Esate visai gudrus. Taigi kaip, jūsų nuomone, tai veikia? 

— Yra slaptoji narystė, - atsakau. - Narių sąraše esama ir gana 
įspūdingų pavardžių, bet ne tokių įspūdingų, kaip galėtų būti. 

Ji linkteli. 

— Teisingai. Tą žino nedaugelis, net ir merginos nežino. Nieko 
raštu nėra. 

— Papasakok, kaip tai veikia? 

— Mes vadiname juos X nariais. Tiesą sakant, jie yra steigėjai. 
Būtent iš jų pinigų ir veikia toji vieta. Jiems tai privatus klubas. Jie 
gali išsirinkti merginą bet kada, bet kur, bet kokioms paslaugoms 
ir ištisą parą. Viena iš mamasany gauna vadovo pranešimą: tokia 
ir tokia mergina privalo atvykti ten ir ten, tada ir tada. Ta mergina 
daro ką liepiama - apie X narius ji nieko nežino. Bet ji nepriešta- 
rauja, nes jai sumokama dvigubai ir duodama laisva naktis. Pa- 
prastai ji net nežino, su kuo mieganti. Mes visos esame paprastos 
kaimo mergaitės - apie aukštuomenę ne ką nutuokiame. 

- Turi galvoje tokį privatų kambarį, kokiame buvome mes? 

— Ne. Tie yra tikrieji privatūs kambariai. Į juos patenkama 
privačiu liftu. 

— Kas tie X nariai? 

— O kaip manote? Stambiausi Tailando rykliai - aukšti kariuo- 
menės ir policijos pareigūnai, bankininkai, verslininkai, politikai. 
Panašiai kaip ir oficialieji nariai, tik daug aukštesni. 

— Vadinasi, oficialieji nariai faktiškai yra atpirkimo ožiai? 

Ji trukteli pečiais. 

- Jiems tai gerai atsiperka. Daugelis jų yra slaptųjų narių verslo 
partneriai, taigi jiems apsimoka būti tais nariais. 

Atsisuku ir pažvelgiu į ją. 

— Ar man reikia paklausti, iš kur visa tai žinai? 

Ji papurto galvą. 

— Aš gana populiari tarp X narių. Įkalbėjau juos, kad padarytų 
mane mamasana.ir man nebereikėtų daugiau eiti su oficialiaisiais 
nariais. Geriau vienas didelis šunsnukis kartą per savaitę nei 
mažas liurbis kasnakt. 

— O Damrong? - klausiu. - Ar ji irgi buvo populiari tarp slap- 
tųjų narių“ 

Ji nusisuka ir prabyla į sieną: 

— Pasakykite, kas jai nutiko. Ar ji negyva? 

- Taip. 

— Taip ir maniau. Ar tyrimą atliekate jos šeimos prašymu? 

— Ne visai. 

Ji atsisuka į mane. 

— Nebuvo ji populiari tarp visų. Daugelis vyrų jos net nepaste- 
bėdavo, o moterims ji neatrodė kuo nors ypatinga. 

— Bet tarp likusiųjų, tarp X narių? 

- Tarkim, ji patiko vienam iš jų, na ir kas? Koks skirtumas, jei 
ji negyva? 

— Tai ištirti mano darbas. 

Ji patyli, paskui prabyla: 

- Ji, galima sakyti, buvo geniali prostitutė. Visas tas genialu- 
mas slypėjo jos instinkte, tokiame greitame, tokiame tiksliame, 
kad ji buvo daugiau panaši į laukinį žvėrį. Ji vos žvilgtelėjusi 
jau žinodavo, ar vyras užkibs, ar ne. Ir ignoruodavo tuos, kurių 
nepaimdavo per pirmąsias dešimt sekundžių. Jie nustodavo jai 
egzistavę. Taip ji sutaupydavo laiko ir energijos, kad galėtų su- 
sitelkti į kitus. Tie bjaurybės. Ji suprasdavo tai, ko nesupranta 
kitos merginos, nesuprantu ir aš. - Kilsteliu antakius. - Kuo jie 
stambesni, tuo smarkiau puolę. Niekad nebūčiau tuo patikėjusi, 
jei nebūčiau mačiusi savo akimis, - kalbėdama ji kairiąja ranka 
siekia manosios. - Bet ji buvo mano draugė. Buvo man labai gera. 
Apsaugojo mane. 

“Dabar jau abu žiūrime vienas kitam tiesiai į akis. 

- Nuo ko? 

— Nuo vieno kiaulės. Pasakiau jai, kad turbūt nebeištversiu, jei 
su juo dar tęsis. Buvau beprarandanti visą savigarbą - žinoma, 
man niekada taip ir nepasakė, kas jis toks. Jis mokėjo daug pinigų, 
bet buvo žiaurus. Ji pati jį suviliojo ir atitraukė nuo manęs. Atrodė, 
kad sadizmo ji nesibaido. Gal jai patiko tokie nukrypimai. O gal 
aš tiesiog pernelyg jautri. Po pirmo karto su juo ji net pasidalijo 
su manimi pinigus. Va kokia ji buvo. Džai di mark mark, - Nok 
papurto galvą: - bet nemanau, kad kas kitas galėjo jį taip paveikti 
kaip ji. Su manimi jis buvo kietas it akmuo. į 

— O kaip jis atrodo? 

- Tailando kinas, aukštas, lieknas, apie penkiasdešimties, vis 
dar labai ir kažkaip žiauriai patrauklus. 

Minutėlę patyliu. 

— Manau, kad žinai, kas jis toks. 

— Sužinojau. 

— Khunas Tanakanas? 

Ji tik vos vos linkteli, atrodo, nė pakartoti to vardo nenori. 

— Bet dėljos taip pat buvo pametęs galvą ir vienas iš oficialiųjų 
narių - teisininkas Tomas Smitas. Pasakojai man apie jį. 

— Tas idiotas. Jis nė nežino, kaip nedaug trūko, kad Tailando 
kinai jį būtų pribaigę. Jis nežinojo, kas jo konkurentas, antraip 
būtų tylėjęs. Kaskart, kai ateidavo į klubą ir ji nebūdavo laisva, jis 
pasiusdavo ir imdavo grasinti. Farangai yra kaip vaikai - visiškai 
nesugeba valdytis. 

— Ar Tanakanas žinojo apie Smitą? 

— Aišku. Toks žmogus viską žino. Jis moka. 

— Bet dėl to Smito taip nieko ir nedarė? 

— Juk tas Smitas vis dar gyvas, ar ne? 

— Arjis teikė TaiJando kinams teisines paslaugas? 

- Iš kur man žinoti tokius dalykus? 

- Aišku. Atleisk, - paimu į ranką likusius banknotus. - Kas visa 
tai organizuoja? Kas nors juk turi viską valdyti? 

— Durininkas. Pasižiūrėkite į jį. Jis protingas. Nešiojasi visų 
slaptųjų narių pavardes galvoje ir būtent jis veža merginas į paskir- 
tą vietą. Slaptieji nariai moka jam didžiulius pinigus, kad tylėtų. 
Žinoma, jis ir nedrįstų su niekuo kalbėtis. 

Laikau pinigus ištiestoje rankoje, bet kai ji ruošiasi juos paimti, 
stipriai suspaudžiu pirštus. 

— Khunas Kosana, reklamos magnatas, juk X narys, taip? 

Ji sumirksi ir nuryja seiles. 

— Taip. Jis buvo artimas khuno Tanakano draugas. 

— Buvo? 

- Jis dingo. Visi mano, kad jo nebėra. 

- Ar tai padarė Tanakanas? 

Jos akys sužybsi pykčiu. 

— Iš kur man, po velnių, žinoti? - bando nusiraminti. - Katojus 
klubas samdė iš esmės tik dėl khuno Kosanos. Manau, jog jis tik 
apsimetė, kad jam patinka merginos - ne katojų jis neimdavo. 
Tanakanui jis buvo tarsi vergas. Sako, kad verslui jis nebuvo gabus, 

Tanakanui teko daugybę kartų jį gelbėti. Tačiau jis mokėjo puikiai 
elgtis su žiniasklaida. Tanakanas naudodavosi juo, kai reikėdavo 
sušvelninti savo įvaizdį visuomenėje. 

Paduodu jai likusius pinigus, tada ištraukiu dar kelis banknotus 
ir pakeliu į viršų. | 

- Įsivesk mane į slaptąją klubo dalį, kur eskalatorius veža į 
privačių narių kambarius. 

—- O ko? 

— Tik pažiūrėti. 

Dabar ji vėl kardinaliai pakeitė nuomonę apie mane. 

— Manau, kad jūs esat tikras faras. Ten ji ir buvo nužudyta, ar 
ne? Viename iš privačių kambarių. 

— Iš kur man žinoti nepažiūrėjus. 

Ji čiumpa pinigus man iš rankos. 

— Padaryčiau tai ir už dyką. Ateikite šįvakar į klubą. Paskam- 
binkit iš anksto, sutarkite dėl manęs asmeniškai ir užsakykite 
mums kambarį. 

Iš valandinio viešbučio išeiname atskirai. Lekas paskambina 
man į mobilųjį ir klausia, ar grįžtu į darbą, mat prasidėjo skambu- 
čiai budėtojams. Atsakau, kad būsiu po dvidešimties minučių. Bu- 
dinčias komandas šiandien koordinuoja seržantas Ruamsantijas. 


Bevažiuojant taksi, kišenėje ima vibruoti mobilusis. Skambina 
Ruamsantijas, siunčia į reidą. 

- Į prakeiktą laidotuvių kazino, - sako baisiausiai atsiprašančiu 
tonu. 

- Maniau, kad jų nebereiduojame. 

— Neoficialiai. Gavome pranešimą iš vieno faro - turbūt jis 
bus koks nepakviestas ir tuo nepatenkintas giminaitis. Negalime 
nereaguoti. Gali būti koks tik nori nuolaidus, tik žiūrėk, kad už-. 
sirašytum pavardes, ir turėk tuos užrašus, kad galėtume parodyti 
operatyviai sureagavę į informaciją. 

Paskambinu Lekui ir sutariu susitikti artimiausioje antžeminių 
traukinių stotelėje prie tos vietos. 


Atleisk, farange, kad vidury pasakojimo užmetu tau kultūrinį 
šoką; laidotuvių kazino veikia štai taip: 

Esi nauja šmėkla, visai viena ar vienas ir be kūno Anapus ir, 
suprantama, jautiesi visiškai pasimetęs ar pasimetusi. Vis dar 
esama daugybės ryšių, siejančių tave su gyvaisiais giminėmis, 
subtilių gijų, kurių mokslas dar neatras kokius du šimtus metų, 
tačiau, netekus gyvybinių funkcijų, tas bendravimas iš esmės 
vyksta perduodant emocinę energiją: mat potraukis yra stipres- 
nis už suvokimą. Tačiau be kūno esi visiškai priklausomas nuo 
tam tikros išlikusios sąmonės, kurią daugiausia sudaro išsisky- 
rimo nerimas. Na, tai ko gi labiausiai nori? Atsakymas: būti ne 
vienas. Giminaičiai, kurie prieš tau tampant lavonu gal tave ir 
baisiausiai nervino, dabar įgauna svarbią - teisingiau, gyvybiškai 
svarbią - funkciją. Ir būtent artimiausių šeimynykščių pareiga 
yra apsupti tave kaip įmanoma didesniu kiekiu žmonių per visą 
budynių laiką, kuris gali tęstis keturiasdešimt devynias dienas 
ir kuriam baigiantis tu jau būsi susiradęs naujus namelius kieno 
nors gimdoje. Tai štai, esama tik vieno dalyko, vieno vienintelio, 
kuris privers vidutinį tają atvykti į tavo namus kasdien, diena iš 
dienos, septynias savaites, ypač jei tavęs jis iš esmės nelabai mėgo. 
Kita nauda nusipirkus kelis ruletės stalus ir siūlant privačias 
lošimo paslaugas - netekties skausmą išgyvenantis sutuoktinis 
ar sutuoktinė užsidirba apmokėti už vienuolius, už maistą ir už 
tuos pačius ruletės stalus, be to, sukaupia gniužulėlį batų šeimai 
išgyventi tą sunkų laiką po budynių. 

Tai štai, todėl mudu su Leku ir atsiduriame prie Nang Čaviva- 
nos buto kuklaus 26-osios gatvės daugiabučio trečiame aukšte. 
Lekas pasišniukštinėjo aplink ir nustatė, kad bute esama galinio 
avarinio išėjimo. Taigi, garsiai beldžiant į duris ir rėkiant „po- 

licija“, mums pavyksta sukelti staigią evakuaciją. Kitoje buto 
pusėje ant metalinių avarinių laiptų pasigirsta geriausių sekma- 
dieninių batų šlepsėjimas, įaudrinti šnabždesiai ir kikenimas. 
Išsilakstymas trunka kokias dešimt minučių, o tai tikriausiai 
reiškia, kad gatvele dabar jau skuodžia koks šimtas svečių. Vėl 
padaužome duris ir šįkart atidaro pavargusi, apsiašarojusi, bet 
narsi moteris tradiciniu tajišku apdaru; visų penkių pėdų ūgio 
Nang Čavivana. 

Nenoriu jos užgauti per gedulą, taigi dar leidžiu jai kurį laiką 
pavaidinti, kol išsibėgioja paskutiniai svečiai, tada ji įsileidžia 
mus į butą. Ji nepasivargino suslėpti ruletės stalų; jie penki. Ant 
vieno stalo ji gudriai palikusi kelias krūveles pinigų. Jos akys ima 
lakstyti tarp manęs, Leko ir tų pinigų. 

- Tai labai rimtas pažeidimas, baudžiamas kalėjimo bausme, — 
griežtai sako Lekas, vis žvilgčiodamas į velionį nukamuotu kukliu 
darbininko veidu, gulintį sudėtomis rankomis lakuotame puši- 
niame karste. 

Išties, jis toks nusikamavęs, kad pamanau, ar tik nebus Nang 
Čavivana jo numarinusi badu. Gal ir labai niekingas pamąstymas, 
bet lavonas - vieni griaučiai. 

— Atleiskite, - sako Nang Čavivana. 

Lekas, jau nebegalėdamas būti griežtas, pažvelgia į lavoną su 
begaline užuojauta. 

— Vargšelis jau dabar vienišas, - sako, - jaučiu. 

Nang Čavivana šniurkšteli. 

— Todėl taip ir pasielgiau, turėjau padaryti, kad visiems būtų 
smagu palaikyti jam kompaniją. Kaip dar galėčiau įvykdyti savo, 
kaip žmonos, pareigą? 

Lekui tas klausimas pernelyg trikdantis - jis atsisuka į mane, 
laukdamas tolesnių nurodymų. O aš, deja, kažkaip sukaustytas 
to lavono vaizdo, tarsi kadetas, pamatęs pirmą lavoną gyvenime. 
Šią savaitę mirtis mane keistai veikia. 

— Paimkite pinigus, - nekantrauja Nang Čavivana, mostelėda- 
ma smakru į pinigus ant ruletės stalo. 

— Mes neimame pinigų, - atsako Lekas, vėl klausiamai žvilg- 
telėdamas į mane. 

- Taip, - patvirtinu. Nusišypsau. - Verčiau juos paslėpkite - kai 
šitaip guli, galima jus ir apkaltinti. 

Nang Čavivana išverčia akis. 

- Neimate pinigų? - jos veidą nušviečia šypsena. - Žinojau, 
kad manasis Tungas buvo geras žmogus, bet tikrai nežinojau, kad 
turėjo tokią karmą. Tik pamanykit, per jo laidotuves ateina polici- 
ninkai, neimantys pinigų! - įsikiša pinigus į liemenėlę. - Faktiškai 
jis buvo arhatas, šventasis, ir tai šitai tik patvirtina. 

- Jums teks duoti mums savo tapatybės kortelę, - pasakau, - o 
jei kas klaus, reidas buvo labai rimtas, bet nepavyko, nes nežino- 
jome čia esant avarinį išėjimą. 

— Taip. 

- Ir jūs daugiau šitaip nedarysite, taip? Turiu omeny, vos mums 
išėjus neskambinsite visiems savo svečiams ir neaiškinsite, kad 
kelias laisvas, taip? 

- Žinoma, kad ne. 

— Pažadat? 

— Pažadu. 

— Taigi tik šįkart. 

Ji įbeda į mane žvilgsnį: 

— Ar tikrai nepaimsit nors kiek? Aš jausčiausi saugiau. 

— Ne, - pakartoja Lekas, vėl griežtai ir besdamas į ją savo ilgą 
pirštą. - Jums teks mumis pasitikėti. 

Ji baisiausiai nudžiugusi dėl puikios senojo Tungo karmos. 
Ją vėl užplūsta prisiminimai, už kokio puikaus žmogaus buvo 
ištekėjusi ir kaip puikiai jis ja rūpinosi, net ir pasimiręs. Retam 
vaiduokliui šitaip pasiseka savo paties laidotuvių kazino. Taigi 
Nang Čavivana pasijunta šitaip sustiprinta jo dvasinių galių, kad 

mums dar neišėjus pro duris išsitraukia iš savo drabužio klosčių 
mobilųjį ir puola kviesti svečius sugrįžti. 

Tačiau, mums beeinant 26-ąja gatve ir bebandant pasigauti 
taksi, man ima suktis galva ir tenka stabtelėti kažkokioje kavinėje. 
"Paprastai darbo metu negeriu, bet dabar labai užsinoriu alaus ir 
„užsisakau. Lekas užsisako „7-UP“ ir nueina prie gatvės prekeivio, 
'stumiančio savo stiklo ir aliuminio vežimėlį palei nutekamąjį 
lataką. Matau, kaip tas prekeivis atidaro stiklą, beda į rūgštų žalią 
mangą, teškia tą mangą ant pjaustymo lentos ir supjausto taip 
greitai, kad net vaizdas išsilieja. Paskui paverčia metalinę lentą 
smailuoju galu į apačią ir suverčia supjaustytą mangą į plastikinį 
maišelį. Įmetą tą maišelį į dar vieną maišelį, o į tą dar sumeta 
rožinius aitriųjų pipirų, druskos ir cukraus maišelius pagardui. 
Galiausiai dar prideda kokteilinę lazdelę, su kuria bus valgomas 
mangas. | 

— Kas yra? - grįžęs su kąsniu burnoje teiraujasi Lekas. 

Jaučiu, kaip blykšta mano veidas, esu tikras, kad, sėsdamas 
ant kietos plastikinės kėdės prie tos kavinės, esu pilkos spalvos. 
Pramogų pramonės darbininkams maistą paprastai tiekia gatvė. 
Aplink pilna katojų, daugybė farangųy ir į darbą skubančių mer- 
ginų su džinsais ir trumparankoviais marškinėliais. 

— Mirtis, - atsakau. - Visi farai nuo pirmos darbo dienos iš- 
siugdo jai atsparumą. Tačiau jį prarasti - vieni niekai, va štai 
taip, - spragteliu pirštais, o Lekas išpučia akis. Jis nesupranta, 
o aš tikrai neprisipažinsiu apie tą gėdingą vakarykštį nutikimą, 
kurį tas reidas man vėl priminė. Greitai nuryju alų, tačiau niekaip 
negaliu užblokuoti atminties: 

Pašokau iš miegų taip staigiai, kad net sąnarius suskaudo. Iškart 
pagalvojau apie Čaniją, bet ji jau buvo prabudusi ir pastirusiomis 

— Ir vėl ji, ar ne? 

Laukiau, kiek galėjau, kol jau teko atsakyti: 

- Taip. 

— Sončajau, nežinau, kiek dar galėsiu tai pakelti. Kovočiau dėl 
tavęs su bet kokia gyva moterimi, bet su mirusia? Ar žinai, ką 
veikei pastarąjį pusvalandį? 

Negalėjau atsakyti. 

— Juk dulkinaisi su ja, ar ne? 

— Taip, - nusisukau nuo jos. 

- Ir vėl. Tai jau trečias kartas per kelias naktis. Paskui baigei. 
Tu visas lipnus. 

Nė nesusivokiau. Paskui prisiminiau visą tą sapną. Tik kad 
tai nebuvo sapnas. Tai buvo vizitas. Nuo drebulio net negalėjau 
pajudėti. 

Galiausiai mano brangioji nugalėjo savo pyktį ir nuėjo atnešti 
šlapio skuduro. Nuvalė mane taip šiurkščiai, kaip tik galėjo ne- 
nulupdama odos. 

- Normalūs vyrai turi tikrą mia noi. O tau prireikė turėti nu- 
mirėlę. 

— Aš labai atsiprašau. 

- Šitai vyksta nuo tada, kai anąkart nuėjai į jos butą, ar ne? 

— Verčiau einu po dušu. 

— Dabar naktis. 

Nuėjau į kiemą ir nusiliejau vandens žarna tarsi koks dramblys. 
Šįryt negalėjome pasižiūrėti vienas kitam į akis. 


Baigiu gerti alų ir pažvelgiu į Leką. 

- Dėl Damrong bylos, taip? - jis klausia su tuo keistu katojišku 
šeštuoju jausmu. Linkteliu nepakeldamas į jį akių. - Labai prašau, 
mokytojau, eime pasimatyti su mano murdu. 

Maždaug prieš metus Lekas atrado savo neklystantįjį aiškiare- 
gį ir nuo to laiko vis bando mus suvesti. Lekas šventai tiki, kad 
mudu sukamės vienas apie kitą jau šimtus gyvenimų, atlikdami 
labai artimus vaidmenis: motinos / tėvo, sesers / brolio, vyro / 

žmonos. Tačiau jį ypač domina, kada aš paskutinį kartą buvau 
katojus kaip jis. Mūsų budizmo principas - visos žmogiškosios 
sielos retkarčiais turi pereiti transseksualumo periodą. 

— Kai stipriau jausiuos, Lekai, - atsakau. - Ne šiandien. 

Kai moku už savo alų ir Leko „7-UP“, telefonas praneša, kad 
gauta žinutė. Išsitraukiu telefoną, perskaitau ir parodau Lekui. 
Vėl Jamis, jau penkta žinutė šią savaitę: 


Susiradau mulą, taigi pačiam gabenti nereiks. Būk geras, pasi- 
kalbėk su pulkininku. Šitaip gyventi nebegaliu. Turiu užsiimti 
menu. Jamis 


Atsidūstu, parodau žinutę Lekui ir įsikišu telefoną atgal, bet tuoj 
pat tenka vėl jį traukti lauk, nes jis vėl pypsi. Šįkart žinutė nuo 
FTB: 


Jūs gyvenate magijos nusiaubtame krašte. 

Nok man liepė ateiti po vienuoliktos vakaro, kai „Partenone“ 
pats darbo įkarštis. Visos sofos nusėstos vyrų tamsiais kos- 
tiumais, o juos aptarnauja dvi ar trys perdėm išsipusčiusios 
merginos. Nok su savo baldų gobeleno suknia pluša - pažindina 
klientus su merginomis, lydi vyrus į antrą ir trečią aukštus ir 
vėl sugrįžta pasitikti dar nekantresnių spermos švaistytojų. Ji 
vengia mano akių, net kai žiūriu tiesiai į ją. Tačiau praeidama 
visgi sugebėjo man trumpai sugriebti už riešo. Atrodo, išmu- 
šė didžioji valanda, kai toji scena galiausiai bus panaudota. 
Šviesos pritemsta ir nematomas orkestras ima groti kažkokią 
saldžią šeštojo dešimtmečio melodiją, tokią, kuri pateisina 

penkiasdešimties merginų atvirais maudymosi kostiumėliais 
sinchronišką kojų kilnojimą. Tas šou — tobula senuose Holivu- 
do filmuose matytų įmantrių šokių kopija, kur finale pasirodo 
mergina didžiausiomis krūtimis - o šitos tai išties gigantiškos — 
atsistoja ant apskritos pakylos, o visos kitos suklaupia ir jai 
lankstosi. Tačiau, skirtingai nuo kitų barų už penkių minučių 
kelio nuo čia, per šitą numerį draudžiama rodyti spenelius ir 
gaktiplaukius; galima sakyti, čia pramoga visai šeimai. Idant 
neišsiduotume, Nok davė man į kompaniją trejetą merginų, o tos 
labai nudžiugo, išgirdusios, kad, nepaisant mano kiek vakarie- 
tiškų bruožų, visgi moku tajiškai, ir kad greičiau slinktų laikas, 
ėmė man pasakotis apie savo gyvenimus. Tačiau manau, kad 
jos suvokia, jog aš mamasanos klientas, nes nė viena nebando 
manęs gundyti. Galiausiai, kai šou pasiekė savo neišvengiamą 
kulminaciją ir žmonės ėmė kažkaip išsiblaškiusiai ploti, Nok 
priėjo ir paklausė, ar norėčiau kurios nors iš su manimi sėdinčių 
merginų. Droviai ir mandagiai atsisakau, ir merginos kaipmat 
dingsta. Nok nusiveda mane į antrą ir trečią aukštus, ten mudu 
pakartojame viską, kas vyko ir per ankstesnį mano vizitą. Paskui 
ji demonstratyviai pakviečia mane į vieną iš privačių kambarių 
ir užrakina duris. Tada atsiremia į jas nugara ir atstato į mane 
savo krūtis Liudviko XV iškirptėje. 

— Galvojau, kad eisime į slaptąsias patalpas. 

Ji prispaudžia pirštą prie lūpų. 

— Nesijaudink, turiu raktą. 

Nok įkiša ranką į suknios klostes ir išsitraukia plastikinę kortelę 
su magnetine juosta. 

— Durininkas man skolingas. Pasakiau, kad esi labai brangus 
draugas ir noriu pasimylėti su tavimi viename iš slaptųjų kam- 
barių. Šita kortelė yra visraktis - ten ji atidaro visas duris. - Nu- 
sišypsau. - Gal pamatęs tą kambarį persigalvosi ir dėl sekso su 
manimi. 

Nok nusiveda mane avariniais laiptais į pagalbines rūsio patal- 
pas ir tuo raktu atrakina paprastas pilkas duris, už kurių atsiveria 
minkštu kilimu išklotas kambarys su raudona oda apmuštomis 
lifto durimis. Liftas, pakylantis į viršutinį aukštą per kelias sekun- 
des, irgi išklotas raudonu kilimu. 

Jo durys atsidaro į nuostabią poilsio zoną. Televizijos ekranuose 
"keičiasi Paryžiaus, Venecijos, Romos ir felacijos vaizdai. Nok pa- 
rodo, kaip perjungti kanalus, jei nori pamatyti sau mielą erotinį 
vaizdą: pasirinkimas - visos Kamasutros pozos ir daugybė kitų, 
neaprašytų net ir tame optimistiniame tekste. Lubos aukštos, pa- 
auksuotos, bet ne tokios įmantrios kaip viešoje zonoje. Trumpai 
tariant, čia interjeras skoningesnis, mažiau aksomo ir raudonos 
spalvos. Svarbiausias šitos patalpos objektas - lengvai garuojan- 
tis olimpinio dydžio baseinas. Amebos formos, aplink jį gausiai 
"gulinėja ir sėdinėja dovydai, dzeusai ir poseidonai, o drauge su 
jais taškosi ir pora gyvų nuogų nimfų. Manyčiau, jos suaktyvėjo, 
išgirdusios atvažiuojantį liftą. Nok pamojuoja joms pro tą magišką 
rūką, jos irgi jai pamojuoja. 

— Čia mano draugas, - paaiškina Nok. 

— Nori pasidalyti? 

— Ne. 

Ji įžūliai nusišypso ir mosteli galva, paskui paima mane už 
rankos ir nusiveda iš baseino zonos išeinančiu koridoriumi. Tvy- 
ro tyla, jei neminėsim jos suknios čežėjimo ir baseino vandens 
lašėjimo. Suskaičiuoju tik trejas duris, ir Nok patvirtina, kad 
taip, išties esama tik trijų privačių kambarių. Didesniam skaičiui 
nepakanka vietos. 

Kai ji atidaro vieno iš jų duris, suprantu, ką turėjo omeny. 
Kambarys turbūt kokių tūkstančio kvadratinių pėdų, su didžiule 
inksto formos sūkurine vonia per vidurį. Aplink ją dailiai tvarkin- 
gai sudėti paryžietiškos kilmės rankšluosčiai, muilai, dušo želė ir 
masažo aliejai. Aukštas lentynas saugo, panašu, antikvarinio meno 

kūriniai iš porceliano ir nefrito. Mano akys trumpam užkliūva už 
nuostabaus darbo nefritinio besiilsinčio Budos, kokių aštuonio- 
likos colių ilgio, - o tai reiškia labai daug nefrito. 

— Viskas autentiška, - sako Nok, pastebėjusi mano žvilgsnį. 

Už kokių dešimties jardų laukia lova, didesnė net ir už karališko 
dydžio. Tačiau didžiausią įspūdį daro ant sienų tarsi paveikslai 
iškabinėti skystųjų kristalų ekranai, kai kurie iš jų - milžiniški. 
Matau, kad kamerų irgi netrūksta. Manau, kad paėmus į rankas 
nuotolinio valdymo pultą galima iš bet kurio kambario kampo 
stambiu planu stebėti savo ar kieno nors kito genitalinę veiklą. 
Mudu su Nok susižvalgome. 

— Čia Tanakano kambarys, - prisipažįsta ji, galiausiai prisivers- 
dama ištarti savo kankintojo pavardę. 

Anksčiau ji neminėjo, kad kuris nors iš tų trijų privačių kam- 
barių būtų priskiriamas kokiam konkrečiam nariui; tačiau dabar, 
kai jau tą pasakė, daug kas aiškėja. Noriu jos paklausti ir daugiau, 
bet ji paima mane už rankos, nusiveda prie tos didžiulės sūkurinės 
vonios ir ima nurenginėti. 

— Bent jau galėtume drauge išsimaudyti, - sako ji. 

Norėčiau atsisakyti, bet jos balse nebėra tos erotinės linksmos 
gaidelės, tik liūdesys ir prašymas. Nurengusi mane, ji greitai ir 
"pati išsineria iš suknelės, palieka ją pūpsoti ant vonios krašto ir 
žengia į vonią, vesdamasi mane iš paskos. 

— Jis dažnai čia tave atsivesdavo, taip? 

Ji nusuka akis. 

— Puiki intuicija. Taip ir išgyveni, ar ne? Iš gryno instinkto. 
Tikiu, kad nemeluoji sakydamas, kad esi iš neturtingos šeimos. 
Tokie instinktai išsivysto tik vargšams ir kaliniams, - ji atsidūs- 
ta. - Taip, dažnai. Vienu metu buvau jo favoritė. Jo geismas labai 
reguliarus. Meilė vienai merginai trunka lygiai šešis mėnesius, 
paskui ją meta ir susiranda kitą. 

— Bet aš maniau... 

- Žinau, ką tau pasakojau. Esu išdidi. Jis buvo sadistas šunsnu- 
kis, bet taip pat ir, - ji mosteli ranka, - nuostabus. 

— Damrong jį iš tavęs paveržė? 

Ji piktai pažvelgia. 

- Su X nariais taip nebūna. Renkasi vyrai, — atsidūsta. - Šiaip 
ar taip, mano šeši mėnesiai ėjo į pabaigą. Mamasana pasakė jam 
apie naują merginą. Mane išgrūdo jau kitą dieną. Tačiau Damrong 
buvo labai maloni ir tikrai pasidalijo su manimi pinigais, kuriuos 
jis davė jai už pirmą naktį. Tikra profė ir geros širdies. Mudvi juo- 
kaudavome, kad mano šeštadieninis nuplakimas dabar tenka jai. 

Staiga ir netikėtai sūkurinės vonios srovės šauna visu stiprumu. 
Mano pulsas padažnėja dvigubai, o Nok puola man į glėbį, nuoga, 
šlapia ir išsigandusi, ir prispaudžia veidą man prie peties. 

— Viskas gerai, - pasakau. - Turbūt netyčia nuspaudėme kokį 
jungiklį. 

Ji laikosi manęs įsitvėrus dar kokią minutę, paskui aš ją atka- 
binu ir pasodinu atgal. Tenka luktelėti dar kelias. minutes, kol ji 
atsigauna. 

— Tu jo nepažįsti, - toks jos paaiškinimas. 

Patyliu dar kelias sekundes ir sakau: 

- Šeši mėnesiai intymumo su kokiu nors žmogumi yra gana 
ilgas laiko tarpas. Turbūt kalbėjotės ne tik apie masažo aliejaus 
kainas. | 

Nok skausmas jaudinantis ir kur kas patrauklesnis nei stan- 
dartinė jos gundymo procedūra. Suimu po vandeniu jos pirštą, 
oji kilsteli į mane akis. 

— Nepaisydama jo sadistinių polinkių, tu buvai jį įsimylėjusi? 

- Jis žino, kaip tą pasiekti. Kaip priversti moterį jausti jam stiprų 
seksualinį prieraišiumą. Kaip padaryti, kad ji jo geistų. 

— Daugybė vyrų norėtų žinoti, kaip tą padaryti. 

— Su jo pinigais ir galia tai ne taip ir sudėtinga. Pamažėle jis 
užvaldo visą tavo gyvenimą, kol nebelieka nieko kito, tik jis. Jis 

apsėda tave, nori tu to ar ne. Daugybei moterų patinka, kai jas 
priverčia sutelkti dėmesį. Matyt, aš viena iš tokių, - ji pažvelgia 
į besiilsintį Budą ir priduria: - Turbūt visa tai galima pakęsti tik 
jaučiant jo skausmą, netgi kai jis skaudina tave. Matyt, tai tokia 
iškreipta meilė. 

— Ar taip buvo ir Damrong? 

— Ne. Ji buvo kitokia. Stipresnė už jį, - žvilgteli į mane ir vėl 
nusuka akis. - Todėl jai ir teko mirti, taip? 

Ūmai ji nusprendžia panerti, paskui vėl išlenda iš vandens visa 
varvanti, tarsi būtų ką tik pakrikštyta. 

— Nežinau, - atsakau. - Todėl čia ir atėjau. Manau, kad atsa- 
kymo reikia ieškoti Tanakano psichologijoje. Juk turėjai ką-nors 
apie jį sužinoti. 

— Palauk, - sako ji. 

Stebiu, kaip ji išlipa iš vonios. Ją galima palyginti su rafinuo- 
tomis vazomis ir nefrito dirbiniais, jos kūnas ir galūnės - tobulų 
proporcijų, lygiai kaip ir Damrong. 

- Pasiklausykime muzikos. 

Ji nueina prie elektroninio pultelio prie durų, ir staiga apima 
toks jausmas, kad iš visur ima sunktis ilga, žema nata. Atpažįstu 
dzeno fleitą, pratisai, sausai, vaiduokliškai prašančią amžinybės. 
Šypsodamasi ji grįžta į vonią. Mosteli man panerti galvą po van- 
deniu - ten garsai dar vaiduokliškesni; skysto pavidalo malda 
sulaukti beribės amžinybės, kurios centras - visur. 

Nok liūdnai linkteli ir tęsia pokalbį ten, kur baigėm: 

— Ak, taip. Jis pakankamai protingas, kad suprastų, jog net ir 
šliundrai reikia kažko, ko galėtų laikytis, jei nori, kad romanas 
tęstųsi šešis mėnesius. Jis moka puikiai išlieti širdį, - jos kairė 
ranka išlenda iš vandens, paglosto man krūtinę, bet paskui liaujasi 
ir vėl įkrenta į vandenį. - Tai kita jo pusė, dėl kurios atleidi jam 
visą tą įsiūtį, kai tave dulkina. Suprask viena - jis ne puolantis 
bulius. Greičiau jau pitonas, laukiantis, kada smogti. 

— Tai kas gi jį taip sujaukė? 

— Manau, kad tajų visuomenė. Jo tėvas buvo kinų verslininkas, 
dirbęs Tailando, Birmos, Laoso ir Kinijos pasieniuose. 

— Opijus? 

- Manau, kad taip. Tanakanas į smulkmenas nesileido, bet 
manau, kad jo tėvas prekiavo viskuo, ką tik galėjo parduoti, - ji 
mostėli ranka į lentynas. - Tanakanas - pasaulinis nefrito auto- 
ritetas. 

— Aišku. O jo motina? 

— Tajė šliundra, suprantama. Ji buvo trečia ar ketvirta žmona. 
Neprisimenu kuri. Visos žmonos gyveno kartu, dideliame name 
Čiangrajuje, juodu su motina buvo paskutiniai visoje toje eilėje. Jis 
man rodė jos nuotrauką. Pamaniau, jog tai reiškia, kad jis į mane 
žiūri išties rimtai, bet pasikalbėjus su kitomis merginomis, kurios 
buvo su juo, paaiškėjo, kad joms jis tą nuotrauką irgi rodė. Jos 
būta nuostabaus grožio. Tas matėsi net ir mėgėjiškoje nuotraukoje. 
Viena iš tų Isano merginų, na, Žinai. | 

Linkteliu. Tai vienas tų reiškinių, apie kuriuos dažnai kalba 
šiame versle besisukantys žmonės - nuostabi Isano gražuolė, 
vargo produktas, tarsi uoloje prasikalusi laukinė rožė. Atrodo, 
lyg gamta keršytų už tūkstantį feodalinės priespaudos metų ret- 
karčiais užaugindama tokį vaisių, kuriam net iš tolo neprilygsta 
jokia aukštuomenės mergina. 

— Pasak jo, ji buvo tvirta it titnagas. Daug meilės nerodė, bet 
mokėjo išspausti pakankamai pinigų iš tėvo, kad galėtų išmoks- 
linti sūnų geriausiose mokyklose. Žinoma, visi jo bendraklasiai 
žinojo, kas yra jo motina. Jam išsivystė poreikis laimėti bet kokia 
kaina, - ji mosteli dailia ranka į neįkainojamas vazas ant lentynų, į 
nefritą, į pribloškiančią prabangą. - Jis tuo didžiuojasi. Mano, kad 
motina užaugino jį tikru vyru, tikru kovotoju. Jis visai negalvoja, 
kad jinai jį sužalojo, mano kad tik parengė tokiai realybei, kokią 
matė pati. Gal ji ir neklydo. Kaip tokiai moteriai - pavyzdžiui, 

tokiai kaip aš - užauginti berniuką, apie pasaulį žinant tai, ką žino- 
me mes? Negi turėtume apsimesti, kad gyvename Disneilende? 

— Mano motina irgi iš ten pat, - prisipažįstu. 

Ji suraukia antakius. 

— Kažkaip tą nujaučiau. 

— Statistiškai tai labai tikėtina. Jau tris šimtus metų prostitucija 
yra viena pagrindinių Tailando industrijų. Daugumoje genealogi- 
nių medžių dominuoja kurtizanės, - nenoriu, kad jos kibi ranka 
mano kūnu nuslystų dar žemiau, todėl sakau: - Atsiprašau, man 
reikia siusiuko, - ir išlipu iš vonios. 

Nerūdijančio plieno įrenginių prikimšta vonia su tualetu yra 
tolimajame kambario gale. Kad užmuščiau laiką, penkias minutes 
apžiūrinėju masažinio dušo galvutę ir bandau susivaldyti - ji man 
čia surengė tikrą pasalą. Tačiau kai pabandau išeiti, suprantu, kad 
durys užrakintos. Imu belsti - iš pradžių švelniai, paskui smar- 
kiau, tada imu daužyti ir spardyti. Galiausiai trenkiu petimi, ir 
durys atsidaro. Pribėgęs prie sūkurinės vonios, pamatau, kad ji 
plūduriuoja veidu žemyn. Srovės kažkokiu būdu ir vėl įsijungu- 
sios. Iš pradžių pamanau, kad ji klausosi muzikos. 

Pritūpiu prie vonios krašto ir laukiu, kol pakels galvą. Bet pa- 
:mažėle vanduo nusidažo švelniai rožine spalva. Staigiai apsisuku 
ir imu nuogas lakstyti po tą didžiulį kambarį. Nerandu jokio kito 
įėjimo nei tas, pro kurį įėjome, bet šitas kambarys labai išmanus, 
su galybe protingų prietaisų. Pultelyje prie durų paspaudžiu myg- 
tuką su užrašu „Vandens srovės“, ir sūkuriavimas liaujasi. Tarsi 
vinguriuodama pagal dzeno fleitos melodiją, iš jos gerklės teka 
ilga peršviečiama rožinė srovė. Įsliuogiu į vandenį, apverčiu ją ir 
apžiūriu mirtiną pjūvį iškart po Adomo obuoliu. | 

Švieži lavonai labai nepaslankūs. Geras dešimt minučių tąsau 
ją ir slidinėju, kol galiausiai užtempiu ant vonios krašto. Daugiau 
niekuo jai padėti nebegaliu - tik pagarbiai paguldau sukryžiuo- 
tomis rankomis ir uždengiu šilkiniu lovos užtiesalu. 

Kol pasiekiu duris, mane apėmęs bet kokias baimes užtemdan- 
tis liūdesys. Man siaubingai gaila, kad tapau jos mirties priežas- 
timi. Išeinu į centrinę zoną, kur baseine dar vis pliuškenasi tos 
nimfos, jos sužiūra į mano veido išraišką. 

— Kas nutiko? Per anksti baigėte? 

Nieko joms neatsakęs, nusileidžiu liftu. Durininkas, pama- 
nau, - tai jis bus pranešęs Tanakanui, kuo ji užsiiminėja. 

Važiuodamas taksi paskambinu FTB. 

— Bent jau žinome, kur įvykdytas nusikaltimas, - pasakau 
jai. - Damrong mirtis buvo nufilmuota ten - atpažinau besiilsintį 
Budą iš nefrito. 

— Ką darysi? 

— Nieko. 

— Tavo akyse nužudyta moteris, o tu nieko nedarysi? Kodėl 
nesuimi Tanakano? 

— Vikornas man neleidžia, - paaiškinu. - Jis jau jį šantažuoja. 

— Jis toks korumpuotas? 

— Tu nesupranti. Tai garbės klausimas - todėl Tanakanas ir 
žaidžia jo žaidimą. Kol jis taip daro, Vikornui privalu jį apsaugo- 
ti. Net jei tai ir brangu, Tanakanui naudinga susitaikyti su šituo 
melžimu. 

— Tu teisus, aš tikrai nesuprantu. 

- Tiesiog pagalvok apie Volstritą, - atsakau ir išjungiu tele- 
foną. 

Stovėdamas ant šaligatvio priešais savo irštvą, pagalvoju, kad 
reikėtų ir dar kai kam paskambinti. Dabar be penkiolikos trečia 
nakties, bet ta, kuriai ruošiuosi skambinti, garsėja nemiga. Ji atsi- 
liepia po antro skambučio, balse - nė lašo mieguistumo. Kadangi 
taip vėlu, o gatvėje - taip tylu, sušnibždu: 

— Atleiskite, jei prižadinau. 

— Sončajau? Viskas gerai, neprižadinai. Bet ko pats taip ilgai 
nemiegi* 

- Šiandien kažkuriuo metu jums pristatys lavoną. Merginos, 
kurią vadina Nok. Jos gerklė perpjauta iškart po Adomo obuo- 
liu. 

Ilga pauzė. Kažkas jos tone man byloja, kad tokio skambučio 
ji sulaukia ne pirmąsyk. 

- Ir ko iš manęs nori? Būk geras, neprašyk, kad ką nors pri- 
dengčiau. 

Mane užplūsta prisiminimas: nuoga Nok plūduriuoja veidu 
žemyn, jai iš kaklo tarsi plonas šalikėlis vandeniu vilnija blyški 
rožinė srovė. 

— Atvirkščiai, daktare Supatra, - sakau. - Norėčiau sužinoti, 
kas vadovauja visam tam pridenginėjimui. 

Jaučiuosi ir pervargęs, ir įelektrintas. Procesorius tarp mano 
ausų burzgia tarsi širšių lizdas, bet galūnės tokios nusvirusios, 
kad vos galiu pajudinti. Žinau, neužmigsiu, kad ir kas būtų; kam 
atidėlioti tą pažeminimą, kuris ir šiandien gali būti mano? Imuosi 
tik vienintelės atsargos priemonės - į savo irštvą įsliūkinu tyliau, 
kad neprižadinčiau Čanijos ir Guzo, iš po čiužinio išsitraukiu 
savo darbinį revolverį ir vėl išeinu į gatvę. Susistabdęs taksi pa- 
prašau vairuotojo vežti mane atgal į „Partenoną . Tačiau išlipu 
likus maždaug šimtui jardų iki klubo, susimoku vairuotojui ir 
laukiu. Mano mobilusis rodo, kad dabar dvidešimt trys minu- 
tės po ketvirtos ryto. Išeina paskutinės merginos su džinsais ir 
trumparankoviais marškinėliais ir pavargusiais balsais viena su 
kita atsisveikina. Vyrai, daugiausia dirbantys užkulisiuose, irgi 
keliauja namo. Įsispaudęs į tamsų kampą laukiu, kol išsiskirstys 
visi; beveik visi. Privažiuoja aukštas, uždaras mikroautobusas, 
toks, kokius paprastai naudoja maisto tiekėjai. „Partenono įėjimo 
šviesose pamatau uniformą jau nusirengusį durininką su šortais 
ir sportiniais marškinėliais. Atnešti iš pastato lavonmaišį ir pa- 
krauti jį į automobilį netrunka ilgiau nei dvidešimt sekundžių. 
Mikroautobusas išvažiuoja, lieka tik durininkas, spoksantis jam 

pavymui. Jis išsitraukia iš kišenės telefoną, prisideda prie ausies, 
paklauso ir atsisuka į mano pusę. 

Umai medžiotojas tampa medžiojamuoju. Laukiu it išgąsdintas 
triušis, kol jis neskubėdamas eina gatvele manęs ieškodamas. Ži- 
nau, kad jo kišenė išpūsta telefono; ginklas būtų didesnis. Ir šiaip 
pažiūrėjus neatrodo itin pavojingas: pora colių už mane žemesnis, 
apie keturiasdešimt penkerių, su apvaliu pilvuku. 

Dabar jis smalsiai sužiūra į mane. 

— Ar ruošiatės mane šiandien nužudyti? - klausia. 

Ištiesia abi rankas ir suima mane už švarko atlapų. Tame jo ju- 
desyje nėra jokios agresijos, ir aš nesuprantu, ką jis sau galvoja, kol 
nesusivokiu, kad esu tempiamas po gatvės žibintu. Jis taip mudu 
pastato, kad galėčiau gerai įsižiūrėti jam į veidą. Jis perkreiptas 
dvasinės agonijos. Mosteli į revolverį mano kišenėje. 

— Kodėl gi jums manęs nenužudžius? Aš laikyčiau tai paslau- 
ga. - Žvelgiu į jo sielvartą. Jis sunkiai gurkteli. - Mano ir dukra, 
ir žmona dirba tarnaitėmis jo namuose. Su jomis jis elgiasi gerai. 
Jos negražios, todėl jis nė pirštu jų neliečia. Bet aš esu jo vergas. 
Tikiuosi, kad suprantate. 

— Kūnas, atitinkantis tą, kurį vakar nupasakojai, šiandien šeštą 
ryto buvo atvežtas į morgą, - sako daktarė Supatra. 

Ji paskambino man besirengiant. Čanija išėjusi į šventyklą, mel- 
džia Budą nepaisyti jos buvusios profesijos ir suteikti jai sveiką, 
drūtą ir, svarbiausia, laimingą kūdikį. 

— Kas jį atvežė? 

— Detektyvas inspektorius Kurakitas. 

— O kur, jo žodžiais, buvo rastas tas kūnas? 

— Bute, kurį nuomojosi mirusioji. 

- Jūsų nekvietė apžiūrėti įvykio vietos? 

— Ne. 

— Ačiū, - atsakau ir uždarau telefoną. 

Paskambinu Menei, Vikorno sekretorei, ir paprašau, kad su- 
jungtų mane su bosu. Iš jos tono suprantu, kad jai jau pranešta. 

- Jis susitikime. 

— Ne, jis ne susitikime. 

- Jis labai užsiėmęs, detektyve. Nesu tikra, ar šiandien ras jums 
laiko. 

— Norėčiau sužinoti, kodėl aš netiriu naujos žmogžudystės 
bylos, kuri pradėta šiandien. 

— Gal norite, kad to paklausčiau jūsų vardu? 

— Ne. Jis pasakys - todėl, kad ir taip esu apkrautas darbais. 
Noriu su juo pasikalbėti pats. 

— Pabandysiu. 

Suprantama, man niekas neskambina. Mūsų tvarka tokia griež- 
ta, kad jis galėtų būti išskridęs ir į mėnulį - jei jis nenori manęs 
matyti, prie jo niekaip neprieisi. Matyt, teks bandyti aiškintis su 
Kurakitu. Žinoma, kad su juo, o ne kuo kitu. | 

Negaliu sakyti, kad mudu vienas kito nekenčiame, bet tik todėl, 
kad norėdamas nekęsti kito žmogaus turi bent kiek jį suprasti. 
Aš lygiai taip pat gluminu Kurakitą. Jo akimis žiūrint, esu idio- 
tas, kurio iš esmės negalima imti į policiją. Kurakitas - uolus 
budistas ir buvęs kareivis, jo, kaip ir milijonų kitų tokių kaip 
jis, gyvenimas labai paprastas: susirasti tarnybą, išsiaiškinti, kas 
viršininkas, daryti viską, ką jis tau liepia, ir džiaugtis visais iš to 
kylančiais paaukštinimais. Mano sudėtinga psichologija jam yra 
pats tikriausias beprotybės požymis. Ir, žinoma, jis buvo perspė- 
tas, kad aš galiu skambinti. 

— Kaip laikaisi? - klausiu nutaisęs kuo draugiškesnį toną. 

— Gerai, - įtariai atsako tas. 

— Girdėjau, kad šiandien anksti gavome naują žmogžudystę. 

— Kas tau sakė? 

— Ar čia paslaptis? 

- Tai mano byla. Pulkininkas Vikornas man paskambino šian- 
dien ketvirtą ryto. Tu per daug užsiėmęs. 

- Aš nebandau jos iš tavęs pagrobti. Bet ji gali turėti sąsajų su 
tuo, prie ko dabar dirbu - gal mudviem vertėtų drauge pamąs- 
tyti. 

— Pamaką? Ką čia nusišneki? Ji nesusijusi su niekuo, prie ko 
tu dirbi. 

— Iš kur žinai? 

— Vikornas sakė. Sakė, kad jei skambinsi, sakyti, kad niekaip 
niekas nesusiję. 

— Ar jis tau pasakė, kas tai padarė? 

— Ne. 

— Bet pasakė, kas nepadarė? 

— Gal. 

— Ar jis tau sakė, kad toks stambus bankininkas Tanakanas 
niekaip prie to neprisidėjęs? 

— Taip. Ne, nebenoriu daugiau kalbėtis. 

Jis padeda ragelį. Aš vėl skambinu. 

— Bent jau pasakyk adresą, kur tas kūnas buvo rastas. 

— Ne. Man neleista. 

Šįkart aš numetu ragelį. Ir susuku daktarei Supatrai paprašyti, 
kad atsiųstų adresą, užrašytą ant priėmimo blanko, kurį Kurakitas 
turėjo užpildyti. Dabar ji neturi tam laiko, bet pažada man faksu 
atsiųsti tą blanką - jame nurodytas ir Nok asmens kodas, ir adre- 
sas gimtajame kaime. Belaukiant fakso, paskambina FTB. 

— Sončajau, ar žinai, kad manau, jog dirbi velnišką juodą darbą? 
Mąsčiau apie tai - kitaip to nepavadinsi. Tai šitaip viduramžiška, 
tarsi kastruotų kokius berniukus chorui ar ką. Juk jis tai daro tik 
tam, kad galėtų pardavinėti savo kūną, ar ne? 

— Juk sakiau tau, kodėl jis taip daro. 

- Netikiu. Čia rytietiškas melas. Pradedu susigaudyti, kad jūs 
visi čia žaidžiate šitą žaidimą - bjaurius daiktus padarote gražius, 
kad galėtumėt parduoti. 

— Reklamą išrado vakariečiai. Ar kada matei kokią cigarečių 
reklamą? Jose buvo rodomos skaidrios kalnų upės, kad galima 
būtų parduoti nuodus, nuo kurių susergama plaučių vėžiu. Visą 
jaunystę buvau tomis reklamomis užverstas. Turbūt ir tu. Tiesiog 
gavai porciją kultūrinio šoko ir tiek. 

— Viskas taip groteskiška. Viską štai taip nupjauti, o paskui 
įstatyti jam netikrą vaginą. Brrr! 

— Ar panašiai galvoji ir apie krūtų implantus? Jei taip, galėtum 
savo šalyje suburti mielą naują spaudimo grupę ir turėsi kuo 
užsiimti ištisus dešimtmečius. 

Jos pyktis jausti net ir per telefoną. 

— Manai, kad aš tik dar viena farangė, ieškanti statinės, nuo 
kurios paloti, ar ne? 

— Manau, kad tu įsimylėjusi Leką, - atsakau. 

Ji patyli kelias sekundes. Ir atsargiai klausia: 

— Arjis gėjus? 

- Dėl Budos meilės, ne. Jis gyvenime su niekuo nesimylėjęs 
ir tikriausiai jau nebesimylės. Tokių katojų visas ištvirkimas tik 
šnekose. Kai prieinama prie reikalo, jie gali pasidaryti itin drovūs. 
Sakiau tau, kad jis yra moters siela vyro kūne. Jis tenori išreikšti 
savo vidinę tiesą. Atleisk, jei tai sunku girdėti, - supykęs padedu 
ragelį. 

Ji paskambina vėl po tiek laiko, kiek trunka paspausti automa- 
tinį rinkimo mygtuką. 

— Ar sakei: „išreikšti savo vidinę tiesą '? Na, aš norėčiau padaryti 
lygiai tą patį. Todėl ir atvažiavau čia. Kadangi klausei, tai atsakau - 
todėl. Kol nepasakei tos frazės, apie tai šitaip negalvojau. 

— Jei į tai įeina ir jo sugundymas, verčiau nebombarduok jo - 
paprastai tai tik atgraso. Pabandyk į tai pasižiūrėti jautriai. Pa- 

bandyk į jį žiūrėti rimtai. Juk būtent jam užteko smarvės ryžtis 
operacijai - parodyk jam šiokį tokį pasitikėjimą. 

Tyla. 

- Jis tikrai dar neturėjęs sekso? Kiek jam metų? 

- Dvidešimt dveji, o aš užsiėmęs, - padedu ragelį, išjungiu 
telefoną ir einu pietauti. 


Susisiekiu su telefono ryšio kompanija, ir man duoda Nok šeimos 
namų numerį. Bet imu dvejoti. Šiaip ar taip, esu kaltas dėl jos 
mirties - ar galėsiu pažiūrėti jos giminei į akis? Nusprendžiu iš 
pradžių apžiūrėti jos butą. 

Tas butas labai toli nuo miesto, beveik šalia naujojo oro uos- 
to, kuris dar neatidarytas. Atvažiavęs taksi, grūstyje Sukumvite 
praleidęs daugiau nei valandą, pamatau, kad ji gyveno standar- 
tiniame vieno kambario bute, name, kuris turėtų būti oro uosto 
darbuotojų bendrabutis. Namas suprojektuotas tarsi kalėjimas, 
su į vieną vidinį koridorių išeinančiomis dešimties pėdų pločio 
ir keturiolikos pėdų ilgio kameromis. Nok gyveno penktame, 
pačiame viršutiniame, aukšte, lifto nėra. Ant kamerų durų kabo 
primityvios spynos, bet priėjęs prie Nok durų pamatau, kad jos 
praviros. Tačiau vis tiek pabeldžiu ir įeinu. Kambaryje randu 
penkis žmones, įskaitant penkiasdešimtmetį peržengusią porą, 
matyt, tėvus, jauną vyrą daugiau kaip dvidešimties, dvidešimties 
dar turbūt nesulaukusią merginą ir kokių septynerių berniuką. 
Mažame kambarėlyje, be čiužinio ir vieno kito moteriško dra- 
bužio ant pakabų, sukabintų ant medinės juostelės, prikaltos 
prie sienos, daugiau nieko nėra. Mano akys įsminga į berniuką; 
tikiuosi, kad jis ne Nok sūnus. Mums besikalbant ji neminėjo 
turinti vaiką. 

— Aš esu detektyvas Džitpličipas, - sakau. 

Visose penkiose porose į mane sužiūrančių akių jokios vilties 
nematyti. Farai paprastai jos ir nesuteikia. Motinos ir dukters 

veiduose - baimė, sūnaus veide - pyktis. Atrodo, kad nei tėvas, 
nei anūkas nesupranta, kas vyksta. Aš klausiu: 

— Ar galiu paklausti, kodėl jūs čia? 

— Mums paskambino pusbrolis - jis gyvena apačioje. Pasakė, 
kad mūsų dukterį vakar ant neštuvų čia atnešė kažkokie vyrai ir 
kad jis matė, jog ji negyva. Paskui atvažiavo kažkokie kiti vyrai ir 
ją išsivežė. Mes nežinome, kur ji, - čia kalbėjo mama. 

Dabar prabyla brolis: 

- Ji buvo vienintelė mūsų viltis. Jos dėka galėjome išgyventi. 
Ką dabar darysime? 

Staiga ima atrodyti, kad jie visi mane tyliai kaltina. Reikia pri- 
pažinti, kad tai gana teisinga. Taisyklė byloja, kad penkiasdešimt 
procentų problemų, kankinančių mažesnes pajamas gaunančius 
žmones, sukelia policija. 

— Ji buvo gera mergaitė, - sako motina. - Nepardavinėjo nei 
narkotikų, nei savęs. Dirbo restorane. - Pažvelgiu į berniuką, bet 
akivaizdaus klausimo neužduodu. - Nok buvo oficialiai ištekė- 
jusi už jo tėvo, tačiau jis susirado kitą žmoną ir nustojo mokėti 
alimentus. 

- Aišku, - sakau. 

Žinoma, Nok jokiu būdu negalėjo iš restorano atlyginimo iš- 
laikyti penkių Žmonių, tačiau protokolui šitos iliuzijos būtinos. 
Gali būti, kad vienintelei motinai pakanka proto susivokti, kuo 
Nok iš tikrųjų užsiiminėjo. Ir jau tikrai niekas iš šeimos šito rei- 
kalo garsiai neaptarinėtų. Taigi, nesulaužius omertos, šita tema 
kalbėtis labai sudėtinga. 

- Siųsdavo namo po dešimt tūkstančių batų per mėnesį, - pa- 
aiškina motina, - o man iš to reikia išmaitinti mus visus ir dar 
mano tėvus. Visą savo laiką praleidžiame augindami ryžius, juos 
suvalgome. Išvis neturime jokių pinigų. Mano motina serga diabe- 
tu. Iš valstybės jos vaistus gauname pigiai, bet jai reikia specialios 
dietos. Tėvas irgi turi problemų su sveikata - jam kažkas negerai 

su smegenimis nuo darbo laukuose ir karštyje visą gyvenimą. Štai 
mano sūnus norėjo baigti mokyklą, bet tam neturėjome pinigų. 
Mano jaunesnioji dukra dar nekalta, bet pažįsta tik vietinius vai- 
kinus, neturinčius pinigų ir dažniausiai geriančius viskį ir varto- 
jančius narkotikus. Nok norėjo padėti jai susirasti gerą vyrą, bet 
jai irgi reikia baigti mokyklą, antraip į ją žiūrės tik prastuomenė. 
Nok sakė, kad ji pakankamai graži, kad po kokių metų galėtų 
atvažiuoti čia, į Krungtepą, ir susirasti farangą. Nok sakė, kad 
farangai turi tiek pinigų, kad vienas žmogus galėtų išlaikyti mus 
visus. O ką gi mes, vargšai, darysime dabar? 

Čia išvystu savo paties šeimą. Ačiū Budai, kad mano motinai 
užteko proto ir tvirtybės pabėgti gana ilgam, kad galėtų kaip 
reikiant užsidirbti — ir atidaryti savo pačios viešnamį: niekas 
nepabėga iš karmos rato, netgi Buda. 

Dabar prabyla brolis. 

— Mūsų pusbrolis mano, kad ją čia ir atvežė, ir iš čia išsivežė 
farai. Mes galvojame, kad ja turbūt pasinaudojo ir nužudė koks 
nors turtingas vyras, o paskui papirko farus, - ir kaltinamai pa- 
žvelgia į mane. 

- Žinau, kad ji buvo nužudyta, - sakau. - Bet nemanau, kad 
buvo išprievartauta. 

Dabar prabyla tėvas. Matau, kad jis iš tų, kuriuos galima vadinti 
mūsų šalies stuburu. Kalba lėtai, atsargiai ir labai mandagiai, 
balsu, gyvenime neištarusiu melo. 

— Mes esame tikinti šeima. Šventyklai duodame tiek daug tam- 
buno. Nok irgi duodavo, kada tik galėdavo, net čia, Krungtepe. 
Visą gyvenimą dirbau laukuose. Jaunystėje buvau visiems metams 
įsišventinęs. Kai mirsiu, pasieksiu nirvaną. Nenoriu net pagalvoti, 
kad kažkoks blogas žmogus nužudė mano dukrą. Mane tai varo 
iš proto. 

Kalbėdamas jis spaudžia galvą kietais sudiržusiais delnais ir 
sukinėja ją į šalis. Tas jo judesys mane kažkaip galutinai užlieja 

bejėgiškumu. Noriu pasakyti, kad sugausiu ir atiduosiu teisingu- 
mui Nok žudiką, taip, kaip būna filmuose, bet abejoju, kad net šita 
naivi šeima tuo patikėtų. Kad ir kokie jie mieli, bet jau susitaikė 
su Nok nužudymu ir išmetė jį iš galvos; jiems tereikia šiek tiek 
ateities saugumo, kokio nors jų vienintelės duondavės pakaitalo. 
Jokia tragedija neprilygs nesibaigiančiam rytojui be ryžių. Atrodo, 
motina perskaitė mano mintis. 

 — Mums visiems čia šiandien atvažiuoti kainavo daugiau nei 
tūkstantį batų, - sako, žiūrėdama man tiesiai į akis. 

Išsitraukiu piniginę, paduodu du tūkstančius, apsidairau po 
kambarį (jokių kraujo ar kovos požymių), nusilenkiu ir išeinu. 
Lauke dar kiek pamindžikuoju, jaučiuosi prastai. Tas namas čia 
tik vienas iš daugybės, iškilusių per žemės spekuliaciją, ir visi 
jie vienodi: ilgos penkiaaukštės konstrukcijos ir vienodos celės. 
Užsimerk, atsimerk, ir gali pasirodyti, kad esi koncentracijos 
stovykloje. Dar kartą sumirksėk, ir štai gali būti bet kurioje 
trečiojo pasaulio šalyje. Sumirksėsi trečią kartą - ir tai gali būti 
visų mūsų ateitis šiame funkcinio barbarizmo amžiuje. Reikia 
iš čia dingti. 


Kai sugrįžęs jau sėdžiu prie savo stalo, paskambina Vikornas: 

— Kur buvai? 

- Tiriu žmogžudystę. 

— Sončajau, šįkart aš ne prašau, o įsakau. Neik tenai. Tegu Ku- 
rakitas aiškinasi. Jau ir taip tau pasisekė, kad likai gyvas. Žinau, 
kad tau niekas, išskyrus tą tavo šventeiviškumą, nerūpi, bet nekišk 
ten nosies - jei ne dėl manęs, tai bent jau dėl Čanijos ir savo dar 
negimusio vaiko. Tanakanas nė nesvarstydamas sutraiškys tave 
kaip vabalą. Ar nori, kad Kurakitas tirtų tavo nužudymą? Ir kur 
taip nueisi? | 

Pagalvojus apie Nok tėvą, norisi atsakyti: į nirvaną. Bet nesu 
toks švarus ir neturiu tiek smarvės. Vietoj to tik suniurnu: 


184 


— Gerai. 

Šiomis aplinkybėmis nusiminusio narkotikų kontrabandinin- 
ko / kino režisieriaus kompanija atrodo tiesiog smagumėlis. Jamis 
ką tik atsiuntė man žinutę: 


Aš Kimsyje, geriu. Prisidėk. 


„Kimsis“ - japonų restoranas Sukumvite, priešais „Emporium“, 
po traukinių tiltu. Atrodo taip, lyg jis būtų atsargiai išmontuotas 
iš kokios nors žavios Tokijo vietos ir pastatytas čia, Bankoke, pa- 
gal visus griežtus Japonijos kokybės kontrolės reikalavimus. Esu 
jame keliskart buvęs, ir jei neminėsim tajų padavėjų, viskas čia 
man atrodo autentiškai niponiška, įskaitant ir smarkiai gerian- 
čius kontorų tarnautojus, laikančius čia ant aukštos lentynos sau 
rezervuotus geriausios sakės butelius su užrašytais vardais. 

Tačiau Jamio butelis ant lentynos nestovi. Iš pradžių jame buvo 
litras, bet pusės turinio jau nebėra. Kai atsisėdu prie dėmėto 
medinio stalo, tobulai derančio prie viso medinio dekoro, Jamis 
mosteli vienai iš padavėjų irji prieina įpilti sakės į akmeninį ąsotį, 
kad sušiltų. Po kelių minučių sakė sugrįžta jau šilta, ir padavėja 
įpila kelias porcijas į mažučius puodelius. Jamis, jau įpusėjęs val- 
gyti savo bento, medinėmis lazdelėmis liūdnai knibinėja geltoną 
tofu. 

— Nebegaliu taip tęsti, Sončajau, - sako jis tuo savo švelniu 
Kalifornijos akcentu. - Viskas, išeinu. 

— Gerai, - atsakau, siurbtelėdamas sakės. - Pasišnekėsiu su 
bosu. 

Dar nežinau, ar šita strategija teisinga. Gal jo depresija taip įsi- 
senėjusi, kad nebeverta jo iš ten vilioti? Jis suktai žiūri į mane. 

- Nufilmuota tik pusė trečiosios filmo serijos. Tau teks surasti 
ką nors, kas viską perimtų. 

— Taip. 


185 


Jamis žvilgteli virš savo lazdelių. 

— Tau nerūpi? Rizikuojat visu kontraktu. 

— Suprantu tai, Jami, bet tu esi menininkas - ir temperamentin- 
gas. Jei darbo sąlygos tau netinka, vadinasi, negali dirbti. Vikornui 
teks tai suprasti. 

- Jis manęs nenudobs? 

— Gal ir nudobs, bet mes juk jau žinome, kad tu nepažįsti mir- 
ties baimės. Visgi kurį laiką sėdėjai mirtininkų kameroje, ir mums 
faktiškai teko maldauti tavęs, kad išeitum iš kalėjimo. 

Jis išspaudžia patenkintą šypseną ir nustoja vaidinti. 

— Klausyk, pabaigsiu šitą ir padarysiu dar dešimt, bet tada... 

- Jami, pamiršk. Jei būsi nesukalbamas, Vikornas vis tiek tave 
išmes. Gal nudobs, o gal išsiųs atgal į kalėjimą. Gal tu išties turi 
tų gebėjimų, bet ką? Filmus vis tiek nufilmuos, Jami, jei ne tu, tai 
kas nors kitas. Tik bijau, kad Vikornas norės, jog perimčiau visą 
gamybą. 

Apie tai jis nepagalvojo. Padeda lazdeles ir įsispokso į mane. 

- Tu? Apie filmų gamybą tu nieko nenutuoki. 

— Pritariu. Tik pagalvok, kokie jie būtų baisūs, jei juos nufil- 
muočiau aš. Kaip tokiam mėgėjui gali pavykti, kad penis įlįstų į 
vaginą? Tam reikalinga dešimtmečių praktika. 

Jis tyli tarsi radijo pauzė kokias dešimt minučių - bent jau man 
taip atrodo. Galiausiai prabyla, priversdamas mane ir vėl pažvelgti 
į tas bedugnes niūrumo gelmes. 

— Tavo pareiga mane prižiūrėti, taip? Toks darbas. Taigi, dabar 
mudu prisigersime. 

Jis makteli sakės ir linkteli man pasekti jo pavyzdžiu. Mane 
vis dar graužia kaltė, gedžiu Nok, taigi manau, kad tai pati ge- 
riausia išeitis. Nežinau, kiek dar kartų mudu maktelim to ryžių 
vyno, bet kai išeiname, sakės butelis su Jamio vardu, užrašytu 
elegantiška japoniška kaligrafija, tuščias. Ankstyvas vakaras. 
Gatvėje, kur viršuje dunda antžeminis traukinys, o po juo sustin- 

gęs eismas spjaudo į orą nuodus, dienos maisto prekystalius su 
šimtais įvairiausių saldžių užkandžių pakeitė kur kas rimtesni, 
siūlantys makaronus ir kitus patiekalus, tinkančius išalkusiems 
keliautojams namo. Tačiau iš esmės aplinka atrodo kur kas dai- 
liau, nei man atrodė anksčiau. Jamis kur kas prastesnės būklės, 
"vos pastovi ant kojų. Laikosi įsitvėręs man į kairiąją parankę, 
antraip nugriūtų. 

— Manai, taip lengva įkišti penį į vaginą, kai nei vienas, nei kita 
tau nepriklauso? Ne taip jau paprasta. Ar žinai, kas yra didžiausios 
porno pramonės primadonos? Eržilai, mano drauge, eržilai. Tik 
pasakyk piktesnį žodį ir nulinksta. 

— Bet tu turi Džoką. 

Tas kriukteli. 

- Jei ne jis, tikrai išeičiau. 


Tą naktį Čanija mane nustebina. Gulime lovoje, laikau ranką ant 
Guzo, ką tik baigiau pasakoti apie Nok mirtį. Laukiau, kad ji ir vėl 
sureaguos suprantamai ir pareikalaus, kad klausyčiau Vikorno ir 
pamirščiau tą Nok. Tačiau Čanija ilgai tyli. Galiausiai taria: 

— Daryk, ką privalai daryti, Sončajau. 

— Bet kaipgi tu ir vaikas? 

— Mums teks surizikuoti. Pernelyg daug Tailando žmonių gy- 
vena neigime. Nebe tas laikas, kai galime tylėti kaip visi tajai. Gal 
išauš diena, kai koks turtuolis nuspręs išprievartauti ir papjauti 
mane, o paskui papirkti policiją. Pokyčiai turi nuo kažko prasi- 
dėti. 

— Aną kartą, kai paminėjau Tanakano vardą, kalbėjai visai 
kitaip. 

— Žinau. O dabar mirė dar viena moteris. Gal dėl mūsų budiz- 
mo tajai pasidarė pernelyg nuolankūs. 

— O kiti pernelyg išpuikę, - sumurmu. 

Visi rimti nusikaltimai prasideda nuo pateisinamos priežasties: 
baisios vaikystės, nugriuvimo nuo laiptų jautriame amžiuje, kil- 
mės iš miesto skurdo ir panašiai. Tam, kurį planuoju įvykdyti 
aš, visiškai pakanka Nok, Pi-Uno ir khuno Kosanos nužudymo; 
neapsistokime ties jokiais pykčio, kurį galėčiau jausti dėl Dam- 
rong baigties pobūdžio, likučiais. Nok bent jau neveikė išvien su 
savo žudiku. Noriu Tanakano galvos, ir teeina tas Vikornas po 
velnių. Tačiau jei noriu išgyventi, turėsiu tapti lapinu. Tačiau ten- 
ka nenoromis pripažinti, kad būtent mano santykiai su Vikornu 
ir išgelbėjo man gyvybę: jei Tanakanas būtų mane pribaigęs, jo 
sandėris su pulkininku pasisuktų Vikorno naudai; o pulkininkas, 
suprantama, jo tikrai nepasigailėtų. 

Konkretaus plano dar neturiu ir dėl to man labai pikta. Kol 
kas tesugalvoju dėl kokios nors priežasties griebti „Partenono“ 
durininką ir padaryti viską, kas būtina jam prakalbinti, tačiau jei 
taip darysiu, Tanakanas sužinos ir mane nukals. Ir, šiaip ar taip, 
tas Žmogus nebijo nei mirties, nei kalėjimo; Tanakanas laiko įkai- 
tėmis jo moteris, o jos jam reiškia viską. Jei nenorės, jis nekalbės. 
Kartais pavydžiu savo vakariečių kolegų gyvenimo paprastumo; 
jiems turbūt terūpi atiduoti nusikaltėlį teisingumui, o visa kita 
nesvarbu? Tačiau tai kiek vaikiška ir stokoja moralinio iššūkio. 
Vargu ar tokiu būdu smarkiai apdegsi karmą. 

Vis dar įsiutęs nusprendžiu apeiti kvartalą. Ir kai beeinant 
per gatvę man po kojomis pasipainioja internetinis vienuolis, 
visai nesu nusiteikęs socialinėms mandagybėms. Pašnairuoju ir 
nueinu. 

Dabar pusė dvylikos, tokiu laiku visi geri gatvės prekeiviai puola 
virti, kepti ir ruoštis pietautojų antplūdžiui. Jie sustatę savo pre- 
kystalius priešais policijos nuovadą, specialiai farams ir kitiems 
darbuotojams, o tai juos dar ir atleidžia nuo arešto. Pažiūrėjęs į jų 

rykus, gali pasakyti, ką pardavinės: garuojantis žalvario dubuo ti- 
kriausiai reiškia jautienos sriubą; didžiuliame emaliuotame puode 
turbūt verda kiaulių kojos; iš tamsiai rudos degto molio piestos su 
medine rankena patieks žiauriai aštrias somtam salotas; kiniškoje 
keptuvėje virš anglių čirška troškinys ir panašiai. 

Kai sugrįžtu į darbą, jau esu kiek atvėsęs ir imu svarstyti, ar 
neišmušė valanda atsivesti to vienuolio apklausti; jis vėl išeina 
iš interneto kavinės ir atsitrenkia į mane. Jau sukuosi į jį su sar- 
kastišku komentaru lūpose, bet sustingstu, nes jis stovi iškėlęs 
rankas delnais į mane. Jo veide matau klausimą, kone nuostabą. 
Išprotėję budistų vienuoliai pasitaiko ne rečiau nei kitų religijų 
vienuolynuose. Tačiau manau, kad jis tikrai pamišęs, nes visais 
būdais stengiasi būti priešais mane, kol šiaip ne taip jį apeinu. 
Nesiliauju apie jį galvojęs ir tada, kai ateinu į darbą, kur manęs 
jau laukia Lekas. 

— Ar žinai, ką tas internetinis vienuolis ką tik darė? Tyčia 
atsitrenkė į mane ir atsistojo va taip, - ištiesiu rankas delnais į 
Leką. 

— Man vakar buvo tas pats. - Pamatau, kad Leko tas vienuolis 
nebedomina kaip anksčiau. - Gal jis beprotis? Ar parodė tau 
savo randą? 

— Kokį randą? 

— Aš maniau, kad todėl jis tas rankas taip ir laiko. Ant jo riešo 
yra randas, tarsi kada būtų bandęs žudytis ar ką, ir gal dabar jis 
yra viso to apsėstas. 

— O apyrankės? 

— Gal jis dalija tas apyrankes visiems, ką pamato. Gal čia jokio 
ryšio nėra. 

— Man nedavė. 

Tiesą sakant, randą pastebėjau, bet nesureikšminau. Abu trukte- 
lim pečiais. Nerasi nė vieno, norinčio įkišti vienuolį į beprotnamį. 
Tačiau apmaudu, kad toks jaunas žmogus šitaip nučiuožęs. Išmetu 

jį iš galvos ir susitelkiu ties klausimu, kaip nušauti Tanakaną, 
patinka tai Vikornui ar ne. Likusią ryto dalį apie tą vienuolį net 
nepagalvoju ir prisimenu jį tik tada, kai mudu su Leku atsisėdame 
prie prekystalio kong kob kiao, ko nors užkramtyti. Pakeliu kelis 
žuvies kukuliukus ant iešmelio ir padedu atgal ant stalo. 

— Tas randas, - sakau. 

— Koks randas? 

— Ant vienuolio riešo. 

- Ir ką? 

— Nueik į tą interneto kavinę ir pažiūrėk, ar jis dar ten. Aš einu 
atgal į nuovadą. Jei jį rasi, paklausk, ar jis nebūtų prieš užeiti pas 
mane jam patogiu laiku. Būk mandagus. 

Lekas gūžteli. Gal čia ne kam kitam, o man tuoj baigsis beprot- 
namiu. 


Pro savo langą prie darbo stalo matau, kaip Lekas išeina iš inter- 
neto kavinės, abiem rankom braukdamas plaukus nuo veido. Po 
kelių minučių jis pasirodo prie mano stalo, vienas. 

— Na? 

- Jis sakė mielai ateisiąs su tavim susitikti po kokios valandos. 
Dabar trumpam eina į vatą pamedituoti. 

Truputį susierzinu, bet pralaukiu ir praeina. Primenu sau, kad 
sukčiai visada būna patys smulkmeniškiausi. Kai jis galiausiai 
pasirodo, jaučiuosi visai nurimęs, bet tuoj pat ir vėl pasiuntu dėl 
jo sureikšmintos „vienuolio ant nirvanos kranto“ pozos. Tenka 
susiimti, kad neimčiau jo agresyviai tardyti. Kadangi jam patinka 
nešioti vienuolio drabužius, aišku, kad mėgsta ir kai priešais jį 
keliaklupsčiaujama. 

- Broli - atleiskite, nežinau jūsų sanghos vardo. 

Tenka pripažinti, jo šaltakraujiškumas nepramušamas. 

— Nesvarbu. Sprendžiant iš jūsų veido išraiškos, panašu, kad, 
jūsų nuomone, aš jo išvis neturiu. Ar ne? 

Klausiu, visas vėl susierzinęs: 

— Kiek priesakų laikotės? 

— Koks vaikiškas klausimas, detektyve. Puikiai žinote, kad 
visi vienuoliai privalo laikytis dviejų šimtų dvidešimt septynių 
priesakų. 

- Atleiskite, - atsakau, - kaip kvaila iš mano pusės. 

Nustembu, išgirdęs apie puikų išsilavinimą bylojančią jo kalbą. 
Maniau, kad jis bus sutrikęs, neišprusęs jaunuolis iš varganos 
šiaurės. 

- Suprantu. Manote, kad elgiuosi ne kaip vienuolis, taigi negaliu 
juo ir būti. Tai vadinasi prisirišimu prie įsitvirtinusių nuostatų, 
arba, iš esmės, neišmanymu. Detektyve, ar visada elgiatės kaip 
detektyvas? 

Išgirdęs tokį elegantišką atsakymą imu vaidinti nelabai pro- 
tingą. 

— Kaip vienuolis, praleidžiate labai daug laiko interneto kavi- 
nėje. Ar esate budistas modernistas? 

Jis nusišypso - ne visai globėjiškai, bet netoli to. 

- Žinoma, ne. Iš esmės modernizmas yra pramogos rūšis, ir dar 
dirbtinės pramogos. Jis neišlieka ištikus gamtinėms katastrofoms 
ar naftos trūkumui. Net ir teroristinių atakų neatlaiko. Ir jau tikrai 
visai neatsparus skurdui, kuris liečia daugumą mūsų. Tik nuspau- 
di mygtuką, ir visi vaizdai išnyksta iš ekrano. Ir mus visus vėl ima 
kankinti prieštvaniniai klausimai: Kas aš toks? Iš kur atsiradau? 
Kur einu? Bet be išminties tokie klausimai užsinuodija. Sumišimas 
ieško atgaivos fanatizme, o tai jau veda į konfliktą. Užtektų vieno 
karo su šiuolaikine technika, ir mes sugrįžtame į akmens amžių. 
Štai toks tas ryšys tarp modernizmo ir budizmo. Kitaip tariant, to 
ryšio ir nėra, nebent laikysite antrąjį vaistu nuo pirmojo, - staiga 
jis žavingai nusišypso. - Kita vertus, labai patogu atsisiųsti bu- 
distinius tekstus, užuot ištisas valandas ieškojus jų bibliotekoje. 
Iki dar visai neseniai nė nenutuokiau, kokia ribota yra Teravada. 


191 


Jei šventinčiausi šiandien, manau, važiuočiau į Dharamšalą, kur 
gyvena Dalai Lama. 

Atsistumiu su kėde. Staiga man nušvinta, kad šita byla pasisuko 
visai netikėta, net šokiruojančia linkme. Nustembu suvokęs, kad 
šitas jaunas vienuolis, kurio tikroji tapatybė, regis, darosi vis ap- 
gaulingesnė, vos tik jis praveria burną, mane pakerėjo. Ar tikrai 
nesupainiojau jo manieringumo su apgavikiškumu, nes jis pasiekęs 
tokį meistriškumą, kad net nesuvokia, kokį poveikį daro kitiems? 
O galjam tai nė velnio nerūpi? Tikriems vienuoliams nerūpi. 

— Eime į atskirą kambarį. 


Kai ateiname į patį mažiausią mūsų tardymo kambarį, klausiu 
jo: 

— Stebite mane jau ilgiau nei savaitę. Kodėl? 

— Norėjau papasakoti jums apie savo seserį, - atsako jis su tuo 
pačiu gal tikru, o gal ir ne jautrumu, atmieštu abejingumu. 

Visa mano įtampa subliūkšta, su dėkingumu atsidūstu. 

- Jūsų sesuo vardu Damrong? 

— Taip. Bet juk ir šiaip nuspėjote iš randų. Aš pasistengiau, kad 
būtų aišku. 

— Turite informacijos dėl jos mirties? 

— Ne, visiškai neturiu. 

— Tai ko pas mane atėjote? 

— Nes ji turi informacijos ir nori, kad ją sužinotumėt. Lanko 
mane kasnakt. Jos siela neranda ramybės. 

Kurį laiką virškinu šitą informacijos bombą. 

— Tai kam žaidžiate tuos žaidimus? Kodėl neateinate pas mane 
kaip normalus žmogus? 

— Nes nesu normalus žmogus. Aš vienuolis. 

— O gal tai kažkaip susiję su šituo? - parodau į jo kairįjį riešą 
su nedideliu baltu randu, lygiai tokiu pačiu kaip ir ant Damrong 
riešo. 

— Čia visai ne tai, apie ką galvojate, - nusišypso jis. - Paauglystės 
išdaigos ir tiek. 

Suniurnu ir susitaikau su situacija. 

— Prašom papasakoti viską, ką žinote, - atsidūstu. 

— Nečia, - atsako jis, skrupulingai apžiūrinėdamas tą kambarėlį 
plikomis sienomis. - Būtų geriau lauke. Manau, kad ir pats taip 
galvojate, ar ne? 

Jis eina pirmas, aš iš paskos, išeiname į akinamą gatvės šviesą ir 
niekad nesibaigiantį veiksmą. Kaip reikalauja protokolas, atsilieku 
nuo jo per pusę žingsnio. Žengiame koja kojon su žmogeliu šiau- 
dine skrybėle, tempiančiu šluotų, šepečių ir šiukšlių semtuvėlių 
prikrautą vežimėlį, aš ištempęs ausis gaudau kiekvieną vienuolio 
žodį. 

Pasak Damrong brolio, ji buvusi kone arhatė, kitaip tariant, 
budistų šventoji. Kai jis gimė, buvo pavadintas Gamonu, dabar 
jo sanghos vardas yra Titanaka, vaikystėje jis buvęs labai silpnos 
sveikatos. Jau net ir tada jųdviejų motiną kankino priklausomybė 
nuo jabos, ji kraustėsi iš proto ir jai užeidavo staigūs nepaaiškina- 
mi smurto ir pykčio priepuoliai. Tėvas buvo užkietėjęs banditas, 
išsitatuiravęs visą kūną magiškais burtažodžiais khomu, senovės 
khmerų rašmenimis; vietinė policija surengė jam ritualinį nu- 
žudymą, kai Gamonui buvo septyneri. Abu tėvai buvo khmerai 
pabėgėliai, pasitraukę iš savo šalies, kai Niksonas ją destabiliza- 
vo ir subombardavo rytinę jos pusę. Abu vaikai gimė pabėgėlių 
stovykloje ant Kambodžos ir Tailando sienos, bet jau Tailando 
pusėje. Jo pagarba seseriai daro didžiulį įspūdį. 

— Niekaip nebūčiau be jos išgyvenęs. Kai tėvas dar buvo gyvas, 
ji leisdavosi mušama už mane - neduodavo jam nė pirštu manęs 
paliesti. Ji buvo tokia arši, kad jis jos bijojo. Ji išgelbėjo mane ir 
nuo motinos. 

- Sumokėjo už jūsų mokslą? 

— Taip. Už viską. 

Mūsų žvilgsniai susitinka. Už mano paties mokslą buvo sumo- 
kėta lygiai tokiu pačiu būdu. Nesusilaikau nepaklausęs: 

- Žinojote, iš kur atsiranda pinigai? 

- Iš pradžių ne. Žinoma, paskui užaugau ir nebeišėjo neži- 
noti. 

Jo disciplina nuostabi. Plonytė srovelė, tekanti jo skruostu iš 
kairiosios akies, kutena skruostą, ne kitaip, bet jis nė nebando 
jos nusivalyti. Žvelgiant iš jo lygmens, net jo paties emocinis 
sielvartas yra tik dar vienas iš vėžių išmušantis reiškinys, kaip ir 
visa kita šiame pasaulyje. Jį juokina tai, kad juo žaviuosi. Jis nė 
nenutuokia, kaip mane kadaise traukė, o gal ir dabar traukia, vie- 
nuolio gyvenimas. Paauglystėje vienus metus praleidau tokiame 
vienuolyne miške. Tai buvo patys ramiausi mano gyvenimo metai, 
ir patys paprasčiausi. 

Sustojame prie sankryžos praleisti motociklo su priekaba; tas 
motociklas taip nukabinėtas loterijos bilietais ir ryškiaspalviais 
žurnalais, kad motociklininko faktiškai nė nematyti. Policininkas 
manyje turi jam žiaurų klausimą: 

— Ar žinote, kaip gerai ji išmanė tai, ką darė? 

Jis susilaiko nesudrebėjęs. 

— Žinoma. Ji buvo labai graži ir nuostabaus proto. Taip, su- 
laukusi šešiolikos, kai jau galėjo save parduoti, ji ir sumokėjo už 
mano išsilavinimą. Jos akimis žiūrint, man buvo suteikta gali- 
mybė, kurios ji niekada neturėjo. Bet aš neturėjau tokio proto. 
Manau, kad jei ji būtų gimusi kitoje šalyje ir kitoje klasėje, būtų 
tapusi puikia chirurge. 

— Chirurge? 

— Ji turėjo gydymo dovaną iš prigimties ir buvo absoliučiai 
nesavanaudė. Sužinojo viską apie mitybą ir narkotikus, kad galėtų 
sustabdyti motiną ir ta manęs nenužudytų, - jis leidžia sau praryti 
ašaras. - Ji buvo labai gera. 

— Kada sužinojote, kad ji mirė? 

Vienuolis trukteli pečiais. 

— Ji atėjo pas mane sapne. 

Kadangi informaciją jis suteikia savanoriškai, niekaip negaliu 
priversti jo pasakyti daugiau. Tačiau man visgi labai įdomu. 

- Daugiau nieko nepapasakosite? Juk įdėjote tiek pastangų 
paskui mane sekiodamas. 

— Norėjau išsiaiškinti, ar būsite linkęs išklausyti. Nepaprastai 
džiaugiuosi, sutikęs tokį nuoširdų žmogų kaip jūs. 

Į mano galvą įsismelkia viena mintis, gali būti, kad kilusi jo 
galvoje. 

— Žinojote, kad ji mirusi, nes aplankė jus kaip šmėkla. Kaip 
galėjote būti tuo taip tikras? 

Jis atsisuka veidu į mane, su ta pačia visiems jo judesiams bū- 
dinga abstrakčia elegancija. 

- Šiam kartui pasakiau pakankamai. Atėjau tik užmegzti kon- 
takto. 

— O kaip mudu tęsime toliau? 

— Kai turėsiu daugiau informacijos, rasiu, kaip jums pasaky- 
ti. Tačiau nenorėčiau vėl susitikti policijoje. Jei jūs nieko prieš, 
susitiksime vietiniame vate. - Mane apima praradimo jausmas, 
baimė, kad jo nebepamatysiu. Jis gailiaširdiškai nusišypso. - Ne- 
sijaudinkite - niekas neišskirs tų, kuriuos Buda nori suvesti. 

Nusišypsau, jausdamasis smarkiai suviliotas šito neįtikėtino 
šventojo. 

- "Tas tiesa, - entuziastingai atsakau. 

O paskui manyje tūnantis policininkas ima erzinti savo abejo- 
nėmis, bet stengiuosi jas nuslopinti. 

Kad ir kaip tai būtų apgailėtina, kažkas mane verčia trokšti 
šito vaikino palankumo. Ir negaliu atsikratyti poreikio sulaukti 
kažkokio nuodėmių išpirkimo. 

— Ar žinote, kad kurį laiką jūsų sesuo dirbo mano motinos 
klube? Mudu su Damrong vienas kitą pažinojome. 

Regis, mano klausimas kažkaip išjudina jo sąmonę. Jis suraukia 
antakius, čakra jo kaktoje grėsmingai susitelkia. Jis atrodo negai- 
lestingai, ir jam visai nebereikia sakyti „aš žinau viską . 

— Ji sakė, kad esate šventa kvailybė, - sumurma prieš eidamas 
per gatvę. 

Ir tik tada, kai jis nueina, susivokiu pamiršęs paklausti, kokiame 
vienuolyne gyvena. Paskambinu Lekui ir paprašau, kad pasitei- 
rautų sanghos. Po pusvalandžio tas ateina pas mane ir praneša, 
kad sangha niekada negirdėjusi apie Gamoną, dar kitaip žinomą 
kaip brolis Titanaka. Lekas kažkaip dviprasmiškai varto rankose 
ja dum lazdelę, paskui abiem rankom nusibraukia plaukus atgal. 
Tada kosteli. 

- Kas yra, Lekai? 

Jis darsyk kosteli. 

— Ta farangė. Prisimeni? 

- Lekai, bent jau galėtum vadinti ją FTB. Būtų mandagiau. 

— Na, vakar, kai tavęs nebuvo, ji pakvietė mane pietų. 

Ne visai sumodamas, kaip čia reaguoti, atsistumiu su kėde. 

— Supratau. 

— Ji nori su manim tuoktis. Su sąlyga, kad nesidarysiu opera- 
cijos. 

Jis žiūri tiesiai man į akis. Staiga tampu svetimu, turinčiu fa- 
rango kraujo; gal galėčiau kaip nors paaiškinti? Visa jo povyza 
byloja, kad jis net nesvarstė šito nerimą keliančio FTB pasiūlymo; 
kultūrinis atotrūkis yra kur kas didesnis. Jam tiesiog įdomu, ar 
bent nutuokiu, kaip Žemės gyventojui elgtis itin įžūlios andro- 
medietės akivaizdoje. 

- Jei su ja susituoktum, turėtum teisę į pusę jos pajamų. Manau, 
kad FTB lygmeny tai sudaro apie trisdešimt penkis tūkstančius 
dolerių per metus bruto. 

Lekas atsainiai prisitraukia ant mano stalo gulinčią skaičiavimo 
mašinėlę, įsikiša ja dum lazdelę į kairiąją šnervę, vienu pirštu 
suspaudo skaičius ir sumirksi pamatęs rezultatą. Manau, kad tai 
kur kas daugiau, nei jis tikėjosi. Bejėgiškai kilsteli pečius. 

— Bet tuomet negalėčiau būti moteris, ar ne? 

Lekas nueina liūdnai kinkuodamas galvą dėl to, kaip mažai 
šiais laikais žinome apie Andromedą. Tam tikra prasme labai 
siuntu ant FTB, tačiau jai teks palaukti, kol būsiu susitelkęs ties 
Damrong broliu. 


Bėda su nežinomybe ir galbūt nežinomybės mastu yra ta, kad 
vaizduotė ją gali paversti bet kuo. Apgavikas ar beprotis? Bent 
kartą abejone savimi pasidaliju ir su Leku. 

— Jis mane apkvailino. Kurį laiką tikrai galvojau, kad jis 
tikras. 

— Jis ir yra tikras, - visiškai užtikrintai atsako Lekas, nes jau 
pats esą įsitikinęs, kad tas vienuolis visai ne beprotis. - O tu jį 
įsimylėjai. Jis yra tai, kuo tu turėjai tapti, mokytojau, - paskuti- 
nius žodžius jis ištaria tarsi norėdamas sušvelninti savo katojišką 
tiesos sakymą į akis. 

— Bet sanghoje apie jį negirdėję. 

Lekas padeda savo kvapniąją lazdelę į šoną ir pažvelgia į mane 
vienu iš tų retai pasitaikančių savo atvirų žvilgsnių. 

— Ne blogiau už mane žinai, kad jis tikras vienuolis, praleidęs 
vienuolyne metų metus. Jei nebūtų praleidęs, negalėtų šitaip 
vaikščioti ir kalbėti. Jis labai pažengęs. Tikriausiai įsišventinęs 
kitoje šalyje. 

— Kambodžoje, iš kur kilę jo tėvai? Kaip toks kaip jis apskritai 
gali būti kilęs iš Kambodžos? 

Suraukęs antakius atsistoju ir išeinu iš nuovados pasivaikščioti. 
Nežinodamas, kuria kryptimi sukti, nuseku paskui salengą, gatve 
lėtai minantį savo triratį vežimaitį ir ieškantį šiukšlių. Salengai yra 

mūsiškiai burtininkai šiukšliautojai; jų rankose alaus skardinės 
virsta žaislais, plastikiniai buteliai tampa spalvingomis pakabina- 
momis langų puošmenomis, kokakolos skardinės įsikomponuoja 
į skrybėles nuo saulės, o sunkvežimių radiatorių grotelės persikū- 
nija į sodo vartelius. Jis sustoja pasirausti šiukšlių dėžėje ir trium- 
fuodamas grįžta prie vežimaičio su sulūžusiu skėčiu rankose. Jei 
ne jo taurus kuklumas, negalėčiau užkirsti kelio savo mintims 
sugrįžti prie Damrong brolio. 

Bijau, kad su juo susitapatinu per daug, kad galėčiau būti 
objektyvus. Man nereikia skaityti jo biografijos - užuodžiu 
viską iki smulkmenų. Jam teko daugiau nei man, bet tai tik 
laipsnio klausimas. Mudu su motina nuo tragedijos skyrė irgi 
labai nedaug. Nong pasirinko kitą kelią - išvykti, specialiai 
palaikydavo ryšius su klientais, išsivežančiais mus į svečias 
šalis, o Gamonas sėdėjo namuose, kol jo sesuo pardavinėjo 
savo kūną. Už išgyvenimą jis sumokėjo didelę kainą - jo seserį 
žemino įvairiausių rasių ir pažiūrų siautėjančių vyrų ordos; o 
jis ir pats pripažino buvęs jautrus vaikas. Kiek naktų jis pra- 
sikankino, kol jam kas nors papasakojo apie metamfetaminą? 
Tačiau jis brangus; jei esi vargšas ir tau jo reikia, nori nenori 
teks suktis jo prekyboje. 

Tačiau praleisiu savo asmenines vidines žinias apie jo vargus; 
nėra reikalo jo vardu groti tos senos muzikos; bet tai, kaip jis 
sugeba virš jų pakilti, man paliko neišdildomą įspūdį. Niekada 
nebuvau pakilęs į tokias aukštumas. Mudu su velioniu partne- 
riu Pičajumi metus gyvenome viename vienuolyne miške - tai 
buvo tarsi sandoris, kad nesėstume į kalėjimą. O Gamonas, regis, 
įsišventino savanoriškai, visam gyvenimui. Jo vyresnysis tik-. 
riausiai buvo toks pats negailestingas kaip ir manasis, turbūt 
net griežtesnis. Kaip jaunas vienuolis, jis negalėjo ilgai išgyventi 
neišeidamas tos pragaištingo testo formos, vadinamos vipasanos 
meditacija. Žinau, kad jam teko pradėti nuo žiauraus pragariško 

žlugdymo, su visais sudėtingais skurdo, nusikalstamumo, narko- 
tikų ir prekybos sesers kūnu spąstais: pati tikriausia prarasta siela 
per plauką nuo nevilties ir beprotybės. 

Sugrįžęs į nuovadą pamatau Leką, stovintį prie lango netoli 
mano stalo. 

- Jis dešimčiai minučių parėjo atgal į interneto kavinę, paskui 
perėjo gatvę į šventyklos pusę, - mieguistai sako Lekas. - Jis labai 
šventas brolis. 

Mano mobilusis dukart sucypsi: 


Galėtume pradėti nuo nedaug, tik patikrinkim mulą. Arba aš 
galėčiau pastatyti viską ant kortos su viena didele partija. Dėl 
savo meno aš gatavas mirti. Kaip dar nuoširdžiau tau pasakyti? 
Kiek desperatiškiau? Jamis 

- Jis tau pasakė, taip? - pasigirsta FTB balsas - silpnas, nervin- 
gas šnypštimas mobiliajame. 

— Taip. 

— Kaip smarkiai tu supykęs, vertinant skalėje nuo vieno iki 
dešimties? Tik nesakyk - vienuolika. 

— Vienuolika. 

— Gerai, kalbant su tavimi, tai reiškia grįžimą į biblinius laikus. 
Tu manai, kad vakarietiškas mąstymas yra kažkoks frankenštei- 
niškas produktas, sulipdytas iš niekam tikusios religijos ir krūvos 
senovės graikų pedofilų, ta pati bedieviška mokinuko logikos, 
kraujo ir šlovės troškimo kombinacija, visažiniškumas, griovimas 
gelbėjimo dėlei, dėl kurio Vietname nužudėme tris milijonus, 
daugiausia moterų ir vaikų, visus vardan laisvės ir demokratijos, 
o paskui pabėgome, nes pasidarė per brangu. Taip? 

— Taip. 

— Ką gi, tu klysti, žiauriai klysti. Aš nė nenutuokiau, kad pasa- 
kysiu Lekui tai, ką pasakiau. Net mintyse neturėjau. Pakviečiau 
jį į gerą tajų restoraną, vertinamą net pačių tajų, žiūrėjau, kaip 
jis pirštais valgo somtamn salotas ir lipnius ryžius, ir supratau, kad 
sakei tiesą: štai čia yra visiškai nekalta siela. - Nepagerbiu šio jos 
maldavimo ir nieko neatsakau. - Bet koks gi skirtumas? Mane 
užplūdo didžiulė meilė, užuojauta, aistra - visa devintoji banga, 
stipresnė už viską. Nežinojau, kad tokią kaip aš gali užklupti 
šitokios emocijos. Aš jį dievinu. Visiškai, bejėgiškai, idiotiškai. 
Esu įsimylėjusi iki ausų, Sončajau. Ar ne tai, kaip sakei man vie- 
ną kartą, ir yra Budos supratimo paslaptis: kad jis buvo iki ausų 
įsimylėjęs visą visatą? 

— Tokiu atveju tau nebus problema mylėti jį ir po operacijos, 
ar ne? - irzliai atsakau ir užtrenkiu telefoną. 


Pamirškite Besiilsinčio Budos arba Smaragdinio Budos šven- 
tyklas; dauguma vatų - nutriušę statiniai, kur alkanos katės, 
blusų iškankinti šunys ir būsto netekę žmonės naudojasi Budos 
mielaširdingumu po bodi medžiais, o šalia jų - marga įvairiausių 
įžadų stadijų vienuolių draugija. (Kai kurie slepiasi, kai kurie 
rauda, kai kurie jaučiasi žlugę, kai kurie - kupini siekių, kai 
kurie gėjai, dauguma labai atsidavę, o dar kai kurie - beveik 
Budos.) Tačiau svarbiausia - tai yra bendruomenė: čia luksitai 
baltomis kelnėmis ir marškiniais skalbia ir valo savo globėjų 
vienuolių drabužius, už tai tikėdamiesi greito kelio į nušvitimą, 
čart na; čia nagingi vyrai bando nusipelnyti taisydami vienuolių 
trobelių stogus; ir čia visada rasi ką nors gaminant ir valgant, 
išskyrus vienuolius, kuriems po pusiaudienio valgyti nevalia. 
Čia ateina ir išeina vaikai, kurių tėvai neturi pinigų leisti juos į 
prašmatnias mokyklas, kur mokoma mandarinų ir verslo anglų 
kalbos, ir jiems belieka sugerti į save visą išmintį, kokią jiems tik 

gali pasiūlyti vienuoliai; ir šiaip užsuka žmonės, arba mylintys 
budizmą, arba ne. 

Galite manyti, kad tai viduramžiška, tačiau tai siekia kur kas 
senesnius laikus. Širdyje mes labai konservatyvūs. Mūsiškei bu- 
dizmo versijai, Teravadai, du tūkstančiai penki šimtai metų, o mes 
joje nepakeitėme nė žodžio. Mūsų vienuolių nešiojami drabužiai 
pasiūti pagal tą pačią paties Sidhartos naudotą iškarpą, ir mes 
laikomės tų pačių Keturių tauriųjų tiesų, išdėstytų Didžiausiojo 
iš žmonių pačioje dvasios kelio pradžioje, kurių pirmoji byloja 
apie kančią. Tik farangai imasi dėl jos ginčytis. 

Pro apgriuvusius, bet didingus medinius vartus įeinu į šventąją 
žemę, ir atrodo, tarsi jis manęs lauktų. Jaunas naujokas, švytintis 
ir uolus, man parodo jį, sėdintį senos medinės kuti, vienuolio 
trobelės, balkone. Jis nenustemba mane pamatęs. 

— Sveikas atvykęs į mano rūmus, - šypsosi Damrong brolis, 
kaišydamasis drabužius ir mosteldamas į itin nušiurusią lūšną, 
abato jam suteiktą iš svetingumo. 

Aš nusilenkiu jam tarsi tikram vienuoliui. Dabar jis kukliai 
nusišypso. 

— Patikrinote mano vardą sanghoje? Ir jie apie mane nė negir- 
dėję, taip? - nusijuokia. - Įsišventinau Kambodžoje, broli. Tajų 
sangha manęs nepriėmė. Kažkas ten dėl teistumo, - jis trukteli 
pečiais ir nusipurto tą žodį. 

— Ak, - sakau tarsi pirmąkart išgirdęs. 

— Ar tai jus jaudina? 

— Aš policininkas. 

- Ne, - atsako jis visažiniu tonu, - jūs vienuolis, kaip ir aš. Tie- 
siog užpildėte ne tą anketą. Čart na būsite su šitais drabužiais. 


Atsisėdu pusiau lotoso poza priešais jį, nugara atsiremiu į ploną 
medinę sieną. Apačioje nuožmiai kasosi šuo su beveik nuplikusia 

komplekso centre tyliai šnekučiuojasi pora vyresniųjų vienuo- 
lių. 

— Tiesa, kad tarp mūsų daug bendro, - pripažįstu. - Prieš 
įsišventindamas visą gyvenimą gyvenote iš savo sesers prosti- 
tucijos, aš - iš motinos. Prekiavote jaba, aš žiūrėjau, kaip mano 
draugelis Pičajus žudo mūsų pardavėją. Metus praleidau budistų 
skaistykloje. Mūsų abatas tris mėnesius vertė mudu su Pičajumi 
kvėpuoti mirtimi. 

Gal ir labai melodramatiška iš mano pusės pavartoti šitą posa- 
kį. Kol kalbėjau, jo lūpose žaidė meilios nuostabos šypsena, tarsi 
meistras stebėtų niekad pereinamojo lygmens nepasiekusiojo ir 
turbūt jau nebepasieksiančiojo negrabius grabaliojimus. 

— Kvėpuoti mirtimi visai neblogas daiktas, - atsako. 

Trokštu, kad jis pasakytų daugiau, ir jaučiu, kaip nenustygstu 
laukdamas, kad jis tęstų. Kai galiausiai vėl prabyla, apima jausmas, 
kad tai yra tobulai išreikšta atjauta. 

— Kambodžoje vis dar įmanoma tam naudoti tikrus lavonus. 
Metus gyvenau su lavonu savo celėje, patyriau visą irimą nuo mu- 
sių ir smarvės iki pat sausų kaulų. Visa tai stebėdamas supratau: 
visi prieraišumai ir pasibjaurėjimai dingsta, vos tai sukuriantis 
organas suyra. 

— Metus? Būčiau išprotėjęs. 

Pakanti šypsena. 

- Žinoma, kad aš išprotėjau. Tai, ką pasaulis vadina sveiku 
protu, vienuoliui tėra prostitutiškas kompromisas. 

— Bet kažkas jus išgelbėjo. Dabar atrodote normaliai. 

Smalsus žvilgsnis. 

- Išgelbėjo? Nebuvo ko gelbėti, mano drauge. Kalbate it krikš- 
čionis. Negalite šokti į Nežinomybę tikėdamasis, kad taip gausite 
išsigelbėjimą - turite šokti dėl paties šuolio. Nirvaniškoje visatoje 
išsigelbėjimo nebūna, nes mūsų niekas nei pražudo, nei suranda. 
Galima rinktis - nirvana arba nežinojimas. Tokia ta Budos mums 

siūloma brandi tiesa. Mes esame mūsų degimo visuma. Nėra 
degimo, nėra būties. 

Pralaimėjimą priimu su pagarbia baime, tarsi varganas B lygio 
mokinys, lengvai sukirstas tikro jogos meistro. Nusprendžiu, kad 
vertėtų liautis jį egzaminavus, nes tik apsikvailinu. Patyliukais 
prisėlinu prie pačios bylos. 

- Jei tai jūsų nušvitimas, kam varginotės manęs ieškodamas? 

- Juk sakiau jums, mano sesers siela nerimsta. Žinoma, kaip 
vienuolis, išvis nebeturiu nieko bendro su jos dharma, tačiau man 
dar liko dalelė skolos jai, - sakydamas „skola“ jis pavartoja žodį, 
kuriam šita kalba atitikmens nėra, bet mano kultūroje tai reiškia 
patį didžiausią įsipareigojimą, koks tik gali būti: gatdanija, tam 
tikra kraujo skola. 

— Tačiau kaip faras gali padėti tokiam kone arhatui kaip jūs? 

Gal man tik taip pasirodė, o gal jo veidas akimirką trūktelėjo. 

- Jos siela reikalauja teisingumo, - jis tepasako tik tiek. 

Praeina kelios sekundės. Ne kas kitas, o jis galiausiai nutraukia 
tylą ir paragina mane: 

— Taigi, kodėl jums neuždavus tų klausimų, kurie paspartintų 
tyrimą“ Argi ne to čia atėjote? 

Patyliu. 

— Gerai, ar žinote apie vaizdo įrašą? 

Vėl tyla, atsakymo neišgirstu. Tada sakau: 

— Man jį atsiuntė kažkoks anonimas. Manau, kad tai galėjote 
būti jūs. - Vis dar jokio atsakymo. - Maniau, kad norite padėti 
tirti bylą. Juk žinote apie tą įrašą? 

Prieš prabildamas jis ilgai tyli. 

— Aš nenutraukęs ryšių su savo kaimu. Vienuoliams leidžia- 
ma naudotis elektroniniu paštu, - vėl ilga pauzė, per kurią jis, 
regis, sustoja kitame pasaulyje, paskui sako: - Vakarų funkci- 
ja - kūnus ir protus paversti produktais. Jie nesupranta, kad 
visa kita pasaulio dalis į tai žiūri kaip į nepadorų dalyką, mūsų 

nirvaniškos prigimties tvirkinimą, - šį pareiškimą jis palydi 
rūsčiu žvilgsniu. 

Staiga aš ir vėl imu juo abejoti, gal dėl kokio gesto ar trūktelė- 
jimo, vos pastebimo kalbos suvulgarėjimo. 

Atsiprašomai kosteliu. 

- Broli Titanaka, ar leisite užduoti labai asmenišką klausimą? 

- Vienuoliams nebūna asmeniškų klausimų. 

- Taigi dėl šios bylos tyrimo atsakykite - kiek artimi buvote 
judu su seseria? 

Jo akys ima bėgioti, bet jis tyli. Užuot atsakęs ūmai nieko 
nepaaiškinęs atsistoja, palieka mane savo balkone ir išeina per 
šventyklos kiemą į botą, vienuolių ritualų dalį. Lieku sėdėti 
pusiau lotoso poza ir stebiu jo elegantišką, santūrią eiseną ple- 
vėsuojančiuose šafrano spalvos drabužiuose, kol jis įeina į šven- 
tyklą. Manau, kad jis tikisi, jog išeisiu, ir kone susigundau taip 
ir pasielgti. Tačiau tarsi kvailys laukiu ir stengiuosi prasiblaškyti 
stebėdamas tylų, bet nenutrūkstamą šventyklos gyvenimą, kol 
jis po kokios valandos sugrįžta. Jis neparodo nuostabos išvydęs 
mane vis dar čia, susiraito į pusiau lotosą už kelių jardų nuo 
manęs ir prabyla su tuo, matyt, jo protinės disciplinos nulemtu, 
savotišku šiurkštumu: 

- Artimiausi buvome, kai jai buvo kiek daugiau nei dvidešimt, 
o aš buvau paauglys. Ji visada atsiprašinėdavo, kad naudojasi 
manimi kaip pagalve išsiverkti, bet tik taip ji galėjo su viskuo 
susitvarkyti. Sakė, kad jei mane išmokslins, gal aš galėsiu viskame 
susivokti geriau nei ji. 

- Arji pasakodavosi apie savo klientus? 

Apstulbęs žiūriu, kaip jo ramybė virsta neapykanta. Tarytum 
būtų nusiplėšęs guminę kaukę, o po ja pamatai ateivį monstrą iš 
kitos planetos. 

- Apie kiekvieną rausvą, rudą, juodą, storą, nusivylusį, beviltiš- 
kos meilės kankinamą, emociškai suluošintą, supistą, šūdą ryjantį 

„snukį. Entuziazmo vaidinimas ją visiškai išsunkdavo. Kartais jai 

net tekdavo apsimesti, kad juos myli - štai tokie šunsnukiai jie 
būdavo, - piktai į mane pažvelgia. - Taip buvo dar prieš jai tam- 
-pant atbukusia profesionale. 

Mane pribloškia ne tik staigus jo asmenybės pokytis, bet ir tai, 
kad jis pats to, regis, nepastebi. Negana to, yra dar kažkas, nuo ko 
man pašiurpsta oda. Visa tai nuskambėjo, tarsi kalbėtų Damrong:; 
tas pats balsas, ta pati kalbos maniera. 

Visiškai išmuštas iš vėžių atsakau: 

— Supratau. 

Jis nusisuka, bet žvilgsnis vis dar rūstus, gal suprato pasakęs 
kažką nederamo, tik nežino ką. Visa jo ramybė dingusi, rankos 
knibinėja drabužį. Akivaizdu, kad nori manimi atsikratyti. 

Dabar jau mano eilė atsistoti, nusilenkti ir išeiti tariant sau, 
kad šituos karčius žodžius urgzdamas iškošė ne brolis Titanaka; 
čia būta kažko kito. 

Apimtas šoko pereinu per kiemą, pro didingą baltą čedį, se- 
niausią šventyklos dalį, ir paklausiu pagyvenusio vienuolio, kur 
galėčiau rasti abatą. Vienuolis atsako, kad jis yra tame pačiame 
bote, iš kur ką tik parėjo Damrong brolis. 

Storas, kone tobulai primenantis besijuokiantį Budą abatas 
sėdi pusiau lotoso poza po pakyla ir linkteli, kai jam nusilenkiu. 
Atsisėdęs taip, kad mano galva būtų žemiau už jo, kreipiuosi 
pačiu mandagiausiu kreipiniu, koks tik gali būti. Skvarbios akys 
tame linksmame veide mane tyrinėja. Paaiškinu esąs detektyvas, 
tiriantis to vienuolio sesers nužudymą. Abatas patvirtina pasiūlęs 
stogą virš galvos praeitą savaitę atvykusiam khmerų vienuoliui, 
regis, labai pamaldžiam. 

— Ar pastebėjote kokių jo keistenybių? 

- Keistenybių? Mes, žmonės, atkakliai nesitraukiame iš miru- 
siųjų buveinės - argi, nesileidžiant į smulkmenas, tai nėra dvasią 
turinčių būtybių keistenybė? 

— Atrodo, kad jis būtų du skirtingi žmonės. Jo asmenybė nuolat 
kinta. 

— Tik du? Gal jums kiek negerai su regėjimu? Pažvelkite įdė- 
miau ir pamatysite, kad jis keičiasi sulig kiekvienu iškvėpimu. 
Kaip ir aš. Kaip ir jūs. 

Aš darsyk nusilenkiu, padėkoju už jo išmintį ir išeinu. 

Netikėtai į bylą įsivėlęs vienuolis atvedė mane į emocinę aklavietę. 
Mano milžinišką kaltės jausmą dėl Nok mirties atmiešė didžiulis 
kančios kalnas, kurį teko perlipti tam jaunuoliui; ir, šiaip ar taip, 
ši popietė rėkte rėkia: „Ilgas masažas.“ Aš vaikštau į gana didelį, 
gerai žinomą saloną skersgatvyje tarp Sukumvito ir 45-osios 
gatvių. Nemažai žmonių per tą skersgatvį kerta kampą, todėl čia 
pilna maisto prekystalių, o tai, ką jie parduoda, iškart pamatysi 
iš jų formos: ar troškintą kiaulieną su ryžiais, ar virtą vištieną su 
ryžiais, ar somtam salotas su lipniais ryžiais, ar mangus su lipniais 
ryžiais ir daug kong van, saldainių. Nepraeiki pro traškius blyne- 
lius su kokosų kremo įdaru, farange. Stebiu, kaip pardavėjas ruošia 
tradicinį tajišką kokosų pudingą, pila tešlą į didelės apskritos 
keptuvės formeles, o ant jos užpila saldaus kokosų pieno. Šiais 
laikais nedažnai pamatysi, kaip tai teisingai daroma; kartais dėl 
viso šito globalizmo ir greito maisto mados tenka rinktis garintų 
bananų pyragėlius. 

Atsivedžiau ir FTB, kad pasibučiuotume ir susitaikytume. Va- 
kar viską išsiaiškinome lavina skambučių, žinučių ir elektroninių 
laiškų, o čia pateikiu tik pačius skaudžiausius, vertus dėmesio: 


Aš: Tai tiesiog hormoninis vartotojiškumas. Tu niekuo nesiskiri nuo 
vidutinio amžiaus klientų, siautėjančių Nanos aikštėje. 


206 


FTB: Ak, o kaipgi tu ir Damrong, ką? Kai tai nutinka tau, vadinasi, 
"dangumi žengia Kupidonas ar Orionas, o galvoje atsiveria čakros 

ir pražysta lotosai. O kai įsimyli amerikietė, čia jau hormoninis 
vartotojiškumas. 

Aš (žinodamas, kad tuoj padarysiu rimtą taktinę klaidą): Būtent - 
tokie tie kultūriniai skirtumai. 

FTB: Todėl tu esi kultūrinis šovinistas, o tai ir yra kaip tik tai, kuo 
visada kaltini Vakarus. 


Deramai įvertinę vienas kito nagų kibumą, radome ir daugiau 
apie ką pasišnekėti, taigi pasikviečiau ją į masažo saloną pasirašyti 
mudviejų taikos sutarties. Dabar FTB, visa švytinti, besišypsanti 
ir atrodanti labai profesionaliai (tačiau žinau, kad vakar vakare ji 
vedėsi Leką išgerti į Pat Pongą; Lekas man po visko skambino; ji 
elgėsi kiek kukliau, bet vis tiek pabandė pasigraibyti ir jokių atsi- 
sakymų nepriėmė), praneša man turinti gerų naujienų, kuriomis 
pasidalysianti per masažą. 

— Tik nežinau, ar neužmigsiu, Sončajau. 

— Tu ir turi užmigti. Jei neužsnūsti, masažistė prastai dirba. 

Tikra palaima užeiti iš žmonių pilnos gatvės į kondicionuojamą 
saloną. Priimamojo mergina klausia, ko pageidausime: tradicinio 
tajiško masažo ar masažo su aliejumi; aš atsakau: „Tradicinio 
tajiško, - net nepasitaręs su Kimberle. Abiem užsakau po porą 
valandų. Dvi valandos gryniausios tuštumos galvoje - už tris 
šimtus batų tai labai nebrangu. 

Ten sėdi gal trisdešimt masažisčių, skaito žurnalus ar tyliai 
šnekučiuojasi; pamačiusi visa tai, FTB atsisuka į mane: 

— Tos merginos, kai kurios juk galėtų būti... ar jos tiesiog ma- 
sažistės, ar?.. | 

Ak! Tas paprastas farangiškas mąstymas. 

— Kai dirba antrame aukšte, jos tiesiog masažistės. O kai dirba 
trečiame, pagal kliento pageidavimą gali būti visko. 

— Ar mes kalbame apie moralę pagal aukštus, ar aš kažko ne- 
suprantu? 

— Antrame aukšte daromas tradicinis tajiškas masažas, o trečia- 
me - su aliejumi. Jaunai moteriai ištepti aliejumi visą vyro kūną 
jo nesujaudinant labai sudėtinga, o mes esame labai žmogiški 
žmonės. 

- Už žmogiškumą geriau ir mokama, ar ne? 

— Tris kartus daugiau nei už paprastą masažą, bet viskas įtrau- 
kiama į arbatpinigius. Merginoms labai patinka trečias aukštas, 
bet mudu eisime į antrą. 

— Supratau, - atsako FTB. 

Tačiau prieš lipant laiptais į dangų mums privalu nusiplauti. 
kojas. Kai mergina paprašo FTB nusiauti batus ir atsisėsti prie 
dubens su pašildytu rožių vandeniu, ta jaučiasi labai nesmagiai. 
Čia nieko nesuimsi, nenušausi ir neištardysi; Kimberlei nėra kur 
pademonstruoti savo talentų ir ji suraukia kaktą į galybę streso 
raukšlelių. Ji baiminasi, kad toks kojų plovimas gali būti labai 
antiamerikietiškas, it koks kriketas ar komunizmas. Po penkių 
minučių ji atsisuka į mane lygių lygiausia kakta. 

- Fantastika, ką gali suteikti toks menkutis paprastas dalykas, - 
jos akys žaižaruoja. 

Pasakau porai masažisčių, kad mudu su FTB gulėsime ant 
gretimų čiužinių. Tiesą sakant, visas antras aukštas ir yra vien 
čiužiniai, atskirti plonytėmis užuolaidomis, taigi galėsime tyliai 
pasikalbėti, kol mus masažuos. Persirengiame plonos medvilnės 
kelnėmis ir marškiniais. Išgirstu, kaip tiesdamasi ant čiužinio FTB 
iš palaimos suurzgia. 

Mano mergina jau pradėjusi nuo pėdų, atpalaiduoja nervų ir 
raumenų mazgus, paslaptingai susirišusius su visu kūnu. Ūmai iš 
FTB pusės pasigirsta aiktelėjimas: 

— Ak, tarsi kažkas būtų sprogę. Juk tai vadinama refleksologija, 
tiesa? Tai juk teorija, kad visi organai susiję su padais? 

— O visos emocijos kyla iš kažkurio organo, - susivokiu, kad 
tam tikra prasme atkartoju Damrong brolio žodžius. 

Pagalvoju apie jį, vieną celėje su tuo lavonu. Pats to niekada 
nesugebėčiau, bet gana gerai suprantu, kaip tai veikia: lavono 
irimas buvo jo sielos išlaisvinimas. Tačiau tai radikali technika, 
į kurią tradicinių pažiūrų šalininkai žvelgia kreivai, nes sangha 
nenori būti atsakinga už blogai pasibaigusius atvejus. Tačiau, 
pasirodo, Kambodžoje tokių skrupulų nėra. Įdomu, kaip blogai 
baigėsi broliui Titanakai? 

— Taip, Žinau tą teoriją. Meilė yra vien tik cheminė reakcija. 

— Ne tik meilė. Tai, ką neregiai vadina gyvenimu, regintiesiems 
yra virtuali realybė. 

Ji darsyk suurzgia. | 

— Tai man per sudėtinga. Atsimink, aš farangė iki kaulų sme- 
genų. Ar nori išgirsti, ką sužinojau? 

- Žinoma. 

— Tas kaukėtas žmogus, tas monstras su juoda gumine kauke — 
mes išsiaiškinome, kas jis toks. Stanislavas Kovlovskis, trumpiau 
vadinamas Stenu. Abu jo tėvai - antros kartos lenkų imigran- 
tai, - ji staiga sudejuoja. - O Dieve, nežinau, su kokiu organu tai 
buvo susiję, bet man pro akis ką tik šmėkštelėjo ryškus vaikystės 
prisiminimų vaizdinys. Kur aš čia baigiau? 

— Vadinasi, turime žudiką? 

— Dar ne, bet turime jo socialinio draudimo numerį, pirštų at- 
spaudus ir taip toliau. Tos jūsų oro uostų izometrinės programos 
veikia puikiai. Man tereikėjo duoti kompiuterininkams užduotį 
iš to disko padaryti jo rainelių nuotrauką. Neužtruko nė penkių 
minučių. 

— O kaip jie sureagavo į tą įrašą? 

Ji patyli, paskui tyliai prataria: 

— Taip, kaip ir aš, Sončajau. Tik tiek, kad vyrui dar sunkiau 
pamatyti gyvybės kupiną gražią moterį, darančią tokius dalykus. 

Kai pasakiau jiems, kad tai ne tik nesveikos fantazijos, kad ji tikrai 
taip mirė, jie tiesiog negalėjo to priimti. Gyvenimo užgrūdinti 
agentai rijo ašaras. Neįtikėtina. 

— Tai medžioji jį? 

— Aišku. Visi labai spirga. Visuose Vakaruose tarptautiniai 
seksualiniai nusikaltėliai yra šio mėnesio pagrindiniai veikėjai. 
Per kelias dienas tikrai jį sučiupsime, nebent jis turi gerų ryšių 
kitoje šalyje, bet abejoju. Gal jis ir atvyko iš Kanzaso, bet yra 
kalifornietis kaip nuluptas. 

— Kada nors buvo sulaikytas? 

— Ne, nebuvo, bet reputacija garsėja. Los Andželo policijos 
departamentui žinomas kaip pornografijos žvaigždūnas. Pilna 
nebrangių filmų, kuriuose jo varpa atlieka antraeilį vaidmenį. 

— Viskas heteroseksualu? 

— Taip. 

— Viskas su sadizmo elementais? 

— Ne. Nė vieno. Jis eilinio pobūdžio eržilas - žinai, toks pa- 
klusnus, išsišiepęs, aliejuku išteptas gražuolis, išnykstantis į antrą 
planą, kai kamera susitelkia ties merginos kūnu. Man parodė 
kelias jo nuotraukas be kaukės. Dailus patinas tvirtu žandikau- 
liu ir dantų pastos reklamos dantimis. Jei nežinočiau daugiau, 
priskirčiau jį nepavojingam paplūdimio gražuolio tipui — Žinai, 
tokiam raumenis prisipumpavusių universiteto auklėtinių, kurie 
labai stengiasi nepriberti kitiems smėlio į akis, nes tai negražu ir 
mužikiška. 

Kai merginos ima kaip reikiant mus kankinti, trumpam liau- 
jamės kalbėtis apie tyrimą. Čia daugiausia dirba kaimietukės iš 
Isano, sudėtos tarsi miniatiūriniai rudi tankai, jos buvo pakan- 
kamai stiprios net ir prieš pradėdamos masažuoti. Gaunu alkūne 
į kepenis ir bandau sugalvoti kitą klausimą. 

— Taigi tą jis turbūt padarė dėl pinigų? 

— O dėl ko dar? Kažkaip viskas susideda. Vyrai pornografijos 
žvaigždės užgęsta taip pat greitai kaip ir jų kolegės moterys. Jam 
keturiasdešimt treji, pinigų neturi, faktiškai bankrutavęs, o kai 
taip nutinka, dedu galvą, kad kažkur po vandeniu jau sukinėjasi 
paskolų rykliai. Palaikome ryšį su Los Andželo policijos departa- 
mentu. Oi! Ar čia nieko, kad į pilvą šitaip duria alkūne? 

— Padeda virškinimui. Ar pro akis prabėgo koks vaikystės vaiz- 
dinys, kai ji tai padarė? 

— Dešimt metų blogavimo automobilyje. Mes gyvenome Flori- 
doje, bet ir vieni, ir kiti seneliai gyveno Niujorke. Keturiskart per 
metus važiuodavom jų aplankyti. Visada automobiliu. 

Nutylu, kai man suriečia ir suspaudžia padus. 

— Taigi, iš tikrųjų mums reikia gijos, kuri nuvestų pas tuos, 
kurie jam sumokėjo? 

— Tikiuosi, kad taip ir bus. Nei vienos, nei kitos lyties porno- 
žvaigždės gerų rezultatų per intelekto testus nedemonstruoja. 
Porą dienų patardysim, ir turėtų viską pasakyti. 

Dabar vat po masažo technika nutildo mus abu. Ateina mo- 
mentas, kada masažistė turi imtis lytinio organo, jei klientas vyras. 
Paprastai žmogus būna visiškai atsipalaidavęs ir mergina švelniai 
perkelia tavo užmigusį draugą iš vienos pusės į kitą. Dažnai pa- 
sitaiko ir juokingų situacijų, ypač jei klientui masažas pasirodė 
stimuliuojantis ir mergina perkreipia lūpas tarsi sakydama: „O 
kodėl gi čia tu toks didelis?“ Tačiau šįkart esu toks atsipalaidavęs 
ir pažeidžiamas, kad tas staigus erotinis impulsas pažadina koš- 
marą, apie kurį vengiau galvoti visą savaitę. Tačiau man pavyksta 
kažkaip jį užblokuoti ir dabar, kai masažas priėjo atpalaiduojamąją 
stadiją, imu snūduriuoti. 


Atsibundu visiškai nesusivokdamas, kur esąs. Kad ir ką būčiau aiš- 
kinęs FTB, pats per masažą paprastai neužmiegu. Kodėl Kimberlė 

atitraukė savo užuolaidą? Kodėl ji klūpi prie manęs ir glosto man 
skruostą? | 

— Pradėjai klykti, mielasis. Išgąsdinai visas darbuotojas, - su 
gilių giliausia užuojauta veide ji taria: - Tu aistringas Žmogus, 
Sončajau. Visi mato, kad kažkuria savo dalimi ją vis dar mylėjai, 
kad ir kokia bloga ji buvo. 

Jau apsirengę ir susimokėję stovime siaurame skersgatvyje, 
jaučiamės kiek sutrikę, bet aš galiausiai sukaupiu drąsą ir sakau: 

— Kimberle, noriu tavęs paprašyti vienos paslaugos. Ar atspėsi 
ko? 

— Aišku. Tau reikia dar kartą pažiūrėti tą įrašą ir tu nori, kad 
palaikyčiau tave už rankos. 

Paliečiu jos petį. 

— Ačiū, Kimberle. 

Visą kelią namo mano mintis slegia tas įrašas ir Stanislavo Kov- 
lovskio vaidmuo jame. Suvokimas, kad man teks vėl tą patirti, 
kiek primena antrą šuolį su parašiutu. Dar niekada nešokau, bet 
girdėjau, ką sako žmonės: pirmas šuolis visai pakenčiamas, nes 
nežinai, ko tikėtis. Per antrą kažkas giliai galvoje maištauja, kyla 
jausmas: „Kodėl aš save verčiu patirti šitą mirtiną siaubą?“ Šiaip 
ar taip, Vikornas nė nesumirksėtų, jei apskritai mesčiau tirti tą 
Damrong įrašo bylą. Tiesą sakant, jam tai patiktų labiau. 

Tas klausimas sukasi mano galvoje ir kai pareinu namo, pabu- 
čiuoju Čaniją, paplekšnoju Guzą ir suvalgau maistą, jos padėtą 
priešais mane su meile ir atsidavimu akyse. Ji akimis pagauna 
mano žvilgsnį, žiūri, tada skaudžiai nuryja seiles. O Buda, pa- 
galvoju, ji pažvelgė į mano širdį. Paskui man įsijungia meilužio 
intuicija, aš griebiu ir pabučiuoju ją. Mano brangioji jautė grėsmę, 

nes ėjau masažo su savo farange drauge. Čanija niekada nejaustų 
pavojaus dėl tajės merginos, bet Kimberlė, kurią ji laiko mano 
vakarietiško mąstymo atspindžiu, ją šiurpina: kad ir kiek mane 
mylėtų, Čanija negali pamiršti, kad esu leuk kreung, skersarūšis, 
ir manyje kažkur gilumoje neabejotinai slypi farangiškos tenden- 
cijos ir polinkiai. 

Kone komiška, kaip širdis gali viską žinoti ir kartu labai 
klysti. Žinoma, labai daug galvoju apie kitą moterį, bet ne apie 
FTB. Prisiekiu - pusiau verkdamas, pusiau krizendamas ir net 
pasižadėdamas savanoriškai atgimti alkanu vaiduokliu, jei bent 
pagalvočiau apie sugulimą su Kimberle, - ir tas pažadas nu- 
skamba taip galingai ir įtikinamai, kad Čanija susigėsta ir nori 
atsilyginti už tą suabejojimą manimi. Ji pažada pagaminti mano 
mėgstamiausią patiekalą, pla neung menau, garintą žuvį citrinų 
padaže. 

Pasimylime kiek galėdami smagiau, turint galvoje jos dabartinę 
būseną. Ji stengiasi suteikti man malonumą, jai reikia komforto 
ir paguodos. Ji panaudoja keletą savo senų triukų dar nuo anų 
laikų, ir mudu vienas kitam nusišypsome. Noriu, kad pajustų, 
kaip ją myliu, kad jaustųsi rami ir saugi - ir visai neapsimetinė- 
damas, tik jausdamas baisią neramybę. O paskui, gal pajutusi ir 
supratusi subtilius signalus, gausybę informacijos, perduodamos 
vos pastebimais balso tono ar intonacijos pokyčiais, ir deramai 
apdorojusi tą informaciją savo enciklopedine vyrų pažinimo 
patirtimi, ji atsako teisingai: 

— Tai juk dėl jos, ar ne? 

— Aš privalau pažiūrėti tą įrašą, mano meile. Man tai baisi 
kančia. Kimberlė bus su manimi. 

— Kodėl ne aš? 

Ilgai tyliu, kankinamas išsiskyrimo nerimo. 

— Dėl to, ką ten pamatytum. 

— Manai, kad nesugebėčiau ramiai pažiūrėti tokio įrašo? 

- Žinoma, kad susitvarkytum. Tai aš nesugebėčiau matyti, kaip 
tu žiūri, kai aš jį Žiūriu. 

Nė vienas nenorime pyktis, o Čanija yra pernelyg pripratusi 
būti rami ir nešvaistyti energijos tokioms smulkmenoms kaip 
snufo filmas. Stebiu, kaip ją įveikia toks dieviškas mieguistumas, 
kokio privilegija suteikta tik tyriesiems. 

Pasinaudoju ta proga paglostyti Guzą, mane apima nuostaba, 
baimė ir laukimas. Vipasanos meditacija kiekvieną veikia skir- 
tingai. Nors niekada ir nebuvau joks meistras, esu prasiskverbęs 
iki sielos dalies, kur slypi gimdos prisiminimai. Ir kai sužino- 
jau tapsiantis tėvu, jie pas mane sugrįžo. Puikiausiai atgaminu 
gimimo baimę, kamuojančią toje laikinoje saugoje: tą pirmąjį 
beprotiškai skausmingą aitrų deguonies gurkšnį, orą, deginantį 
odą tarsi napalmas, kybojimą žemyn galva tarsi šikšnosparnis, 
kol kažkas baltu chalatu liuobia tau per šikną, o paskui, - štai 
jums ir pirmas policinės valstybės dvelktelėjimas, - jei jau jau- 
tiesi pakankamai pamatęs ir nori grįžti atgal, nes nusprendi, 
kad kūniškoji egzistencija ne tau, gauni deguonies kaukę: čia 
nepasirinksi, lėliuk, - mes tave tuoj apdorosim. Bet Pičajus savo 
vis mažėjančiose valdose, regis, kol kas gana linksmas. Kaip 
rodo ultragarsas, jis spardosi, plaikstosi rankomis ir demons- 
truoja pagirtiną tikėjimą ateitimi. Kai kartais apima netikrumas, 
baiminuosi sulaukti dėl sporto pamišusio laukinio. Noromis 
nenoromis nusprendžiu, kad, turėdamas laiko, apsilankysiu 
pas Leko murdu. 


— Nori vaistų nuo skausmo? - klausia Kimberlė, vos įsitaisau 
ant sofos jos numeryje „Grand Britannia“. - Kokso neturiu, bet 
jei norėtum, turbūt pats galėtum gauti. O gal skočo? Minibare 
yra mažiukų buteliukų. 

Ji nueina prie minibaro ir paduoda man mažiuką buteliuką, kitą | 
pasiima sau. Atsisukame kamštelius ir susidaužiame. 

— Sėkmės, - sako FTB. 

Išsitraukiu iš kišenės diską ir paduodu jai. 

Iš pradžių maniau, kad būsiu nugalėjęs savo vidinį pasiprie- 
šinimą, kad būsiu atgavęs gebėjimą vertinti objektyviai. Ištęstas 
įžangines glamones stebiu su tam tikru atsiribojimu, profesiona- 
liu žvilgsniu. Reikia pripažinti, Damrong neturi jokių stabdžių. 
Felaciją ji išvysto į meno formą, kupiną elegancijos, romantikos, 
humoro, dramos, įtampos ir dėmesio vizualinei susijaudinimo 
pusei, o tai galima vadinti tikru meistriškumu, ji burtininkė pa- 
čiame galių stiprume. Beje, kaukėtojo irgi nepavadinsi mėgėju. 
Jis supranta esąs tik pagalbinis šio neįtikėtino spektaklio veikėjas 
ir neleidžia savo ego pasireikšti. Kovlovskis elgiasi itin riteriškai 
klūpodamas ant kelių per kunilingo sceną. Pažangios filmavimo 
technologijos leidžia mums pamatyti jo liežuvio lankstumą ir 
kankinamą jos malonumą. Kimberlė trumpam sustabdo diską, 
sulaiko vaizdą, kur Damrong primerkusi akis liežuvio galiuku 
švelniai liečia savo viršutinę lūpą, ir filosofišku tonu taria: 

— Galvojau apie tai, ir, žiūrint į ją, man atrodo, kad ji turi tą 
Madonos fenomeną. Iš esmės veidas joks, visiškai nieko ypatingo, 
o tai kažkaip paryškina tą jos seksualinę charizmą. Tiesą sakant, 
paradoksas, bet matai, kaip tai veikia, - FTB nuspaudžia myg- 
tuką, ir Damrong vėl atgyja. - Žiūrėk, jai tai iš tiesų patinka. Ji 
neapsimetinėja. Ji susijaudinusi. 

O su tuo labai sunku susitaikyti; turiu galvoje, su jos susijaudi- 
nimu. Suvokimas, kokį tikrą malonumą ji jautė maždaug dešimt 
minučių prieš mirtį, man sujaukia protą. Ji nė kiek neišsigandusi; 
ji ekstazėje. Liepiu Kimberlei išjungti, bet ji nesutinka. 

— Meilė - sunkus daiktas, vaikeli, - suniurna ji. - Šįkart su- 
srėbsi viską. 

— Bent jau duok dar vieną buteliuką. 

Ji sustabdo įrašą ir nuėjusi atneša iš minibaro dar keturis 
buteliukus. Kai vaizdas sustabdytas, galima įdėmiau apžiūrėti 

aplinką. Kaip ir prisiminiau, matyti lentyna su neįkainojamais 
meno dirbiniais: nefritiniu besiilsinčiu Buda. Dabar, kai jau 
žinau, ko ieškau, nesunku atpažinti, kad tai Tanakano kambario 
„Partenono“ klube dekoras. Mudu greitai praryjame viskį, ir FTB 
paleidžia likusį filmą. 

- Palauk, - sakau. 

Ji vėl sustabdo vaizdą nuotoliniu pulteliu, o jos veido išraiška 
klausia: „Na, kas dabar?“ 

— Po pabaigos nebegalėsiu dar kartą jo peržiūrėti, taigi perbėki- 
me per tai, ką kol kas pamatėme. Norėčiau daugiau informacijos 
apie Kovlovskį, bet trukdo ta nelemta kaukė. 

- Stebėk jo rankas, - sako Kimberlė. - Tai viskas, ką žmogiško 
jame galima pamatyti. 

Mes dar kartą peržiūrime įžangą sulėtintai. FTB teisi - vie- 
nintelis raktas į kaukėtojo žmogaus psichologiją yra tai, kaip jis 
elgiasi su savo rankomis. 

- Štai, - sako Kimberlė. Ji sustabdo momentą, kur jis susitelkęs 
ties kairiąja Damrong krūtimi. 

— Kas? - klausiu. 

- Drebėjimas. Kai sustabdau, nematyti. Žiūrėk. 

Ir tikrai - moteriška akis turbūt bus tai pastebėjusi nuo pat 
pradžių. Mane patį pernelyg sukaustė Damrong vaizdas. 

— Tai dar nieko neįrodo, - atsakau. 

— Ne, bet daugiau nieko neturime. Iš Virdžinijos man atsiuntė 
jo dar visai nesenų pornografinių filmų. Jis yra tikras meistras toje 
savo siauroje paprastos vyro ir moters pornografijos srityje. 

— Rankos nedreba? 

— Ne. | 

FTB grįžta atgal dar per kelis kadrus ir vėl sustabdo vaizdą. Da- 
bar matome tris pirštus, švelniai prilaikančius kairiąją Damrong 
krūtį, tik reikia turėti galvoje, kad tie pirštai, tiesą sakant, dreba 

žiauriai. Išties, turėkim omeny, kad virpa visa plaštaka nuo pat 
riešo. Susižvalgome su Kimberle ir ji vėl paleidžia įrašą. 

Kai FTB pasidalijo savo įžvalgomis, nesudėtinga pastebėti ir 
kitus dalykus. Kai įžanginės glamonės beveik baigtos, jis paguldo 
Damrong ant nugaros pirmam iš penkių pasantykiavimų prieš 
galutinį lemiamą momentą (ant nugaros; keturiomis; ji viršuje; 
ir dar pora gana sudėtingų manevrų, kai jis ją dursto iš galo, o ji 
atsisukusi, idant jis sukištų liežuvį jai į gerklę). 

Pirmąjį aktą FTB vėl prasuka sulėtintai. Dabar, kai jau esu 
susitelkęs, matau, kad rankos, dramatiškai praskečiančios jos 
visiškai nesipriešinančias šlaunis, faktiškai nevaldomos. Vienu 
momentu Damrong pati ištiesia ranką ir raminamai sugriebia 
jo pirštus: profesionalo pagalba profesionalui. Be to, ji kažką 
sušnabžda jam į ausį. 

— STOP! - surinku. Šįkart Kimberlė paklūsta. 

Nueina prie baro ir atneša visus buteliukus, kiek tik ten randa, 
iš viso gal dešimt: kažkokios trauktinės, viskis, degtinė, džinas; 
būtinybė - nejautros motina. Susiverčiu į save du; šioje scenoje 
dreba būtent mano rankos. Neturiu pasirinkimo - tenka pasiro- 
dyti Kimberlei apgailėtinu, ašarotu veidu. 

— Nepasiduok, kareivi, - sako ji, o tai tik dar labiau viską pa- 
blogina. Jai tenka suimti mano galvą rankomis, tarsi guostų kokį 
vaiką. 

— Ji suteikia jam moralinę paramą, - pratariu per didžiausią 
jėgą. 

Net ir FTB sunku susivaldyti. 

— Sakyk apie ją, ką nori, bet ji nuostabi moteris. 

— Galima pagalvoti, kad ji jį myli. 

— O kodėl ne? Jis tai tikrai ją myli, nors gal to pats ir nežino. 

— Kodėl esi tuo tokia tikra? 


— O dėl kokios dar priežasties jis šitaip kankintųsi? 

— Jei jam tokia problema su galva, kaip jis apskritai gali šitą 
daryti? 

— Viagra yra pornografijos pramonės gyvybinė jėga, Sonča- 
jau. 

Ji vėl paleidžia įrašą. Dabar jau esame smarkiai įžengę į lytinio 
akto teritoriją, kamera taip pritraukia intymias dalis, kad, šitaip 
padidinus, nenustatysi, kas tai, - galėtų būti bet kuri kūno vieta; 
net kokios kitos antropoidų rūšies genitalijos; besikeičiantys ryš- 
kiai raudoni ir šviesiai rožiniai atspalviai primena man mėsėdišką 
augmeniją, kokį vabzdžiaėdį augalą. 

- Žiūrėk! 

Jis vėl ima ją iš užpakalio, bet jo keliai šitaip dreba, kad jis negali 
joje išsilaikyti. Šioje scenoje ji maža, elegantiška ruda rankele tris 
kartus įsikiša jo falą atgal. 

— Sončajau, dėl Dievo meilės! 

— Ašjai tą žiedą nupirkau, - kūkčioju. 

Ką tik prisiminiau. Mūsų romanas buvo toks trumpas, kad jo- 
kioms dovanoms laiko faktiškai neliko, prisimenu, kaip pigiai jau- 
čiausi už kelis tūkstančius pirkdamas jai žiedą iš senienų prekeivio 
prie Po šventyklos, žinodamas, kad ji miegojusi su milijardieriais. 
Man topteli, kad tai yra vienintelis papuošalas, kurį ji mūvi, ir tai — 
ne sutapimas; kad šiuo momentu, iki mirties, pasak DVD grotu- 
vo laikrodžio, likus lygiai trims minutėms dvidešimt penkioms 
sekundėms, ji puikiausiai žino, kad vieną dieną žiūrėsiu, kaip jos 
ranka su manuoju žiedu guodžia savo budelį ir jam padeda. Kai 
jis galiausiai nusiveda ją prie tam tikro suolo, kur ji gali atsiremti, 
kad kamera nepraleistų nė vienos finalo smulkmenos, ir niekaip 
nesugraibo tos oranžinės nailoninės virvės, ta nukrinta, ir ji turi 
jam ją pakelti, čiumpu nuotolinį pultelį ir išjungiu. 

Kimberlė žvelgia į mane nusivylusi. 

— Sončajau... 

— Negaliu. 

— Jei nepažiūrėsi, tai persekios tave visą gyvenimą. 

— Aš tajas. Visi tajai persekiojami visą gyvenimą. 

- Sončajau! 

— Užsipisk su savo tvirtu požiūriu, Kimberle. Jis griauna pasaulį, 
negi nepastebi? 

Staiga apsižiūriu, kad esu jau išbėgęs iš jos numerio ir trenkiu 
durimis. Tai tikras pykčio priepuolis su amnezija: šią akimirką 
visiškai nenutuokiu, kaip atsiradau koridoriuje. Tačiau žinau, 
kad bėgu. Iš tiesų tokiu metu yra tik vienas dalykas, kurį galima 
nuveikti. 


Pasigaunu taksi, važiuojantį policijos nuovados kryptimi, bet 
paprašau vairuotojo sustoti prie brolio Titanakos vato. Prie pat 
didžiulių jo durų išrikiuoti prekystaliai su žvakėmis, lotoso vai- 
nikais ir krepšeliais vienuoliams. Vis dar virpėdamas susiperku 
visus reikmenis, reikalingus rimtam egzorcizmui. Šiais laikais tie 
krepšeliai nebe pinti iš vytelių ir ne bambukiniai, bet tokie patys 
pusiau skaidrūs, kokius naudotumėt ir plaudami automobilį, 
pagaminti iš klaikių spalvų plastiko, skirtumas tik tas, kad visi 
šitie - šafrano spalvos. Užėjęs į vidų, jau su krepšeliu, randu vis- 
ką, ko vienuoliui reikia išgyventi dieną kitą iliuzinėje dvasinėje 
dykumoje, kurią vadiname maja: tirpios kavos pakelį, sausainių, 
„Lux“ muilą, porą skardinių „7-UP“, dėžutę ja dum kvapniųjų 
lazdelių, dantų pastą, dantų šepetėlius ir smilkalų. Visa to tam- 
buno mintis - sukaupti gėrybes čart na: duosi gėlę - būsi gražus; 
duosi pinigų - būsi turtingas; duosi vaistų - būsi sveikas; duosi 
žvakių - pasieksi nušvitimą. Tačiau kai tau dar tik trisdešimt 
penkeri, kitas gyvenimas dar labai negreit. 

Kuo aukščiau eini, tuo magija didesnė, taigi susirandu abatą ir 
paduodu jam gėrybių prikrautą krepšelį, jis linkteli jį priimdamas. 
Dabar esu vate, klūpau priešais didingą auksinį Budą ant pakylos, 
aukštai sudėjęs drebančias rankas, ir meldžiu pasigailėjimo. Mano 

motina Nong, in extremis, yra pasižadėjusi paaukoti tūkstantį 
virtų kiaušinių ir porą keptų kiaulių galvų, bet aš jau kitos kartos 
žmogus: būsiu geresnis vyras, tobulas tėvas, geresnis policininkas, 
išmintingesnis mokytojas Lekui, labiau atsidavęs budistas - padary- 
siu viską, viską, viską, kad TA NAŠTA nukristų man nuo pečių. 

Iškart niekada nesužinosi, ar tai padės, ar ne - viskas priklauso 
nuo nenuspėjamo Budos gailestingumo, - bet šiuo momentu, 
manau, padariau, ką galėjau. Idant suteikčiau savo maldavimui 
svarumo, dar pabandau pamedituoti kokias dvidešimt minučių; 
paskui, visiškai išsekęs, išeinu iš šventyklos. Beeinant prie didžiųjų 
vartų, mano žvilgsnis užkliūva už pažįstamo silueto. Ant suolo 
po bodi medžiu sėdi Lekas su Damrong broliu, Titanaka. Lekas 
stengiasi laikyti savąją galvą žemiau vienuolio galvos ir susižavėjęs 
žiūri į jį. Titanaka kalba lėtai, su nuostabia, užuojautos kupina 
šypsena. 

Ar žinai, farange, kad senovėje pavydas įsivaizduotas kaip žals- 
vo raguoto astralinio kūno įsibrovimas į fizinį apvalkalą? Apgauto 
vyro ragai matyti visame pasaulyje dar prieš atsirandant laivybai: 
apie juos žinojo majai, senovės egiptiečiai ir japonai, kaip ir Elž- 
bietos laikų Anglija. Žinau, nes žiūrėjau internete. Ką gi, Arbeit 
macht frei, taip sakant, darbas išlaisvina, taigi nužingsniuoju į 
nuovadą, ir bus matyt, ar pavyks nors kiek pasistūmėti tiriant 
bylą. Tačiau tradicinis teisminis tyrimas man niekuo nepadeda: 
nėra jokių įkalčių, kurie susietų žavingąjį teisininką Smitą ir vi- 
sai nežavingą pornografininką Beikerį su snufo filmu arba Nok 
nužudymu. Tanakaną tai liečia tik tiek, kad abi baisybės įvyko 
jo asmeniniame iškvėpintame darže - o tą aplinkybę jis lengvai 
nuginčys ištiesęs tūkstantinę. Kita vertus, jei atsirakinčiau savo 
apatinį stalčių ir išsiimčiau seną medinį birmietišką falą, kuriuo 
naudojuosi tik ekstremaliomis sąlygomis tarsi kokiu Žaliuoju 
žibintu - daugiausia dėl to, kad jis gėdingai didžiulis, ryškiai 
raudonai nudažyta galvute, - ir pakabinčiau virš jo amuletą, 

kurį Lekas sakosi gavęs iš vieno itin garbaus khmerų murdu, ant 
savo stalo, po kompiuterio monitoriumi, susikurčiau tokį tarsi 
altorėlį: atsiloščiau kėdėje, užsimerkčiau ir leisčiau lietis visoms 
pašalinėms mintims, - ką pamatyčiau? Tris aklas pelytes, varomas 
tamprių mažučių tūkstantmečio senumo karmos spiralių, ir vieną 
juodą katiną, kuriam su jomis pažaisti - vienas malonumas. 

Tai tiek tos aiškiaregystės; tačiau šitas pratimas, regis, išties 
užvedė ant kur kas žemiškesnės tyrimo gijos. Peržiūriu šįryt iš 
Imigracijos gautus duomenis. Įdomus faktas - Beikeris, Smitas 
ir Tanakanas, visi trys, sugrįžo į Bankoką iš įvairiausių vietų ly- 
giai tą pačią dieną, per kokią parą nuo to momento, kada, pasak 
teismo medicinos ekspertų, mirė Damrong. Ar tai sutapimas, 
ar neišvengiama trijų aklų pelyčių reakcija, kai, katinui mirus, 
nebeliko jokių priežasčių būti kitur? 


KAUKĖTAS ŽMOGUS 

FTB spokso į dubenį savo sultyse troškintų riebių sraigių su rudu 
padažu. Mes užkandžiaujame „D“, lauko restorane prie pat Silo- 
mo, populiariame tarp Pat Pongo barų darbuotojų. 

— Tu neprivalai jų valgyti, - sakau jai. - Tikrai. Gana smarkiai 
rizikuoji. 

— Aš noriu. Pamėgau Tailando maistą Amerikoje, iškart po 
pažinties su tavimi. 

Man sunku komentuoti, nes per savo vienintelę kelionę į Ame- 
riką tajiško maisto ten neragavau. (Važiavom į Floridą; kliento 
būta geranoriško raumeningo septyniasdešimtmečio. Pamenu 
nuolat kažką taisančias didžiules jo rankas, ilgas valandas, kai 
mudu su mama stoviniuodavom žiūrėdami ir plodami, įvykus 
Nugalėtos vonios skylės triumfui ar Saugiklių dėžės pergalei, 
laimėjus mūšį su Išsikrovusiu akumuliatoriumi, ir panašiai. Bet 
Nong su juo buvo taip nuobodu, kad po savaitės jai teko sukurti 
istoriją apie nepagydomą motinos ligą, kad galėtume išvažiuoti. 
Grįžus į Bankoką man teko išklausyti jo maldavimų telefonu, nes 
Nong niekaip neprisivertė su juo pasišnekėti. Man buvo dvylika.) 
Bet ne sraigės man kelia didžiausią rūpestį, o somtam salotos, 

— Bent jau suvalgyk su jomis lipnių ryžių. Suspausk į gumulėlį 
štai taip. 

Ji, kaip jau patyrusi prieskonių valgytoja, žiūri į tai kiek pasi- 
piktinusi. Tačiau padaro taip, kaip aš, pamirko gumulėlį padaže 
ir linksmai, be jokių blogų pasekmių, suvalgo. 

— Skanumėlis. 

Nematau prasmės atkreipti jos dėmesį, kad tame salotų dubens 
gale nėra aitriųjų pipirų gabaliukų. 

— Manome, kad jis Kambodžoje, - sako FTB. 

Tarp kitko, mudu vis dar žaidžiame Smagius linksmuolius ir 
Leko vardo šiukštu neminime. 

— Kas? 

— Kovlovskis, kaukėtasis žmogus. Jo izometriniai duomenys 
buvo prieš savaitę užfiksuoti Pnompenio oro uoste. O tuo tarpu 
Los Andželo policija iškapstė krūvą jo biografijos faktų. Tarsi 
žiūrėtum į voro tinklan pakliuvusią musę. Tas žmogus turėjo 
baisiausių problemų, - iš tikrųjų ji visai nenori valgyti tų sraigių, 
bet jaučia pareigą pabandyti. - Kaip jūs tai valgote? 

— Siurbk. 

Ji taip ir padaro, ir, kiek pasipriešinusi, sraigė iššoka iš kriauklės 
jai į burną. Kimberlė ima springti, bet paskui vyriškai su viskuo 
susidoroja. 

— Pinigai? 

Kimberlė užsidengia burną ir iškošia pro pirštus: 

— Viskas į juos susiveda. Tai vadinama Kalifornijos spąstais. 
Kad būtum paklausus, turi būti žavingas, kad būtum žavingas, 
turi būti madingas, o kad būtum madingas, turi turėti pinigų, o 
norėdamas turėti pinigų, turi būti paklausus. 

— Kokainas? 

— Kas tuo metu madinga. Tas žmogus - šliužas. Jis mąsto kaip 
kekšė: kad ir ką norėtumėt, kad daryčiau už pinigus, svarbiausia, 
užtikrinkit, kad tai darydamas atrodysiu patraukliai. Jis skolingas 

perpardavinėtojams ir paskolų rykliams, jis skolingas alimentus bu- 
vusiai žmonai ir dviem vaikams Kanzase, jis skolingas išperkamąją 
nuomą už universalą, kuriuo niekada nevažinėja, nes negali nusi- 
pirkti degalų. Jam nesiliauja grasinti. Ir tai tik keli dalykai, kuriuos 
kolegos namie surankiojo truputį panaršę pornografijos pramonės 
informaciją. Ten nėra jokių paslapčių - labai skaidrus verslas. 

— O kam bėgti į Kambodžą? Jei jam už tą įrašą sumokėjo tiek, 
kiek mes manome, kad sumokėjo, jis galėjo atiduoti visas skolas 
ir grįžti prie to paties gyvenimo, prie to paties nuobodaus dul- 
kinimosi. 

FTB gūžteli pečiais. 

— Nežinom. Turime tik vieną liudytoją, mačiusią jį per pas- 
tarąsias porą savaičių. Tai sena jo draugė, su kuria jis palaiko 
ryšius. Ji sakosi esanti vienintelis pasaulyje žmogus, su kuriuo 
jį sieja gilesni ryšiai. Mano, kad jis yra nerami siela, užspaudęs 
visus jausmus. O tai puikiai atitinka prostitučių - tiek vyrų, tiek 
moterų - charakteristiką. 

Kimberlė suspaudžia dar vieną lipnių ryžių gumulėlį ir šįkart 
merkia jį giliai į somtam salotas, spaudžia, kad prisigertų daug 
padažo, ir atsikanda. Šiuo momentu nedrįsiu leistis į technines 
smulkmenas, aiškindamas, kad ta ją netrukus užklupsianti žiauri, 
bet trumpa kančia yra tiesiogiai susijusi su pernelyg smarkiu jos 
antrosios čakros stimuliavimu, o toji čakra, savaime suprantama, 
ypač skatina jos aistrą Lekui. 

— Ar ji dar ką nors papasakojo? 

Atsakymo tenka palaukti, nes Kimberlei dega burna, ji ima 
žagsėti, kaktą išmuša prakaitas, o veidas - priešinfarktinio raudo- 
numo. Šiuo atveju šaltas vanduo yra pati prasčiausia priemonė, bet 
ji čiumpa butelį iš ledo kibirėlio ir išgeria didžiulį gurkšnį. Dabar 
jai prireikia į tualetą. Laukdamas, ko! sugrįš, žiaumoju somtam 
ir suvalgau porą sraigių. Aitrieji pipirai somtam salotose puikiai 
tinka prie šalto „Kloster“ alaus. (Tos dvi srovės audringai susilieja 

kažkur gerklės gale ir paskleidžia gardžią šoko bangą į skonio 
receptorius.) Štai ir FTB paržygiuoja atgal, jau atgavusi spalvą. 

— Taip. Ji sakė, kad jis prieš kelias savaites grįžo iš kažkokio 
užsienio ir sėdėjo labai tyliai, paskui išvis dingo. Paprastai jis 
mielai nori draugiškai pabendrauti, dažniausiai puikiai atrodo, 
jei tą sintetinę išvaizdą vadinsime puikia. Tačiau šįkart atrodė 
labai liūdnas. Ji nustebo, kad jis gali būti toks gilus, kad net puo- 
la į depresiją. Manau, kad man nevertėtų valgyti nei tų somtam 
salotų, nei sraigių. 

— Manau, kad jei gražiai paprašysiu, tau iškeps žlėgtainį. 

— Pradėjau staigią dietą. Gal verčiau pažiūrėsiu, kaip valgai tu, 
ojei išalksiu, pakramtysiu skanių prėskų ryžių, gerai? 

— Gerai. Ar jis turėjo pinigų, kai ji matė jį paskutinį kartą? 

— Taip, ji sakė, kad jis pabrėžtinai susimokėjo kažkiek skolos už 
buto Inglvude nuomą, atsiskaitė su maisto parduotuve ir padova- 
nojo jai šilkinę palaidinę ir sijoną. Kai jos paklausė, ar palaidinė 
Tailando šilko, ji atsakė nežinanti. 

Galiausiai mums atneša puodą su troškinta antimi. FTB įtariai 
į jį pašnairuoja, bet kai patikinu ją, kad šiame patiekale aštrių 
prieskonių nėra, ji atsargiai paragauja ir kimba valgyti. 

Suskamba jos telefonas, jei taip galima pasakyti, nes niekas šiais 
laikais nebeskamba. Jis ima rėkti seną tajišką gabalą „Seksuali, 
išdykusi kalaitė“, jos pamėgtą, kai čia lankėsi prieš porą metų. Ji 
atsiliepia: 

— Kimberlė, - ir klausosi. Paskui sako: - Velnias, - ir sulenkia 
telefoną. - Vakar jis nusižudė Pnompenyje. Atrodo, kad panaudo- 
jo kalašnikovą ir virvę, pririštą prie gaiduko, o tai gana sudėtinga, 
bet, matyt, jei jau nusprendei taip išeiti... 

Ji žvilgteli į likusį maistą, paskui į mane. Sunku pasakyti, dėl 
ko man staiga dingo apetitas: gal dėl mirties; dėl paties jos būdo; 
dėl to, kad Kaukėtajam Žmogui niekas nebeįvykdys teisingumo; 
dėl to, kad žinau, ką jis padarė Damrong; ar dėl minties, tik dabar 

toptelėjusios į galvą, kad, ko gero, teks apsilankyti Pnompenyje. 
Staiga ir netikėtai diena neteko energijos, ir visai ne todėl, kad 
Merkurijus juda atgaline kryptimi (bet juda, ir mūsų premjeras 
neslepia stebintis, kaip tai nėigiamai veikia politinį gyvenimą; dėl 
manęs, tas Merkurijus gali judėti kaip nori, bet jau kai Jupiteris 
susijungia su Mėnuliu Skorpione - va čia tai jums situacija, kai 
belieka tik susisukti suktinę ir gulėti lovoje). 

Šita byla kažkokiu stebuklingu būdu nuolat bėga nuo manęs, 
tarsi koks miražas. Ir ne, aš nenoriu važiuoti į Kambodžą; mūsų 
ten nekenčia. Abi šalys per amžius tiek grobė viena kitos žemes, 
kad niekas nebežino, kas pradėjo tą nesantaiką, nesibaigiančią, 
kad ir kiek tajai važiuotų į kitą pasienio pusę lošti. Matyt, jie nie- 
kada neatleido mums už tai, kad tada sumušėme juos prie Angkor 
Vato: net anais laikais, prieš kokius septynis šimtus metų, khmerai 
taip pasikliovė magija, kad liovėsi rūpintis koviniu pasirengimu; 
tą tajų invaziją galima palyginti su motociklininkų gauja, įvažiuo- 
jančia pro vitrinas į nesaugomą saldainių parduotuvę. Mes pasi- 
ėmėm viską, ką jie turėjo: moteris, berniukus, mergaites, vergus, 
auksą, jų astrologiją ir šventyklų modelius, muziką, šokius - tai 
galima pavadinti ankstyvu tapatybės vagystės pavyzdžiu. Tačiau 
jų virtuvės mums nereikėjo, nes ji buvo smarkiai atsilikusi nuo 
mūsiškės, taip ir liko. Jei būtume žinoję, kiek ilgai jie laikys tą 
nuoskaudą, galbūt būtume buvę gailestingesni. 

UŪmai mums su FTB praeina noras vienam į kitą žiūrėti. Kai 
nebėra darbo iliuzijos ar bent jau bylos, kurią galėtume aptarti, 
mums belieka svarstyti, ką čia dabar vienam su kitu veikti. Ima- 
me žvilgčioti, manydami, kad kitas nemato, - belieka tik stebėtis 
vienam kitu ir gailėtis vienam kito karmos. Galiausiai Kimberlė 
ima žaisti su švariu, nepanaudotu šaukštu, o paskui išlieja širdį: 

— Gal čia problema su jūsų šalimi. Imu jaustis kaip tie senstelėję 
vakariečiai, vaikštinėjantys pirmyn atgal Sukumvitu su dvigubai 
už juos jaunesne mergina už parankės ir atrodantys tarsi katinai, 

radę grietinės puodynę. Žinau, kad apgaudinėju save, - pagaliau 
ji pažvelgia man į akis. - Aš tą žinau, ar bent jau mano kairioji 
smegenų skiltis žino. Bet negaliu susiturėti. Staiga man ir vėl 
pavasaris, toks pavasaris, kokio niekada neturėjau - visada būta 
per daug siektinų tikslų. Kai jis šalia, jaučiu gilius jausmus, meilę, 
švelnumą, užuojautą. Ką galiu pasakyti? Juk tai ir turėjau visada 
jausti kaip normali žmogiška būtybė, ar ne? Todėl mes ir čia, nors 
tai ir visiškai neįmanoma, ar ne? Tik nepasakok, kad nepatyrei 
šito su Damrong. 

Giliai įkvepiu. 

- Žinoma, kad patyriau. Kai pastebi, kad į tavo karstą veržiasi 
šviesa, sunku ir toliau apsimetinėti mirusiu. Supranti, kad gyve- 
nimas žada ne tik tuštumą. Ekstazė yra ne tik narkotiko pavadi- 
nimas - pasakojimai apie rojų juk kažkuo remiasi, - stengiuosi 
žiūrėti į ją supratingu žvilgsniu. - Net jei gyva tik mažytė tavo 
dalelytė, tokios galimybės atsisakyti negali. 

Ji nuolankiai pažvelgia. 

— Vadinasi, man atleidi? 

Uždedu savo mažą delną ant jos didelės rankos. 

— Tik būk atsargi. 

— Manai, kad aš jį sužlugdysiu? 

— Atvirkščiai. 

Ji pažvelgia į medžius, supančius lauko terasą. 

- Juk jis faktiškai manęs nepastebi, ar ne? Taip jis į mane vi- 
siškai nežiūri. 

— O kaip, tavo nuomone, jaučiasi merginos, vaikštančios Su- 
kumvitu įsikibusios į parankes tiems farangams, išsišiepusiems 
tarsi Češyro katinai? Ar jos irgi mano suradusios grietinę, ar tik 
nešvarų darbą, kur mokama daugiau nei fabrike? 

Ji linkteli. 

— Bet operacija, Sončajau. Čia jau visai negerai. 


230 


Gūžteliu. Nėra prasmės vėl apie tai kalbėtis. Praeina geros 
dešimt minučių, iš restorano kolonėlių pasigirsta senas rokas. 
Prie vieno stalo jauna tajų pora elgiasi taip, tarsi popietę ruoštųsi 
praleisti kuriame nors viešbutyje netoliese; prie kito penki dvi- 
dešimtmečiai vyrukai vadybininkai svaiginasi ryžių viskiu; prie 
trečio keli farangai turistai nagrinėja žemėlapį; o katės landžioja 
po stalais ieškodamos likučių. FTB sako: | 

— Važiuosiu su tavim. Tau reikia nuvykti į Pnompenį - toks de- 
tektyvas kaip tu turi viską pamatyti pats. Ir aš noriu važiuoti - juk, 
šiaip ar taip, čia esu dėl šitos bylos. Be to, nepakenks pasitikrinti 
save. Gal būdama kitoje šalyje apie jį tiek negalvosiu. 

FTB palieka mane Sala Daeng stotelėje ir nukeliauja krautis 
daiktų. Paskambinu Lekui ir sutariu susitikti vakarop jo mėgsta- 
mame katojų bare, kuris vadinasi „Don Žuanas“. Grįžtu į darbą 
susitvarkyti su krūva popierių, paskui nuvažiuoju namo persi- 
rengti ir pranešti Čanijai, kad kokiai dienai kitai važiuoju su FTB į 
Kambodžą. Ji minutėlę svarsto, ar imti pavydėti, bet to nepakanka, 
kad atsitrauktų nuo muilo operos per televizorių. Šiomis dienomis 
jos kiaušinio formos masės centras suteikia jai netrikdomą, ramų 
pasitenkinimą gyvenimu. 

— Eisiu ir susitikti su Leko murdu, - prisipažįstu. 

Ji žvilgteli į mane norėdama įsitikinti, jog kalbu rimtai, ir nu- 
sišypso. 

— Pats laikas. Pasakysi man, ar iš jo yra kokia nauda. 

- Jis katojus, - paaiškinu. 

Ji išverčia akis. 

— Tai dar geriau. 

Visi žino, kad katojai būna puikūs murdu. 


Katojams pavadinti esama galybės įvairių sąvokų: „antroji mote- 
ris“, „trečioji lytis“, „kitokie“. Man labiausiai patinka „užsimaska- 

vę angelai“. „Don Žuane“ jų sausakimša. Viskas: lygi ruda oda, 
sumoteriškėję kūnai, liemenėlės su pagalvėlėmis ir silikonu pa- 
dailinti užpakaliukai, gausybė papuošalų (ypač sidabrinių, ant 
kaklo), dailios kojos, gašlus juokas, pigūs kvepalai ir įmantrios 
manieros - reikalinga, kad prikeltų desperacijos kupinas sielas va- 
karėliui. Galima tik žavėtis jų drąsa. Vos atpažįstu lūpdažiu, skais- 
talais ir blakstienų tušu išsidažiusį Leką; aptempti marškinėliai 
trumpomis rankovėmis išryškina jo besikalančias krūtis. Spėju, 
kad džinsus, o ne sijoną, jis pasirinko dėl manęs. Visas išsišiepęs 
Lekas prasispraudžia pro sesules manęs pasitikti. Nemanau, kad 
po paskutinio beviltiškos meilės kupino FTB skambučio jis dar 
nors sekundę apie ją pagalvojo. 

— Čia mano bosas, mano mokytojas, - neslepia pasididžiavimo 
Lekas. - Mudu dirbame prie neįsivaizduojamai siaubingiausios 
bylos, - jis užsidengia ranka burną. - Bet nieko negaliu jums apie 
tai pasakoti, tai baisinė paslaptis. 

— Tas Pi-Lekas tikras šelmis! - klykteli katojus su ilgais netikrų 
perlų auskarais. - Man didžiulė privilegija sa jumis susipažinti. 
Pi-Lekas mums tiek apie jus pasakojo - mes žinom, kad jūs pats 
gailiaširdiškiausias policininkas visame Bankoke, o gal ir visame 
pasaulyje. Pi-Lekas sako, kad jūs jau dabar esate įsislaptinęs Buda 
ir gyvenate žemėje, kad skleistumėte šviesą. Tai tokia didžiulė 
garbė. 

- Jis perdeda, - sakau. - Aš paprasčiausias policininkas. 

Sunku nepasiduoti tokiai lavinai pagyrų. 

— Einam, - sako Lekas, - susirasim Pi-Da, - ir priduria savo 
draugams: - Galite skirstytis - mano mokytojas čia ne tam, kad 
švaistytų laiką plepalams su kvailomis mergiotėmis. 

Jis mosteli ranka: neva eikite sau, - o tie ima trepsėti kojomis ir 
vaidinti baisiausiai supykusius. Paskui paima mane už rankos ir 
nusiveda pro minią, susispaudusią prie baro, į kitą patalpos galą. 
Ir šįsyk prabyla jau nebe taip manieringai: 

— Pi-Da, čia mano bosas, detektyvas Džitpličipas. 

Pi-Da aiškiai yra visai kitos kategorijos katojus. Jam apie ketu- 
riasdešimt, stambaus apvalaus veido, su dideliu pilvu ir storomis 
kojomis, gražus niekada nebuvo, tačiau jo moteriška siela turbūt 
visą gyvenimą siekė saviraiškos. Lekas paaiškino, kad jis šoka mo- 
terimis persirengusių vyrų kabaretuose, vykstančiuose daugumoje 
katojų barų, kai jie nori patys pasišaipyti iš savo gėjiškos kultūros. 
Be to, jis yra tarsi kokia išmintingoji teta ir vengia manieringai 
kalbėti ir dabintis. Tačiau jo balsas aukštas ir natūraliai moteriš- 
kas. Jis akylai mane stebi net ir kai vienas kitam nusilenkiame. 
Paskui paima už rankos ir nusiveda prie stalo, atsisėdame. Matau, 
kaip žiūrėdamas į mane jis išsklaido kitas mintis, ir jaučiu, kaip 
skverbiasi man į širdį. Tada pasipurto, išverčia akis į Leką, paskui 
vėl atsisuka į mane. Jam prabilus, Leko veidas ūmai subliūkšta. 

— Atsiprašau, bet šito man per daug, ten aš neisiu. Jį persekioja 
pernelyg galinga jėga. 

Jis atkiša ranką, tarsi mane stumdamas. Mudu su Leku sutrikę 
susižvalgome, ir Lekas sako: 

— Padarei man gėdą. 

Didesnę kultūrinę nuodėmę vargu ar surasi. Gręžiamas negai- 
lestingo Leko žvilgsnio Pi-Da veidas irgi subliūkšta. Kai Lekas 
pasibjaurėjęs nusisuka, Pi-Da priekaištingai taria: 

— Pats nežinai, ko prašai. 

— Juk tu esi atseit aiškiaregys. Ir turėtum be baimės žvelgti 
Anapus, - liūdnai, o ne piktai atsako Lekas. 

Staiga tas katojus pasipiktina, kad apie jį rimtai negalvojama: jei 
Pi-Da nesusitvarko su galingomis jėgomis, koks gi jis / ji murdu? 
O galjis tik šiaip senstelėjęs gėjus? 

Pi-Da veido išraiška pasikeičia. Jis jau nebe pliuškė tetulė, o 
tikras vyras, kurio branda suabejota. 

— Mums teks pakilti į viršų, - niūriai sako. Ir atsisuka į mane: - 
Pinigų neimsiu. 

„Viršus“ yra eilė kambarių, kur laikomas alkoholis ir dėžės su 
užkandžiais. Pi-Da visa tai prastumdo ir padaro mums vietos 
atsisėsti ant grindų. Vėl paima mano ranką ir užsimerkia. Po 
kokios minutės vėl atsimerkia, bet nieko nematančiu žvilgsniu. 
Paklaikęs ir apstulbęs žiūriu, kaip jis stojasi, atremia rankas į sieną 
ir susilenkęs atkiša užpakalį. 

- Sončajau, kodėl gi tau nepaėmus manęs iš nugaros, štai taip? 
Jei nori, gali ir nuplakti, - jis prabyla Damrong balsu su visais 
niuansais. - Juk tu toks puikus meilužis, detektyve, kad primeni 
man puolantį dramblį, - ir isteriškai sukudakuoja. 

Pi-Da smarkiai purto galvą, tarsi norėdamas ištrūkti. Kai į mus 
atsisuka, jo veidas papilkėjęs ir išsekęs. 

— Daugiau negaliu - jos energija pernelyg šiurkšti ir galinga. 
Jei leisiu jai paimti viršų, ji mane pribaigs. Nė nenutuokiat, kur 
įsipainiojot. Čia khmerų burtai, o ne žaidimas. 

Daugiau nieko nepasakęs, jis palieka mus eiti atgal į barą. Lekas 
žiūri į mane išpūtęs akis. 

- Taip, - sakau. - Tai tiesa. Tarp mūsų buvo romanas. 

Nebegaliu žiūrėti Lekui į akis. Palieku jį ir nulekiu laiptais, 
šuoliuodamas po dvi pakopas, į beveidę tamsią Bankoko naktį. 

Pasaulyje esama daugybės bankrutavusių valstybių ir galybė. 
kleptokratijų; yra keletas žlugusių šalių; ir yra Kambodža. Po 
Niksono holokausto - dosniai CŽV remtas Pol Potas. Beveik du 
milijonai žuvusių per pilietinį karą, tik tiek, kad tas karas buvo 
visai nepanašus į kitus pilietinius karus. Visi čia prisimena, kaip 
naktimis būdavo pabeldžiama į duris ir šeimos nariai išsivežami 
jaučių traukiamu vežimu, paprastai vadeliojamu paauglio su 
automatu, daugiau jų gyvų nepamatydavo, tik lavonus, dažnai 

sudarkytus. Dar yra Tuolslengas, kur vyko kankinimai, ir kau- 
kolių kalnai Čoeng Eke. Visuotinis kambodžiečių atbukimas 
slepia randus, gilius iki kaulų smegenų. Atrodo, kad daugelis jų 
vaikšto lunatikuodami, ten kasdien rizikuoji tapti smurto auka, 
ekonomiką sudaro „mergiotės, ginklai, lošimas ir gandža', o 
smurtas ir prievarta prieš vaikus tapo nacionaliniu sportu. Vie- 
tine valiuta mokėk, tik jei nori pasirodyti keistuoliu, mat doleris 
visiems patinka kur kas labiau. Taigi savaime suprantama, kad 
nevyriausybines organizacijas Pnompenis traukia tarsi muses 
prie medaus; blyškūs, išpuoselėti europietiški veidai dairosi pro 
tamsintus džipų langus. Didelė dalis miesto griūva. Kimberlė 
policijos nuovadoje parodo savo įgaliojimą. Nei ji, nei aš čia 
neturime jokių teisių tirti bylą, bet, vėlgi, taisyklių čia niekas ir 
nepaiso. Už šimtą dolerių juos visai nesunku įkalbėti bendra- 
darbiauti. 

Butas, kur mirė Stanislavas Kovlovskis, yra skersgatvyje per kokį 
šimtą jardų nuo Mekongo. Stengdamiesi pasislėpti nuo akinančios 
saulės, sekame paskui farą su uniforma, kuri turbūt yra vienintelis 
jo legaliai turimas daiktas. Jis neaukštas, susikūprinęs, ant abiejų 
rankų trūksta kelių pirštų; jam atrodo, kad mums bus labai smagu 
pamatyti kraują ir mėsas ant sienų. Jam pačiam smagu. Tačiau pro 
musių spiečius tų dėmių nesimato. Jis suprunkščia: 

— Didelis amerikonas, su tokiu kūnu, ir va negyvas. Beprotis. 
Koks skausmas išvis gali kamuoti baltąjį žmogų? Visoje šalyje 
pilna žmonių, kurie beveik nepaeina iš didelio sielvarto; o kiti 
negali eiti, nes jiems žemės minos kojas nunešė. Šitas žmogus tu- 
rėjo viską. Turėdamas tokį kūną, galėjo turėti ir bet kurią moterį, 
net farangę. Beprotis. 

Policijos nuovadoje mums parodė tą šautuvą - kinų gamybos 
kalašnikovą. Čia jų galima nusipirkti beveik bet kur: ir jei prašo 
daugiau nei dviejų šimtų dolerių, vadinasi - apiplėšinėja. Tačiau, 

paėmę šautuvą, farai paliko virvę, kuria jis timptelėjo gaiduką, 
pririšęs ją per ratelį, pritaisytą prie atramos, kurią, matyt, laikė 
tarp kojų. Labai kruvinas būdas išeiti - šūvis nunešė visą jo pilvo 
apačią ir nukirto stuburą, - bet suveikė užtikrintai. Mudu su FTB 
nežiūrime į nieką daugiau, tik į tą virvę. Reikia manyti, kad tuo 
Kovlovskis norėjo kai ką pasakyti, o gal ir prisipažinti: ta virvė 
ryškiai oranžinė, kokio centimetro storio, lygiai tokia pati, kokia 
jis nužudė Damrong. 

- Ar gerai jautiesi? - klausia FTB. 

- Aišku. 

— Apie ką galvoji? 

- Liepk jam parodyti jo daiktus. 

Akivaizdu, kad policininkas paklūsta jos, o ne mano įsaky- 
mams - iš svetainės (linoleumas, purvina sofa ir televizorius) 
nusiveda mus į miegamąjį, kur ant lovos padėtas lagaminas. 
Savaime suprantama, kad jei tarp Kovlovskio daiktų būta ko 
nors vertingo, to neberasime. Pasirausiame krūvoje drabužių, 
pasiūtų taip, kad išryškintų jo išskirtinį kūno sudėjimą, ir smar- 
kiai per didelių bet kuriam Kambodžos farui, o lagamino dugne 
aptinkame jo diržą su pinigine. Pinigų ten, aišku, nėra, bet yra 
keletas panaudotų lėktuvo bilietų ir dar kai kas. Klausiamai 
žiūrėdama, FTB man ištiesia tą daiktą. Tai nutrinta dramblio 
plaukų apyrankė. Papasakoju jai, kad kai paskutinį kartą mačiau 
Tomą Smitą, jis mūvėjo tokią apyrankę ir kad Beikeris irgi turi 
tokią pačią. 

— Smitas sakė, kad ją traukinių stoty jam padavė kažkoks eks- 
centriškas vienuolis. 

Kimberlė papurto galvą ir laukia, ką pasakysiu. 

— Maniau, kad tavo draugas vienuolis yra Bankoke? 

— Bankokas tik už valandos kelio. O vienuoliams leidžiama 
skraidyti lygiai taip, kaip ir mums. 

— Nejau jie neduoda neturto įžadų? Juk pinigų jiems nederėtų 
turėti? 

Linkteliu ir pakartoju: 

— Pinigų jiems nederėtų turėti. 

Kimberlė mosteli smakru į mane, bet jau nebenoriu nieko 
sakyti. Vis dėlto peršasi gana radikali potekstė. 

- Kodėl Kambodža? - klausia ji. 

— Taip, kodėl Kambodža? 

- Sakai, kad jis įsišventinęs čia? 

Linkteliu. 

Kimberlė gūžteli, paima vienus šortus, apverčia ir papurto. Iš 
kišenės iškrinta dar viena dramblio plaukų apyrankė. Man ant 
sprando pasišiaušia plaukai. 

- Regis, tas vienuolis nori kažką pasakyti. 

— Taip. 

— Bet kam, jei ne tau? 

Po viso šito nuodugniai viską peržiūrime, bet daugiau nieko 
įdomaus nebeaptinkame. Morge atpažįstame Kovlovskį pagal Kim- 
berlės atsivežtas nuotraukas. Keliamas jo kūnas pasidalijo į dvi 
dalis, ir tos abi dalys sudėtos stalčiuje per tarpą viena nuo kitos. 

- Stebuklas, kad šitoje valstybėje pataikyta sudėti galvą viršuj, 
o kojas apačioj, - suurzgia Kimberlė. 


FTB nori alaus, aš irgi. Kiek žinau, čia geriausia vieta - „Užsienio 
korespondentų klubas“ pačioje Mekongo pakrantėje (sename, 
dailiai atnaujintame kolonijiniame pastate su ventiliatoriais ir 
aukštomis lubomis, ant sienų - puikios karo nuotraukos). Iš 
balkono matau, kaip berniukas išridena paupin primityvų veži- 
mėlį ir ima dairytis turistų. Susuktas žmogiškas siluetas, pririštas 
prie lentos, kuri prisukta prie poros dviračio ratų, jam, matyt, ar 
brolis, ar koks kitas artimas giminaitis, nes kai neelgetauja, tas 

berniukas ir paralyžiuotasis atrodo labai artimi. Berniukas nuolat 
bučiuoja ir glosto tą iškreiptą žmogišką kūną su itin didele galva, o 
paskui priveža jį prie poros pro šalį traukiančių dailiai apsirengusių 
vidutinio amžiaus vakariečių, turbūt amerikiečių. Juodu su invali- 
du labai mandagūs, sprendžiant iš šypsenų, maldaujamų žvilgsnių 
ir tragiškos minos perkreiptame didžiuliame invalido veide, tačiau 
tai, ką jie nori pasakyti, visiškai aišku, apskaičiuota ir tiesu: kiek 
negaila, kad dingty šitas pasaulio kaltės simbolis? Kiek įžiūriu, 
kelių dolerių. Nesmagiai susižvalgę turistai tęsia pasivaikščiojimą 
Senos pakrante, o tas vaikis nustumia brolį atgal Mekongo link. 
Ką dar galėjome padaryti? - turistų pora, regis, klausia vienas kito; 
padorūs žmonės nelabai pakelia nuogą realybę. 

— Dėl to vienuolio, Damrong brolio, - sako Kimberlė, gurkš- 
nodama alų ir braukdama rankove baltos putos ūsus. 

Tačiau šiuo metu galvoju visai ne apie tą vienuolį, o apie pačią 
Kimberlę. Žinau, kad Kambodžoje ji pirmą kartą, bet manau, kad 
tie griuvėsiai jai kažkaip kultūriškai artimi; ji labiau atsipalaida- 
vusi, labiau pasitikinti savimi nei reiklesnėje mano tėvynėje. Be 
to, ji mūvi kariškas kelnes ir vilki lengvą rusvai žalsvą liemenę su 
kokiu šimtu kišenių. 

- Čia gali nutikti bet kas, - gardžiuodamasi priduria. - Ar tu 
įsitikinęs, kad jis realus? 

— Kuo tikriausias. Jis tikrai medituotojas, susipažinęs su vipa- 
sana. Kito būdo tapti tokiam keistam nėra, - papasakoju jai apie 
"brolio Titanakos asmenybės pasikeitimus. 

— Susidvejinusi asmenybė, - diagnozuoja ji. - Tikras psichas 
niekuomet nebus toks organizuotas ir skaidraus proto. Gal jis 
retkarčiais pamiršta išgerti savo litį? Manai, kad jis pažinojo 
Kovlovskį? 

- Atrodo, kad taip, ar ne? Viena dramblio plaukų apyrankė gal 
ir galėtų būti sutapimas, bet dvi... 

— Visiška provokacija. Ar jis kažkaip dar prieš mus sužinojo, 
kas tas kaukėtas žmogus? Bet man atrodo, kad minėjai, jog to 
įrašo jis nematęs. 

— Taip sakė jis pats. Vienuoliai nemeluoja. 

Kimberlė suprunkščia ir užsiverčia alų. Paskui papurto galvą. 

— O Pol Potas kartais nebuvo budistų vienuolis? 

— Kurį laiką. Bet atrodo, kad jam tai neprilipo. 

— Khmeras budistų vienuolis? 

Trukteliu pečiais. 

— Akivaizdu, kad jis to nepadarė - niekas jo neįtarinėja. 

— Bet regis, kad apie viską jis žino daugiau už mus. Sončajau, 
kodėl tu gini religingą beprotį, kurio beveik nepažįsti? Jis prisikasė 
iki Kovlovskio. Išdalijo dramblio plaukų apyrankes visiems įta- 
riamiesiems. Gal jis pardavinėjo savo seserį? Gal jis ir organizavo 
tą snufo filmą? 

Negaliu patikėti tuo, ką girdžiu. 

— Tu tiesiog nesupranti, - sakau. Tajams toks atsakymas nu- 
skambėtų labai šiurkščiai, tačiau Kimberlės nuotaika nepataiso- 
mai žvali. 

— Ko nesuprantu? 

— Gatdanijos. 

— Ą? 

Giliai įkvepiu, nes tą jau kadaise mėginau: bandyti farangui 
paaiškinti, kas yra gatdanija, yra tas pats, kaip kokiam Sumatros 
skerdikui aiškinti apie DNR grandinę - jos suvokimas bus neiš- 
vengiamai paviršutiniškas. 

Kaip įmanydamas aiškiau nupasakoju paslėptą visuomenės 
struktūrą, kurią tik retas užsienietis įžvelgs Tailande. Kai budizmas 
pirmąsyk pasiekė mūsų krantus, mano protėviai entuziastingai 
priėmė jo skelbiamas didžiadvasiškumo ir atjautos tiesas. Tačiau 
jie suprato, kad jas reikia pritaikyti žmogiškosios prigimties 

vingrybėms, pastebėtoms per dešimt tūkstančių ar daugiau metų, 
praleistų be budizmo. Matyt, tą prieštaravimą jų naujojo tikėjimo 
naivumui galima apibūdinti vienu žodžiu: atpildas. Kaip padaryti, 
kad dosnumas apsimokėtų? Ogi užtikrinant, kad jis apsimokės. 
O dabar to pasekmė yra ta, kad visi tajai gyvena vidury morali- 
nių kreditų ir debetų, pasibaigiančių tik mirus, tinklo. Savaime 
suprantama, kad kiekviena paslauga turi būti įvertinta pagal ne- 
rašytą apskaitos sistemą, prasidedančią Didžiąja Gimimo Dovana, 
pačia svarbiausia iš visų skolų. 

— Žvelgiant paviršutiniškai, Tailandas gali atrodyti vyriška šo- 
vinistinė kultūra; pakrapštyk giliau ir pamatysi, kad mus visus 
valdo Motina. Bent jau mane tai tikrai. 

— Tai todėl, prieštaraudamas visiems aukštesniems savo ins- 
tinktams, ir dirbi motinos viešnamyje? 

— Taip, - prisipažįstu negalėdamas pakelti į ją akių. 

- Ir kai matau visus jus, tajus, bėgiojančius, tarsi visi būtumėt 
sėkmingo verslo centrai, iš tikrųjų jūs stengiatės pernešti A su- 
teiktą paslaugą, kad atiduotumėt gal dar nuo vaikystės likusią 
kokią skolą B, ir panašiai? 

— Kaip pirštu į akį. 

— Pala, o kaip su baruose dirbančiomis merginomis? Nori pasa- 
kyti, kad pardavinėdamos savo kūną jos grąžina skolą motinai? 

— Taip. Būtent tai jos ir daro. 

— Ir tos motinos žino? 

- Čia egzistuoja omerta, bet iš tiesų visi žino. 

Kimberlė žiūri į mane pro naujai užsakyto alaus bokalo kraštą. 
Pastačiusi bokalą nusipurto. 

— Nieko sau, - pakrato galvą. - Vadinasi, gali būti, kad nuo to 
darbo neišeina išsisukti. Tai pats gryniausias ir paprasčiausias 
emocinis šantažas. Jos atsisako galimybių laimingai ištekėti, pa- 
gimdyti vaikų ir taip toliau? 

— Dabar jau nuėjai per toli. Kokių galimybių? Kimberle, mes 
kalbame apie vargšes. 

*„ - Bet kaip tai taikytina šiam atvejui? Maniau, kad Damrong su 
broliu nekentė savo motinos. 

- Čia ir esmė. Gatdanija labai praktiška. Esi skolingas tam, 
kuris tau padarė paslaugą. Realiai, jei neskaitysime gimimo fak- 
to, Damrong buvo savo brolio motina. Būtent ji daugybę kartų 
išgelbėjo jam gyvybę ir išleido mokytis. 

- Ir ji visai nepasikuklino, kai reikėjo jam priminti, kiek jis jai 
skolingas? 

— Šito nežinome, bet spėčiau, kad taip. 

— Užprogramavo jį nuo pat vaikystės? 

- Tikriausiai. 

— O Dieve, tas vaikinas turbūt tikrai turi problemų. 

— Kaip ir mes, - švelniai atsakau ir mosteliu smakru į Mekongą. 

Paupiu žingsniuoja irgi dailiai apsirengęs Tomas Smitas. Tačiau 
jo neištinka joks kultūrinis šokas, kai jį užkalbina vaikis su para- 
lyžiuotu broliu. Kažką piktai atšovęs, jis mosteli jiems atstoti, ir jų 
šypsenos ir maldaujančios akys sustingsta. Kadangi jis trumpomis 
rankovėmis, nesunku ant jo kairiojo riešo pastebėti blizgančią 
rudą apyrankę. Dar nepasakojau FTB apie Smito klientą Austra- 
lijos kiną, taigi papasakoju dabar. 

— Nykstam iš čia, - kai baigiu, sako Kimberlė. 

— Kodėl? 

Ji papurto galvą. 

— Jis yra consigliere, Sončajau. Tas Australijos kinas, Žinau, 
kas jis toks. Kaip žino ir daugelis kitų FTB agentų su tarptautine 
patirtimi. Būtent šitų tarptautinių aspektų ir atvažiavau čia pa- 
tyrinėti. - Suraukiu antakius. - Mes manome, kad jis vadovauja 
vienam psichų turtuolių sindikatui. Vadiname juos „nematomais 
žmonėmis“. Atrodo, kad jie organizuoja daugybę dalykų: mirtinas 

gladiatorių kovas Sonoros dykumoje; snufo filmų filmavimą Ni- 
karagvoje, kai aukas pačiumpa iš sraigtasparnių tiesiog šiaip, dėl 
smagumo; Šanchajuje parduodamą sadomazochizmą; berniukų 
iš probleminių šeimų Glazge grobimą ir vežimą į Viduriniuosius 
Rytus naftos šeichų malonumams - visa tai niekada neišaiški- 
nama, nes, Amerikos ir Vakarų akimis, vyksta užkulisiuose, o 
su tuo susiję Žmonės yra pernelyg turtingi ir svarbūs, kad juos 
pagautų. 

Negaliu pasakyti, kad nustembu, bet ir nematau, ko mums 
panikuoti, taip ir pasakau. 

— Net jei Smitas čia su tais pačiais reikalais kaip ir mes, visai 
nereiškia, kad jis iškvies žudikų būrį. 

FTB purto galvą. 

- Negaliu patikėti, kad susigaudau čia geriau už tave. Ar ne- 
supranti? Čia įstatymai negalioja. Negalioja. Ar žinai, ką žmonės 
daro, kai įstatymai negalioja? Jie nušluoja žmones, kurie jiems 
trukdo ar atrodo ketinantys sutrukdyti, ar potencialiai galėtų 
sutrukdyti. Tai vadinama Pirmuoju Kaino išlikimo dėsniu. Tik 
pagalvok apie tai: tu vadovauji galingam tarptautiniam sindikatui, 
kuris viešai regimas kaip paprastos pornografijos leidėjas, bet ku- 
rio pagrindinis produktas skirtas liguistos psichikos milijardierių 
pasitenkinimui. Ar žinai, kokių galių įgauni turėdamas įkalčių 
prieš kokį tuziną ar daugiau turtingiausių pasaulio iškrypėlių? 
Įsivaizduok, kas čia pastatyta ant kortos. Smito žmonės padarė tą 
įrašą su Damrong; dabar jie labai susinervinę, nes kitas pagrin- 
dinio vaidmens atlikėjas pribaigė save mažiau nei už mylios nuo 
čia. Po kokio pusvalandžio Tomas Smitas duos kyšį tiems patiems 
farams kaip ir mes ir eis apžiūrėti vietos, kur išsitaškė Kovlovskis. 
Pakeliui tie farai papasakos jam apie mūsų apsilankymą. Pasakys, 

Ir ką gi Smitas darys šalyje, kur pusbadžiu gyvena kokie du šim- 

tai tūkstančių į atsargą išėjusių raudonųjų khmerų? Kiek laiko 
užtruks, kol surinks nedidelę kuopą? Po velnių, jis tikriausiai 
pasinaudos farų ryšiais, kad juos pasisamdytų: tie per dešimt 
minučių sukvies kokią dešimtį samdomų žudikų. O gal ir patys 
farai yra samdomi žudikai, retkarčiais padirbėjantys policininkais. 
Negi nematai? Jis smogs mums čia, Kambodžoje. Toks žmogus 
kaip jis negali praleisti tokios progos. Pažiūrėk, kas nutiko Nok. 
Sončajau, sakykim, kad aš čia gyvenau praeitame gyvenime ir 
žinau, kur esu, gerai? 

— Ne čia, - atsakau. - Tu gyvenai Danange, Vietname. Ir, žino- 
ma, buvai vyras. Juodaodis, - meiliai nusišypsau, o ji priblokšta 
žiūri į mane. - Verčiau jau skrisk į Bankoką. Man reikia nuvažiuoti 
į Damrong kaimą, bus paprasčiau, jei važiuosiu ir kirsiu sieną 
Surino provincijoje. 

Nusprendžiame pasivaikščioti palei Mekongą; kaip ir visi 
žmonės. Jis kraujo rudumo, apsunkęs nuo mitų ir turbūt kiek- 
vienam žmogui reiškia kažką kito. Net FTB nešiojasi širdyje 
jo dalelę - gal, tarkim, karinio jūrų laivyno specialiųjų pajėgų 
būrio beprotiškos drąsos žygdarbius prieš trisdešimt metų; tai 
mūsų Gangas, sukurtas, aišku, ne ko kito, o Drakono. Tačiau 
jame nepamatysi tokio judėjimo kaip Čaoprajoje; Pnompenyje 
Mekongas vis dar rami ir tingi skystymė, saulėlydyje įsiliejanti į 
raudoną žemę tarsi nukritusio fejerverko uodega į purvą. Dienos 
metu po jį plaukioja vienas kitas lėtas žvejų laivelis; paprastai jie 
būna be variklių, o jei ir su varikliais, tie tokie maži ir tylūs, kad 
tame sustingusiame karštyje žvelgdamas į prieštvaninius žvejų 
tinklus pamanytum, jog toji ramybė čia vyrauja jau tūkstančius 
metų. Štai jums ir maja. 

—.Aš myliu jį, - tyliai, bet pakiliai prataria FTB, sukdama akis į 
vandenį, pasilaikydama teisę paneigti savo ką tik ištartus žodžius, 
tačiau pagaliau išdrįsusi tai pasakyti. - Atleisk, - priduria, uždėjusi 

man ranką ant peties, patvirtindama, kad valdo padėtį. - Dar 
niekada nebuvau šešiolikmetė. Tai ilgai netruks. 

— Būsi su juo jau rytoj, - nusišypsau. 

— Šįvakar, - pataiso ji, vis dar žvelgdama į šoną. - Ką tik nu- 
siunčiau jam žinutę, - jos ranka nuslysta manąja ir sugriebia man 
už delno. - Nė nežinai, koks esi aiškiaregys, Sončajau. Praeitą 
naktį sapnavau ryškiausią sapną gyvenime. Vietnamas. Danan- 
gas. Tu neklysti, aš buvau juodaodis, kokių devyniolikos. Gulėjau 
merdėdamas ir tegalėjau galvoti apie merginą iš Saigono. Man 
rūpėjo vienintelis dalykas - kad niekada jos daugiau nepamaty- 
siu. Miriau žiūrėdamas į jos paso dydžio nuotraukėlę. 

— Lekas? 

- Su visais niuansais, kaip tu pasakytum, - ji kurį laiką žvelgia 
man į veidą, paskui nusisuka pasroviui, į Laoso pusę. - Juk būtent 
tu nuolat aiškini, kad mes, žmonės, esame tiesiog matomi karmi- 
nės grandinės galai, glaudžiai susipynę su kitais, besidriekiančiais 
tūkstančius, net milijonus metų atgalios. Tu tiesiog netaikei to 
įsimylėjusiai amerikietei, ar ne? 

Tikra tiesa, ir būčiau visai nieko prieš ties tuo ją ir palikti. Bet 
Kimberlė visgi yra farangė. 

— Sončajau, neprivalai atsakyti taip arba ne. Atsakymą matau 
tavo akyse. Ar tai - tai, ką jaučiu, - iš tikryjų yra tik seksualinio 
bado kamuojamos trisdešimtmetės su trupučiu refleksas? Turiu 
omeny, juk tu iš tikryjyų nemanai, kad visa tai tik dėl dominavimo, 
pinigų, galios ir egzotikos? Juk taip sakei tik iš susierzinimo? Ži- 
nau, jis jaunesnis už mane daugiau nei dešimt metų ir labai mote- 
riškas... - ji kosteli. - Jo, ką gi, jam atsispirti visiškai neįmanoma. 
Tas grožis, tas juslingumas - man, tokiai amerikietei farei, atrodo 
stebuklas, kad jis apskritai egzistuoja šiame pasaulyje. Prieš dvi 
dienas žiūrėjau, kaip jis dažosi prieš eidamas į tą savo barą. Mo- 
terų dažymosi ritualai man visą gyvenimą buvo nuobodūs, bet 
jį būčiau galėjusi stebėti visą naktį. Kas man darosi? 

Penkta ryto: Surino autobusų stotis ne ką mažesnė už kokį oro 
uostą, autobusai važiuoja visomis kryptimis, bet daugiausia - į 
Bankoką. Net ir tokiu laiku mano klajokliška tauta keliauja. Savo 
neramybę slepiame po ramia išore, tačiau pažiūrėję į mūsų gy- 
venimo grafikus pamatysite, kad niekada nesiliaujame judėti iš 
kaimo į miestą ir atvirkščiai. Kartu tarsi kokie šventyklų šunys 
vežiojamės ir savo blusas, ir mums nuolat niežti. Palikau FTB 
Pnompenio oro uoste; ji buvo susiradusi telefone Leko nuotrauką. 
Žinoma, jis labai gražus, bet kartu ir labai egzotiškas; žvelgė iš FTB 
telefono, tarsi būtų iš kitos planetos ir pats tai žinotų. O ji žiūrėjo 
į jį, tarsi šiame pasaulyje nebūtų nieko, ko ji apie jį nesuprastų. 

Man pasisekė, kad gavau vietą autobuso, važiuojančio į Ubon 
Račatanį, gale. Kai vairuotojas įlipa ir užveda variklį, apima toks 
pažįstamas palengvėjimo jausmas, kad kelionė pagaliau praside- 
da. Bet vairuotojas kaipmat įjungia triukšmingą filmą ekrane ant 
lentynos sau virš galvos. Deja, tai vimdanti romantiška istorija, 
kupina tuščių paplūdimių, ilgų, aistringų žvilgsnių ir stambių 
planų su ašarotomis akimis, - žodžiu, tikra okulisto svajonė. Taigi 
užmerkiu savo paties akis ir per sekundę užsnūstu. Matyt, esu 
nusikamavęs, nes autobuse paprastai nemiegu. Sėdynė nepatogi, 
man tenka nuolat taisytis įrėmus kelius į sėdynę priešais; o kai 
tokios pozos nebegaliu kentėti, persisuku ir atremiu galvą į langą; 
ir taip toliau. Tarpais, kai nemiegu, dairausi į įvairius kraštovaiz- 
džius: nepavykusias griūvančias statybas, plačiai išsidriekusius 
prastos kokybės namų rajonus, kurie irgi atrodo nebaigti, nors 
stovi jau ištisus dešimtmečius, varganus upelius ir karščiu ga- 
ruojančias džiunglių liekanas. Tokios dykynės tęsiasi dar kelias 
mylias, bet kai pasiekiame Pak Čiongą, vaizdas truputį pasikeičia. 
Gamta čia nebe taip įgąsdinta: sukiužusios gyvenvietės atrodo 
tarsi barikados prieš tankią šliaužiančią žalumą. 

Po pietų įsišneku su greta sėdinčia mergina. Kelias minutes 
bandome išvengti tos temos, tačiau netrukus vienas kitam pri- 
sipažįstame besisukantys kūno prekybos srityje. Ji dirba Nanos 
aikštėje ir pastaruosius kelis mėnesius jai gana gerai sekasi. Ji 
važiuoja namo pabūti su savo penkiamete dukra nuo meilužio 
tajo, kurio nebematė nuo tada, kai pranešė jam esanti nėščia. 
Nors ji to ir nepasako, matau, kad iš anksto džiaugiasi ir būsima 
pagarba, kurios sulauks iš savo kaimynų už tai, kad pasirūpina 
tėvais, broliais ir seserimis; tai bus smagi permaina po jausmo, 
kad esi tik eilinė didmiesčio kekšė. Paklausiu jos, ar žino Juodo- 
sios Kalvos kaimą, iš kurio kilusi Damrong. Ji linkteli: taip, yra 
ten keliskart buvusi. Tai labai varganas kaimas net ir Isanui. Ji 
mačiusi, kaip vaikai ten valgo purvą; tose vietose Žmonės gyvena 
baisiai skurdžiai. 

Ubon Račatanyje išsinuomoju džipą su vairuotoju, kad nuvežtų 
mane į tą kaimelį. Atsiduriu tikroje Isano gilumoje. Pradeda temti, 
bet kad įžiūrėtum mistiškai plokščią kraštovaizdį, kur jautiesi, 
tarsi būtum atsidūręs žemiausiame žemės taške, šviesos pakanka. 
Pro šalį vis pralekia pikapų galuose susėdę padieniai darbinin- 
kai paklaikusiais žvilgsniais ir marškinėliais apvyniotomis gal- 
vomis. Lygiomis medžių gyvatvorėmis apsodintuose ūkeliuose 
moterys ant ugnies verda maistą; o nepaaiškinamai ten atsiradę 
drambliai tik dar labiau pabrėžia paslaptingą ryžių laukų žalumą. 
"Tie storaodžiai žiaumoja arba tiesiog stovi visiškai nejudėdami, 
mėgaudamiesi tuštuma. Tai man primena, kad Surino provincija 
yra Tailando dramblių sostinė. Paskutinį lapkričio sekmadienį 
čia, pačiame Surino mieste, vyksta šventė, vadinama Dramblių 
vaikštynėmis, keliai ir gatvės prigrūstos tų žvėrių, o pati šventė 
paskui užsitęsia dar kelias savaites. Čionykščiuose kaimuose vai- 
kai landžioja po pro šalį pėdinančiais drambliais, mat manoma, 
kad tai atneša laimę ir net yra gyvybiškai būtina. 

Kai džipas privažiuoja kaimą, jau visai sutemę. Nė nesivar- 

ginu kieno nors klausinėti apie Damrong šeimą - esu pernelyg 
pavargęs. Susirandu moterį, pasiruošusią už kuklų šimto batų 
užmokestį leisti pernakvoti jos namuose ir dar pusryčiais pa- 
maitinti. Namas ant statramsčių, kaip ir visi šituose kraštuose. 
Užlipęs mediniais laiptais pamatau, kad name - vienas didžiulis 
kambarys su keliais čiužiniais ant grindų, o kampe sukrauti visi 
šeimininkės šiame pasaulyje turimi daiktai. Ji - vidutinio amžiaus 
našlė, apnakvindinus vyriškį jai negresia nei jokia stigma, nei koks 
nepadorumo kvapas. Namas stovi aptvertoje teritorijoje, apsuptas 
kitų jos giminaičių namų. Nemanau, kad ji būtų gyvenime paty- 
rusi didmiesčio paranoją. Tačiau ji perstumia savo čiužinį į kitą 
kambario galą, ir aš kupinas dėkingumo užmiegu. Iš ryto ji man 
duoda ryžių košės su keptu kiaušiniu ant viršaus. Iš pradžių labai 
atsargiai, užuominomis, klusteliu apie Damrong ir jos šeimyną. 
Kad esu policininkas, jai nesakiau. 
« Žinoma, ji girdėjusi apie Damrong mirtį - viskas kaimas išti- 
sas dienas tik apie tai ir tešnekėjo. Iš kur ji apie tai sužinojusi? Ji 
trukteli pečiais: gandai sklinda. Pakreipiu pokalbį apie Damrong 
šeimos gyvenimą. Kas jie per žmonės? 

Nepaisant painiausių mandagybių ir diplomatiškumų, vartoja- 
mų kaimiečių, kai paliečiami keblūs klausimai, aiškiai būsiu už- 
kabinęs kažkokį subtilų ir tik vietiniams žinomą viso šito reikalo 
lygmenį. Iš savo šeimininkės veido matau, kad ji tiki, jog čia bus 
įsivėlusi ir magija, ir karma, o gal net ir dieviškasis kerštas. Kai 
praveriu piniginę ir pasiūlau sumokėti kiek daugiau už puodelį 
kavos, jei ji jos turėtų, ji kaipmat susigaudo ir, nuotaikai ūmiai 
pasitaisius, pasidaro labai šneki ir ima linksmai lieti širdį. 

Damrong šeimos būta atšiaurių žmonių, paaiškina manoji 
šeimininkė. Ji pavartoja tokį ypatingą isanietišką Žodį, reiškiantį 
baimės, pagarbos ir abejonės derinį: net ir kaime galima būti 

pernelyg kietam. Damrong tėvas miręs, kai ji buvusi paauglė, bet 
kitados jis buvęs tikras kaimo banditas, naudojęsis raganiškais 
burtais, idant jam nieko nenutiktų per naktinius reidus į kitus 
kaimus. Jo tatuiruotės metų metus jį saugojusios. Tais dar ne 
visai senais laikais šiuose kraštuose būta labai mažai policijos, o 
ir ta buvusi ne per uoliausia. Per savo gyvenimą Damrong tėvas 
nužudęs penkis vyrus, dažniausiai per gatvės peštynes ar tiesiog 
šiaip, kai jį išnervindavę - paprastai suvarydavo peilį jiems po 
šonkauliais. Damrong motiną jis laimėjo ją pagrobęs ir tris dienas 
išlaikęs savo namuose. Ar per tą laiką prievartavo, ar ne, dabar 
nebesvarbu; praėjus toms trims dienoms visi kiti vyrai laikė ją 
smukusia, taigi jai belikę tik tekėti už kaimo bandito. Bet žmonės 
byloja, kad ji daug neprieštaravusi, nes ir pati buvusi ypač pasiu- 
tusi - kai kurie sakytų, kad net turėjusi nusikaltėliškų bruožų, 
taigi tas banditas todėl ją ir pasirinkęs. Niekas nenorėjo turėti 
su jais reikalų. Virš šeimos tvyrojęs juodas debesis. Į Damrong 
mirtį čionykščiai žiūri tiesiog kaip į dar vieną juodos šeimos 
istorijos skirsnį. 

Mano šeimininkė sustabdo savo nenutrūkstamą tiradą ir pa- 
žiūri į mane. 

— Ar žinote tą tradiciją, kai vaikus priverčia per šventę bėgti 
po drambliais? Na, aš mačiau, kaip motina privertė Damrong tą 
padaryti. Aš asmeniškai manau, kad tai labai žiauru — kai ku- 
rie vaikai taip išsigąsta, kad paskui juos visą gyvenimą kankina 
psichologinės baimės. Tik pagalvokit, ką tai reiškia šešiametei — 
matai tas milžiniškas kojas, tas siaubingas pėdas ir tau nuosava 
motina liepia rizikuoti gyvybe ir po jomis bėgioti. Dramblių 
švelniais milžinais nepavadinsi, jie pikti ir nenuspėjami. 

- Ir kaip Damrong tai priėmė? 

— Va būtent, dar niekada nebuvau mačiusi šitaip išsigandusio 
vaiko. Žinokit, motina vis ją daužė, kol smūgiai jai ėmė atrodyti 

baisesni už tuos dramblius. Ir nubėgo po jais, bet niekada nepa- 
miršiu tos neapykantos jos akyse - neapykantos ne drambliui, o 
motinai. Ji neatbėgo prie jos pasiguosti, tik stovėjo ten, kitoje kelio 
pusėje, visiškai sugniuždyta. O dar tokia graži mergaitė. Jau tame 
amžiuje matėsi, kuo ji užaugs. Ar ji turėjo kitokį pasirinkimą? 

Mūsų pokalbį nutraukia apačioje pasigirdęs šūksnis. Viena iš 
kaimynių išgirdo, kad čia apsistojęs atvykėlis, ir nori į jį pažiū- 
rėti. 

— Mes kalbamės apie Damrong! - sušunka jai mano šeimi- 
ninkė. 

— Lipu pas jus! - atsiliepia ta kita. 

Kaimynė - labai mažutė kaimo moterėlė, turbūt ne aukštesnė 
nei keturių pėdų ir devynių colių, liliputė distrofikė, protingiausių 
neūžaugų rūšies, su nunešiotu sarongu, nešina plastikiniu mai- 
šeliu su didžiuliu spygliuotu durijumi, kurį aiškiai tikisi šiandien 
kažkur parduoti. Tačiau jei žiūrite į ją kaip į vargšę, šio to nesu- 
prantate. Ji priklauso tokiai vienai ypatingai, sparčiai nykstančiai 
žmonių grupei. Net ir šiais laikais visuose Tailando kaimuose, o 
ypač čia, Isane, dar likę žmonių, kurie gyvena iš žemės tikrąja to 
žodžio prasme, žmonių, gana gerai pažįstančių miškus ir džiung- 
les, kad ten išgyventų be didesnės pagalbos iš kitur. Jos veidą su 
aukšta kakta vagoja gilios raukšlės, iš po užkritusių akių vokų 
žybsi jaunos akys. Šita moteris gyvenime nepatyrė depresijos; ji 
gyvena tam tikrame elementariame lygmenyje, mintimis ben- 
draudama su dvasiomis. 

- Šitas ponas klausinėjo apie Damrong, - paaiškina mano 
šeimininkė. 

— A, na žinoma, - sako nykštukė, visai nenustebusi, kad kaž- 
kas atsiranda iš niekur ir nori sužinoti visas paskalas. - Labai 
graudu. 

— Sakiau, kad ji kilusi iš atšiaurios šeimos. 

- Atšiaurios? - nykštukė irgi pavartoja tą patį isanietišką žodį. - 
Turbūt juokauji, - ji pažiūri į mane ir, manau, greitai nusprendžia, 
kad esu autoritetinga persona: - Sako, kad jos brolis, Gamonas, 
yra visiškai sugniuždytas. 

— O, taip, - pritaria mano šeimininkė, susinervinusi, kad pamir- 
šo tokią dramatišką detalę. - Jie buvo tokie artimi. Bet, žinoma, 
jis gi vienuolis, tai žinos, kaip su tuo susitvarkyti. 

— Bus gerai, jei nenusižudys, - mąsliai atsiliepia nykštukė, — 
koks skirtumas, vienuolis jis ar ne. Ji buvo vienintelė jo atrama. 

Kai apačioje išgirstame dar vieną balsą, vėl smalsios kaimynės, 
norinčios apžiūrėti paslaptingą lankytoją, suprantu, kad metas 
eiti. Išsitraukiu policininko pažymėjimą ir joms parodau. Niekas 
per daug nenustemba. Nykštukė imasi palydėti mane pas Dam- 
rong motiną. 

Jos namas - tiesą sakant, didelė lūšna - yra vienintelis be 
gėlyno; priešais jį viename kampe suversta šiukšlių krūva. Skir- 
tingai nuo kitų namų, šito namo statramsčiai vien iš medžio, be 
jokio betoninio sutvirtinimo; pūvantys, kaip ir prie laukujų durų 
vedantys laiptai. Pabelsti tenka kelis kartus. Kai ji atidaro duris, 
pamatau didžiulę, beveik tuščią erdvę, nustatytą plastikiniais ki- 
birais, į kuriuos pro stogą varva vanduo. Kampe, priešais čiužinį, 
mirga nespalvotas televizorius. 

Kaip ir daugelis mirtinų alkoholikų, ji labai liesa ir jau gir- 
ta: skeletišką savo kūną apsivyniojusi nutrintu pilku sarongu ir 
apsivilkusi juodus trumparankovius marškinėlius. Kad ir kas 
nutinka toms girtuoklių kojoms, jos kojoms tai jau nutikę: jos 
sustingusios ir tiesios, žingsniai trūkčiojantys, tarsi kojas ir sme- 
genis siejantis nervas būtų nutrūkęs. Dar nesu matęs taip nuo 
baimės ir neapykantos pajuodusio veido. Neabejoju, kad prieš 
dvidešimt metų ji buvo kieta it titnagas, bet dabar visas kietumas 

subyrėjęs, likęs tik sukežusio kūno ir sužalotų smegenų aparatas; 
jau dešimtmečius čia nebūta jokio sąmonės prašviesėjimo. Man 
aišku, kad nėra prasmės jos klausinėti, reikia žaibiškai keisti planą. 
Parodau pažymėjimą. 

- Linkėjimai nuo jūsų sūnaus, Gamono. 

Ji spokso į mane, aiškiai nesupratusi žodžio „sūnus“. Jau nuo 
pat slenksčio dairausi kokių nors jo ženklų ir pamatau, tik įsivaiZ- 
duokit, prie sienos prismeigtą seną reklaminę „Harley Davidson 
motociklo nuotrauką. Jei neklystu, „Fat Boy“. Jos akyse sublyksi 
žiburėlis šviesos. Ji mosteli, tarsi vydama ką šalin. 

— Išsimėžė. 

— Jis įstojo į sanghą. 

Ji piktai pašnairuoja. 

— Išsimėžė. 

— O kaip jūsų dukra, Damrong? 

Tas vardas jai, regis, nieko nereiškia. Gal ji atsimintų, kaip 
dukterį vaikystėje vadino šeimoje, bet aš to nežinau. Kišenėje su- 
sižvejoju nuotrauką, padarytą iš įrašo kadro: nuostabų Damrong 
veidą likus penkioms minutėms iki mirties. Senutę tai paveikia 
labai keistai, tarsi pažadintų ne tiek atsiminimus, kiek paralelinį 
pasaulį. Ji ištiesia pirštą į vieną namo erdvės kampą, kur, atrodo, 
yra iš faneros suręstas tarsi ir kambarys su durimis, užrakintomis 
pigia pakabinama spyna. 

— Borisot, - sako, - skaisti mergelė. 

Žinau tą kaimo tradiciją įrengti atskirą erdvę lytinės brandos 
sulaukusiai dukteriai, mat jos garbė turi išlikti nepaliesta, kol jai 
bus surastas vyras. Tą paprotį pabrėžia kas antra per mūsų televi- 
ziją rodoma muilo opera. Ir vieną gražią dieną Damrong motina, 
kažkokio fantastinio psichologinio impulso pagauta, matyt, nu- 


sprendė apsaugoti savo nesančios dukters, kurią pati pastūmėjo į 

prostituciją ir iš kurios jau metų metus nieko negirdėjo, dorybę. 
Man tenka duoti jai du šimtus batų, kad susirastų spynos raktą 
ir atrakintų tas duris. Mažojo kambarėlio viduje pamatau, kad 
fanerinės sienos prikaltos prie netvirtų rėmų. Daugiau kam- 
baryje nieko nėra, jei neminėsim dviejų nuotraukų - abiejose 
Damrong. Viena jų maždaug aštuonių colių pločio ir dvylikos 
ilgio, prismeigta prie faneros: tokias romantiškas nuotraukas 
daro tik kaimo fotografai - linijos sušvelnintos, spinduliuojantis 
žvilgsnis ir iškrakmolyta balta suknelė su galybe nėrinių. Dam- 
rong čia tikrai ne vyresnė nei trylikos; jai buvo liepta žiūrėti 
į dangų, į televizinių nuostabių sutuoktinių ir kondicionuoto 
oro rojų. Kad ir kiek besistengė tas fotografas, jos klasikinis 
grožis paima viršų ir niekas negalėtų paneigti jo galios. Kitoje 
nuotraukoje - vaikas, bėgantis po milžinišku drambliu. Senoji 
pamato, kaip į ją spoksau, ir ima kažką nesuprantamai veblenti 
gimtąja khmerų kalba. Manau, kad šitas beviltiškumas, kurį 
čia pajuntu, tik padaugintas milijoną kartų, ir buvo būtent tai, 
su kuo vieną gražią dieną dar ankstyvoje jaunystėje nusprendė 
kovoti Damrong, 

— Tik vienas dalykas, motin, - sakau, pridėdamas pirštą jai 
prie lūpų. 

Mano nuostabai, ji iškart nustoja burbėti, tarsi paklusnus vai- 
kas. Aš švelniai apsuku ją nugara į save ir pakeliu marškinėlius. 
Ir aišku, tigro tatuiruotė prasideda kažkur nugaros apačioje, jis 
pašokęs per visą nugarą ir viena akimi žvilgčioja pro jos kairįjį 
petį. Įdomu. Kita tatuiruotė - sudėtingas horoskopas. Abi labai 
nublukusios ir susiraukšlėjusios, galima spėti, kad ji turi jas nuo 
paauglystės. Kurį laiką apžiūrinėju tą horoskopą; žinoma, jis 
parašytas senovės khomu kalba. Nemanau, kad čia dar ką nors 
peščiau, taigi atsisveikinu ir nusileidžiu laiptais ant žemės. Lau- 
ke, žvelgiant į išklerusią trobą ant pūvančių statramsčių ir juodą 

dabar duris kaip tik užtrenkiančios senės beprotybę, mane apima 
baisus įniršis. Į kokį psichologinį kalną Damrong reikėjo kopti 
tik tam, kad gyvuotų, tik tam, kad atsikeltų rytais - ir visa tai tik 
dėl to, kad pakankamai pasitikėtų savimi ir galėtų dirbti. Kokių 
antžmogiškų jėgų vedama ji tai darė dar ir elegantiškai genialiai? 
Žinoma, ta trijulė - Beikeris, Smitas ir Tanakanas - naudodamie- 
si jos kerais, nieko apie tai nežinojo. Man tai nebuvo paslaptis, bet 
pats nuo savęs slėpiau tą žinojimą ir maudžiausi malonumuose; 
lygiai kaip ir jie, mes semblables, mes frėres. 

Tas jų kaimas išsidriekęs labai plačiai, užima stebėtiną plotą 
žemės, mat visos šeimos turi po atskirą ūkelį. Keli sodžiai visai 
pasiturintys — net turi pašiūres su pikapais; bet dauguma - ant 
skurdo ribos. Visi jau girdėję, kad čia esama atvykėlio, faro, ir visi 
kaimo vaikai įžūliai išlenda paspoksoti. Tačiau niekas nenori būti 
pamatytas viešai su manimi besišnekučiuojantis. Nusprendžiu 
išmėginti laimę su šeimyna, gyvenančia šalia Damrong motinos. 
Moteris su sarongu tūpčioja po savo žemu stogu ir grūstuvu maišo 
somtam salotas. Ji jau seniai mane puse akies stebi ir, kai stabteliu 
prie jos vartų, šūkteli: 

— Ar jau pietavot? 

— Dar ne. 

— Tai prašom pas mus. 

Vartai geležiniai, slankiojantys, pastumiu ir atsidarau juos. 
Tuo pačiu metu pasirodo trys vaikai, jauniausias kokių trejų. Iš 
namo išeina sulinkęs senukas drebančiomis kojomis, turbūt kokių 
aštuoniasdešimties, su buteliu naminės. Pavymui jį iškoneveikia 
ir aprėkia senutė. Paskui pasirodo jauna moteris, eina labai labai 
lėtai. Kone tobula Nok šeimos kopija. Pirmoji moteris, kokių pen- 
kiasdešimties, stebėjo mane, kai profesionalia akimi nužiūrinėjau 
tą jauną moterį. 

— Medikamentai, - sako ji. 

— Jaba? 

— Jos antras vyras prekiavo. Policija jį nušovė, bet tik po to, 
kai jis su savo narkotikais sušiko jai smegenis. Pusė jos smege- 
nų - košė. Jei neduočiau už ją garantijos, psichiatrinė ligoninė 
būtų laikiusi uždarytą septynerius metus. Kiekvieną mėnesį turiu 
mokėti už jos vaistus, antraip jai galutinai pasimaišo. 

— O tie - jos vaikai? 

— Visi nuo skirtingų tėvų. Nežinau, ką darytume, jei ne vyres- 
nioji duktė. 

— Vyresnioji dirba Krungtepe? 

Ji nusuka akis. 

— Aišku. 

Ji prideda salotų į lėkštes ir pastato tarp mūsų pintinėlę lipnių 
ryžių. 

Pradedu gailėtis uždavęs tokį netaktišką klausimą ir, imdamas 
pirštais ryžius ir spausdamas juos į gniužulą, iškart pakeičiu 
temą. 

— Kalbėjausi su jūsų kaimyne. 

- Žinau. Atvykote čia dėl Damrong. 

— Kiek laiko jau čia gyvenate? 

— Visą gyvenimą. Mes vietiniai - čia vienintelė žemė, kurią 
turime. 

Nusprendžiu, kad reikia jai leisti kalbėti, kada norės. Ji volioja 
ryžių rutuliuką po salotų padažą, raudoną nuo aitriųjų pipirų, 
kurį laiką valgo, paskui prabyla: 

— Taigi, jūs — policininkas ir tiriate vargšės Damrong mirtį. 
Oi, kokia jų šeimos baisi karma, - papurto galvą: - O kaipgi dar 
visa tai paaiškinti? Ir mes vargšai, kankinamės ne mažiau nei jie, 
bet blogais keliais nenueiname. Mes geri žmonės, einame į vatą, 
aukojame vienuoliams, namus užlaikome švariai, niekad nenu- 
sižengiam įstatymams, - ji patyli, vėl papurto galvą. - Ir kuo gi 

ta motina bus čart na? Ji net nebegali normaliai šnekėti. Keliauja 
pragaran. Kai mirs, jai labai pasiseks, jei atgims žmogumi. Dar 
niekad nemačiau nieko taip juodo, taip beviltiško. 

Staiga lyg iš niekur atsiranda toji nykštukė. Ji žvilgčioja pro 
atstumtus vartus, žiūri, kas darosi. Manoji maitintoja pagauna 
jos žvilgsnį. Ė 

— Arjau pietavai? 

— Ne. 

Nykštukė prisėda prie mūsų, padeda užpakalį ant pinto kilimė- 
lio, nuo kurio valgome, ir sėdi tiesia nugara tarsi vaikas. 

— Jis klausinėja apie Damrong. 

- Žinau, - sako nykštukė. Ji įdėmiai pažvelgia man į veidą, 
tarsi būtų nusprendusi, kad man metas sužinoti tiesą. - Ji buvo 
labai stipri dvasia su labai bloga karma, - paaiškina. - Todėl ir 
inkarnavosi į tą šeimą. Ji buvo labai stipri. 

— Motina ilgai sėdėjo kalėjime, - sakau. 

— Taip. 

— Ir man atrodo, kad tas horoskopas yra juodosios tradicijos. 
Arji priklausė kokiam kriminaliniam kultui? 

— Taip, - ji linkteli, nepakeldama akių. 

- O kaip jos brolis? | 

Jos veide pirmą kartą pasirodo susirūpinimas, paskui greitai 
prapuola. 

- Ji mylėjo jį. Tik dėl jos jis ir išgyveno. Labai silpna siela. Gali 
būti, kad vienas, be jos, jis negalėtų išgyventi, - žvilgteli į mane: - 
Ar žinote, kaip mirė jos tėvas? 

- Ir kaip mirė jos tėvas? Tai papasakokite. 

- Jei kalbėsi apie tokią smurtinę mirtį, gali nutikti didelė nelai- 
mė, - ji uždeda ranką man ant dilbio. - Aš esu negrįžtančioji. 

Keista, kai budistinį techninį terminą vartoja žmogus, aiškiai 
esąs kažkokio šamaniško kulto produktas, tačiau kai indai atvežė 

budizmą į Tailandą, daug jo aspektų įsiliejo ir į vietinį animizmą. 
Šiais laikais neretai išgirsi tokius žmones kaip šita nykštukė kal- 
bant apie „negrįžtančiuosius“. Budistų vienuoliai, manantys, kad 
yra pasiekę šitą lygį, labai saugosi, kad nepadarytų kokios klaidos, 
kuri vėl juos nuleistų į kūną. Atsiskyrimo nuo kūno planus gali 
sugriauti net ir nederamos šnekos. , 

Egzistuoja padorumo taisyklės, kurių kaime reikia laikytis. Pa- 
baigęs valgyti, atsistoju eiti ir paskutinį kartą pažvelgiu į nykštukę. 
Nepakeldama į mane akių, ta sako: 

— Suprantat, jie privertė vaikus žiūrėti. Abu vaikus, kad ne- 
nueitų tėvo pėdomis. Mergaitė gal jau ir buvo to amžiaus, kad 
su tuo susidorotų, - kaip ir sakiau, ji buvo labai stipri. Bet ber- 
niukas... 

— Jie stebėjo, kaip mirė tėvas? 

Ji prideda pirštą prie lūpų. Man beišeinant, šeimininkė suskum- 
ba sušukti, tarsi būtų pamiršusi pasakyti kažką labai svarbaus: 

- Žinokit, jie khmerai, visai ne tajai. 

Išėjus į kelią, man pavyksta susistabdyti pikapą, už šimtą batų 
nuvešiantį mane į artimiausią autobusų stotį. Vairuotojas pasitai- 
ko iš pačių geriausių kaimo žmonių: tylus, dievotas ir sąžiningas. 
Sėdint jį supančioje malonioje tuštumoje, mano galvoje nenu- 
trūkstamai sukasi pasaka be galo: 


Trečiojo pasaulio piligrimės kelionė: 

1. Gimusi į karmą, tokią baisią, kad net pagalvoti kraupu, nu- 
sprendi užmigti amžinai. 

2. Motina nesuteikia jokio pasirinkimo: nori nenori, bėgi po 
drambliu ir baigta. 

3. Geras elgesys veda į vergiją ir badą, tačiau visuomenė bent 
jau reaguoja į negailestingumą, įniršį ir šėlsmą. Algą, iš kurios 
gali pragyventi, uždirbsi tik iš narkotikų ir sekso. Pamatei 
šviesą. 

4. Savo darbe pasiekusi laimėjimų viršūnę, imi gailėtis atsisa- 
kiusi meilės. Per vėlu - tau jau trisdešimt ir horizonte telkiasi 
daugybė demony. Dabar tave išgelbės tik mirtis. Lieka tik vienas 
klausimas: ką vesies su savimi? 


Sveiki atvykę į- naująjį tūkstantmetį. 

— Lekai, kur jis? 

Man skaudu kalbėti tokiu tonu, nuo kurio mano globotinis 
virsta paniurusiu vaiku, bet kantrybė senka. Esu jau pora dienų 
kaip grįžęs, bet brolio Titanakos nė kvapo. 

— Nežinau, - suinkščia Lekas, papučia lūpas ir nuleidžia akis. 

Sėdime viename iš mažų nuovados tardymo kambarių, o tai 
gerai Leko nuotaikai tikrai nepadeda. 

— Esu tikras, kad kai buvau išvažiavęs, turėjai su juo reikalų. 
Manau, kad meluoji. Žinau, kad jis tave kažkaip įvėlė. Mačiau, 
kaip kalbėjaisi su juo vate. 

Jis pašoka skausmo perkreiptu veidu. 

— Aš gyvenime tau nemelavau, negalėčiau tau meluoti - turiu 
tau gatdaniją. Tu saugai mane kiekvieną dienos minutę. Jei trypsi 
man širdį, nusižudysiu. 

Persibraukiu ranka veidą. 

— Atsiprašau, Lekai. Niekaip negaliu prieš tave apsimesti, kad 
šitai bylai man užtenka stiprybės. Būk su manimi kantrus. Ma- 
nau, kad kai buvau išvažiavęs, tu su juo mateisi. Ir jums puikiai 
sekėsi bendrauti. 

Dabar jo nuotaika pasikeičia. Jis prieina manęs paguosti. 

— Mokytojau, man taip tavęs gaila. Padarysiu viską, kad pa- 
dėčiau. 

— Kada jį matei paskutinį kartą? 

— Jis buvo atėjęs atsisveikinti, kai buvai Kambodžoje. 

— Ir viskas? 

— Paprašė tavo mobiliojo telefono numerio. Daviau. 

Linkteliu. Kažkaip atrodo neišvengiama, kad tenka kantriai 
laukti, kol tas vienuolis malonės su manimi pabendrauti. Tai 
karma: moku velniškai didelę kainą už tas dešimt dienų transinės 
kančios su Damrong. 

Jei neminėsime to ūmaus vaido su Leku, visą dieną buvau ap- 
imtas apatijos. Pasakau Lekui, kad einu masažo, tik norėdamas 
ištrūkti iš darbo, bet iš tikrųjų nesiruošiu eiti į jokį masažą. Ta- 
čiau išėjęs į lauką ir žingsniuodamas pro tą interneto kavinę - vi- 
siškai praradusią savo paslaptį, kai ten nebėra Damrong brolio, — 
nusprendžiu, kad vis dėlto gal ir nueisiu pasimasažuoti. Keistas 
gryniausios savigriovos impulsas ragina kilti į trečią aukštą, kad 
mane apdorotų; galvoju, kad tos dvi valandos saldaus, kvapnaus, 
aliejuoto, slidaus ir orgazmiško pataikavimo savo silpnybėms ir 
yra tai, ko man dabar labiausiai reikia. Tačiau puikiai žinau, kad 
ilgainiui jos tikrai gerai neatsilieps mano savigarbai, pagalvoju 
ir apie Čaniją, nors ir žinau, kad ji tikrai nesupyktų, net pati 
paragintų, jei tik tai padėtų pataisyti man nuotaiką. Taigi nueinu 
savo įprastinių dviejų valandų antrame aukšte. 

Visą pirmą valandą mano mintys šokinėja tarsi utėlės ant stiklo, 
masažo beveik nejaučiu. Galiausiai nurimstu ir atgaunu lašelytį 
man teisėtai priklausančios ramybės. O tada suskamba telefonas. 
Palikau jį kišenėje, kelnėse, kabančiose ant kabliuko virš čiužinio. 
Čiumpu už tų kelnių ir karštligiškai susigraibau telefoną, nors 
masažistė man ir įrėmusi kelį į nugaros apačią. 

— Reikia pasikalbėti, - sako brolis Titanaka. 

Mano policininko protas atpažįsta silpnumo gaidelę, gal net 
pasidavimą. 

— Kalbėk. 

Mosteliu masažistei, kad, kol kalbėsiu, imtųsi ko nors ne taip 
smarkaus - tarkim, sumegztų man pėdas į mazgą. Tiesą sakant, 
visai nesvarbu, ką ji darys; susitelkiu klausytis lėto, apgalvoto, 
šalto vienuolio tono. 

— Ją pardavė keturiolikos metų, - bekūnis balsas kalba man į 
ausį. - Toks buvo šeimos sprendimas. Aš sprendžiant nedalyvavau, 
bet Damrong dalyvavo. Ji sudarė griežtų terminų sutartį su vieš- 
namiu Malaizijoje su sąlyga, kad jie mane deramai prižiūrės. 

— Man labai gaila. 

— Tavo gailestis tėra šaukštelis cukraus kartybės vandenyne. 

— Ir dėl to man labai gaila. 

— Ta sutartis numatė šešiolika valandų darbo per parą. Per 
parą ji turėjo aptarnauti dvidešimt klientų, mažiausiai dvidešimt. 
Pirmąją naktį jos nekaltybę pardavė varžytinėse daugiausia su- 
mokėjusiajam. O tas pasitaikė anaiptol ne iš švelniųjų. 

— O Buda, man... 

— Baik tą kartoti, nes nesuprasi, ką sakau. Sutartis buvo dvyli- 
kai mėnesių. Namo ji sugrįžo jau ne ta pati. Visai ne ta pati. Bet 
patikrino, ar gerai su manim buvo elgiamasi. Klausinėjo manęs ir 
visų kitų kaime, apžiūrėjo mano kūną, pasvėrė ir taip toliau. Dar 
niekas jos tokios nebuvo matęs. Absoliučiai dalykiškos, absoliu- 
čiai šaltos, - pauzė. - Aišku, kad su manimi toli gražu nesielgė 
gerai. Jos pinigus išleido naminei ir jabai, - ilga pauzė. - Taigi, ji 
privertė juos už tai sumokėti. Ar numanai kaip? 

Ne, atsakau, kaipgi galėčiau numanyti, kokiu būdu bejėgė, 
neturtinga, išnaudota ir prievartauta bemokslė penkiolikmetė 
galėtų nubausti du užkietėjusius nusikaltėlius. 

— Įskundė mūsų tėvą farams. Suorganizavo, kad jį pagautų nu- 

sikaltimo vietoje vagiantį, - iš jo tono suprantu, kad jis išgirdo, 
kaip įkvėpiau. - Suveikė geriau, nei ji galėjo įsivaizduoti. Tuos 

farus jau vemt vertė jo nesibaigiantys nusikaltimai. Jie nužudė jį 
dramblių žaidimu, - dar viena pauzė. - Ji buvo apimta ekstazės. 
Prisimenu, kaip blizgėjo jos akys. Kai kitą kartą ėmėsi prostitutės 
darbo, šįkart Singapūre, visus šešis mėnesius motina su manimi 
elgėsi puikiai. Kai būdavo blaiva. 

Telefonas išsijungia. 

Kai jis vėl paskambina, masažas jau pasibaigęs ir kaip tik moku 
masažistei. 

— Pamiršau pasakyti, detektyve. Buvo rašytinė sutartis - taip 
reikalavo Damrong. 

Nuryju seiles. 

— Supratau. 

— Niekam nesakyk. Ir Vikornui. 

Jis baigia pokalbį. Galvoju: Hm, nesakyk Vikornui - išduoti savo 
poną? Ir kartu pamanau: Taip, teeina tas Vikornas šikt. 


Sunku patikėti ta sutartimi, bet jei ji egzistuoja, galvą dedu, kad ją 
surašė Tomas Smitas. Jo ponai tikrai nebūtų pasitikėję jokiu kitu 
teisininku. Galimybė ją gauti atrodo labai menka. Ar Damrong 
buvo leista pasilikti kopiją? Jei taip, kur ji yra? Kodėl ji nedavė 
jos saugoti savo broliui? 

Kai jis vėl paskambina, esu namie, žiūriu, kaip Čanija gamina. 
Žinau, kad Čanijai darosi neramu dėl mano psichinės būklės, kad 
ji stebi, kaip išsiimu telefoną iš kišenės kelnių, kurias jau pakabi- 
nau ant miegamojo durų rankenos, nes persirengiau šortais. Kai 
persimainau išgirdęs jo balsą, kone pajuntu, kaip ji širdyje jaučia 
liūdesį, baimę, užuojautą ir truputį pykčio, nes atrodo, kad slystu 
jai iš rankų. 

— Ar gali kalbėtis? 

- Taip. 

— Dėl gatdanijos. Sakyk, ką apie tai manai? 

Pasikasau ausį. 

— Daugiau nieko neturime. Nėra kito būdo organizuoti Tailan- 
dą. Tai netobula, žmonės laužo taisykles, ypač motinos, bet kito 
kelio neturime. 

— Tu pusiau farangas. Tikriausiai kartais pažiūri į tai kitu kam- 
pu. 

— Mano kraujas pusiau farango, bet mąstau aš kaip tajas. 

— Esi buvęs užsieny. Puikiai kalbi angliškai. Net prancūziškai 
moki. 

— Ir ką? 

— Noriu sužinoti. 

Mano balse ima ryškėti susierzinimas. 

— Ką sužinoti? 

Ilga tyla. Galbūt jis tos minties dar nebuvo suformulavęs. 

— Ką aš darau. 

— Aš nežinau, ką tu darai. 

— Manau, kad žinai. Noriu sužinoti, ar, žiūrint farango akimis, 
aš einu per toli? 

— Per toli? 

— Ta kaina, kurią ji verčia mane mokėti, - ar ji per didelė? 

— O kokia ta kaina? Ar ji tau paliko instrukcijas? 

Pauzė. 

— Gal ir taip. 

- Ir pinigų. Ji atidavė tau visus pinigus, uždirbtus iš šito kon- 
trakto, ar ne? Kiek? Daug, manyčiau, juk ji buvo labai apsukri. 
To tu ir negali pakelti, taip? Dar prieš dvi savaites buvai bejėgis 
vienuolis; tau nebuvo jokios prasmės ilgiau apsistoti ties vaikystės 
košmarais; neturėjai nė skatiko; daugiausia, ko galėjai tikėtis iš 
šito gyvenimo, - kad tave paliktų tęsti savo meditacijų. Jau buvai 
labai smarkiai pažengęs, beveik arhatas. Galėjai nutraukti saitus 
su praeitimi, nes dabartis nesuteikė jokios galimybės... 

Specialiai sustoju vidury sakinio. Man įdomu, ar jis užkibo, ar 
ne. Kai jis pasako „kalbėk toliau“, pasidaro aišku, kad dabar jis 
nebegalės sustoti su manim kalbėjęs. 

— Keršyti, - sakau. 

Pasirodo, šitas žodis dar nesusikristalizavęs jo smegenų pavir- 
šiuje, jis lyg virusas, neatskleidžiantis savo tikrosios prigimties, 
nebent jį padidintum ir nufotografuotum. 

— Keršyti? Ir nuo ko gi man pradėti? 

— Tu greičiausiai niekada nepradėsi. Juk tu niekada nebuvai 
tas, kuris ką nors pradėdavo, ar ne? Pradėdavo visada ji. Ji, o 
ne tu, mokėjo išgyventi. Tu ir dabar esi atsarginis. Suprantama, 
kad, kalbant apie kerštą, nežinosi, nuo ko pradėti, bet ji žinotų. 
Pasakyk, ką ji verčia tave daryti. : 

Pauzė. 

— Ne, šito aš tau nesakysiu. Ir, šiaip ar taip, manau, kad jau 
nuspėjai. 

- Strategijos ji tau tikrai nebūtų palikusi. Manau, kad čia niekas 
nepasikeitė. Mirusi ji valdo tave lygiai taip pat, kaip ir gyva. 

— Jei mąstai kaip tajas, turbūt žinai, kad esu jai skolingas už 
viską. Jei ji būtų palikusi instrukcijas man pasikarti ant savo 
drabužių, būčiau jas įvykdęs tiksliai taip, kaip parašyta. 

— O, kaip tau tai būtų paprasta, - švelniai sakau. 

Jis atsako tik po kokios minutės: 

— Taip. Tas tiesa. | 

- Ir kaip tau sunku padaryti tą, kad ir ką ji verčia tave da- 
ryti. 

— Aš turiu tą padaryti. 

— Kaip? Samdysies žmones iš užsienio? Tą tikrai gali sau leisti. 
Bet jiems bus sudėtinga suprasti. Net ir šitie turi taisykles, - klau- 
sydamasis savo paties minčių, staiga susivokiu, iš kur, kai ateis lai- 
kas, bus toji pagalba. - Jie bus khmerai, ar ne? Nesuprantu, kodėl 

anksčiau apie tai nepagalvojau. Į atsargą išėję raudonųjų khmerų 
pėstininkai turi daug privalumų. Pirma - už pinigus jie padarys 
bet ką. Antra - įsakymų jie klauso iškart ir pažodžiui. Trečia - jų 
labai daug ir jie labai pigūs. Ketvirta - apie dramblius žino viską. 
Penkta - galės dingti džiunglėse arba greičiausiai Poipete, kur 
juos apsaugos nusenę generolai invalidų vežimėliuose. 

Jis kupinas staigmenų. 

— Poipete? - įkvepia. - Esi ten buvęs? 

— Taip. Vieną kartą. 

Šmėkšteli vaizdas iš atminties: nykus Kambodžos miestas 
Tailando pasienyje, daugmaž toje pačioje platumoje kaip Angkor 
Vatas. Visur baisi vulgarybė, net vaikų, kurių dauguma - pros- 
titutės, veiduose. Aš tikrai mačiau tuos garsiuosius raudonųjų 
khmerų atsargos generolus, sėdinčius vežimėliuose ir čiulpian- 
čius vamzdelius, pririštus prie deguonies balionų. 

— Ar pats esi ten buvęs, broli Titanaka? 

— Aš ten įsišventinau. 

Jis išjungia telefoną, bet mano telefonas užfiksavo numerį, iš 
kurio jis skambino. Manau, kad neatsilieps, bet vis tiek pamė- 
ginu. 

— Taip“ 

— Bent jau papasakok apie Kovlovskį. 

— Apie ką? 

- Tą, kuris buvo su ja filme. 

- Aa, taip. Žmogų su kauke. 

— Padirbėjai su juo, ar ne? Manau, kad papiktnaudžiavai ga- 
liomis, kurių įgijai medituodamas. Pats nė piršto nepajudinai, 
bet nužudei jį priversdamas nusižudyti, taip? Manau, kad tau 
tai buvo visiškai nesudėtinga. Jo mažutė tuščia erzaco širdelė 
atsivėrė tavo deginančiam žvilgsniui. 

Jis ilgokai patyli, paskui taria: 

— Atsiųsiu tau įrašą, - ir padeda ragelį. 

Čanija apsimetė nesiklausanti pokalbio ir nepastebinti, kaip 
smarkiai esu įsipainiojęs su broliu Titanaka. Ji pastato priešais 
mane dubenį su pla neung menau. Švelnaus skonio žuvis paruošta 
tobulai, nė kiek ne žalia ir kartu ne sausa, o citrininis padažas su- 
teikia natūraliam žuvies skoniui tą nuostabų specifinį prieskonį. 
Kai baigiame valgyti, paplekšnoju Guzą, džiaugdamasis proga 
pavaidinti laimingą šeimą. Tačiau mūsų mažasis nuomojamas 
namelis atrodo toks ankštas, sienos tokios plonos, o mūsų buvi- 
mas čia toks nesaugus. Tik visa bėda, kad audra siaučia ne lauke, 
o mano galvoje. 

Kai nueiname miegoti ir atsigulame šaukštais, - Čanija susi- 
rietusi ir prisiglaudusi nugara man prie pilvo, - mintimis grįžtu 
ne prie bylos, bet į gimdą. Iš naujo patiriu tą klaikios panikos 
akimirką, kai turime išsilaisvinti bet kokia kaina; turbūt tai pirma- 
pradiškiausias iš visų žmogaus atsiminimų, ir dar tas, kuris visam 
laikui pasilieka giliai mumyse, lyg durų dievas prie majos vartų. 
Jei nebūtų tos klaustrofobijos pagimdytos desperacijos, niekada 
nepaliktume saugiausio iš saugiausių prieglobsčių; tačiau prisi- 
mindami tuos okeaniškos ramybės mėnesius mes visą gyvenimą 
stengiamės ją atgauti. Damrong žinojo, kad vyrams taip yra. 

Kelias valandas nusnūstu ir pabundu su vienintele fraze min- 
tyse: dramblių žaidimas. Ji girdėta visiems, turėjusiems nors kiek 
reikalų su kriminaline teise, bet iš kur man žinoti, ar paprastas 
Kambodžos vienuolis tikrai skaito iš to psalmyno? Vogčiomis 
išlipu iš lovos, susirandu telefoną ir išeinu į kiemą. 

— Dėl to dramblių žaidimo, - sušnabždu, kai jis pakelia ragelį. - 
Papasakok apie tai. 

Atodūsis. 

— Nežinai? Maniau, kad visi tajų farai apie jį žino. Farai nupynė 
iš bambuko rutulį, kaip tik tokio dydžio, kad viduje tilptų nedidelis 

žmogus. Tėvas nebuvo aukštas, daugiausia penkių pėdų ir keturių 
colių, ir labai liesas, taip, piktai liesas. Rutulyje buvo durelės su 
spyna iš išorės. Vieną dieną mus atsivedė į policiją ir pastatė prie 
sienos kiemo gale. Keli išsišiepę farai ištempė tėvą į kiemą, paguldė 
ir surišo rankas ir kojas tarsi paršui. Paskui sukišo jį pro tas dureles 
į bambuko kamuolį, užrakino spyną ir kurį laiką rideno po kiemą, 
tiesiog dėl smagumo prieš pagrindinį renginį: Tada į kiemą atvedė 
jauną dramblį, kokių aštuonerių ar devynerių metų, ir ėmė mokyti 
spardyti tą rutulį. Va tada tėvas ir pradėjo klykti. Jis visada buvo 
toks kietas, buvau tikras, kad išliks tvirtas ligi pat galo; vis dėlto juk 
pats išpjovė krūvą Žmonių. Bet neiškentė ir pirmo dramblio spyrio. 
Štai tai žvėrį ir sudomino. Jis straubliu apuostė kamuolį ir suprato, 
kad, kaskart jį paridenus, tas žmogiškas padaras viduje ima rėkti iš 
visų plaučių. Farams buvo labai juokinga. Ilgai netrukus dramblio 
nebuvo galima atplėšti nuo to futbolo. Jis nuspyrė tėvą per kelias 
pėdas, paskui stumtelėjo straubliu, paskui vėl paspyrė. Tas truko 
kokias dešimt minučių, kol rutulys nuriedėjo į kiemo kampą ir 
įstrigo, o tada dramblio kantrybė baigėsi. Jis kelis kartus trenkė per 
rutulį straubliu ir smarkiai įlaužė; tada pradėjo trypti kojomis. Iš 
"pradžių kamuolys buvo drambliui per didelis, bet kai jis dar porą 
kartų trinktelėjo, iš kamuolio beliko pusė, ir žvėris jau galėjo ant 
jo pašokinėti. Tuo metu tėvas jau žviegė visai nevaldomai. Paskui 
liovėsi, bet mačiau, kad buvo dar gyvas. Matyt, dramblys pažeidė 
jam kažką, dėl ko jis nustojo rėkti. Bet kai dramblys užmynė jam 
ant nugaros apačios, visgi sustaugė paskutinį kartą. O paskui jau 
pamačiau tik bambuko šipulius ir tėvo košę. 

Per paskui stojusią ilgą pauzę galvoju, ką sakyti. Sunku nieko 
nepasakyti, tačiau bet kokiai paprastai užuojautai jis pernelyg 
protingas ir intelektualus. Jis išgelbsti mane vėl prabildamas: 

— Yra nuotrauka. 

— Ką turi omeny“ 

— Kaip tas dramblys jį traiško. 

— O kas nufotografavo? 

— O kas gi dar? Tiesą sakant, yra daugybė nuotraukų. Ji sunau- 
dojo visą fotojuostą. Galiu nuskenuoti ir atsiųsti eilės tvarka. 

Jis atsiuntė man tas nuotraukas elektroniniu paštu. Tikėjausi 
pamatyti kelis mėgėjiškus kadrus, kur neryškus dramblys lipa ant 
neaišku ko. Bet ne. Kad ir kokį fotoaparatą ji naudojo, vaizdą jis 
priartino įspūdingai. Štai jums Džumbas iš arti, uostinėja didžiulį 
iš bambuko nupintą kamuolį, kurio viduje aiškiai matyti žmo- 
gaus siluetas. Paskui objektyvas nukrypsta į tėtuką, visą surištą. 
Jis nuogas, jei neminėsime nudribusių apatinių, aiškiai matyti 
jo įmantrios ezoterinės tatuiruotės. Toliau eina visos Žiaurybės: 
dramblys pakeltu straubliu; dramblys nuleidžia straublį ant be- 
jėgio Žmogaus; stambus to bejėgio didžiulių, siaubo apimtų akių 
kadras; sekundės tikslumu pagauta, kaip įsiutęs dramblys aukštai 
iškelia straublį; straublys daužo kamuolį, skraido bambuko šipu- 
liai; dešinė priekinė dramblio koja iškelta iki pat viršaus; dešinė 
priekinė koja traiško žmogų. 


Pravedu sau pačiam kryžminę apklausą: Kas daugiau, jei ne tu, 
turėjo kažką pastebėti, kažkokią elgseną, kuri atskleistų jos tikrąją 
prigimtį. Tu, visą gyvenimą praleidęs su moterimis ir suprantantis 
jas kur kas geriau nei vyrus, tu, kurį dažnai įsimyli vėtytos ir mėty- 
tos prostitutės, nes esi vienintelis jas suprantantis vyras, kokį tik jos 
yra mačiusios, kas daugiau, jei ne tu: kaipgi tu jos neperkandai? 
Atsakymas: Nes buvau įsimylėjęs, - skamba patetiškai, bet tur- 
būt tokia ta tiesa ir yra. Mes daug nesišnekėdavome, pasidalijome 
vos keliomis mintimis ir jausmais, bet nesusidarė įspūdis, kad 


266 


nuobodžiaujanti profesionalė atlieka meilės pantomimą. Aš ją 
dominau; žvelgdamas atgal, suprantu, kad tas susidomėjimas, 
matyt, labiau panėšėjo į maldininko patelės susidomėjimą savo 
pasmerktuoju meilužiu. Aš ją dominau kaip maistas; ir dar širdį 
jai pramaniau. | 

Paprastai po sekso, kur ji išties įdėdavo visas pastangas, kad 
suteiktų geriausius gyvenime potyrius - aišku, ne mano labui, o su 
tokia pačia skrupulinga savikritika, kokią pasaulinės klasės bale- 
rina taikytų sau šokdama priešais veidrodį, - jos ilgi juodi plaukai 
susiveldavo ir pasišiaušdavo. Sekso siautuly jos žvilgsnis kartais 
tapdavo tarsi pamišėlės, turiu nuotrauką, kur ji tokios būsenos: 
plaukai plaikstosi, akyse - beprotybė, nuoga, susikūprinusi tarsi 
ragana, krūtys kadaruoja, ruda oda blizga nuo prakaito, kambary 
tvyro mūsų mylėjimosi tvaikas - bet net ir tokiomis akimirkomis 
neigti jos jėgą būtų taip pat kvaila, kaip neigti mūsų pagoniškas 
šaknis. Mūsų protėviai šimtą tūkstančių metų kolektyvinėje pasą- 
monėje kruopščiai fiksavo neatsispiriamas pagundas: tikrasis jos 
menas buvo sugrąžinti vyrus į tas uždraustąsias mirtinai pavo- 
jingo malonumo džiungles. Bepigu po tokios ilgalaikės praktikos 
atsirinkti pažeidžiamiausius vyrus. 

Iš esmės buvau per daug įsigąsdinęs ir susirūpinęs, kad pats 
nepasirodysiu tobulai - turbūt klaikiai bijojau, kad ji nepasakytų 
kokios kandžios pastabos, nepalygintų su kokiu kitu meilužiu ir 
taip nesužlugdytų mano vardo. Bet ji niekada nieko nepasakė - jai 
pakako atrodyti taip, tarsi tuoj pasakys. 


Kartu su dramblio nuotraukomis vienuolis šįryt atsiuntė ir diską, 
kuriame įrašytas jo pokalbis su kaukėtuoju žmogumi. 

Veiksmas vyksta Stanislavo Kovlovskio bute Pnompenyje, kur 
jis ir nusižudė; atsimenu tą įplyšimą sofoje. Manau, kad brolis 
Titanaka filmavimo kamerą nusipirko jau naujai praturtėjęs ir 
išmoko pritaisyti ją prie trikojo. Per visą pokalbį ji nejuda, taigi 

monitorius nuolat užpildytas mūsų gražuolių patinu, tik kad, 
praleidęs nežinia kiek valandų ir dienų su negailestingu sielos 
tardytoju, jis jau nebe toks gražuolis. Niekaip nesuprasi, ar kamera 
paslėpta, ar ne. Gal vienuolis nelabai įdėmiai skaitė naudojimosi 
instrukciją, nes įrašas, atrodo, prasideda per patį pašnekesio vi- 
durį. Angliškai brolis Titanaka kalba stebėtinai taisyklingai, tik 
su labai stipriu tajišku akcentu: 


S. K.: Norėčiau išgirsti, iš kur apie mane sužinojai, kaip gavai mano 
kontaktus Los Andžele. Vis dar nepaaiškinai. 

Vienuolis: Turiu ryšių anapus. 

S. K.: Oi, tik nesakyk, kad vėl leisimės į tuos dvasinius reikalus, 
ką? 

Vienuolis: Nebūtinai. 

S. K., purtydamas galvą: Visa tai keista, žmogau, labai, labai keis- 
ta. Iš pradžių maniau, kad atėjai čia manęs paspausti. Va čia ir 
pričiupai. Apie mane šį tą žinai, bet nežinau kiek. Sakykim, kad 
įtikinai, jog man bus naudingiausia sėsti į lėktuvą ir atskristi 
į Pnompenį. Paskui pagalvojau, kad ruošiesi mane nužudyti. 
Paskui pamaniau, bet tik labai trumpai, kad nori išgelbėti mano 
sielą - juk, šiaip ar taip, vilki vienuolio drabužius. 

Vienuolis: Kodėl turėčiau norėti tave nužudyti? Tu miręs jau 
ištisus tūkstantmečius. 

S. K.: Velnias, žmogau, nežinau, ar galiu šiandien vėl tuo užsiimi- 
nėti. Tiesiog sakyk, kiek nori. Pinigų aš pasiskolinsiu. 

Vienuolis: Sakykim, kad renku sakmes apie priežastis ir pasekmes. 
Sugrįžkime prie to momento - tos, man atrodo, mūsų vadina- 
mosios baltosios dėmės - kai tau buvo kiek metų? 

S. K., iš nenoro atsidusdamas: Trylika. Jo. Buvau visiškai lytiškai 
subrendęs. Galiausiai supratau, kas esu. Pimpalas. Didelis, 
kietas... 

Vienuolis: Bet kodėl? 

S. K.: Sakiau tau, vienintelė išeitis buvo sportas, bet man jis ne- 
sisekė. Beliko tik žigolo vaidmuo. Tai buvo Kolumbinos sindro- 
mas. 

Vienuolis: Stenai, prašyčiau giliau. 

S. K.: Giliau? Kas gali būti dar giliau? 

Vienuolis: Ar būtent tuo momentu ir nusprendei, kad pasaulyje 
moralės nėra? 

S. K.: Aha, tada. Daugiau apie tai ir nesusimąsčiau. Jei norėčiau 
būti labai moralus, reikėtų atsivertinėt į kokį reketą. O kam? 

Vienuolis: Manau, kad buvo dar kažkas. 

S. K.: Kas? 

Vienuolis: Manau, kad tam tikras pykinimo skonis. Ar ne? 

S. K.: Pykinimo? Nori pasakyti, kaip po sekso su prasta partne- 
re? 

Vienuolis: Labiau tarsi ir desperacijos jausmas, bet jaučiamas 
skrandyje. 

S. K., nustebęs: Jo, tą tai prisimenu. Iš kur žinai? Blogumas, jo, 
taip dažniausiai ir jaučiausi mažame Kanzaso miestelyje. Bet 
jis baigėsi, vos tik įkėliau koją į Los Andželą. 

Vienuolis: O koks tai buvo blogumas? 

S. K.: Visi apie jį žino. Jis vadinasi mažo miestelio melancholija, 
bet tai kur kas daugiau nei vien melancholija. 

Vienuolis: Kažko viduje trūko? 

S. K., linksi: Jo. Buvo vakuumas pagrindinėje miestelio gatvėje, 
kiek tik akys užmato. 


Susivokiu, kad neįvertinau vienuolio meistriškumo elektronikos 
srityje. Jis sumontavo tą pokalbį bent jau taip, kad yra dvi jo 
dalys. Dabar peršokame į antrąją. Kovlovskis gerokai pasikeitęs, 
išprakaitavęs, baisiai susinervinęs. Veidą iš visų pusių tampo 

tikas. Susidaro vaizdas, kad šitas žmogus yra chroniško siaubo 
būsenos. 


Vienuolis: Viskas gerai, juk tu dar čia, ar ne? 

S. K.: Ne. Aš ne čia. Aš subyrėjęs į tūkstantį gabaliukų. Supisai 
man smegenis, žmogau. | 

Vienuolis: Tikrai? O su kuo gi pisau? 

S. K.: Su nusikaltimu, kurį padariau, po velnių, su nusikaltimu. 
Iš kur, po velnių, sužinojai? Kaip? 

Vienuolis: Ar tikrai nori sužinoti? 

S. K.: Jo, tikrai noriu. 

Vienuolis: Ar esi tikras, kad tikrai nori sužinoti? 

S. K.: Eik šikt. 


Ilga pauzė. 


Vienuolis: Ji buvo mano sesuo. Prieš mirdama man elektroniniu 
paštu atsiuntė visų pagrindinių veikėjų pavardes ir adresus. 

S. K., apimtas siaubo, bet netikėdamas: Ne! 

Vienuolis: Štai, čia jos nuotrauka pačiame grožyje, kokių dvide- 
šimt ketverių. 


Vienuolis paduoda paso dydžio nuotrauką. Kaukėtasis žmogus 
spokso į ją. ' 


Vienuolis: Žinoma, čia jos kaklas kur kas geresnės būklės nei tada, 
kai matei ją paskutinį kartą. 


Kovlovskis ima žviegti. Tada vaizdas dingsta. 

Kamera vėl stebuklingai įsijungia. Visiškai neaišku, kiek praėję 
laiko, gal minutė, o gal ir valandos, bet toji seka turi tam tikrą 
emocinę prasmę. Kovlovskis sudribęs ant pigios sofos. Atrodo 

gana pavargęs, bet kūdikiško žydrumo akyse ramybės nematyti. 
Jos bėgioja po kambarį, nors kūnas ir nejuda. 


— Ar dažnai su ja dirbdavai? - klausia vienuolio balsas. 

- Tik tą vienintelį kartą. 

— Ar tai vienintelis tavo snuto filmas? 

- Vienintelis. Neužsiiminėjau tokiais dalykais. Jų net nesuprantu. 
Mane kažkas labai spaudė. 

— Kas? 

— Tu gi turi sąrašą, ar ne? Ji tau atsiuntė sąrašą su visais pagrin- 
diniais veikėjais. 

- Tik pavardes. Aš tik paprastas vienuolis - iš kur man žinoti, 
ką tos pavardės reiškia. 

- Na, į šitą klausimą atsakyti galiu. Ryklius, štai ką jos reiškia. 
Pinigus. Ne šituos, bet tuos, kurie stovi už jy. Nematomus žmones. 

- Nematomus žmones? 

- Aišku. Kodėl gi dar pasaulis būtų toks supistas? 

- Aha! Juk taip galvoti ėmei visai neseniai, ar aš neteisus? 

- Judu tokie panašūs, kad galėtumėt būti tas pats žmogus. 

- Taigi, ar pasikalbėjai su ja prieš pasmaugdamas? 

- Baik tą kartoti. Pats žinotum, jei būtum matęs tą filmą. 

— Ką žinočiau? 

Pauzė, Kovlovskis apsilaižo išdžiūvusias lūpas. 

- Jai teko mane drąsinti. Nuolat balansavau ant pasitraukimo 
ribos. Turėjome viską nufilmuoti per mažiau nei dvi valandas, bet 
man neišėjo to padaryti. Paleido vidurius ir turėjau prisiryti tiek 
viagros, kad nenustojau bezdėti. Buvo ta idiotiška erekcija, bet 
naudotis ja buvau pernelyg įsitempęs. Vis pravirkdavau ir vienu 
metu ėmiau alpėti, atrodė, kad tie žmonės galvoja apskritai viską 
mesti, bet ji neatlyžo. Buvo nerealu. 

— Kas nerealu? 

- Jos valios jėga. Ta azijietiška valios jėga išties nesuvokiama. 

- Ji ne azijietiška. Ji trečiojo pasaulio. Iš dviejų šimtų metų vargo 
ir degradacijos, būna, atsiranda labai stiprių dvasių. 

- Stipresnės už ją nebuvau matęs. Ji nebuvo žmogus. Gal tu ir 
žmogus, bet ji tai ne. 

- Aš buvau žmogus, kol jos nenužudei. 

Riksmas: 

- Ašjos nenužudžiau! Ji nusižudė pati! Ar gali su tuo susitaikyti? 


Pauzė. 


- Taigi, tu nualpai ir tie nematomi žmonės ėmė galvoti, kad 
vertėtų laiku pasitraukti, bet ji paėmė tave į nagą. Papasakok, 
kaip ten buvo. 

- Ji pasakė jiems, kad kitą dieną susitiksime tuo pačiu laiku. 
Ji neprašė, tiesiog paliepė. Viskas buvo ant žlugimo ribos, ji buvo 
vienintelė, žinanti, kaip tą padaryti. Taigi jie sutiko, sako, gerai, 
pasikalbėk su juo. Pasiimk jį namo ir permiegok su juo. Daryk, ką 
reikia. 


Ilga pauzė. 


Vienuolis: 
- Supratau. Tai praleidai su ja naktį. 


Tą jis pasako užjaučiančiu balsu. Sekundėlę atrodo, kad vienuoliui 
gaila Kovlovskio, tas pakelia akis ir žiūri tvirtu žvilgsniu. 


- Taip. Praleidau su ja naktį. 

- Ji padarė kažką, kad sustiprintų tavo ryžtą. Ką? 

- Ji paaiškino, kaip veikia pasaulis, jos akimis. Dar nebuvau 
matęs nei vyro, nei moters, kurie galėtų tą aiškinti ir prisibelstų 

prie manęs. Viskas, ką mums kada nors sakė, tie visi krikščioniški 
reikalai, buvo tiesiog šlamštas, supranti, kaip ir visa kita. Nežinau, 
iš kur ji traukė tą, ką šnekėjo, bet tai nebuvo šlamštas, - jis pažvelgia 
vienuoliui tiesiai į akis. - Supranti, viskas sutapo. 

- Sutapo? 

- Su viskuo, kas man yra nutikę. Su motina, kuri nebuvo motina, 
o tik kažkokia keista moteris, kuri vaidino vaidmenį muilo operoje, 
nes nežinojo, ką daugiau su manimi daryti. Tėvas, kurio nebuvo su 
manimi, netgi tada, kai buvo. Su viskuo, ką kalba žmonės. Ji pasakė, 
kad nematomi žmonės valdo viską pasaulyje. Kančios, kurias jie su- 
kelia Vakaruose, yra priešingos ir lygiavertės tam, ką jie daro Rytuose: 
aukštas Vakarų pragyvenimo standartas ir visiškas širdies nebuvimas; 
o kitur žmonės turi didžiulę širdį, kurią baigia suėsti skurdas. Tai buvo 
įtikinamiausia teorija, kokią tik esu girdėjęs. 

— Ir? 

- Anot jos, tai klaida. Visiška klaida. Labiausiai gyvenime ap- 
sirinkame vertindami tai, kad esame gyvi, - jis nusisuka į sieną ir 
kartoja jos žodžius: - Kai nustoji norėti gyventi, išsilaisvini, - jis 
vėl atsisuka į vienuolį. - Geresnio sekso nesu turėjęs. Bet kaina, 
kurią ji privertė mane už tai sumokėti - sutikti ją nužudyti. Turbūt 
nereikia tau aiškinti, kad išaušus rytui jau buvau ją įsimylėjęs. 

- Ir visgi padarei tai? 

- Juk aš jai pažadėjau, ar ne? O po tos nakties net ir man buvo 
aišku, kad kito kelio nėra. 

- Ar ji tau davė ko nors, kas trupučiuką padėty? 

- Heroino. Dar nebuvau jo bandęs. Maniau, kad jis neutralizuos 
viagrą. Bet ne. 


Paskui eina pauzė, tokia ilga, kad imi galvoti, ar tik pokalbis nebus 
pasibaigęs. O tada brolis Titanaka prabyla švelniu balsu, suktai 


kaip gyvatė: 

- Sapnuoji ją, ar ne? 

— Kiekvieną naktį, žmogau. 

— Tik tiek, kad tai ne sapnai. 

- Nesakyk taip. 

- Net ir pats žinai, kad ne sapnai. Kai tave aplanko, ji visa švyti, 
ar ne? 

- Iš kur žinai? 

- Ir dulkina tave. Pabundi visas šlapias. 


Riksmai. 
Monitorius užtemsta. Spoksau į jį dar dešimt minučių, kol jau 
galiu išeiti iš tamsaus kambarėlio, ir grįžtu prie savo darbo stalo. 


Dar nesakiau tau, farange, kaip baigiasi Damrong įrašas. Na, 
pats aš daugiau taip ir nebeprisiverčiau jo dar kartą pažiūrėti ir 
nemanau, kad kada pažiūrėsiu. Man ir nereikia - ji įsirėžė man 
atmintin tūkstančiui gyvenimų. 

Jis ima ją iš užpakalio, ji laikosi už suolo ir smarkiai stumia 
strėnas atgal. Panašu, kad jis stengiasi prisitaikyti prie vieno po 
kito sekančių orgazmų, atrodo, kad ji smaginasi kur kas labiau 
užjį. Tuo baisiu momentu, atvyniodamas oranžinę virvę, apsuktą 
jam apie riešą, jis nebeištveria. Ranka, laikanti virvę, sudreba, 
akivaizdu, kad jo nervai neišlaiko. Jis ne numeta ją, bet leidžia 
nukristi ir pasiduodamas nuleidžia rankas. Damrong tai kaipmat 
pastebi ir švelniai nuo jo atsiplėšia, kad ją pakeltų. Atsisuka į 
jį, maža tvirta rankele suima jo kaukėtą snukį ir pasako kelis 
žodžius, tada vėl paduoda jam virvę. Jis vis dar dvejoja, taigi ji 
protingai pasinaudoja tuo jo nenoru ir padaro iš to šou - lėtai, 
su didžiausiu narcisizmu paima virvę iš jo rankų. Susiranda jos 
vidurį, prispaudžia sau prie Adomo obuolio ir permeta galus 
sau per pečius. Ir tada matai, kaip jis labai nenoriai suveržia tą 

oranžinę virvę, išryškėja visi dailūs tų didžiulių rankų raumenys, 
žvilga šviesoje, ištepti kūdikių aliejumi. Ekrane pasirodo stambus 
jos veido vaizdas: didžiausia paskutinio orgazmo palaima virsta 
išpampusia mirties konvulsija. 

Savo nelaimei, girdžiu jos triumfo šūksnį dar ilgai po to, kai 
sustoja jos širdis. 


DRAMBLIŲ SPĄSTAI 

Suskamba mano darbo telefonas. Skambina Vikorno sekretorė 
Menė ir kviečia pas jį, tučtuojau. Sušnabžda, kad kažkas negerai 
su Tanakano byla. Kai užeinu, Vikornas nieko nesako, tik paduoda 
man lapą popieriaus su atspausdinta nuotrauka, kurią jis gavo 
elektroniniu paštu. Toje nuotraukoje - dramblys, tuoj nuleisiantis 
straublį ant bambukinio kamuolio, kuriame įkalintas tatuiruotas 
surištas Žmogus. 

— Iš kur gavote? 

— Spėk. 

— Iš Tanakano? Kažkas jam tai atsiuntė? 

Vikornas atsuka galvą nuo lango. 

- Čia rimti reikalai, Sončajau. Dirbau su juo iki pat jo toleran- 
cijos ribos. Tik per plauką Tanakanas neliepė manęs nužudyti — 
sumą man teko apskaičiuoti labai tiksliai. 

— Penki drakonai? 

Mano pulkininkas liūdnai linkteli. 

— Teisėtumo ribų neperžengiau, bet tik per plauką. Dar vie- 
nas milijonas, ir jis būtų pasijutęs turintis teisę surizikuoti ir 
pasamdyti žudikus, - jis parodo į kopiją mano rankose: - O 
dabar štai tai. 

- Jis mano, kad tai jūs atsiuntėte? 

— Tai aišku. Jis mano, kad aš sugalvojau dar kažkokią jį apsau- 
gančią trečią šalį, kad galėčiau ir toliau melžti. Mano, kad jam 
teks kasmet mokėti po kelis milijonus. Mano, kad aš esu sukčius 
padugnė, kuris amžinai siurbs jam kraują. - Nuo komentaro su- 
silaikau. - Taip ir būna, kai ima nykti ribos. Pirmiausia nukenčia 
geras vardas ir pagarba. 

— Ir ką ruošiatės daryti? 

— Tą, ką turiu daryti. Važiuojame pas jį dabar. Roposim keliais. 
Pripažinsime, kad situacija pasisuko jo naudai. Net nuleisime 
mokestį, - rodo į nuotrauką: - Turime jį įtikinti, kad čia ne 
mes. 


Kai susėdame į apdaužyto patrulių automobilio galą, matau, 
kaip Vikornas nustato savo protą visiško nuolankumo režimu. 
Banko priimamojo sekretorė buvo sužavėta jau per pirmąjį mūsų 
apsilankymą; dabar ją vyresniojo pareigūno budistinės savybės 
tiesiog apakina - jis toks kuklus ir kartu tvirtas profesionalas. 
Į Tanakano kabinetą mus žaibiškai palydi pora drūtų apsaugi- 
ninkų. Kaip ir anąkart, laukiame posėdžių kambaryje. Šįkart į 
jo kabinetą mus pakviečia ta tobuloji sekretorė, o ne pats ponas. 
Ji nepasiūlo nei arbatos, nei kavos ar gaiviųjų gėrimų ir į mane 
net akių nepakelia. Kai užeiname, Tanakanas net nepasivargina 
atsistoti, sekretorė be žodžių uždaro duris. Atsistojęs ant kilimo, 
Vikornas puola ant kelių ir žemai lenkiasi, man tenka pasekti 
jo pavyzdžiu. Atmosferą tai kiek sušildo, nuo gal kokių minus 
penkių iki nulio. 

— Khune Tanakanai, - sako Vikornas, - aš suprantu, ką khunas 
Tanakanas turi manyti, bet taip nėra, - Vikornas kalba, laikyda- 
mas suglaustas rankas tvirtai prispaustas prie kaktos. - Nuolankus 
jūsų tarnas yra sąžiningas verslininkas. 

Tanakanas žvelgia rūsčiai, mano akimis, kiek teatrališkai. 

— Būtų labai malonu, jei galėčiau tikėti pulkininku. Kas pra- 
sidėjo kaip sąžiningos derybos tarp garbingų vyrų, atrodo, vir- 
to... 

— Aš čia niekuo dėtas, khune Tanakanai. Ar tai, kad esu pasiren- 
gęs sumažinti vazos vertę, khunas Tanakanas priimtų kaip mano 
nuoširdumo įrodymą? 

Tanakanas atsistoja ir išeina iš už stalo. 

— Nuo šiol ta vaza nebeturi jokios vertės, Vikornai. Nuo šiol, 
jei išgirsiu ką nors apie tą vazą, paspausiu tokį vieną savo telefono 
automatinio rinkimo mygtuką. Kažkur mieste suskambės telefo- 
nas, priklausantis vieno motociklo šeimininkui ir jo ginkluotam 
mielai su tuo sutiks ir išsaugos gyvybę. Tačiau kai kas nors ima 
laužyti taisykles, reikia pabandyti laimę. Šiaip ar taip, man reikia 
apginti savo pozicijas, maniau, kad iš mūsų pokalbių buvo galima 
suprasti, jog esate mano pagrindinis gynėjas. Jums nepavyko, 
pulkininke. Nepadarėte savo darbo. 

Vikornas papilkėjęs. Tačiau jis susivaldo, nulenkia galvą, at- 
sistoja, ir mudu jau stovime prie durų. Tačiau Tanakanas mus 
pakviečia trumpam sugrįžti. Atidaro stalčių, kažką ištraukia ir 
numeta per stalą Vikornui. Tai dramblio plaukų apyrankė. 

- Gavau ją su ta pasišlykštėtina nuotrauka, - suloja ir nusisuka 
į langą, atgręždamas mums nugarą. 

Grįžtant į nuovadą, ant to automobilio galinės sėdynės Vikor- 
nas susako vieną iš savo pamokslų: 

- Matai, kas atsitinka, kai mėgėjai sušika profesionalų dar- 
bą? Tanakanas suprato, kad yra pagautas už rankos, ir buvo 
pasirengęs susimokėti kaip profas, su sąlyga, kad derybos bus 
pagarbios ir diskretiškos, o kaina - pagrįsta. O dabar kažkoks 
laukinis klounas užnuodijo visą šulinį. Noriu, kad jį surastum 

ir duotum man adresą. Kai vyrai jį aplankys, tau nebūtina ten 
būti, ar aišku? 
Jis pakelia iškamuotas akis. Aš nuryju seiles ir linkteliu. 


Kai grįžtu į darbą, suskamba mobilusis. 

— Ar žiūrėjai įrašą“ 

— Taip. 

— Tai dabar jau žinai, ką daryti. 

— Ką čia šneki? 

— Gali pritaikyti techniką pagal subjekto asmenybę. Kovlovskis 
buvo labai kvailas. Manau, kad su taviškiais subjektais bus kur 
kas smagiau. 

Nesu tikras, ar gerai suprantu. Jei ir taip, tai nenoriu suprasti. 

— Kokiais subjektais? 

— Tais, kuriuos nurodžiau duodamas apyrankes. 

Man atkąra žandikaulis. 

— Kaip aš galiu juos tardyti? Vienas yra stambus bankininkas, 
kitas —- garsus teisininkas, trečias - dykaduonis, ir visi trys turi 
puikius alibi. 

— Ne, neturi. 

- Bet jų net nebuvo šalyje. Visi trys buvo visai skirtingose vals- 
tybėse. Vienas - JAV, kitas - Angkor Vate, trečias - Malaizijoje. 

— Argi tai ne sutapimas? 

— Na, gal ir atrodo įtartinai, bet tikrai įrodo, kad nė vienas 
nebuvo tiesiogiai įsipainiojęs į... - žiopteliu nerasdamas tinkamo 
žodžio, - nužudymą. 

- Sesuo sakė, kad būta susitikimų. Na, supranti, tarsi pagrin- 
dinių akcininkų susirinkimų. 

— Iš kur ji tai sužinojo? 

— Ji buvo viena iš jų. 

Šita informacija mane sukrečia. 

— Ji dalyvavo verslo susitikimuose, kur jos kūnas ir mirtis buvo 
siūlomi kaip pelno šaltinis? Man reikės įrodymų. 

— Prisipažinimai visada yra geriausi įrodymai. Ar ne? 

— Taip paprastai iš laisvų žmonių tų prisipažinimų neišgausi. 

- Laisvų žmonių? Dirbu tuo klausimu, - ir išjungia telefoną. 


Kupinas ciniškų ketinimų apgauti, paskambinu Vikornui tiesiai 
į mobilųjį. 

— Pažiūrėjau dėl to. Surengsiu reidus pas Beikerį ir Smitą. Ma- 
nau, kad kuris nors jų ir stovi už tos dramblių nesąmonės. 

— O kam vargintis su tais reidais? Nusiųsiu motociklą. 

— Ne, pulkininke, nesu tikras, kad tai vienas iš jų. Tiesiog esu 
įsitikinęs, kad ką nors šiaip sužinosiu. 

— Daryk, kaip išmanai. Bet noriu, kad tas, kuris atsiuntė tą nuo- 
trauką, būtų pakabintas už kiaušų ir pateiktas Tanakanui dailioje 
aksominėje dėžutėje. 

- Žinau. 

— Manau, kad mūsų bankininkas labiau apsidžiaugs gavęs gyvą 
kūną, su kuriuo galės pažaisti. | 

— Taip, ir aš taip manyčiau. 


Supuosi ant kėdės, kojas užkėlęs ant stalo ir surėmęs pirštus bokš- 
teliu. Tai niekada nepadeda, užtat jaučiuosi kaip Filipas Marlou. 
Suraukiu antakius. Trys įtariamieji tie patys: Denas Beikeris, 
Tomas Smitas, khunas Tanakanas. Bet kuo jie įtariami? Net ne- 
žinau, ar tik ta Damrong sutartis nebus Tailande teisėta. Gal 
nebuvo jokio nusikaltimo, jei neminėsim Kovlovskio įvykdytos 
žmogžudystės? Tačiau tai nusikaltimas širdžiai - nusikaltimas 
žmoniškumui, galima sakyti - privedęs prie kitų nusikaltimų: 
Nok, kurios išmėsinėta nekaltybė sunkiu akmeniu guli man ant 
širdies; ne šio pasaulio gyventojas Pi-Unas ir jo meilužis. Aišku, 

kad ta žinutė iš vienuolio. Sutinku, bet ką gąsdinti pirmą - Beikerį 
ar Smitą? Tanakaną kol kas teks palikti ramybėje, nes jį saugo 
Vikornas; bet visai nežinau, kaip čia subtiliau tą padarius. Spėju, 
kad net ir Marlou neįklimpdavo į tokius liūnus. 

Iš pirmo žvilgsnio būtų akivaizdu pirmiau čiupti Beikerį. Silp- 
no būdo, pripratęs prie sandėrių su policija, greičiausiai nesu- 
geba būti lojalus. Daugmaž nusprendžiu jo imtis, bet paskui 
persigalvoju. Su Beikeriu bėda ta, kad jis kažkaip ten netinka ir 
mane glumina. Vietoj kiniškų dėžučių šiuo atveju turim kiniškas 
piramides, sudedamas viena į kitą. Tanakanas ir Tomas Smitas yra 
tarptautinių ryklių Didžiosios Piramidės dalis. Smitas kažkur prie 
apačios, o Tanakanas - prie viršaus, užtat toje pačioje išskirtinėje 
pasaulinėje piramidėje. Smulkus sukčius Denas Beikeris priklauso 
visai kitai padugnių piramidei ir šliaužioja kažkur jos dugne. 

Bandau išpainioti: kažkuo mane tas teisininkas Smitas trau- 
kia - ta dabartinė britiška po paviršiumi kunkuliuojanti isterija, 
nepaisant viso jo puikaus proto ir pasaulio išminties. Žmogus, 
jau ne vieną kartą pasiutęs iš pavydo, gali suklupti ir dar kartą, ir 
dar kartą. Galvoju jį suimti, o tada apsisprendžiu verčiau nueiti 
pažvejoti pas jį į kontorą. Bet paskui mane ima kankinti ta, kaip 
mano dėdės vadina, „sekundinė abejonė“. 

Ta problema nedažnai parodoma policiniuose trileriuose, bet 
ji yra štai kokia: kaip žemo rango, kukliam trečiojo pasaulio farui 
pagąsdinti protingesnį, galingesnį, geriau išsilavinusį ir, baisiau- 
sia, geresnių ryšių turintį aukštas pareigas užimantį gerbiamą 
teisininką? Taip, tai vadinasi menkavertiškumo kompleksu, bet 
jei jautiesi auka, nebūtinai reiškia, kad toks ir tapsi. Norėčiau 
turėti konkrečių faktų akistatai su juo, bet kai pagalvoju apie jo 
įvairius cameo pasirodymus, jie drauge niekaip nesusideda į ką 
nors daugiau nei miražas. Gal veidmainiškesnėje visuomenėje tas 
jo viešnamių ir prostitučių pomėgis jam ir kenktų, bet dėl mūsų 
prigimtinio atvirumo niekas net nesuabejos, kad jis sėdi toje pa- 

čioje valtyje su dauguma čia gyvenančių vyrų. Man reikia kažko 
daugiau, kažko, kas bent jau suteiktų man daugiau pasitikėjimo 
savimi, net jei tai ir nepadėtų jo perlaužti. Sėdžiu sukaustytas 
kažkokio neįveikiamo nenoro ir tik labai lėtai sugalvoju planą. 
Kai galiausiai pasikviečiu Leką ateiti pas mane, jau beveik šešta 
vakaro. 

— Lekai, ar turi darbe sijoną? 

Tas slepia šypseną: 

- Aišku, ne. Ar nemanai, kad man ir taip visko pakanka? 

— Tai eik namo ir apsirenk gražiausią šeštadienio aprangą. 
Aptemptus marškinėlius, kad matytųsi estrogenas, labai trumpą 
sijoną, užsitepk skaistalų, tušo, įsisek auskarus - viską. Būk koks 
tik nori provokuojantis, bet ne per daug vulgarus. Šiaip ar taip, 
„Partenonas“ yra aukštos klasės. 

— Ir ką nori, kad daryčiau? 

- Noriu, kad vėl nueitum ten prašytis į darbą. Šįkart atrodyk 
rimtas ir žiūrėk, kad tavim patikėtų. Išeidamas praeisi pro duri- 
ninką. Duok jam raštelį su mano pavarde ir telefono numeriu. Ir 
sušnabždėk: bet kur, bet kada, bet kokia kaina. 

Vėl užsikeliu kojas ant stalo ir laukiu. 

Čatučako turgus, rytoj, vienuoliktą dvidešimt, 398-as stendas 
šiaurės vakariniame kampe. Skambintoja, mergina, tuoj pat 
padeda ragelį. Galvoju, protinga, labai protinga. Čatučakas, 
didžiulis, painus dengtų turgaus prekystalių labirintas, tolygus 
prekeivių miestui po atviru dangumi, ten parduodama viskas: 
nuo tropinių žuvelių, ryškiaspalvių paukščių ir egzotiškų or- 
chidėjų - kurios retai išgyvena kelionę namo - iki plastikinių 
kibirėlių ir neatremiamų pasiūlymų įsigyti nekilnojamojo turto 

salose su abejotinais nuosavybės dokumentais, - ten gali rasti 
beveik viską. Bevaikštinėdamas ten net savo tojotą gali susi- 
taisyti. Šiandien penktadienis, taigi žmonių bus minia. Sunku 
pasakyti, kas ten šiais laikais daugiausia lankosi - ar atostogau- 
jantys farangai, ar stilingi miestiečiai, ar vidurinės klasės tajai, 
norintys smarkiai nusiderėti, ar tiesiog vaikštinėtojai, kuriems 
paprasčiausiai patinka turgūs. Šiaip ar taip, aš priverstas raitytis 
ir stumdytis, kad prasibraučiau pro siaurus žmonių prigrūstus 
praėjimus, galiausiai nuvedančius prie 398-0 stendo 57-oje šiau- 
rės vakarinio kampo sekcijoje. 

Nežinau kodėl, bet mane suintriguoja tai, kad jame parduoda- 
mos orchidėjos ir tropikų paukščiai; kažkur giliai mano galvoje 
tie du dalykai siejasi, bet šią sekundę neprisimenu, kokia tai buvo 
apgavystė. Pora dailių merginų su prijuostėmis su didelėmis ki- 
šenėmis pinigams kviečia praeivius, ypač atkreipdamos dėmesį į 
pasiturinčias farangų šeimas, žvelgiančias atvirais žvilgsniais, kaip 
paprastai būna pirmą kartą atvykus į Rytus. Dabar prisimenu tą 
apgavystę ir nusišypsau. Kadangi merginos visiškai nekreipia į 
mane dėmesio, prieinu prie narvelio - kupolo formos kalėjimo, 
kur tupi ypač ryškių raudonos ir geltonos spalvų papūga, palaižau 
rodomąjį pirštą ir imu glostyti raudoną jos galvelę. Tai kaipmat 
atkreipia jų dėmesį. | 

— Aš Sončajus, - sakau, kol jos dar nepradėjo bartis. 

Iškeliu ir pirštą, kurio galiukas truputį paraudonavęs. Vyresnė 
iš merginų mosteli man eiti į prekystalio galą, nuo priekio atskirtą 
brezentine užuolaida. Durininkas sėdi prie stalo užsidėjęs akinius, 
su jūreiviškais kariškais šortais, įsispyręs į šlepetes, be marškinių. 
Kairėje rankoje tvirtai laiko paukštį, šiek tiek panašų į arą, tik su 
labai ilgomis uodegos plunksnomis, dėl ko šitam dalykui jis idea- 
liai tinka. Nežinau, kaip tas paukštis vadinamas angliškai, bet jis 
labai dažnas, ypač Isane, kur net laikomas kenkėju. Iš tikrųjų jo 
plunksnos švelnių atspalvių, daugiausia juodojo šokolado ir pie- 

niškos kavos; ir tas jų vienspalviškas grožis visiškai nepatrauklus 
prasčiokams, tad jam, kaip savo laiku ir Akropoliui, reikia padėti 
negailint dažų, idant įtiktų plačiųjų masių skoniui. 

Akivaizdu, kad durininkas šios srities specialistas. Dažo plony- 
čiu dailininko teptuku, žiūrėdamas į kažkokį autoritetingą albumą 
su pilnomis spalvų paletėmis. 

— Šitas bus raudonuodegis tropikų paukštis, - sako skaitydamas 
nuleidęs akis. - Phaethon rubricauda. 

Jis žvilgteli į mane ir toliau brauko rožinius, oranžinius ir juo- 
dus potėpius paukščiui apie akis ir ant sparnų. Pamažu, po truputį 
jis didina paukščio vertę susikaupęs tarsi Pikasas. 

— Tuo ir užsiiminėjau, prieš pradėdamas pas jį dirbti, - jis žvilg- 
teli iškamuotu žvilgsniu. - Prieš prarasdamas nekaltybę, galima 
sakyti. Dabar tą darau nemokamai, kad neprarasčiau įgūdžių. Ši- 
tas prekystalis yra mano sesers. Tos merginos - jos dukterys, - jis 
išspaudžia ironišką šypsenėlę. - Galima tai vadinti šeimos verslu, 
perduodamu iš kartos į kartą. Jei atvirai, vyrai visada buvo geriausi 
dailininkai, būta tik kelių išimčių. Mano tėvas buvo nepaprastai 
talentingas - jei norėdavo, galėdavo ir juodąjį strazdą flamingu 
paversti. Man iki jo labai toli. 

Nei manęs, nei to paukščio jo kuklumas neįtikina. Taip meis- 
triškai išgražinto paukščio pasitikėjimas savimi nepaprastai išau- 
ga. Kai durininkas vėl patupdo jį į narvą, tas straksi, kedena 
plunksnas ir laukia nesulaukia, kol savo nauju žaviu rūbu galės 
sužavėti priešingos lyties atstoves. Aš klausiu: 

— O kaipgi su orchidėjomis? 

— Ai, čia tai moterų reikalai. Vaikinams tam neužtenka kantry- 
bės. Jos fantastiškos. - Apžiūriu visą eilę egzotiškų gėlių rūšių — 
jų sunkūs žiedai kaipmat nulaužtų kotus, jei nebūtų išmaniai 
sutvirtinti beveik nepastebima viela. - Tiesą sakant, čia nėra 
jokios apgaulės. 

— Tik leidžiama manyti, kad jos išsilaikys dar kelias dienas. 

Jis ištempia lūpas. 

- Išauginti jas - labai sunkus ir ilgas darbas. Jos hibridinės, 
ir nemeluosiu, sakydamas, kad tik ekspertas gali sukurti tokius 
žiedus, ir tai tik vieną kartą per augalo gyvenimą, - jis parodo į 
lentynoje sukrautas knygas. - Toms merginoms tenka išsinagri- 
nėti jų angliškus pavadinimus - sulaukiame daugybės orchidėjų 
augintojų mėgėjų, ateinančių ir užduodančių sudėtingus klausi- 
mus. Tikras galvos skausmas, nes angliškai jos taip gerai nemoka, 
o vertėjų čia jokių nėra, - jis išsiima iš narvelio dar vieną rudą 
paukštį, pakaso, paglosto ir apžiūri, kaip dailininkas tikriausiai 
apžiūrinėtų tapomą subjektą, tada sako: - Nepykite. Man bus daug 
lengviau kalbėtis su jumis, jei susitelksiu ties šituo. Dažymas nu- 
kelia mane į geresnį pasaulį. Ir ką gi tiksliai norėtumėt išgirsti? 

— Viską, ką galite man pasakyti. 

— Apie jūsų draugės Nok mirtį? Nieko labai daug nepasakysiu. 
Ašjos nežudžiau. Man buvo patikėta viską sutvarkyti. Purviniems 
darbams jis naudojasi profesionalais. Aš tik durininkas. 

- Bet raktą ji paėmė iš jūsų. Jūs ją įskundėt. 

Jo veidas papilkėja, bet ne dėl to, kad jaučiasi kaltas, o iš gilaus 
liūdesio. 

- Okas man liko daryti? Sakiau jai, kad būtų atsargi. Perspėjau, 
kad jei ją pamatys kur nors netoli jo kambario, neturėsiu kitos 
išeities, privalėsiu pranešti bosui. O ką judu darėte? Praėjote pro 
tas merginas baseine, tarsi grįžtumėte į savo viešbučio numerį. 
Kitaip pasielgti negalėjau. 

- Ir tik tiek tegalite pasakyti? Per jus nužudyta mergina, o jūs 
tik gūžčiojate? 

Jis nutyla, pakelia į mane akis ir padeda teptuką. Ir nenuleidžia 
žvilgsnio. 

— Gerai jau, atsiprašau, - sakau. 

— Tai čia ji per mane mirė? O gal dėl to, kad jūs apsėstas tos raga- 
nos Damrong? Žinot, ką man sakė bosas? Kad visame Krungtepe 

daugiau nerasi nė vieno faro, kurį domintų tas snufo filmas. Jei 
rytoj pat nutrauktumėt tyrimą, Vikornas tik lengviau atsidustų. 
Tai pasakykit, per ką ji mirė - per mane ar per jus? 

Aš kosteliu, pažvelgiu į grindis, paskui pakeliu akis į paukščius 
ir orchidėjas, noriu panirti į tą geidulingą spalvų jūrą, tačiau tik 
pajuntu, kaip mano smegenys apibyra pilkomis dulkėmis. Du- 
rininkas iš tam tikro senamadiško mandagumo ima toliau lyg 
niekur nieko piešti, apsimeta nematąs, kaip susinervinau. Padarau 
pertraukėlę - atsistoju dar truputį apžiūrėti orchidėjų. 

— Bet manau, daug žinote apie pačią organizaciją, - sumurmu. 

Jis papurto galvą. 

- Jūs tiesiog negalit liautis, ar ne? 

— Manau, kad vežiojate merginas į slaptus susitikimus su X 
nariais. 

Jis susitelkia ties paukščio uodega ir kažkaip suteikia jai įtiki- 
namai raudoną spalvą, visai nesulipdydamas plunksnų. 

— Netgi tiek žinote? Nok pasakė? - žvilgteli į mane: - Todėl ir 
turėjo mirti. 

— Tas įrašas, Damrong filmas. Jis nufilmuotas Tanakano kam- 
bary „Partenone“. 

— Tikrai? Negi galvojate, kad jis man pasakoja daugiau, nei 
turėčiau žinoti? Aš tame nedalyvavau. 

— Bet žinote, kaip buvo sudarytas tas sandoris? 

— Koks sandoris? 

— Tai buvo sutartis, tikriausiai nepriverstinė. Ji pasisiūlė taip 
mirti už labai didelius pinigus. 

Jis nustoja dažyti ir įsistebeilija kažkur į tolį. 

— Tikrai? O už kiek? Nežinote? Turbūt, kaip sakote, už labai 
daug. Aš asmeniškai iškart griebčiau tokią progą. Jei tik galėčiau 
amžiams išvaduoti savo šeimą iš jo nagų, mirčiau visą tūkstantį 
mirčių. Neįsivaizduojat, kaip yra, kai jūsų kraujas užstatytas už 
gyvenimą. 

Niekaip negaliu atsikratyti jausmo, kad esu užkluptas netikėtai, 
ir apgailėtinai maldaujamai murmu: 

— Matote, tokie dalykai tiesiog šiaip nenutinka. Reikalingas la- 
bai atsargus priėjimas. Pasiūlymas turi būti pateiktas tiksliai toks, 
kokio reikia, ir tiksliai tada, kada reikia. Nežinau, kieno galvoje 
tas planas gimė, jos ar jų. Tik tikrai Žinau, kad čia dalyvavo toks 
anglas Tomas Smitas. Bent jau apie jį man papasakokit. 

Durininkas kurį laiką svarsto. 

- Jis tik dar vienas iliuzijų kupinas princas. Tokioje visuomenėje 
kaip mūsiškė geriausia būti arba princu, arba valstiečiu. Bet kuris 
tarpinis variantas sukelia per daug streso, - jis mąsliai pažvelgia 
į mane. — Žinokit, niekad taip ir nesupratau, ką jūs, vaikinai, 
toje Damrong matėte. Man ji atrodė visiškai paprasta khmerų 
mergina, niekuo neypatinga. Pnompenyje už tūkstantį batų tokių 
dešimt nusisamdysi. Man tai nuo jos visai nestovėjo. Beširdžių 
kekšių visame pasaulyje pilna ant kiekvieno kampo. 

Ką aš galiu pasakyti? Nuryju seiles. 

— O tas anglas buvo tarpininkas? 

— Tiktai dar vienas savo vietos nežinantis teisininkas. Ar galite 
patikėti, kad jis nesiliovė laikytis savo, net kai jį perspėjau? 

— Dėl ko perspėjot? 

— Kad bosas nori jo merginos. Maniau, kad darau gerą darbą, 
bandau išgelbėti gyvybę. Jam visa tai šitaip neatrodė. 

— Jis žinojo, kad Tanakanui prireikė Damrong? 

— Jis turėjo tą farangišką požiūrį į lygybę, garbę, demokratiją, 
teisę mylėti ir kitas panašias nesąmones. Damrong pasakė Tana- 
kanui apie jį. Man teko jį truputį paspausti. 

— Norite pasakyti, kad pasakydama Tanakanui, jog Smitas 
jo konkurentas, Damrong norėjo, kad Tanakanas jį nužudytų? 
Kodėl? 

— Nemanau, kad norėjo, jog jį nužudytų. Iš to, ką man dabar 
papasakojote, manau, kad ji turėjo savų planų. Aš suvaidinau ge- 

rąjį consigliere. Pirmą kartą tik mandagiai užsimeni. Antrą - man- 
dagiai perspėji. Trečią - parodai jiems kankinimo instrumentus. 
Buvo keista. Atrodė, kad ji tyčia bando pasiekti, kad tuodu abu 
imtų jos neapkęsti. Ji erzindavo Tanakaną Smitu, o Smitą - Ta- 
nakanu. Net ir naujokės šitaip nesielgia, - jis pažvelgia į mane ir 
trukteli pečiais. 

— Ir į pabaigą Smitui nušvito protas? Jam teko kažką padaryti, 
kad vėl patektų į gerąjį Tanakano sąrašą? Jei Tanakanas jį ir paliktų 
gyvą, būtų pribaigęs jį profesine prasme? 

— Kaip ir sakiau, jos planas buvo priversti juos abu ją ir mylėti, 
ir jos nekęsti. Aš maniau, kad ji tik eilinė kekšė sujauktu protu. 
Dabar imu galvoti kitaip. Gal ji ir žinojo, ką daro, - jis patupdo 
naujai nudažytą paukštį atgal į narvą. - Daugiau nieko jums pa- 
sakyti negaliu. Su jumis kalbėdamas rizikavau gyvybe, nes noriu, 
kad nors menkutė mano sielos dalis išgyventų šitą inkarnaciją, 
antraip atgimsiu kokiu vabzdžiu. Pinigų man nereikia, bet dau- 
giau galit nebandyti su manimi susisiekti. 

Smito teisinėje kontoroje tokio dėmesio kaip per ankstesnį vizitą 
iš mūsų aukštojo gražiojo teisininko nebesulaukiu. Šiaip ar taip, 
juk atėjau nebe kaip tarptautinio pornografinio sandorio žaidėjas, 
o kaip kuklus detektyvas, todėl tiek pagarbos ir nenusipelnau. 
Kažkas aiškiai mane įdavė: gal Vikornas? Šitoje klastos simfonijoje 
menkutė išdavystė būtų paprasta kaip kalėdinio varpelio skamb- 
telėjimas. Nesu tikras, ar Vikornas pats žino, kieno pusėje esąs. 
Vos įeinu į Smito kabinetą, tas išsidrebia savo viršininkiška- 
me krėsle (juodos odos ir chromo, tas krėslas, regis, sukiojasi ir 
lankstosi pagal šeimininko mintis; Smitas nė nenutuokia, koks 
jis panašus į tą, kuriame jis aname gyvenime sėdėjo Čikagoje 

tais sočiais prohibicijos laikais) ir spokso į mane. Žodžių tai ką 
pajuokiamu tonu net neišgirstu; jam ir nereikia to sakyti. 

— Mane kiek glumina jūsų pozicija, pone Smitai. 

— Jo? Kokia pozicija? - čia išlenda truputėlis jo kokniško pri- 
gimimo. 

— Miršta moteris, ją nužudo. Moteris, kurios jums, sakykim, 
patologiškai reikėjo. Ta pati moteris, kurios kūnas... 

— Baikit tą trečiojo pasaulio melodramą, detektyve. Net nejįsi- 
vaizduoju, apie ką čia šnekate. 

— Apie žmogžudystę, pone Smitai. 

— Ak taip. Ir kas gi nužudyta? 

— Damrong Tarasorn Beiker, be kitų. - Jis niekaip neparodo 
ką nors žinantis. - Jūsų meilužė. Jūsų kekšė. Jūsų žaisliukas. Jūsų 
kankintoja. 

Tikriausiai šitai tiesiog neveikia; jei jau farangas, o ypač dar 
teisininkas, užsiveda, kad „A negali būti ne A“, bet koks ryšys su 
širdimi prarandamas. Tarsi kas būtų užrišęs gerklės čakros čiaupą 
ir palikęs tik kalbančią galvą. 

— Moteris, dėl kurios tiesiogine to žodžio prasme buvote nete- 
kęs proto, paskersta tarsi avis, - nedrąsiai paaiškinu. Atsakymo 
neišgirstu, bet bent jau priverčiau jį pasijusti keistokai. - Moteris, 
pas kurios vyrą pastaruoju metu įnikote lankytis. 

Jis geras - gali nutaisyti Akmeninį Veidą ir išlaikyti jį net ir 
spaudžiamas į kampą; tačiau, jei neklystu, jo kairės rankos mažylis 
pirštas vos vos sukrutėjo, o dešiniuoju rodomuoju jis persibraukė 
per nosį. Patyręs medžiotojas moka perskaityti tokius pėdsakus. 

Vaikštinėju pirmyn atgal po jo kabinetą, - ta technika analo- 
giška žinduolių teritorijos žymėjimui myžčiojant. Atrodo, tai jį 
erzina; bet nesmarkiai. Įkvepiu. 

— Kaip ir sakiau, mirė moteris, ją nužudė toks pats žmogus 
kaip ir ji, moteris, kurios kūnas galėjo išvesti jus iš proto. Taip jau 
nutiko, kad jos baigtis buvo nufilmuota, - nutraukiu savo žodžius, 

kad galėčiau geriau įsižiūrėti, kaip jo lūpas ima tampyti tikas. - 
Taip, pone Smitai, nufilmuota. Jei kalbėsime tiksliau, įrašyta į 
DVD diską. Taigi, kokius žodžius pavartosime, kad tarptautinėje 
bendruomenėje įžiebtume pasipiktinimo liepsną? Gal autoriaus 
teisių pažeidimas? Taip, sakykime, kad tiriu itin bjaurios formos 
autoriaus teisių pažeidimą. Neverta apsistoti ties atsitiktinėmis 
aukomis, kurių jūsų sąskaitoje kol kas trys: tokia Nok, „Parteno- 
no“ darbuotoja; toks Pi-Unas, niekam nepavojingas, bet per daug 
žinojęs transseksualas; ir toks khunas Kosana, jūsų draugelio khu- 
no Tanakano draugas-vergas, kuriam teko nelaimė gauti tą DVD 
ir parodyti jį savo meilužiui. Paliekate gana kruvinus pėdsakus, 
khune Smitai. 

Jis pašnairuoja. 

— Autoriaus teisių pažeidimas? Kadaise specializavausi toje 
srityje. Ir apie kokią gi čia intelektinę nuosavybę kalbame? 

Kosteliu. 

- Aa, jūs gi ekspertas. Kaip lengvai pagavote mane blefuojant. 
Žinoma, koks gi aš kvailas - kaip galėtume čia kalbėti apie auto- 
riaus teises, kai niekam net mintis nekiltų šį kūrinį įregistruoti? 
Taip, jūs teisus, man reikės sugalvoti kokią kitą koncepciją. O 
kaip jums sąmokslas gaminti pornografiją, sąmokslas nužudyti, 
sąmokslas... 

— Manau, kad galiu sutaupyti jums laiko, - sako Smitas, dabar 
jau švelniai, bet vis dar su jo gražų veidą žalojančiu šnairu žvilgs- 
niu. - Jei kalbate apie be galo prasto skonio videofilmą, kuris gal- 
būt buvo, o gal ir nebuvo pagamintas tarptautinei elitinei rinkai, 
kuriame, kiek žinau, gal filmavosi, o gal ir ne, eilinė prostitutė, 
su kuria, prisipažinsiu, kartą turėjau ryšių, - jei kalbate apie tai, 
tada turiu jums pasakyti, detektyve, kad to filmo, apie kurį kalbate, 
niekada nesu matęs. 

Lošteliu, nes jo atvirumas mane gerokai pritrenkė. Aišku, kad 
jis apie tai žino viską ir jam visai nesvarbu, kad aš žinau, jog jis 

žino. Šitas žmogus turi kažkokį didelį stogą. Įdomu. Prie antrojo 
punkto man tenka peršokti greičiau, nei tikėjausi. 

— Niekada nematėte? Bet girdėjote apie jį? 

— Kaip ir sakiau, turiu čia daug ryšių ir moku tajų kalbą. Apie 
tą įrašą girdėjo daug žmonių. Didžiausia daugybė, detektyve, nes 
jūs infantiliškai sukėlėte dėl jo triukšmą. Visi žino, kad gulėjo- 
te jai po kojomis kaip bulvių maišas. Kaip ir aš. Ar jums žodis 
veidmainystė ką nors reiškia? - jis sustoja ir be galo akiplėšiškai 
išverčia į mane akis. - Savo mobiliajame telefone ji turėjo jūsų 
pimpalo nuotrauką. Jūsų ir dar daugybės kitų. Pimpalą nuo pim- 
palo atskirti gana sudėtinga, net ir savąjį, taigi ji buvo davusi jiems 
vardus. Jūsiškio vardas buvo Detektyvas. Labai įdomu, kaip rasinė 
kilmė atsispindi genitalijų srityje. Jūsų veidas baltas, bet pimpalas 
greičiau rudas, o ne rožinis. 

Nenoriu, kad jis matytų, kaip sunkiai nuryju seiles, bet visgi 
pamato. Drebulį bandau nuslėpti gūžčiodamas. 

- Bijau, kad tokiam teisiškai išlavintam protui kaip jūsiškis ne- 
pakankamai aiškiai suformulavau, - per jėgą sumurmu. - Kalbu 
ne apie tai, o apie atsiskaitymą su akcininkais, - sustoju ir pridedu 
pirštą sau prie smilkinio. - Taip, man nesunku įsivaizduoti, kad 
gal to filmo ir nematėte. Galėčiau lengvai tuo patikėti. Intuicija 
byloja, kad jūsų istorija galėjo rutuliotis šitaip. Palaukite, nuo ko 
gi čia pradėti? Gal nuo to nuostabaus australiško posakio „laikyti 
smegenis pimpale'? - Smitas primerkia akis. - Nuo vulgarios 
frazės, po kuria slypi daug tyrinėjamas, bet mažai suprantamas 
vyriškasis fenomenas. Kaip ateityje, kai visi vėl būsime dvilyčiai, 
bus paaiškinta toji keista tendencija, kai tam tikros kategorijos 
vyrai, ypač aukštos klasės profesionalai, būčiau linkęs sakyti — 
teisininkai, gydytojai, finansininkai, dantistai ir, žinoma, politikai 
ir stambūs bankininkai - užsikrečia ta persidirbusios specialistų 
klasės liga, polinkiu, sakykime, skilti į dvi puses? Kaipgi galėtų 
būti kitaip, kai miestuose turime didžius testosterono kupinus ka- 

rius kaip jūs, apsimetinėjančius, kad jiems rūpi patarnauti kitiems, 
kai iš tikrųjų juos tedomina prievartavimas ir plėšikavimas? Taip, 
galima suprasti, kodėl užklasinė tokių vyrų veikla gali būti truputį, 
kaip čia pasakius, prieštaringa, - pažvelgiu į jį. - Aš galiu patikėti, 
kad niekada nematėte to įrašo, pone Smitai. Jūs ne vujaristas. 

Truputį palaukiu. Jis pernelyg gerai išauklėtas, kad nutrauktų 
tylą. Kalbu toliau: 

- Jūs gal netgi per daug subtilus žmogus ir negalėtumėt tokio 
produkto žiūrėti. Gal jums, kaip ir man, būtų beveik nepakeliama 
tai Žiūrėti. Taip, aš pasirengęs jus taip įvertinti. 

Jis kilsteli smakrą, girdi, ir ką? 

- Taigi, jei man reikėtų sukurti teoriją, kaip jūs į tai įsipainio- 
jęs, vadinkime tai autoriaus teisių klausimu, gerai? Juk žinote, 
kaip mes, tajai, mėgstame eufemizmus, - taigi teorija, kaip jūs 
įsipainiojęs į šitą autoriaus teisių klausimą, galėtų rutuliotis 
maždaug taip. Vienas toks žmogus, teisininkas, turintis labai 
gerų ryšių su tajų — ir, be abejo, tarptautiniu - finansiniu elitu, 
yra, atleiskite man, būtent vienas iš to alfa patinų tipo vyrų, 
kurių nežmoniškas seksualinis apetitas sublimuojasi į socialiai 
naudingą veiklą tik darbo valandomis. Jei neprieštarausite, pa- 
vadinsiu savo pavyzdį Smitu. Taigi tas Smitas, kaip jau matėme, 
gana beviltiškai įsimylėjęs vieną tokią merginą, kuri, kaip visi 
sako, turi burtininkės Kirkės galių. Ir Smitas su visu savo karin- 
gumu ir profesiniu meistriškumu pasijunta patekęs į sudėtingus 
psichologinius spąstus. Toji mergina yra ištyrinėjusi kitus alfa 
patinų egzempliorius, ir jis jai nėra kažkoks kitoks nei jie. Ji 
žino, koks žvėris slypi po dalykiniu kostiumu, ir puikiai moka 
juo manipuliuoti. Iš pradžių Smitui yra tiesiog smagu; jam čia 
toli gražu ne pirmas kartas. Bet ta mergina yra kur kas didesnė 
ekspertė, nei jis manė. Ji nesivadovauja kokiu nors skyriumi iš 
„Tajų kekšių vadovo, kaip elgtis su farangais“. O ne, šita mergina 

yra labai į jį panaši: beatodairiška, savo silpnybėms pasiduodanti 
aistruolė, sakykim. Kitaip tariant, Triskart Pasaulinės Klasės 
pisuoklė, tokia, kuri tikrai žino, kaip prailginti ekstazę. Be to, ji 
atrodo kaip tobula visų farangųy rytietiška svajonė. Oda švelni 
tarsi aksomas, veidas demoniško grožio, kūnas tiesiog tobulas, 
balsas švelnus, nuolaidus, su egzotišku tajišku akcentu, o ir ang- 
liškai kalba stebėtinai puikiai. Po kiekvieno susitikimo sakote 
sau, kad turite liautis su ja matytis, antraip ji jus sužlugdys, bet 
jums neduoda ramybės jos puikus kūnas, jos negailestingas šal- 
takraujiškumas... - nutylu, stabteliu prie jo stalo, pasilenkiu, kad 
žiūrėčiau jam tiesiai į akis ir kaip galėdamas moteriškesniu balsu 
susakau: - Tomai, tu tiesiog nuostabus. Negalėčiau net pagalvoti 
apie tave su kita moterimi. Tiesiog negalėčiau. 

Manau, kad tie žodžiai jam nuskamba labiau kaip kažkur gir- 
dėtas aidas, o ne sakinys, įsirėžęs širdin. Atsitiesiu. 

— Ar žinote, kad jos vyras - atsiprašau, buvęs vyras — stovėjo 
spintoje ir darė iš jūsų kino žvaigždę? Aišku, kad ne. Manau, kad 
su juo susipažinote tik kur kas vėliau. Tik tada, kai jūsų, kaip džao 
pau adjutanto ar, turėčiau sakyti, teisinio valdybos patarėjo, pečius 
užgulė visi administraciniai rūpesčiai. 

Jis prasižioja, bet nieko nepasako. Dabar labai pasistengiu, 
kad atgaminčiau jo tartį su kokniškais ir užatlantės prieskoniais, 
su gumulu gerklėj, ir prabylu visa oktava žemesniu balsu, nei 
esu įpratęs kalbėti: Dėl to gali nesijaudinti. Kuriems velniams to 
reikėtų, ką? 

Jis jau mąsliai atsilošęs savo poniškame krėsle ir šiaip ne taip 
užsičiaupęs. Pasiekiau savo liepto galą, mano budistinė kantrybė 
beveik išsekusi. Su stulbinančiu nerūpestingumu paimu gabalėlį 
cukraus, gulintį lėkštelėje prie kavos puodelio ant jo stalo. 

— Nededate cukraus? Turbūt bijote sustorėti? - sutraiškau cuk- 
rų delne ir metu į jį. - Heroinas, - garsiai sakau. - Pagavau jus 
už rankos. 

Jis nesureaguoja, taip tik patvirtindamas mano ankstesnius 
spėjimus, kad jį saugo stogas. Smitas nusibraukia cukrų su „eik 
šikt“ šypsena. Apeinu jo stalą ir atsistoju priešais jį. 

Pasikasau galvą. | 

— Taigi klausiu savęs, kaip tas Smitas gali būti susijęs su jam 
niekad nematytu įrašu, kur užfiksuota žmogžudystė, kurioje jis 
niekaip negalėjo dalyvauti, nes tuo metu buvo visai kitoje šalyje? 
Ir vis dėlto mano trečiojo pasaulio faro instinktas byloja, kad tas 
Smitas kažką žino ir kažkaip yra ten įsivėlęs, - palenkiu galvą į 
šoną ir nusišypsau. - Žinoma, kiek užtrukau, kol supratau kaip. 
Šiaip ar taip, korporacinė teisė ne visai mano sritis. O taip, labai 
ilgai galvojau, kaipgi jūs ten įsipaišote. Kol prisiminiau, kad esate 
baigęs būtent korporacinę teisę. Kelių korporacijų valdybos narys 
esate? Keliose žemės transakcijose skersai išilgai mūsų šalies daly- 
vavote kaip šešėlinis akcininkas? Kiek kartų esate sudaręs sąlygas 
farangams apeiti mūsų protekcionistiškus žemės įstatymus, kad 
pasipelnytų iš statybų ir rekonstrukcijų? Ir supratau - teisininko, 
kurį meilužė išvedė iš proto, tobulas kerštas: sandorio akcinin- 
kas. Štai kas, manau, esate. Ji sužeidė jus labiau nei bet kuri kita 
moteris. Kitos tik vos vos apdraskė - 0 ji pavogė kaulų čiulpus. 
Neatgavote ramybės iki tos dienos, kai ji mirė. Koks protingas pats 
sau turbūt atrodėte, ssmdamas dešimteriopą, o gal ir šimteriopą 
pelną iš suplanuotos, skaitmeniniu būdu užfiksuotos demono 
egzekucijos, demono, kuris juokėsi rydamas jūsų žarnas. Kokia 
elegantiška pabaiga. 

Klausiamai iškeliu antakius ir, regis, jį kiek prajuokinu. Puikus 
momentas nuspirti jo kėdę, ir tą padarau sutelkęs visas jėgas. Jis 
faktiškai nuskrenda per visą kambarį iki pat sienos. Vieną aki- 
mirką atrodo, kad jam pavyks išlaikyti pusiausvyrą ir orumą, bet 
to krėslo ratai tokie ridūs, kad neišlaiko stabilumo, ir jis drimba 
ant grindų nepatogiai į sieną atlošta galva. Prieinu ir atsistoju jam 
ant kairės rankos. Jam skauda, bet per mažai. 

— Mane saugo, - sumurma. - Tu toks menkas grynas šūdelis, 
kad man teko eiti aukščiau. 

— Pas ką? Pas Vikorną? 

Išsišiepia. 

— Aukščiau. Tu net neįsivaizduoji, su kuo turiu ryšių. 

Nusišypsau. Gal taip ir neatrodo, tačiau čia aiškiai yra tam 
tikras kaltės prisipažinimas. 

Jis pamėgina ištraukti ranką man iš po kojos, bet negali. Idant 
jam būtų sunkiau, pridedu ir kitą koją, tada atsitupiu greta jo, visu 
svoriu prispausdamas jam tą ranką. 

- Jei jūsų atsakymas toks, pone Smitai, tada, bijau, jums nepa- 
sisekė. Šiandien aš nedirbu Karališkajai Tailando policijai. Už- 
darbiauju juodai pas Budą. - Jis sumirksi. - Šiomis dienomis, 
regis, kiek nesveikuojate, Tomai. Tikiuosi, nesanguliaujate su 
vaiduokliais? . 

Jis suurzgia iš nuostabos ir kaukė nukrinta. Man topteli, kad 
jis gali lengvai mane nugalėti; nusileidžia tik norėdamas išgirsti 
toliau, trokšta sužinoti pabaigą. 

— Leiskite, papasakosiu jums, kaip ji pas jus ateina - kasnakt, 
jei neklystu. Ir jūs jaučiate ją tarsi erotinį jaudulį, bet kadangi 
miegate, tas jaudulys virsta geidulingu laukimo jausmu, tikrumu, 
kad ta galutinė, kraštutinė sueitis tuoj išvaduos jus nuo amžino 
vienišumo kančios. Tada pasirodo ji, švytinti, su tokiais rūbais, 
kokie jums atrodo erotiškiausi, - mano atveju tai juoda vakarinė 
suknelė su didele iškirpte ir nieko po ja, bet vėlgi, toks jau aš esu 
banalus. Bet kas jus stulbina - jos sugebėjimas valdyti jūsų kūną. 
Ji stimuliuoja jūsų falą per atstumą, tiesiog perduodamos minties 
jėga. Jūs esate jos vergas - ji nesiliauja tol, kol nebaigiate bent jau 
porą kartų. Bet tai ne tas normalus, ribotas, norminis orgazmas, 
koks būna vidutiniame civilizuotame gyvenime. Ne, Tomai, jūs 
baigiate, kaip baigtų koks satyras arba tigras, sakykim: kaip lau- 
kinis, iki dugno, negailestingai, be jokios gėdos. Ir pabundate 

iššautos sėklos baloje, nugalėtas, bet nenorėdamas nieko daugiau, 
tik viską pakartoti. Ar aš teisus? 

Jis neatsako nieko, ir vis dėlto manyčiau, kad galiausiai jį su- 
minkštinau. 

Kiek patylėjęs, klausiu: 

- Ir kiekgi tiksliai jai sumokėta? Koks milijonas dolerių? 

Jis apsilaižo lūpas ir atsako: | 

— Maždaug. 

- Čia daug. Tokioje skurdžioje šalyje kaip Tailandas milijonas 
jau peržengia ribas nuo šiaip turto iki tikros galios. Bet ar nema- 
note, kad visada labai pavojinga suteikti tą galią neišprususiems, 
apgailėtiniems trečiojo pasaulio prasčiokams? - Jis spokso. - Kai 
žmogus nesugeba pozityviai mąstyti ir netiki žmogiškąja pri- 
gimtimi — o, tiesą sakant, kas gi sugeba ir tiki, praleidęs dvylika 
metų žemų pajamų kategorijoje? - labai sunku užkirsti kelią — 
kaip čia pasakius? - negatyviam atsakui? Išties, kokia nors visai 
kitos kilmės moteris, tarkim iš Esekso, įsigytų gerai subalansuotą 
vertybinių popierių ir akcijų portfelį, kad suteiktų pajamas ir 
išsilavinimą savo palikuonims - nors taip mąstanti moteris visgi 
nebūtų nusprendusi taip anksti išeiti iš gyvenimo. Kad būtų tuo 
tikra, Damrong pakankamai pakeliavo ir praleido užtektinai laiko 
su turtingais vyrais, kad žinotų, kaip toji antroji pusė - tiksliau, 
privilegijuotieji penki procentai - gyvena ir mąsto. Sunku įsi- 
vaizduoti, kodėl šiuolaikinė moteris rinktųsi mirtį, kai gali sau 
leisti nusipirkti mersedesą, bet mes visi esame programavimo 
produktai, o jos programavimas veikė visai kitaip. Kultūra. 

Matau, kad jis bent jau susidomėjo ta priežasčių ir pasekmių 
grandine, dėl kurios pateko į šitą nemalonią padėtį. 

— Smitai, leiskite viską paaiškinti paprastai budistiškai ir atleis- 
kite už naivumą, bet problema buvo ta: nėra ko mylėti. Faktiškai 
nėra. Ilgainiui net ir brolis, regis, pasiekė tašką, kai buvo linkęs 
išduoti ją dėl Budos. Žlugusi meilė jau pakankamai blogai, bet 

ką pasakysit apie išverstą meilę? Kurią aukštyn kojom apvertė 
iškreipta ekonominė sistema ir žiauri vaikystė? Tokiomis aplin- 
kybėmis apokaliptinis mentalitetas beveik neišvengiamas. Kas, 
jei ne mirtis, geriau nutrauks nelygybės iliuziją? Be to, ji turėjo 
pinigų surežisuoti įspūdingam finalui, kurio dalimi jūs tapote. - 
Manau, kad jis beveik supranta. - Kad ir koks būtumėt protingas, 
ji jus apkvailino. Ką tiksliai galvojote, kai ėmėtės vaidmens - ar 
tai tinkamas pavadinimas? - filme, kurį ji norėjo pastatyti? 

Jis atsikrenkščia, o atkrenkšti jo gerklėje, regis, tikrai yra ką. 

— Ji viską darė savo pačios noru. Tai buvo jos idėja. Kreipėsi į 
mane, o aš kreipiausi į tam tikrus interesantus, savo klientus. Ji 
viską surežisavo. Tai buvo jos smegenų produktas. Ne visi myli 
gyvenimą, o jai artėjo trisdešimt. Tokio amžiaus kekšėms visko 
pasitaiko. 

— Kaip tik tai ir norėjau pasakyti, khune Smitai, kaip tik tai. 
Jei jūsų paties kultūra nebūtų vertusi jus atmesti galimybės, kad 
ji savo keista trečiojo pasaulio prasme gali būti ne kvailesnė už 
jus — net protingesnė - gal ir būtumėt sau pagalvojęs, kad tame 
projekte esama šio to daugiau, nei atrodo iš pirmo žvilgsnio. - Jis 
susiraukia. - Noriu pasakyti, kad gal ir būtumėt galėjęs suvokti, 
kad galvoje ji turėjo visai ne savęs sunaikinimą, tik ne jos požiū- 
riu, bet greičiau pareiškimą, galutinį testamentą pasauliui, pusiau 
simbolinio, pusiau tiesioginio keršto aktą. Taigi galiausiai galima 
būtų pasakyti, kad ji taip išreiškė tam tikros formos savigarbą. 

— Ir ką? - gūžteli jis. 

- Cha! Jūs klausiate? Ir ką? Viską, - piktai susiraukiu. - Negi 
anksčiau nepastebėjote? Ar tik ne toji jos savigarba jus varė iš 
proto? Tai, kaip ji sugebėdavo suteikti geriausius gyvenime sek- 
sualinius potyrius, kai atrodė, kad jūsų geismas pasiekė būtent 
tą ekstazės lygi, kurį toks vyras kaip jūs geidžia gauti iš moters? 
O paskui, kai jai sumokėdavot, tiesiog nustodavot jai egzistavęs 
iki kito karto. Čia nėra nieko neįprasto, išskyrus tą begalinį jos 

kraštutinumą. Tai ir buvo jos talentas. Jos savigarba. Sugebėjimas 
vos panorėjus ištrinti jus iš širdies, tarsi nuvalyti kokią purviną 
balą nuo grindų. 

— Apie ką čia šnekate? 

— Apie tai, dėl ko jūs turite mirti, khune Smitai. - Jis apstulbs- 
ta. - Negi nematote? Jei būtumėt ją supratęs, būtumėt suvokęs, 
kaip pavojinga leistis, kad jus šitaip valdytų, kai tik naudodavotės 
jos paslaugomis. Įsivaizduoju, kad net ir jai jūsų santykiai buvo 
neįprastai ryškūs - atrodo, kad ji net buvo jus įsimylėjusi. Bet 
jos atveju tai buvo savižudiškų ketinimų apraiška. Net ir jūs tu- 
rėjote pastebėti, kad ji vos nepasiekė to, kad khunas Tanakanas 
jus pribaigtų. Pasakėte sau, kad ji nepaliko jums pasirinkimo, 
bet, matyt, nesusivokėte, kad ji planavo įvelti jus į pražūtingą 
kovą su konkurentu ir siekė, kad manytumėt, jog jūsų išlikimas 
priklauso nuo jos galo. - Jis dar labiau susiraukia. - Planavo tai 
nuo pat pradžių. - Dabar jis išverčia akis. - Tai nebuvo mintis, 
kilusi jau besibaigiant jūsų romanui - tai buvo priežastis, dėl ko 
ji jus pasirinko nuo pat pradžių. Ji permatė jus kiaurai. Žinojo, 
kad būsite tas, kurį galima provokuoti, erzinti ir kankinti. Pastatė 
jus į neįmanomą priešpriešą su vienu iš galingiausių žmonių Tai- 
lande - ojūs aklai ja patikėjote. Per mėnesį ji sukėlė pavojų jūsų 
gyvenimui, jūsų tapatybei ir jūsų karjerai. Žinojo, kad galiausiai 
sutiksite su jos idėja, kaip elegantišku būdu ja atsikratyti. - Jis 
žiūri paklaikusiu žvilgsniu. - Kiek jums metų? Leiskit, pasakysiu. 
Jums keturiasdešimt šešeri. Lygiai tiek pat, kiek buvo jos tėvui, kai 
ji suorganizavo jo nužudymą. 

Šokteliu ir atsistoju. 

— Nelabai svarbu, ar aš jus suimsiu, ar ne. Manau, kad nenorė- 
tumėt, jog suimčiau. Tai gerai. 

Iš užpakalinės kišenės išsitraukiu lapą popieriaus, atlankstau ir 
pakeliu virš jo, tada paleidžiu lėtai nukristi jam ant galvos. Tame 
lape atspausdintas įsiutęs sociopatinių polinkių dramblys. 

— Štai taip ji nukneckino savo tėtuką, pone Smitai. Pati foto- 
grafavo, - nuleidžiu ranką, -paliečiu lakuotą dramblio plaukų 
apyrankę ant jo kairiojo riešo ir mirkteliu. 

Priėjęs prie durų nesusilaikau darsyk neatsisukęs. Jis vis dar 
guli išsitiesęs, akivaizdžiai paklaikęs. 

— Saldžių sapnų, - pasakau išeidamas, o jis dar pradžiugina 
mane žioptelėdamas. 

Visai nenutuokiu, nei kaip, nei kodėl čia galėtų būti įsivėlęs Bei- 
keris. Vienintelė priežastis, kodėl manau jį čia tiesiogiai dalyva- 
vus, yra ta, kad vienuolis nurodė jį, duodamas dramblio plaukų 
apyrankę ir bent jau pora consigliere Smito vizitų pas jį. Protine 
prasme esame grįžę į „žvaigždžių karus“, kur aklai vykdau kažko- 
kio bekūnio intelekto instrukcijas. Jau tris dienas nieko negirdėjau 
iš Damrong brolio. Važiuodami taksi su Leku bandome išprotauti, 
kaip ir kodėl tokia smulkmė kaip Beikeris galėtų tapti pasaulinės 
klasės snufo filmo akcininku, ir kol neišlipame iš automobilio 
prie Beikerio buto, nepastebiu, kad šiame rajone atsirado naujų 
vyrukų. 

Vienas minutėlę pažiūri man tiesiai į akis; pasijuntu pažvelgęs į 
pačią siaubingiausią tuštumą - tokiais atvejais norisi, kad žmonės 
su tokiomis problemomis nešiotų tamsius akinius. Nejuda nė 
vienas jo veido raumuo ir jis net nesivargina nusukti akių. Vilki 
apsaugininko uniformą, su bananu ir antrankiais, kabančiais ant 
diržo. Kažką greitai susakau tajiškai ir pamatau, kad nesupranta. 
Lekas kilęs iš Surino provincijos ir moka vieną khmerų dialektą. 
Paprašau jo paklausti naujojo apsaugininko, kurgi dingo senieji. 
Tas psichopatas atsako su stulbinančiu entuziazmu, akivaizdžiai 
nudžiugęs, kad gali pasišnekėti gimtąja kalba. 

— Jis sako, kad pasamdyta nauja apsaugos firma. 

— O kiek jų čia yra? 

— Maždaug dešimt. 

Jam bekalbant pamatau ir keletą kitų. Ne visi su uniformomis, 
bet galiu lažintis, kad visi kalba khmeriškai. 

— Pasakyk jam, kad atvykau pasimatyti su khunu Beikeriu, 
anglų kalbos mokytoju. 

Įdėmiai stebiu jį, bet jis į tą pavardę nesureaguoja. Tačiau žino, 
kuriame aukšte jis gyvena, ir linkteli mums eiti į liftą; važiuodamas 
persvarstau, kaip kalbėtis su Beikeriu. Kai išlipame iš lifto, man 
kyla dar viena mintis, priverčianti staigiai kvėptelėti. Liepiu Lekui 
keliauti į Smito teisinę kontorą ir pažiūrėti, kokie ten apsauginin- 
kai. Ir paskambinti man į mobilųjį. Lekas nusileidžia liftu atgal į 
pirmą aukštą, o aš pabeldžiu į Beikerio duris. 

Kai detektyvo sprendimai ir sumanymai kyla iš aukščiau, bėda 
ta, kad gali pasirodyti labai išsiblaškęs. Kai Beikeris atidaro du- 
ris, pamirštu visus savo planus užpulti jo sielą, nes man topteli 
mintis, kad vyksta kai kas išties nerealaus. Išsitraukiu telefoną ir 
vėl skambinu Lekui. 

— Kai apžiūrėsi Smito apsaugininkus, važiuok į Tanakano banką. 
Pažiūrėk, gal ir ten šiandien su apsauga dedasi kažkas neįprasta, - 
sušneku tajiškai, labai greitai, ir nežinau, ar Beikeris suprato. 

Kad ir kaip keista, ta momentinė, iš operatyvinės atminties 
kilusi intuicija išlaisvina mano mintis, ir dabar, manau, jau tiksliai 
žinau, kodėl Beikeris dalyvavo tame filme. Bet nepykstu ant jo — 
priešingai, man atrodo, kad mano požiūris pakvimpa gailesčiu. 

— Khune Beikeri,- sakau, žengdamas į jo butą, - labai atsipra- 
šau, kad vėl jus trukdau. 

Ir sustoju kaip įbestas. Beplepėdamas su Leku ir taip toliau, ne- 
atkreipiau dėmesio į jo veidą. Jis perkreiptas siaubo. Žiūrėdamas 
į jį išsitraukiu tą pačią nuotrauką, kurią daviau Smitui. 

— Manyčiau, kad ji jums jau matyta. 

Jis pažvelgia į ją, nuryja seiles ir pakelia į mane akis. 

- Ką gi, - sakau, - jei kalbėsite, pažiūrėsiu, ką galiu padaryti. 

Užuot atsakęs, jis mosteli į filmavimo kamerą, pastatytą ant 
trikojo prie lango. Ji dosniai aprūpinta milžinišku priartinančiu 
objektyvu, o tai, matyt, ir yra svarbiausia. Pasižiūriu pro akutę. Ji 
nukreipta į vartus prie jo namo, kur sėdi pora naujųjų apsaugi- 
ninkų ir žaidžia šaškėmis iš butelių kamštelių. Susidaro įspūdis, 
kad net ir laisvu laiku jų nuobodžiaujančios sielos laukia kokių 
skerdynių, kad galėtų pasilinksminti. 

— Jie buvę raudonieji khmerai, - kimiai sako Beikeris. - Nemo- 
ka nė žodžio tajiškai. Ar jūs su tuo kaip nors susijęs? 

— Ne, bet puikiai suprantu jūsų baimę. 

— Turite man padėti. 

— Turite kalbėti. 

Atrodo, jam sunku suvaldyti savo mintis ilgesniam laikui, kad 
galėtų suregzti deramą prisipažinimą. Nusprendžiu pagelbėti. 

— Turint didžių nusikalstamų tikslų visada iškyla viena prob- 
lema - kaip suvaržyti tam tikrus smulkius žaidėjus, kuriuos 
prireikia samdyti specializuotoms paslaugoms, kad jie būtų 
lojalūs. Su tuo eržilu buvo labai paprasta - jis buvo įsiskolinęs 
visiems Los Andželo paskolų rykliams ir neturėjo jokios atei- 
ties, nebent prikištų nagus prie labai didelių pinigų, ir, šiaip ar 
taip, jis vaidina filme ir todėl gali būti apkaltintas. Bet kaipgi 
su technine puse? Tą filmą susuko žmogus, puikiai išmanantis 
apie filmavimo kameras. Atrodo, kad viena jų buvo pritvir- 
tinta prie grindų, kad nufilmuotų krušimąsi iš apačios. Be to, 
filmas išmaniai sumontuotas: aišku, pagal talentingo mėgėjo 
galimybes, bet tokio meistriškumo Bankoke lengvai nerasi, šiaip 
ar taip, tikrai ne, jei reikia slaptai. Kita vertus, joks protingas 
operatorius, turintis sąsajų su auka, nenorės būti šalyje, kai ten 
filmuojamas toks filmas, o jūs vis dėlto buvote jos vyras, esate 
teistas ir žinomas kaip turintis polinkių filmuoti pornografinius 

filmus. Ir ką gi daryti? Manyčiau, apmokyti. Jums davė porą 
buvusių raudonųjų khmerų apmokyti. Tik jie turi tokią vieną 
savybę - laikosi instrukcijų paraidžiui. Bet jums jų įkvėpimas 
ir nebuvo būtinas - tereikėjo, kad jie susuktų bazinį produktą 
jums sumontuoti, gal net kol buvote Angkor Vate. Manau, kad 
nemontuotą medžiagą jums susiuntė elektroniniu paštu. Tačiau 
tuos khmerus reikėjo apmokyti, ir jūs paprašėt savo dalies. Ar 
tai buvo procentas, ar suma iškart? 

Ilga pauzė, jau imu manyti, kad jis taip ir neprabils, bet pra- 
byla: 

— Ir tas, ir tas. Tai buvo jos idėja. Ji reikalavo, kad samdytų 
mane. Ji nesiruošė pasitikėti niekuo kitu. Buvo dirbusi su manimi 
šimtus kartų. Žinojo, kad nesusimausiu, - pakelia akis. - Ir, šiaip 
ar taip, ji gi buvo tajė. 

— Prietarai? 

— Tai aišku. Kai mudu su Damrong dirbdavom kartu, dažniau- 
siai sekdavosi. Sugebėjome užsidirbti, net kai mus susėmė. 

— Ar galėtumėt nurodyti, kuriuos vyrus apmokėte? 

Jis trukteli pečiais. 

— Gal. Jie buvo žudikai marionetės, kaip ir visi kiti. Nulius ne- 
būtinai prisimeni, net ir padirbėjęs su jais visą savaitę. 

— Repetavote? 

- Su siuvėjų manekenais, kol jiems ėmė geriau sektis. Paskui 
kvietėmės tikrus aktorius. 

— Kambodžoje? 

— Aišku. 

— Ar žinojote, kad, be jūsų buvusios žmonos, čia dalyvauja ir 
kiti? 

— Ne. Buvau nuo visų izoliuotas. Su tuo aktorium irgi nebuvau 
susitikęs. Tik montavau jo medžiagą. 

- O kaipgi tas teisininkas, Tomas Smitas? Jis ėmė pas jus vaikš- 
čioti po to, kai apsilankiau aš. 

— Iki tol maniau, kad jis tik dar vienas klientas tame klipe su 
Damrong. Dabar jau aišku, kad kai ją nužudė, su manimi reikėjo 
aiškintis kažkam kitam. Jie jus stebėjo. Po to, kai pirmą kartą čia 
mane apklausėte, Smitui teko ateiti išsiaiškinti. Jis geras. Į jo klau- 
simus buvo kur kas sunkiau atsakyti nei į jūsiškius. Turėjau įtikinti 
jį, kad neišsidaviau, nes būtų suorganizavęs mane nužudyti. 

— Atleiskite, - pertraukiu jį ir išsitraukiu iš kišenės vibruojantį 
telefoną. 

- Khmerai sėdi automobiliuose prie Smito kontoros, - rapor- 
tuoja Lekas. - Lekiu į banką. 

Sulenkiu telefoną ir stengiuosi nespoksoti į Beikerį taip, tarsi 
jis jau būtų negyvas. 

— Bet juk kažkaip buvo suderinta, kaip jums bus išmokėtas 
honoraras. Juk turėjo būti numatyta kažkokia sąlyga, užtikrinanti, 
kad jį gausite. Neįsivaizduoju nei jūsų, nei Damrong pradedančių 
darbą be garantijų. 

Beikeris spokso į mane. 

— Bet nebuvo. 

Dabar jau mano eilė spoksoti. 

— Ar kas nors gali tuo patikėti? Tai yra mirties kontraktas, kur 
mirusiajai turi būti sumokėta po mirties. Be garanto toji mergiotė 
tikrai nebūtų to dariusi. 

Beikeris gūžteli. 

- Jie davė jai daugiau nei milijoną dolerių į priekį. Ji man pasakė, 
kad yra kažkas, kas, jei reikės, panaudos tuos pinigus, kad priverstų 
vykdyti įsipareigojimus. Ji buvo labai užtikrinta - pasakė man ne- 
sijaudinti dėl pinigų. Sakė, kad galiu reikalauti šiek tiek avanso, bet 
jaudintis išties nesą dėl ko. O kai Damrong taip kalba apie pinigus, 
negalėjai netikėti, kad ji nekontroliuoja situacijos. 

Linkteliu. 

- Čia už milijoną dolerių išties galima nusipirkti labai daug ga- 
rantijų, tas tiesa. Bet pagrindiniai žaidėjai, tie nematomi žmonės, 

čia niekada ir negyveno, - sustoju ir pasikasau kairįjį smilkinį. - 
Bet vėlgi, ji buvo tajė. Mąstė iš asmeninės pusės. Ir simbolinės. 
Ir magijos, - pažvelgiu į Beikerį ir pabandau įsivaizduoti, kaip ji 
įsivaizdavo jo vaidmenį. Man mintyse iškyla tas pats vaizdinys, 
mane persekiojantis naktimis: ji, sutaršytais plaukais, karančio- 
mis krūtimis, beprotybe degančiomis akimis ir visiško triumfo 
šypsena. Senovės girių epochos vaidilutė surengia daugybinį 
aukojimą dievams. 

Atrodo, lyg Beikeris būtų perskaitęs mano mintis. 

- Jo, - sako. - Pažvelgus atgal, pasidaro aišku, kodėl ji visiškai 
nesijaudino dėl garantijų. 

Kažkas pabeldžia į duris. Nei beldžia per smarkiai, nei pakarto- 
ja. Netvirtą spyną išspiria batas, ir vaikinas, kurį prieš tai mačiau 
su apsaugininko uniforma, įeina drauge su dar vienu, nešinu 
kinišku kalašnikovu. Jie mosteli Beikeriui eiti su jais. Beikeris 
žiūri į mane paklaikęs. 

— Draudžiu jums grobti šitą žmogų. Aš esu Karališkosios Tai- 
lando policijos pareigūnas. 

Tie nesupranta nė žodžio. Kai išsitraukiu policininko pažymė- 
jimą, nesugeba jo perskaityti. Bet nebesvarbu - Beikeris vis tiek 
su jais išeina. Prieinu prie kameros ant trikojo ir žiūriu pro akutę. 
Pasirodo tojota, mikroautobusas, ir jie įgrūda Beikerį vidun. 

Praeina kokios dešimt minučių, vis dar esu Beikerio bute, tik 
neturiu ko tardyti. Paskambina Lekas. 

— Tanakano banke nieko neįprasto, - raportuoja, - tik tiek, 
kad jo ten nėra. Jis kažkokiam susitikime su kitais bankininkais, 
visos dienos renginy. Paklausinėjau dėl banko apsaugininkų. Jie 
labai nuodugniai tikrinami - niekaip negali nutikti, kad į jų gretas 
priimtų nemokančius tajiškai. 

Praeina dar dešimt minučių, pamatau, kad skambina Vikornas. 

— Kažkas pagrobė Tanakaną, - sako jis kimiu balsu. - Viskas 
buvo labai gerai suplanuota. Keli žaliūkai, kurie atrodė ir elgėsi 

"kaip khmerai, užblokavo jo automobilį, kai jis važiavo iš susiti- 
kimo, ir jį pačiupo. Jei apie tai ką nors žinai ir man nesakai, esi 
lavonas. 

— Pulkininke... 

— Ar bent supranti, kaip čia negerai? 

„- Tai ne jūsų kaltė. 

- Žąsine, aišku, kad mano. Negi nesupranti? Aš jį šantažavau. 
Taigi ir tapau už jį atsakingas. Mano geras vardas šiandien žlu- 
go, - jis išjungia telefoną. 

Tačiau labiausiai mane nustebina dar vienas skambutis. 

— Sončajau, - sako daktarė Supatra, - jie pavogė kūną. - Man 
atima žadą, negaliu kalbėti. - Atėjo keli vyrai su kariškais šautu- 
vais. Laikė mus uždarę dešimt minučių ir per tą laiką nusileido 
į morgą ir pagrobė kūną. Daugiau neėmė nieko ir, atrodo, nesu- 
prato tajiškai. Kažkas pasakė, kad jie khmerai. 


Kai visa tai suvirškinu, paspaudinėju savo telefono mygtukus ir 
atsidarau žinučių langą, parašau Kimberlei SMS: 


Ar tavo kompiuterininkai gali pasekti mane pagal mano telefono 
signalą? 


Ji atsako greičiau nei po penkių minučių. 
Galim pabandyti. Kodėl? 

Aš atrašau: 
Nes tuoj iškeliauju į ilgą kelionę. 


Prasėdžiu ant Beikerio lovos dar daugiau nei valandą, kol pasiro- 
do dar vienas khmeras apsaugininkas su standartinio pavyzdžio 

kalašnikovu. Jis kažkaip padrikai beda į mane pirštu ir mosteli 
Žygiuoti prieky jo. Baksnoja mane tuo šautuvu visą kelią iki au- 
tomobilių aikštelės, kur laukia dar viena tojota, šįkart džipas. 
Atsisėdu gale, kur sėdi dar šeši khmerai. Kokias penkias valandas 
važiuojame į rytų pusę, kol galiausiai jie nusprendžia užrišti man 
akis. Ir iš karto atima telefoną. 


309 


ENDŠPILIS 

Mieliausias mano broli, 


Kai skaitysi šitą laišką, aš jau būsiu metusi šitą kvailą kūną. 
Mielasis, tu esi vienintelis vyras, kurį savo gyvenime mylėjau. 
Vienintelis Žmogus. Rūpinausi tavimi taip, kaip mūsų motina 
niekada nesugebėjo rūpintis. Mielasis, tomis baisiomis naktimis, 
kai buvome labai jauni, aš tavęs nesuviliojau. Tau to reikėjo 
lygiai kaip ir man, mes guodėme vienas kitą, kaip tik galėjome. 
Dėl tavęs pardavinėjau savo kūną. Suteikiau tau gyvenimą, 
kokio neturėjo nė vienas mūsų kaimo berniukas. Tu išsilavinęs, 
išmanus ir jau nebe prasčiokas, esi laisvas žmogus. Dabar prašau 
atiduoti skolą: gatdaniją. Visi tie kiaulės turi mirti, tai bus dalis 
mano aukos. Mano dvasia liks su tavimi amžinai. Jei tai padary- 
si, būsime mylimieji visiems laikams. Jei ne, mano prakeiksmas 
tave sužlugdys. Tačiau žinau, kad manęs neišduosi. 


Tavo mylinti sesuo Damrong 


Gamonas, dar žinomas kaip brolis Titanaka, galiausiai parodė 


man atspausdintą paskutinį jam parašytą sesers elektroninį laišką. 


Jos įsakymai surašyti ilgame ir nepaprastai išsamiame priede — 
pradedant instrukcijomis, kaip mane bus lengviausia suintriguoti 

ir su manimi susibičiuliauti, baigiant žiauriu sumanymu su tomis 
dramblio plaukų apyrankėmis. Apstulbęs skaičiau jos nuoseklius 
nurodymus, kaip sužlugdyti kaukėtąjį žmogų, įskaitant laukimą, 
kol jis nusižudys, ir instrukciją nufilmuoti, kaip Gamonas jį tar- 
do. Tai ji sumanė, kad jis tą įrašą perduotų man, kad dar stipriau 
su juo susisaistyčiau. Atrodo, lyg tą planą būtų sukūręs kažkoks 
šėtoniškas genijus, toks, su kokiu dar nebuvau susidūręs. Bet ne 
viskas vyksta pagal jį. Beikeris mirė anksčiau nei numatyta. 

Kai privažiavome Surino provinciją, man užrišo akis, ir jau 
nebegaliu garantuoti, kad vis dar esu Tailande. Gal jie kokiu 
džiunglių keliuku jau pervažiavo į Kambodžą. Dramblių ferma 
visai nedidelė, bet ją išduoda dešimties pėdų aukščio platformos, 
skirtos užlipti ant dramblių. Dauguma pastatų griūvantys. Gali 
būti, kad tai - nepavykęs projektas turistams. Tiek man, tiek 
visiems kitiems, greičiausiai įskaitant ir Gamoną, mano statusas 
čia neaiškus. Nemanau, kad pradiniame plane numatyta, kad da- 
lyvaučiau baigiamojoje dalyje; matyt, kažkoks jo silpnumas, o gal 
ir tai, kad jam patinku, arba kompanijos poreikis kiek apmažino 
jo ryžtą. Kai man nuėmė raištį ir jį išvydau, tai buvo elegantiškas 
vienuolis šafraniniais rūbais, su kalašnikovu ant peties. Kad ir 
kaip keistai nuskambės, manau, kad mano buvimas čia jį privertė 
susigėsti, ir jis padėjo šautuvą į šoną. 

Khmerai sargybiniai mane atidžiai stebi, bet, skirtingai nuo 
Smito ir Tanakano, galiu vaikščioti kur panorėjęs. Tačiau jei priei- 
nu per arti džiunglių krašto, jie iššauna man virš galvos perspė- 
jamuosius šūvius. Nakčiai mane užrakina medinėje trobelėje, 
iš kurios galėčiau lengvai pabėgti, bet kur čia bėgti? Čia man 
išgyventi daugiau šansų nei džiunglėse. Tokiame karštyje pakaktų 
vieną dieną desperatiškai ten pasiblaškyti ir imsi merdėti nuo 
troškulio. 

Net nenutuokiu, ar Gamonas nusipirko tą dramblių fermą, ar 
išsinuomojo; kalbėdamas jis į tokias smulkmenas nesileidžia. Čia 

karšta, net karščiau nei Bankoke, ir nė viename pastate nėra kon- 
dicionieriaus. Elektra būna retkarčiais, priklausomai nuo to, ar tie 
khmerai pasivargina įjungti generatorių. Didžiąją dalį laiko nėra 
ką veikti, nebent žiūrėti, kaip sargybiniai kramto betelio lapus 
arba šaudo į medžius. Arba stebėti dramblius. Jų trejetas - jauni, 
dirglūs ir visi sveria po kokias tris tonas. 

Smitas su Tanakanu įkalinti betoniniuose namukuose, atrodo, 
visai naujuose, pastatytuose langais į kiemą, kad matytųsi, kaip 
tie žvėrys trepsi po kiemą savo milžiniškais minkštais padais. Jie 
puikiai mato ir kaip khmerai, susikrovę kalną bambukų juostelių, 
pina iš jų didžiulius bambukinius rutulius. Dirba neskubėdami, 
dažnai padaro pertraukas pasirėkauti ir pašaudyti į orą. Be to, juos 
ištinka nepaaiškinami energijos priepuoliai, kuriuos jie panaudoja 
ne darbui, bet šaudyti iš kalašnikovų į džiungles, mat jiems pasi- 
rodo, kad pamatė kažką judant. Ir tik mudu su Gamonu žinome, 
kad, ko gero, Beikerio mirtis gali viską pakeisti. 

Jis bandė bėgti, o gal tiesiog labiau norėjo būti nušautas. Jam 
kažkaip pavyko nudaužti spynas nuo metalinių savo kalėjimo 
durų. Vidury nakties prapliupo automatai, bet čia nebuvo nieko 
neįprasta. Jokių riksmų, jokio girdimo pokalbio. Įsivaizduoju, kad 
sargybiniai pašaudė iš reflekso, apie tai net nepagalvoję, o paskui 
nuėjo miegoti iki ryto. Jie pakvietė mane auštant, mat Gamonas 
meditavo savo trobelėje ir liepė jo netrukdyti, nuėjau paskui juos 
prie kūno, gulinčio džiunglių pariby. Automato serija pataikė jam 
į galvą. Jis gulėjo kaip nukritęs, keistai susisukęs, nes jo smegenys 
žuvo iškart ir kūnas susmuko vietoje. Buvo nuogas, jei neminėsim 
purvinų žalių šortų su kamufliažiniu motyvu. Armijos vabzdžių 
jau buvo įsišėlusios maitintis (tai per milijonus metų puolusios 
sielos, mirties kvapai jas nenugalimai traukia - sunku patikėti, 
kad kadaise jos džiaugėsi žmogiškosios sąmonės privilegija, o 
tai tik parodo, prie ko priveda prastų pasirinkimų grandinė). 
Dvigubos voros skruzdėlių leidžiasi ir kyla jo burnos gausybės 

ragu; didesnius siaubūnus su straubliukais taip pat buvo įkvėpusi 
nuožmi darbo drausmė - jie godžiai lakė iš burnos virstančias 
smegenis. Baisiai paniuręs nuėjau prie Gamono trobelės ir spy- 
riau į duris. Jis buvo paniręs į gilią meditaciją, taigi paspyriau ir 
jį. Ir vis tiek, man teko kone nuvilkti jį prie Beikerio lavono. Per 
tas dešimt minučių jį apsupo baisus spiečius musių. Iš pradžių 
pasirodė, kad jį traukia tai traktuoti kaip dar vieną meditacijos 
pratimą, dar vieną karmos mazgą, kurį reikia išrišti absoliučios 
tiesos galia. Tačiau jo galvoje ėmė suktis priežasties ir pasekmės 
dėsnis, ir aš pamačiau, kaip jį nugali nepakeliamas sielvartas. 
Aukščiausią gyvenimo formą jis pavertė žemiausiosios puota; 
apvertė visą budizmą ir evoliuciją aukštyn kojom. Manau, kad 
jis staiga pamatė, kokią karminę kainą teks sumokėti. Panika jam 
pasirodė visai gera išeitis. Čiupau jį už rankos. 

- Jei dabar pabėgsi, khmerai išžudys mus visus likusius. 

Atrodo, tai jį prikėlė iš sapno. 

— Einam, - pasakiau ir nuvedžiau atgal į jo trobelę. - Medituok 
dabar. 


Ir išėjau. Nežinau, gyvas jis ar miręs. 


Be televizoriaus laikas džiunglėse slenka lėtai. Khmerai prie to 
pripratę - jie sugeba susukti savo kūną į bet kokią padėtį ir pas- 
kui valandų valandas spoksoti į niekur. Tačiau jie užprogramuoti 
klausyti įsakymų, o kadangi moka Gamonas, jis ir yra tas, kurio jie 
klauso. Tačiau Gamonas medituoja kartais net po dvylika valandų 
be perstojo. Man tai labai įspūdinga. Prieš tai, kai nušovė Beikerį, 
užeidavau į Gamono trobelę pažiūrėti, ar jis tikrai užsiiminėja vi- 
pasana. Manau, kad taip; jo kūne matyti tas lankstumas, tuštuma 
ir nejudrumas, puikiai bylojantys apie tai, ką jis daro su savo pro- 
tu. Mano asmenine nuomone, šitas žmogus naudoja meditaciją 
taip, kaip kitas vartotų morfiną. Kai įsišventino, kažkas jam nuti- 
ko; jis suvokė, kad esama išeities, kad proto galimybės begalinės, 

tai kam rinktis nuolatinį skausmą? Tačiau tai visai nepadėjo jam 
suvokti esamos situacijos - mūsų budizmo forma dėl to dažnai 
kritikuojama. Ji visai nesutverta kurti rūpestingas bendruomenes 
ar socialinės gerovės programas; ji mums duota tokiais pačiais 
beviltiškais laikais kaip ir dabar, kai mūsų padermei, atrodė, ne- 
beliko nieko kito, tik čiuožti spirale žemyn į barbarizmą. Plus ca 
change. Žinoma, man derėtų aplankyti Smitą ir Tanakaną, bet kol 
kas niekaip nesukaupiu drąsos. Kartais ir pats to nenorėdamas 
ištisas valandas spoksau į dramblius. 

Tai, kad žinau, koks planas, suteikia tiems žvėrims grėsmės 
aspektą. Nieko negali padaryti, belieka tik baisus žinojimas apie 
juos. Jie tik įpusėję paauglystės amžių, bet jau daug aukštesni už 
patį aukščiausią arklį, o jų protai nepriklausomi tarsi džiunglių 
valdovų. Atrodo, kad yra tik vienas mahutas, dramblių vadelio- 
tojas, kokių šešiasdešimties metų khmeras, apsirengęs purvinais 
skudurais, savo spalva ir tekstūra panašiais į pačius storaodžius. Jie 
nepririšti, vaikštinėja po kiemą kur tinkami. Vakar vienas priėjo 
man už nugaros, mat su tais minkštais padais jie moka vaikščioti 
labai tyliai, švelniai mostelėjo man straubliu per pakinklius, ir 
nudribau. Akimirką pamaniau, kad man galas, bet toms kelioms 
tonoms grynų raumenų tai buvo tiesiog kažkoks eksperimentas 
ir, pasidaręs savo išvadas, tas dramblys nutursėjo, tarsi norėdamas 
pasidalyti jomis su dviem savo kompanionais. 

Žinau, kad anksčiau ar vėliau man teks ir vėl nueiti pas Gamoną 
į trobelę, bet nė nenutuokiu, ką man sakyti ar daryti. Atrodo, visas 
kruopštus jo sesers planas išsirutulioja. Nusprendžiu palaukti iki 
rytojaus. Galiausiai sukaupiu stiprybę aplankyti kalinius. Nepai- 
sant kultūrinės takoskyros, man lengviau kalbinti Smitą, o ne 
Tanakaną, - tas savo feodalinės hierarchijos aukštybėse dar kaž- 
kaip iškilęs virš manęs. Pakylu, pasikaišau sarongą - atspurusį, iš 
esmės pilkos spalvos medžiagos gabalą, tądien, kai atvykau, rastą 
skalbykloje; mano marškiniai ir kelnės buvo priprakaituoti ir jau 

bepradedą smirdėti; persirengęs tradiciniu drabužiu, pasijutau 
daug laisviau. 


Smitas laikosi labai prastai. Nesmagu matyti tą didžiulį, dai- 
lų farango kūną kameros kampe, susirietusį embriono poza. 
Gali būti, kad jo depresija mirtina - paklausiu savęs, ar nebūtų 
žmoniškiau, jei palikčiau jį vieną. Žiūriu prispaudęs kaktą prie 
grotų. Matau, kaip juda jo akių vokai ir retkarčiais trūkteli ranka 
ar koja. 

— Khune Smitai, - sakau, - čia aš, detektyvas Džitpličipas. 

Jis sumirksi ir pakelia akis į tai, kas, jo akimis, turbūt yra vie- 
nintelis stiprus šviesos spindulys. 

Pamatęs mano veidą, jis dar labiau sutrinka. Jis nelabai tikras, 
ar čia tikrai aš, o jei taip, tai ar atėjau išgelbėti, ar papiktdžiugiauti. 
Taip laukiame dar turbūt dešimt minučių, dorai nežinodami, koks 
gali būti tas mūsų bendravimas. Galiausiai jis pajudina kūną tarsi 
iš žiemos miego bundantis žvėris ir šiaip ne taip atsistoja. Kaip ir 
aš, jis priverstas vilkėti seną sarongą, o su juo primena Baltaodį, 
vaidinantį Čiabuvį - kaip iš pasakojimų apie Britų Indiją. Lango 
grotos meta lygiagrečius vertikalius juodus šešėlius, tarsi milži- 
nišką brūkšninį kodą. 

— Tu, - sako jis, tarsi būčiau jo nelaimių šaltinis. 

Jis prieina prie lango tarsi žmogus, kuriam smalsu apžiūrėti jį 
kankinantį šėtoną. 

- Tu. 

— Aš to nepadariau, - sakau. 

Jis kilsteli smakrą, girdi, tu laisvas, o aš ne. 

— Damrong, - paaiškinu. Išgirdęs tą vardą jis susipurto. - Fa- 
rangui tai suprasti sunku, tikriausiai neįmanoma, - pasikasau 
galvą būtent dėl to, kad man tik dabar toptelėjo, kaip vakariečiui 
tai bus sunku suprasti, net ir tam, kuris yra gyvenęs Rytuose. — 
Ji paliko instrukcijas. - Jis papurto galvą. - Ji nebijojo mirties, 

tam tikra prasme laukė jos visą savo gyvenimą. O paskui pabiro 
pinigai, Smitai, pinigai. 

Jis pažvelgia taip kažkaip labai pažeidžiamai: tarsi mestų iš- 
ko mums norisi nuolat atsiprašinėti Vakarų, tarsi būtume visada 
širdyje žinoję apie katastrofą, į kurią jie ritasi? Gal, norėdami už- 
kirsti jai kelią, galėjome padaryti daugiau? Aš bent jaučiu pareigą 
pabandyti paaiškinti. 

— Mirtis, - sakau. - Tomai, ar kada mąstei, ką ji galėtų reikšti? 
Religija čia nesvarbu - kalbu apie esminius pastebėjimus. Tomai, 
tai, ką žinojo ji, žinoma ir devynioms dešimtosioms žmonijos: mir- 
tis nugali pinigus. Aš nekalbu apie žmonių žudymo aparatus - čia 
tiesiog neolitinės skerdynės. Kalbu apie mirtį kaip idėją, Mirtį kaip 
proto ginklą, Mirtį kaip realybę, su kuria tik suaugusieji gali stoti 
akistaton. Tu niekaip negalėjai laimėti, Tomai. Pralaimėjai tą karą, 
vos pirmą kartą geidulingai pažvelgei į ją. Tuo metu, kai galvojai nu- 
sipirkti jos kūną, ji turėjo daug didesnį planą, daug holistiškesnį, - 
sustoju, bandydamas rasti žodžių. Nežinau, ar išties taip galvoju, ką 
ruošiuosi toliau pasakyti, bet tai atrodo neišvengiama: - Tomai, ar 
ten, iš kur tu kilęs, išvis esama suaugusių žmonių? 

Žinoma, man nepavyko, jis nieko nesuprato. Dabar jis jau tik- 
ras, kad aš tik pamišęs skersarūšis, rytietiška chimera, kažkokių 
barbariškų jėgų atsiųsta jo kankinti. Jaučiuosi blogai, bet metu 
visą tą reikalą. 

Khunas Tanakanas išgirsta mūsų pokalbį ir prieina prie savo 
lango gretimoje kameroje. 

— Kiek? - sušnypščia. - Tiesiog pasakyk, kiek nori. 

Kiekviename net ir tokio trumpo sakinio skiemenyje jaučiama 
jo aukšta padėtis mūsų kultūroje, pažintys aukščiausiuose ešelo- 
nuose, rafinuotumas ir įgimtas charakterio tvirtumas. Tajiškai jis 
kalba taip smarkiai elegantiškiau už mane, kad vos neužsimanau 
kalbėtis angliškai. 

— Ne man spręsti, - atsakau. 

— Vikornui? Ar už to stovi Vikornas? 

— Ne, - sakau. - Pati mergina. 

— Ką čia šneki? Ta mergina negyva. 

— Tik tam tikra prasme. Galima sakyti, kad jos valia net labai 
gyva. - Jis piktai žiūri. - Juk tai daugiausia jūsų pinigais finansuotas 
projektas, ar ne? Davėte už jos paslaugas daugiau nei milijoną, atė- 
mus ten tą kažkokią nedidelę Smito investiciją. Aišku, žinojote, kad 
jums reikia adjutanto, atpirkimo ožio, consigliere, mat pats negalėjote 
pernelyg priartėti prie to sumanymo. Ir, suprantama, visada reikėjo 
ir deramo pavyzdžio: tai buvo khunas Kosana, jūsų mirtinai nesan- 
tūrus vergas-draugelis, ir jo bičiulis Pi-Unas. Jei ne tuodu, manau, 
kad būtumėt liepęs nužudyti Smitą - tik todėl, kad ji naudojosi juo, 
kad pavydėtumėt. Vis dėlto jis aukštesnis, jaunesnis, stipresnis ir 
baltaodis. Taip, išties, būtumėt liepęs jį nužudyti iš atsitiktinio galios 
reflekso, taip sakant, kaip Nok. Kaip ta Damrong turėjo jus įžeisti, 
kaip smarkiai užnuodyti jūsų dienas ir naktis ištisiems mėnesiams, 
kad net pagalvojote pasielgti šitaip beatodairiškai ir investuoti į tą 
snufo filmą. Ar galite pripažinti, kad ją mylėjote? 

— Ką čia šneki? 

— Taip, su jumis galiu pavartoti šitą žodį. Keista, ar ne? Esate 
tiek daug kietesnis, tiek tvirtesnis už savo sėbrą Smitą, bet tas 
žodis ateina į galvą būtent kalbant apie jus. Šiaip ar taip, ji buvo 
visiškai visiškiausia jūsų priešingybė - ar galiu drįsti sakyti, kad 
jūsų antroji pusė? Jūs penthauze, ji - kanalizacijoje. Ji pasuko 
peilį jūsų širdyje, papasakodama jums viską apie Smitą, tą dailųjį 
fališką farangą, kurio pimpalas labai daug didesnis už jūsiškį. Ji 
puikiai mokėjo suleisti rūgšties į jūsų gyslas kaip tik tada, kada 
manėtės belaimintis. Ar aš teisus? 

— Kalbėk toliau. 

— Geismas aklas žmogaus klasei. Tai, kad ji kiaurai perprato 
jūsų reptiliškąją pusę, varė jus iš proto. Ji žinojo, iš kur atsirado 

jūsų ambicijos. Iš tam tikros neapykantos gyvenimui - lygiai iš to 
paties impulso, kuris varė ją į priekį. Praturtėjote bekeršydamas 
gyvenimui. Kaip ir ji, galiausiai. O kur dar jūsų motina. Gerai 
pagalvojus, juk tik kekšė ir galėjo jus išties užvesti. 

Jo žvilgsnis duria tarsi adata. 

— Vesk tą dramblį. Greičiau baikim. 

Jis pasitraukia į kameros kampą, kur nepasiekia šviesa. 

- Ak, niekas neabejoja, kad jūs kietesnis už geležį, khune Ta- 
nakanai. Su tuo sutiktų visi, kurie jus pažįsta. Bet pagalvokit apie 
tai. Jei ji gali pasiekti jus valios jėga, naktį iš nakties, ir sausai 
jus išprievartauti net jums esant savame kūne, kokie gi bus jūsų 
šansai anapus? 

Kinai dar aršiau prietaringi už mus. Matau, kaip trūkteli jo 
dešinioji ranka, ir jis visas sudrebėjęs nusisuka į sieną. 

Kiemo kampe khmerai sugrįžę prie darbo - pina pirmąjį bam- 
buko rutulį. Jis jau įgauna formą, bet dar labai netvirtas. Po kokios 
valandos jie viską meta. Per karšta. Nėra kur skubėti. Šou šiandien 
dar neprasidės, net ir rytoj neprasidės. 

Pirmieji aušros ženklai - kraujuojančios medžių viršūnės rytuose 
ir visuotinis švytėjimas, pranašaujantis dar vieną nepakeliamą 
dieną. Po dvidešimties minučių dangus ima akti ir užverda, o tu 
darai viską, ką gali, kad pasitrauktum iš kelio. Pati saulė paprastai 
slepiasi už pulsuojančios drėgmės uždangos, tuomet atrodo, kad 
visas dangus spinduliuoja liguistai intensyvią šviesą ir karštį. Atsi- 
keliu anksti, dar neprašvitus, nusiprausiu vandeniu iš akmeninės 
kriauklės prie mano trobelės ir apsisuku sarongu. 

Dar nenudžiūvęs, permirkusiu sarongu, apsisprendžiu užlipti 
laiptais pas Gamoną. Pagalvoju, kad verčiau nebelsiu, o tiesiog 

užeisiu. Durys atsidaro, ir aš įžengiu per slenkstį. Manau, kad jis 
gali būti ir nemiręs toje pusiau lotoso pozoje, bet gyvybės požymių 
nedaug. Prieinu prie sienos po langu, kur jis atsirėmęs medituoja. 
Manau, kad tuoj jį papurtysiu, tačiau Buda liepia elgtis kitaip. 
Paglostau jo gražų veidą ir švelniai pabučiuoju į kaktą. 

- Titanaka, mano broli, - sušnabždu. 

Jis atmerkia akis į kitą pasaulį. Nusišypso kilniai tarsi žmogus, 
atsisakęs savojo aš ir mielai priimantis meilę mano akyse; paskui 
viską prisimena ir sielvartas jį nugali. 

— Gamonai, - sakau, - mums teks juos paleisti. Beikeris negy- 
vas per mus, bet iš tiesų tai ne mūsų kaltė. Jo mirtis neprikaups 
mums labai daug blogos karmos. Bet jei ir toliau vykdysime 
Damrong planą, kas su mumis bus? Būsim užrakinti granite 
milijoną metų. 

Jo akyse siaubas: 

— O kas, jei ašjai nepaklusiu? Ar bent nutuoki, kokios jos galios? 
Ji ateina pas mane kas naktį. Aš vis dar su ja myliuosi. 

— Nes tu jai leidi. Tu budistas vienuolis - kaip gali sau leisti 
šitaip vergauti? 

Mano žodžiai jį išgąsdina. Jis sumirksi ir įsispokso į savo dra- 
bužius. 

- Žinoma, aš taip prie šitų pripratęs, kad pamiršau nebeturintis 
teisės jų nešioti. 

Šitaip sutrikęs jis pasielgia labai vaikiškai — atsistoja priešais 
mane ir nusirengia. Tokios reakcijos nesitikėjau - noriu jam pasa- 
kyti, kad vėl apsirengtų, bet kai jis stovi su apatiniais, prie krūvos 
šafraninės medžiagos po kojomis, įvyksta pribloškiantis virsmas. 
Vienuoliška laikysena ištirpsta per mažiau nei minutę, drauge 
su asmenybe, derėjusia prie jos. Pasirodo kita jo pusė: kietesnė, 
primityvesnė, geriau pritaikyta išlikti, labiau nusikalstama. Dabar 
aiškiai matau jaunuolį, kadaise rūkiusį ir prekiavusį jaba. Jo balsas 

stipresnis, kimesnis. Jis prieina prie vienintelio savo trobelės lango 
ir pažvelgia į kiemą, kur ganosi jo drambliai žudikai. 

— Gamonai, - sakau. 

— Yra ir kai kas daugiau, - atsidūsta jis. 

— Papasakok. Gal tai išgelbės kažkam gyvybę. 

— Paskutiniame jos laiške nerašoma apie viską. Aš tau to visai 
nepasakojau. 

Manau, kad jis nori į mane atsisukti, bet negali. Šviesai bluki- 
nant kiemą, matau tik jo profilį. 

— Tai, ko ji nenorėjo prisiminti ar apie ką galvoti, tiesiog nustojo 
egzistuoti jos galvoje. 

Jis sukaupia jėgas ir pažvelgia į mane. 

— Matei užuominą apie incestą, bet nesupratai jos svarbos. 

— Papasakok man, mano drauge, kol dar turime laiko. 

Iš širdies pasigirsta dejonė. 

— Viskas prasidėjo lygiai kaip ji ir rašė - du išsigandę vaikai 
drėgnoje dvokiančioje dviejų kambarių lūšnoje, kitame kambaryje 
mama ir tėtis geria, rūko jabą ir dulkinasi - supranti, linksmi- 
nasi - dieną ir dvi jokio maisto, nes jie per toli išėję. O paskui, 
kai mama gulėdavo be sąmonės, o tėvas netekdavo proto, jis pa- 
sišaukdavo ją. Jam patikdavo maišyti seksą su vudu. Kai ji pas jį 
nueidavo, grįžusi atrodydavo lyg mirtis. Kaip septyniasdešimties 
metų keturiolikmetė. Bet ji neleido jam pasinaudoti manimi. Net 
tada ji savo kūnu mane apsaugodavo, - ilgas atodūsis. - Bet ir ji 
turėjo savų poreikių. 

Jis patyli, o paskui vėl prabyla, jau tvirtesniu balsu. 

— Tai va, taip ir prasidėjo. Ji parodė man, ko nori ir kaip tai 
reikia daryti. Kai jau kiek paaugau, parodė man, ko aš noriu, ir 
tai man padarė. Tai buvo po jos pirmosios turnė. Galima sakyti, 
kad mano pirmasis seksas buvo aukščiausios klasės. 

Gamonas kosteli. 

— Čia nieko blogo, jei neminėsim kelių primityvių tabu, skirtų, 
kad genties genomas būtų sveikas, bet šiais kontracepcijos laikais 
jie vargu ar taikytini. Žmonės, kuriems tokie dalykai rūpi, turėtų 
labiau jaudintis dėl to, kokie mudu su Damrong būtume be to 
incesto tapę. 

Ilga pauzė. 

- Bet iš savo pirmosios turnė Singapūre ji grįžo labai pasikeitu- 
si. Buvo tik aštuoniolikos, bet jau moteris, - apsilaižo lūpas: - ir 
šliundra. Šliundras kankina mirtinas meilės badas - pats tą žinai. 
Jos dulkinasi ir dulkinasi, ir dulkinasi, bet iš to neišspaudžia nė 
lašo meilės, kad ir kaip stengtųsi. Jas nugali tam tikros rūšies be- 
protybė. Jos turi susirasti tikrą mylimąjį, net jei jis koks bjaurus, 
nusmurgęs baltaodis senis... 

— Arba artimas šeimos narys. 

Jis linkteli. 

— Po kiekvienos turnė ji grįždavo namo baisiai manęs trokš- 
dama. Paprastai ji atvažiuodavo į Suriną ir išsikviesdavo mane. 
Važiuodavau su ja pasimatyti į viešbutį. Jei tą mėnesį jai sekėsi 
gerai, ji imdavo penkių žvaigždučių apartamentus. Jai patikdavo 
man demonstruoti savo pinigų galią. Ji būdavo taip manęs išalkusi, 
kad jausdavausi kone prievartaujamas. Bet, žinoma, ir aš norėjau 
meilės. - Praeina kelios sekundės. - Po to ji visada mane palepin- 
davo, pirkdavo man mopedus, motociklus, viską, ko norėjau. Vieną 
kartą ji užsidirbo taip daug, kad nupirko man „Harley-Davidson 
Fat Boy“ - po kelių mėnesių, kai užklupo sunkus laikas, teko jį 
parduoti. Ji nuolat kartojo, kad mūsų meilė yra vienintelis būdas, 
kad ji neištvertų šios veiklos ir negalėtų manęs išlaikyti, jei negalėtų 
pas mane sugrįžti, - jis smalsiai pažvelgia į mane: - O kaip tavo 
motina su tuo susitvarkė? Ar vis klausinėdavo, ar tikrai ją myli? 

— Perėjome ir tokį etapą. 

Paryžius, senasis Triufo knarkia po šilkine antklode savo gi- 
gantiškame belle ebogue miegamajame, Nong baisiausiai gėda 

prieš mane, kad ji su tokiu seniu: Juk myli mane, Sončajau, ar ne? 
Atleidi savo mamytei, saulele, taip? 

— Bet ji niekada tavęs nesugundė? 

— Nong? Ne. Būtų sunku net įsivaizduoti. 

— Nuo penkiolikos metų vis girdėjau tuos pačius žodžius: Nu- 
sižudysiu, jei kada sugalvosi mane palikti. 

Šviesa nusileidžia man ant pakaušio, ima kąsti karštis, ant viso 
jo rudo kūno pasirodo prakaito lašai. Aš galvoju: Aišku, koks aš 
kvailas, tam, kad galėtų eiti pirmyn, jai išties reikėjo tikro myli- 
mojo. Bet jai reikėjo šlubo luošio. Galvoje iškyla vaizdas: kartą 
mudu vaikščiojome po Sukumvitą, susikibę už rankų, beprotiškai 
laimingi, ir aš užkliuvau už kanalizacijos šulinio dangčio - tokia 
nesąmonė nutinka, tik kai esi įsimylėjęs. Kelias dienas šlubavau. 
Maniau, kad būsiu Damrong šlykštus, bet ji sureagavo priešingai. 
Rūpinosi manimi, siūlė savo petį atsiremti, vidury judrios gatvės 
masažavo man čiurną, demonstravo meilę bejėgiui, iš savo gun- 
dymų paletės parinko švelnumą. 

— Supratau. 

- Gal ir nesupratai. Kartą ji išvažiavo į Šveicariją aštuoniolikai 
mėnesių. Uždirbdavo tiek pinigų, kad nenorėjo prarasti klientū- 
ros, kol nesupras, kad paėmė, ką galėjo. 

Praeina kelios sekundės, kol jam lygiau ima plakti širdis, tada 
priduria: 

— Būtent aš negalėjau to iškęsti. Tiesiog negalėjau. Be jos buvau 
vos pusiau gyvas. Rūkiau per daug jabos, pradėjau pardavinėti, 
mane sugavo. Jai teko lėkti namo papirkti farų, kad paleistų mane 
iš kalėjimo. 

Jis ima baisiai springti. Kimiai kosėja ir purto galvą. Parodo į tą 
nediduką, ploną baltą randą ant riešo, lygiai tokį patį, koks buvo 
ir ant jo sesers rankos. 

— Vaikiška trečiojo pasaulio melodrama - bet kraujas buvo 
tikras. Mes davėme vienas kitam gyvenimo įžadus. Ji pasakė 

niekada daugiau manęs taip ilgai nepaliksianti, aš pasižadėjau 
pasitaisyti, mokytis kokioje nors prabangioje Bankoko mokykloje, 
kur ji mane įtaisytų, išmokti angliškai - aš turėjau būti išgelbėtasis. 
Kai ji bus bebaigianti trečią dešimtį ir visiškai perdegusi, galėsiu ja 
rūpintis. Sumokėsiu skolą: gatdaniją. Šitas atvejis būtent apie tai 
ir yra, detektyve. Gali vadinti tai „Trečiojo pasaulio skolos byla“. 

— Bet tu įsišventinai, - sakau. 

Jis pasitrina akis. 

- Ji stengėsi lankytis kaip galima dažniau, bet pasitaikė gali- 
mybė padirbėti Amerikoje, o ji buvo godi. Pasinaudojo ryšiais su 
mafija, kad gautų vizą. Tąkart išvyko dvejiems metams. Jau buvau 
nebe paauglys, man buvo dvidešimt su trupučiu. Universitete 
baigiau, tik pamanyk, sociologiją. Nemanau, kad ji suprato, kaip 
tai beprasmiška, - jis pažvelgia į mane atviru žvilgsniu. - Žino- 
jau, kad dirbti niekada negalėsiu - pernelyg sujauktas protas. 
Bet nenorėjau jos išduoti ir grįžti prie narkotikų. Padariau tai, 
ką padarytų bet kuris jaunas tajas ar khmeras. Gavau prieglobstį 
Budoje, dharmoje. ir sanghoje. Tačiau Tailando sangha manęs 
nepriėmė dėl teistumo, taigi perėjau sieną į Poipetą, Kambodžos 
gangsterių miestą, iš kurio kilę mūsų tėvai. Jokie teistumai ten 
niekam nerūpi. Kai parašiau jai laišką apie savo sprendimą, ji 
visai neprieštaravo. Pagalvojo, kad panešiosiu tuos drabužius kokį 
mėnesį ir man nusibos. Taip maniau ir aš. 

Spoksau į jį sutrikęs iš siaubo, nuostabos ir susižavėjimo. 

— Ach, - sakau. 

— Taip, ach. 

- Ir supratai, kad esi tam gimęs. 

— Visi taip sakė, pradedant abatu, baigiant mano meditacijos 
mokytoju. Tikras reinkarnatas, - sakė jie. - Šitas vaikis čia jau 
tūkstantį mety, flirtuoja su budizmu, bet vis niekaip nežengia 
galutinio žingsnio. Vipasana man pasirodė tokia paprasta, kad 
praleidęs ten vos savaitę jau galėjau medituoti ištisas dvi valan- 


326 


das. Po metų - jau visą parą. Pirmą kartą per dvidešimt ketverius 
gyvenimo šitoje žemėje metus pasijutau laisvas ir laimingas. 

— Oji tuo tarpu buvo Amerikoje. 

— Taip. 

— Buvo nesunku patikėti, kad Buda įsikišo ir atleido tave nuo 
visos karmos, net nuo gatdanijos. 

— Taip. Būtent. 

— O kai ji sugrįžo? 

Jis vėl nusisuka į langą. 

— Ją buvo sulaikę už prostituciją ir viešnamio organizavimą su 
amerikiečiu vyru Fort Loderdeilyje. Tas jai nė velnio nerūpėjo, 
bet ji buvo pasiutusi ant amerikiečių vyrų. Anot jos, jie būna arba 
paaugliai vyrų kūnuose, arba visiški gyvuliai. Ji niekino savo vyrą. 
Jaunai moteriai, net ir tokiai kaip ji, dveji metai be jokio emocinio 
įvykio yra per daug. Visus antruosius metus ją kankino baisus 
manęs troškimas. 

— Ji tau rašė? 

— Elektroniniu paštu. Kambodžoje taisyklės labai laisvos. Vie- 
nuoliai nuolatos naršo internete - niekas dėl to net nesusirau- 
kia. 

Staigia įkvepiu - toje mažoje trobelėje tai nuskamba tarsi švokš- 
timas. 

— Gyvenai dvigubą gyvenimą. 

Jis linkteli. 

— Negalėjau jai elektroniniu laišku parašyti, kad viskas iš tikrų- 
jų, kad aš tikras vienuolis. Neužteko stiprybės. 

— O paskui ji grįžo iš Amerikos. 

— Paskui ji grįžo, - sumurma jis, bet nepasakysi, kad be humo- 
ro. - Užvirė iš pykčio, kad nepuoliau pas ją, - jis kosteli. - Žinai, 
kaip yra toje Kambodžoje. Ji papirko kelis vienuolius, kad apsi- 
mestų nematantys, nusiskuto galvą, apsirengė baltai kaip Iuksitas 
ir prasmuko į vienuolyną, - jo veide pasirodo ironiška šypsena. - 

Įsivaizduoji? Dvejus metus gyvenau be sekso. Kaip erotiška — 
nuogas jos kūnas nuskusta galva. Ji - tyli ir paslaptinga žvakių 
šviesoje. Beprotybė, - jis patyli. - Žinoma, po tos nakties ji buvo 
nugalėtoja, nesvarbu, kad ir ką daryčiau. Bandžiau suskaičiuoti, 
kiek priesakų sulaužiau: seksas, moters slėpimas po savo stogu, 
abato apgaudinėjimas, nuolatinis pažeidimų kartojimas. Ištisas 
dvi savaites ji ateidavo pas mane kasnakt, kol vėl išvažiavo. 

- Susidarė tam tikras gyvenimo būdas? 

— Tai jau tikrai. 

- Bet tu negalėjai prisitaikyti - tai būtų neįmanoma. Neturėjai 
iš ko rinktis - teko dalytis pusiau. 

— Vos ji grįždavo prie prostitucijos, kas tris dienas medituoda- 
vau po parą, kol mano protas ją paleisdavo. Vipasana veikia, kad 
ir kam ją naudotum, - jis niūriai pažvelgia. - Bet silpną vienuolį 
persekioja net jo laimėjimai. Demonai ramybės metu. 

Atsistoju, prieinu prie lango ir pažvelgiu jam pro petį. Visas 
trejetas dramblių susibūrę krūvon, uosto žemę, kur išsiliejo Bei- 
kerio kraujas. Jei esi kurį laiką pabuvęs greta šitų gyvūnų, imi 
pastebėti, kaip veikia jų nepaprastas intelektas. Esu tikras, kad 
jie dabar kažkaip bendrauja, tarsi irgi aptarinėtų, kas čia vyksta. 
Pradėjau jausti pagarbią baimę toms milžiniškoms visažinėms 
jų galvoms su viską tiriančiais straubliais. Atrodo, kad jie viską 
supranta. Turbūt mane ima veikti džiunglės. 

— Bet aišku, kad didžiausią randą tavyje paliko tas dramblių 
žaidimas, kai farai nužudė tavo tėvą. 

Jis gūžteli. 

— Ne visai randą. Iniciaciją. Man buvo gal dvylika. Iki tol su- 
augusieji ir sesuo man buvo iš dievų karalystės. Kai išrideno tą 
bambukinį rutulį, maniau, kad čia tik žaidimas. Bet suaugau per 
po to ėjusias penkiolika minučių. Tačiau tikrasis atradimas buvo 
jos džiaugsmas, jos neįtikėtinas entuziazmas fotografuojant - ji 

nusipirko brangią „Minoltą“ su didžiuliu juodu objektyvu. Kai 
pradėjau meditacijas, tai ir buvo pirmasis įkyrus vaizdas, kurio 
reikėjo atsikratyti: ne jis, mirštantis, bet ji, su fotoaparatu, fik- 
suojanti jo mirtį. Jos džiūgavimas, beprotiški triumfo šūksniai. 
Damrong buvo viskas, ką turėjau, ji pasiėmė mane į savo pasaulį, 
o man tada atrodė, kad tokia jo realybė - o kaipgi kitaip? 

Jis vėl kosteli. 

— Tačiau ją tai pakeitė, - jo žvilgsnis ragina mane klausti. Aš 
linkteliu - tęsk. - Pirmasis jos bandymas buvo labai sėkmingas. 
Ji ėmė suvokti, kokia gali būti galinga. Šiaip ar taip, vienu smū- 
giu sunaikino pabaisą, kankinusį mūsų naktis. Ji jau nebebuvo 
auka, - dabar jis jau kratosi, visi mėginimai apsimetinėti bai- 
gėsi: - Būtent ji reikalavo, kad tai stebėtume. Kai sužinojo, ką 
planuoja farai, įkalbėjo juos leisti mums žiūrėti. Jie nelabai norėjo, 
kad ateitume. 

Aš Žiopteliu. Neturiu ką pasakyti. Atrodo, tarsi prabėga am- 
Žius. 

Kai vėl atsisuku į jį, matau, kad ir jis negali atplėšti žvilgsnio 
nuo dramblių. 

- Raganavime naudojama ritualo galia; o tai yra ne kas kita, tik 
gebėjimas sutelkti dėmesį į uždraustas žinias, juodas jėgas, giliai 
palaidotas kiekvienoje kultūroje, kol tokia kaip ji jų neiškasa. Ji 
nesiruošė daugiau būti auka, niekada, nesiruošė tapti net mirties 
auka. Savo mirtį ji turėjo paversti dar viena pergale, net didesne, 
dar labiau pilnakrauje. Ji suprato, kad anksčiau ar vėliau praras 
mane Budos naudai. Ir norėjo pasitraukti pačioje žaidimo viršū- 
nėje ir valdyti mane iš anapus, kur bus žymiai galingesnė. 

Jis pažvelgia į krūvą šafrano spalvos rūbų, paskui į mane. 

— Aš antrasis vaikas, detektyve. Einu iš paskos. Ką man daryti? 

— Apsirenk savo drabužius, broli Titanaka. Taisyklės tau nelei- 
džia nusirengti. Tik sangha gali tai padaryti. 

Palieku jį, nusileidžiu netašytais mediniais laiptais, pereinu 
per kiemą į savo trobelę ir bandau pasiruošti dar vienai nepa- 
keliamai dienai orkaitėje. Žiūriu į Gamono duris iš savo trobos 
šešėlių ir svarstau, kokia pabaisa ten atgims, kai pagaliau išmuš 
jos valanda. 

Vakar nutiko dar vienas dalykas, nutraukęs begalinį nuobodu- 
lį. Keli khmerai nusprendė pasilinksminti ir nužudyti vieną iš 
dramblių, kuris, mirus Beikeriui, buvo atliekamas. Stebint jų kūno 
kalbą ir patenkintas šypsenas, galima buvo lengvai numanyti, 
ką jie ruošiasi daryti. Jie pasikalbėjo su mahutu, ir tas puolė jų 
atkalbinėti. Atrodo, jis aiškino jiems, kad jiems pasimaišė, kad tai 
daryti labai blogai, kad iš to nieko gero nebus. Jie tik pasijuokė iš 
jo ir išsitraukė automatus. Šaudė pasislėpę trobelėse, tiesiai per 
kiemą, skrodė dramblio galvą, nukirto jam straublį. Nepaprasta 
jo stiprybė išlaikė jį gyvą dar daugiau nei valandą po to, kai šūviai 
liovėsi. Khmerus pakerėjo skausmo kupinos kitų dviejų dramblių 
dejonės, tai, kaip jie pribėgo apuostyti ir paguosti, paglostyti 
straubliais savo gaištančio brolio ir visą laiką klykė širdį draskan- 
čiu bežadžiu sielvartu. Khmerams buvo baisiai juokinga. 

Vėlyvą tos dienos popietę, kai žvėrys puolė, jie miegojo vienos 
trobos balkone. Vienam iš khmerų pavyko pabėgti. Mes su Smitu 
ir Tanakanu matėme, kaip drambliai sugriovė trobą ir sunaikino 
žmones per fantastišką pirmapradžio įsiūčio orgiją, pašėlusiai 
prunkšdami ir stūgaudami, vėl padėties šeimininkai. Per kelias 
minutes ten liko tik nuolaužos, kaulai ir kraujas, ir dar krūva mal- 
kų toje vietoje, kur stovėjo troba. Tuodu milžinai svaidė straubliais 
medinius rąstus, žiauriai badė iltimis vieną negyvą khmerą - be- 

saikė keršto išraiška, turint omeny, kad jau sutrypė jam krūtinę. 
Gyvam likusiam khmerui tai irgi buvo baisiai juokinga. Tanakanas 
ir Smitas papilkėjo; manyčiau, kad aš taip pat. 

Siaubinga, kaip greitai priprantame prie naujos realybės: prie 
trobos nuolaužų, dramblio gaišenos vidury kiemo, jau beprade- 
dančių dvokti žmonių palaikų tarp malkų. Mūsų tikrasis dievas - 
išgyvenimas šioje žemėje, antraip būtume jau prieš tūkstančius 
metų persikėlę į paprastesnes planetas. Susitaikę su tokiu bar- 
barizmu, dabar visi tapome laukiniai - aš, Smitas ir Tanakanas. 
Nesu toks tikras dėl Gamono, šiandien jis visą dieną lindi savo 
trobelėje, net per šaudymus, rėkimus, žviegimus ir juoką. Net 
žvėris privertėme mūsų nekęsti. 

Kai galiausiai pasidairau po dramblių sugriautą trobą, pama- 
tau kelis maišelius jabos, milteliais. Pastebėjau, kaip khmerai 
kartais laižosi pirštus, bet tam neskyriau dėmesio. Kaip jiems ir 
būdinga, jie nematuodavo, kiek narkotiko vartoja, bet tiesiog, 
vos pajutę, kad blėsta energija, apsilaižydavo pirštus ir merkdavo 
juos į jabos maišą. 

Tačiau dramblių maištas vis dėlto turėjo poveikį - likusius 
khmerus privertė susikaupti. Umai ir netikėtai jie puolė ryžtingai 
pinti tų bambukinių rutulių ir į dienos pabaigą jie buvo gatavi. 
Stebėjau, kaip, be abejo, stebėjo ir Smitas su Tanakanu, kai jie 
išrideno juos į praėjimą tarp trobelių, išbandė, ar tvirti, ir patik- 
rino spynomis užrakinamas dureles. Paskui du iš jų nuėjo prie 
Smito lango primatuoti jo dydžio rutuliui, kurį surentė jam - jis 
kur kas didesnis nei Tanakano. Įvykdę šitą uždavinį, nuėjo prie 
savo trobų ir dairėsi. Pamažu, po truputį, visų žvilgsniai nukrypo 
į uždarytas Gamono duris. 


Praėjo ilgos valandos. Jau išmokau atskirti kiekvieną karščio 
subtilybę. Nuožmi staigi ryto kaitra savo tekstūra labai skiriasi 


nuo negailestingo vidudienio karščio, o tas savo ruožtu yra visai 
kitoks nei niūrus lydytas vėlyvos popietės varis. Man atrodo, kad 
dabar kokia ketvirta po pietų, kai pastebiu, kaip sudreba netvirta 
Gamono trobelės konstrukcija, o tai ženklas, kad jis ima judėti. 
Galiausiai durys lėtai prasiveria ir taip stovi kokias penkias mi- 
nutes, kol pasirodo žmogaus siluetas. 

Žinau tik tiek, kad giliai įkvepiu, - lažinuos, kad taip kvėpteli 
ir visi kiti: laiptais oriai leidžiasi žmogysta juoda vakarine suknia 
ir ilgų juodų azijietiškų plaukų peruku. 

Žmogų turėtų kaustyti kažkokie vakarietiški prietarai, kad jis 
pamanytų, jog šitas naujas padaras yra paprasčiausiai talentingas 
transvestitas. Nemanau, kad kuris nors iš mūsų tuo patikėtume, 
nebent tas anglas teisininkas Smitas. Tai Damrong - visais jude- 
siais, visais gestais, iki menkiausio niuanso. Man pašiurpsta rankų 
oda ir surakina kaklą; sustingstu kaip įkastas tame nepakeliamame 
karštyje. 

Išsigandęs ir pakerėtas laukiu, kol iš tų lūpų, kurias ji smarkiai 
pasidažė violetiniu lūpdažiu, pasigirs pirmieji žodžiai. 

Ji pereina per kiemą elegantiškai, nuostabiai tiesia nugara, 
geidulingai, tačiau visai neperdėtai, linguojančiais klubais. 

- Jau laikas, - šūkteli ji tuo savo švelniu, prikaustančiu balsu. 

Priblokšti ir nepaprastai sužavėti khmerai atsistoja ir išridena 
milžiniškus bambuko rutulius. 

— Atveskite kalinius, - paliepia Damrong; tai tikrai jos balsas. 
Ji kalba khmeriškai, bet net neabejoju, ką reiškia jos žodžiai. 

— Ne! - nevalingai šūkteliu ir atsistoju. 

Ji susidomėjusi atsisuka, provokuoja mane pažvelgti jai į akis. 
To padaryti aš negaliu. Kad ir kaip stengčiausi, negaliu prisiversti 
pažiūrėti į tas akis. 

— Sveikas, Sončajau, - sako ji, vaidindama, kad kalba gundo- 
mai. - Arjau valgei? - Be žado papurtau galvą. - Pažiūrėk į mane, 

meiluti. Pažiūrėk man į akis. - Aš vėl papurtau galvą tarsi kaimo 
idiotas. - Negi nesidžiaugi mane pamatęs, brangusis? 

— Ei, ei, ei, - suveblenu. - Ką padarei Gamonui? 

Ji nusišypso. 

— Tau taip būdinga užduoti patį sudėtingiausią klausimą. Nejau 
myli jį labiau už mane? Manau, kad taip. Ką gi, Sončajau, jis me- 
dituoja trobelėje. Kodėl gi tau nenuėjus su juo pasilabinti? 

Jei prieš tai buvau išsigandęs, tai dabar mane kausto begalinis 
siaubas. Manau, kad šiuo momentu manęs niekas nepriverstų 
nueiti į Gamono trobelę - nebent tik vienas dalykas. 

— Eik į trobą, Sončajau, - paliepia ji, - arba pažiūrėk man į 
akis. 

Ji žengia žingsnį artyn, pakreipusi į šoną galvą, tarsi norėda- 
ma priversti mane įdėmiai į ją pažiūrėti. Nusisuku ir susivokiu 
traukiantis trobelės link. 

Lėtai užlipu išklibusiais laiptais, visai neblogai numanydamas, 
ko ten tikėtis. Ir, aišku, įėjęs pamatau jį, apsirengusį drabužius, sė- 
dintį pusiau lotoso poza. Aišku, tai Damrong lavonas, jau pradėjęs 
pūti, pripildęs trobą formalino smarvės, stiklinėmis atmerktomis 
akimis. Kažkaip keistai viskas susideda į savo vietas. Remiantis 
raganavimo logika, juk reikėtų jos lavono; bet nejau ji išties įkalino 
tame lavone savo brolio sielą? Tai nežmoniška, net ir jai. Bet tas 
lavonas bent jau nekruta. Pasinaudoju proga ir panaršau troboje 
savo telefono, kurį atėmė khmerai. Paspaudžiu automatinio rin- 
kimo mygtuką, Kimberlė atsiliepia: 

— Kur tu esi? 

— Net nenutuokiu. 

— Drama? 

— Dar ir kokia. 

— Neišjunk ryšio, kiek tik gali. Pažiūrėsiu, ar galiu tave sujungti 
su Virdžinija. 

Padedu telefoną, vis dar sujungtą su Kimberle, ant grindų, 
tikiuosi, baterija atlaikys. 

Dabar išgirstu, kaip kieme atsidaro metalinės durys. Išėjęs į 
balkoną pamatau, kad khmerai, surišę Smitui ir Tanakanui rankas 
už nugaros, išveda juos iš kamerų. Smitas, kad ir koks būtų išsi- 
gandęs, su visu savo farangišku polinkiu į logiką sugeba išlaikyti 
protinę pusiausvyrą. Kita vertus, Tanakanas dreba tarsi vaikas ir, 
atrodo, prisišlapino į sarongą. 

— Sveiki, meilučiai, - sako Damrong. - Ar nustebote mane 
pamatę? 

Ji elegantiškai prie jų prieina ir paglosto Smitui skruostą. 

— Supistas iškrypėlis, - sako Smitas. 

Damrong atsako tuo savo linksmu cinišku juoku, kurį taip 
gerai prisimenu. | 

— Tomai, Tomai, tu niekad nesuprasdavai esmės. Todėl ir pate- 
daug geriau. - Jis nusisuka nuo jos ir spjauna. Galima tik žavėtis, 
kaip greitai jis atgavo drąsą. Bet bijau, kad neilgam. - Jei esi toks 
tikras, kad aš tik persirengęs beprotis iškrypėlis, kodėl gi tau 
nepažvelgus man į akis, Tomai? Būk geras, padaryk tai, juk tiek 
nedaug prašau. 

Matau, kad jis irgi neprisiverčia susidurti su jos žvilgsniu. Tai 
visiškai prieštarauja sveikam protui, lygiai kaip ir žvėrių liepsnos 
baimė. Ji ištiesia ranką ir suima jį už smakro. 

— Būk geras, Tomai, dar kartą pavadink mane „supistu iškry- 
pėliu“. 

Kažkas nutiko jo tapatybei. Tokiu metu jis norėtų demonstruoti 
tikrą britišką dvasią, bet negali. Ji naikina jo stuburą, tą sudėtingą, 
prieštaringą, iliuzinę, bet gyvybiškai svarbią savojo aš idėją, be 
kurios mes esame tik bejėgiai kūdikiai. Ji linkteli khmerams, kurie 
išsilydė į jos vergus. Vienas iš jų palaiko Smito galvą, o kitas laiko 
akių vokus, kad neužsimerktų. Nevalingai žaviuosi, kai ji žengia 

artyn jo dar vieną žingsnį ir pažvelgia jam tiesiai į tinklainę. Pagal- 
voju: ne, ne, nedaryk šito. Negali tempti nekaltos sielos susitikti su 
anapusybe, kai ji nepasiruošusi. Sunaikinsi daugiau nei jo kūną. 

Tai jį paveikia tarsi elektra, lyg būtų perlietas botagu. Staiga jis 
virsta minkštu skuduru, šešėliu, netenka bet kokio savarankišku- 
mo. Kai prapliumpa ašaromis, nusisuku. Jis kažką veblena, girdisi 
tarsi „mama, bet sunku spręsti. Ji jį išprievartavo. 

Ji nusisuka nuo jo su panieka ir žengia link Tanakano, tas 
pradeda greitai šnekėti tajiškai. Įtempiu ausis, kad išgirsčiau, 
ką jis sako, bet suprasti sunku, kol nesusivokiu, kad jis vardija 
savo turtus, visus - vilas, rūmus, salas, auksą, vertybinius po- 
pierius, akcijas - siūlo jai, maldauja, kad sutiktų juos priimti, ir 
kartu skausmingai suvokia, kad neturi nieko, ko galėtų prireikti 
mirusiesiems. Jis kreipiasi į ją kreipiniais, kuriais paprastai krei- 
piamasi į karališkąją šeimą ir Budą. Čia nėra jokio baltaodiško 
pasipriešinimo, naują tikrovę jis priima nemaištaudamas. 

— Aš pastatysiu tau šventyklą, - sako jis. - Bus garbinami ir 
tavo vardas, ir vaizdas. Aš juk milijardierius - tokius dalykus man 
padaryti labai paprasta. 

Ji linksmai nusijuokia ir pasako kažką khmeriškai. Nesunku 
suprasti ką, nes sargybiniai ima vesti Smitą su Tanakanu prie 
bambuko rutulių. 

Bandau sugalvoti kokį kad ir labiausiai nerealų ir nelogišką 
sprendimą, tokį, kokio Aristotelis nebūtų sugalvojęs ir per mili- 
joną metų. Kad ir kaip man šlykštu, žinau, kad turėsiu eiti atgal 
į trobelę. 

Lavonui nurengti teprireikia minutės. Greitai persirengiu šaf- 
rano spalvos drabužiais; o paskui, stengdamasis neapsivemti ir 
nežiūrėti į bjaurų Y formos pjūvį ant jos kūno, pakeliu ją (be 
vidaus organų ji daug lengvesnė) ir patraukiu prie durų, kartu 
pačiumpu Gamono kalašnikovą ir dujinį žiebtuvėlį, kuriuo jis 
uždeginėdavo žvakes. 

Nepripratęs prie vienuoliškų rūbų ir, tiesą sakant, prie lavonų 
nešiojimo, suklumpu ant laiptų, bet niekas neatkreipia į mane 
dėmesio. Vyksta pirmykštė sadizmo orgija, visi pakerėti žiūri, 
kaip khmerai suriša Smitui ir Tanakanui kojas, jėga suriečia juos 
abu embriono pozomis ir dar kartą suriša tarsi paršus. Tanaka- 
nas smulkesnis, taigi jį lengviau įkišti į vieną iš rutulių. Kai jau 
įžengiu į kiemą, matau, kad jo veidas suspaustas tarsi kumštis. 
Manęs niekas nepastebi ir kai sodinu lavoną, išsiimu žiebtuvėlį 
ir padeginu ugnimi lavono kairįjį mažąjį pirštelį. 

Damrong bjauriai nusikeikia ir apsisuka, purtydama kairiąją 
ranką, tarsi iš tiesų būtų netyčia nusideginusi. Negali patikėti 
pamačiusi mane, šventąjį kvailį, su brolio Titanakos drabužiais. 
Bet aš laikau pridėjęs šautuvą lavonui prie galvos. 

Bet kokia abejonė, kad visa tai galima racionaliai paaiškinti ar 
kad „A negali būti ne A“, dingsta pamačius, kaip ji oru atskrenda 
prie manęs (ji pasisuka šonu tarsi sraigtasparnis, pakilusi kokias 
dešimt pėdų nuo žemės, juodi plaukai plevėsuoja, šluotos nėra) 
įsiūčio perkreiptu veidu. Tokiomis aplinkybėmis pamanau, kad 
man nebelieka nieko kito, tik paleisti šūvius į lavoną. Ir, atrodo, 
tolumoje išgirstu sraigtasparnio garsą. 


Tačiau khmerus išgąsdina ne artėjantis sraigtasparnis (kažkaip 
žinojau, kad FTB susiras juodą), o raganavimas. Sraigtasparniui 
sukant ratus virš kiemo, banditai pabėga į džiungles, drauge pa- 
siėmę ir mahutą su drambliais. Visas susitaršęs, mat išties nesu- 
sitvarkau su šitais drabužiais, prieinu prie silueto juoda vakarine 
suknele, gulinčio veidu žemyn už kelių jardų. Atverčiu jį, jis dar 
kvėpuoja, bet kairiajame jo smilkinyje matyti baisi žaizda, ten, kur 
pašoviau lavoną. Tačiau jis atsimerkia ir, atrodo, atpažįsta mane. 
Suimu į rankas jo nuskustą galvą. 

— Jos nebėra, jaučiu tai, ji dingo amžinai, - nusišypso jis. Paskui 
priduria: - Kad ir ką darytum, tik negelbėk man gyvybės. 

— Aišku, kad ne, - atsakau. - Aišku, kad ne, broli Titanaka. 

— Aš buvau tikras vienuolis, Sončajau. Jei nebūčiau buvęs, ne- 
būčiau jautęs tokio didžiulio skausmo, ar ne? 

— Mano drauge, tu gimei vienuoliu. 

Išgirdęs tai, jis nusišypso. 

— Aš buvau pakilęs į aukštybes, detektyve. Tikrai buvau. Žmo- 
nės nesupranta, kaip arti yra nirvana. Aš patyriau visišką meilę, 
tą kosminę atjautos galią, Budos protą, bet niekaip negalėjau to 
išlaikyti. Pernelyg daug ankstesnių gyvenimų iššvaistyta, visi jie 
praleisti su ja. Ji buvo man per stipri. Labai norėjau ją išgelbėti. 
Pamaniau - jei tapsiu vienuoliu, ir dar rimtu vienuoliu, ir pats 
pasikeisiu, jai teks pasekti mano pėdomis. Bet ji turėjo kitokių 
minčių. Ji visada viską darė kaip tinkama. 

Manau, kad jis nori ir daugiau pasakyti, bet tuo momentu ima 
ir užgęsta. 

Nusivelku prie bambuko rutulių. Tanakanas jaukiai tupi sava- 
jame, bet paklaikę iš siaubo khmerai numetė Smitą ant žemės. 
Tanakanas jau atgavęs drąsą ir ima iš savo pintos gimdos gilumų 
reikalauti, kad kaipmat jį ištraukčiau. Kurį laiką į jį pažiūriu, 
susiraukiu ir nueinu prie Smito. 

— Man reikia telefono, - pasakau, bet jis nereaguoja. 

Užlipu atgal į Gamono trobelę pasiimti savojo, bet jis išsikro- 
vęs. Nieko baisaus, Kimberlė jau iššokusi iš sraigtasparnio bėga 
prie manęs, koviniu žingsniu, apsirengusi juodu kombinezonu, 
nešina dailiu, dviejų spalvų karabinu (pieniškos kavos ir tamsaus 
šokolado). 

— Kas atsitiko? — klausia, staigiai sustojusi, nelabai žinodama, 
kur nukreipti ginklą. 

— Damrong šmėkla įkalino brolį savo pačios lavone, kad galėtų 
pasinaudoti jo kūnu ir prižiūrėti va šitų dviejų skerdynes, - pa- 
aiškinu, rodydamas į Smitą ir Tanakaną. - Bet aš nušoviau tą 
lavoną į galvą, ir tuo visi tie planai baigėsi. Kiek žinau, techniškai 

tai vadinasi „užjaučiamoji magija“. Žmonijai vėl bus leista ja 
pasinaudoti tik po kokio tūkstančio metų. Duok paskambinti 
iš savo telefono. 

Ji paduoda man telefoną, ir aš surenku pažįstamą numerį. 

— Jamahatosanai, - sakau, - turiu tau darbo. 


Epilogas 


Vos tik pasiekiau Bankoką, Vikornas atsiuntė porą žaliūkų manęs 
suimti. Kol galvoja, ką su manimi daryti, įmeta mane į kamerą. 
Visko jis nežino, tačiau žino pakankamai, kad suvoktų, jog ku- 
riam laikui buvau nustojęs būti policininku ir būtent per tą laiką 
žlugo ar iš jo buvo atimta pati mieliausia pasaulyje Tanakano 
melžimo schema. Žinau, kad jis svarsto, ar mane užmušti, ar 
pažeminti iki kokios nors visiškai niekingos vergovės. Bet dėl 
to aš labai nesijaudinu. Šiaip ar taip, mano kišenėje koziris. O 
tuo tarpu mėgaujuosi vienatve — tą įkalinimas užtikrina. Man 
nebaisus net naktipuodžio išnešinėjimas, nors nuo kvapo ir vim- 
do; priimu tai kaip budistinio nuolankumo pratybas. Tačiau po 
dviejų parų man pasidaro nuobodu, taigi nusiunčiu pulkininkui 
raštelį: sana: Turiu įrašą. 

Jis niekada nesidrovi, kai jam tiesiai į rankas paduodamas vi- 
liojantis prizas, po valandos gaunu atsakymą: sanlan:l5 : Kokį 
įrašą“ R 

a „ad dA V a 
aaxžubiii aigis A131AzAAL AIM: Atvirus khu- 


no Tanakano ir khuno Smito prisipažinimus. 


Mano reabilitacija staigi kaip ir nuopuolis. Dabar sėdžiu priešais 
Vikorną jo kabinete. 

— Nori cigaro“ 

— Juk žinote, kad tabako nerūkau. 

— Tai gal gandžos? Vienas iš vaikinų susėmė pardavėją su eks- 
portinės kokybės produktu. Imk. | 

Jis atidaro viršutinį stalčių ir numeta ant stalo uždarytą maišelį 
su tankiai suspausta žalia žole. Nesiruošiau imti, bet mano nusi- 
statymą pakeičia tamsi jos spalva ir gausybė pumpurėlių. Tačiau 
vos tik ištiesiu ranką, jis čiumpa ir prispaudžia ją sunkia sena 
ranka išsukiotais pirštais. 

— Kur tas įrašas? 

— Gerai paslėptas. 

— Ar ten jie tikrai viską prisipažįsta? Dėl sąmokslo nufilmuoti 
snufo filmą ir akcijų dalybų - dėl visko? 

— Taip, nuogi, perlenkti per ožius, kompromituojančiose pozo- 
se. Labai elegantiškai nufilmuota. Jamis dėl to sukorė ilgą kelią. 

— Jamis? Tu pasikvietei Jamį? 

— Nejau buvo kas geresnis? 

- Gerai, tai kiek nori? 

- Trisdešimt procentų labdarai ir dar dvidešimt penkių milijo- 
nų investicijos į Jamio meninį filmą. Atrodo daug, bet juk gausite 
pusę Tanakano turto, tai koks jums skirtumas? 

— Iš pradžių parodyk tą įrašą. 

— Nejau atrodau toks idiotas? 

— Gerai jau, gerai, jei jis toks geras, kaip sakai, aš sutinku. 

— Parašykite tai raštu. Norėčiau, kad laikytumėtės garbės žo- 
džio. 

Jis susiraukia, išsitraukia rašiklį, parašo ir paduoda man tą 
sutartį. Išsitraukiu iš kišenės diską, nueinu prie jo DVD grotuvo 
ir įjungiu. 


Buvo visai jauku žiūrėti tą asmeninį Jamio šedevrą, šitaip pra- 
džiuginusį pulkininką, kad jis nesiliovė manęs sveikinęs. FTB 

bestovint šalia su naujuoju šautuvu, Jamis dviem kamerom kaž- 
kaip sukūrė magišką liūdesio istoriją. Jis privertė Smitą su Ta- 
nakanu prisipažinti lėtai, neskubant, tarytum deklamuotų eiles 
tuščioje scenoje priešais dramblių sutryptą trobą. Rimtais, gerai 
sumoduliuotais balsais jie nupasakoja visas smulkmenas apie 
savo sutartį su Damrong ir prie jos privedusią liguistą aistrą. Jos 
išsamius užrašus mudu su Jamiu panaudojame tarsi kokį filmo 
scenarijų. 

Kartais pagalvoju, kad viskas vėl stojo į normalias vėžes, bet, 
žinoma, taip nėra, nes tas viskas tose vėžėse niekada ir nebuvo. 
Tęstinumo iliuzija nutrūko, mano koncentracija sprogo. Vakar, 
beveik nesuvokdamas, ką darau, nusipirkau bronzinę dramblio 
dievo Ganešo statulėlę - bus man popieriams ant stalo prispausti. 
Nė minutės nesiliauju mąstęs apie Gamoną. Dažnai susigalvoju 
priežastį nueiti į vatą pamedituoti. Net ir tada matau jį visur. Kaž- 
kada jo pasakyta frazė nenustoja suktis man galvoje: Kai nuplėši 
paskutinį šydą, tikrai žinai, kad meilė yra žmogiškosios sąmonės 
pamatas, kad iš tiesų daugiau nieko ir nėra. Iš proto mus išvaro 
nuolatinės jos išdavystės. 

Vertėtų paminėti dar vieną dalyką. Damrong atėjo pas mane 
prieš kelias naktis, ir man nepakako stiprybės jai pasipriešinti; 
bet tame sapne (jei taip jį pavadini, pasidaro ramiau) siluetas 
šafrano drabužiais su automatu ant peties ištiesė Budos taikos 
ranką ir ji dingo. Kai staigiai pašokau iš miegų, Čanija ramiai 
miegojo šalia. 

Kas ne kas, o būtent Vikornas man nuolat primena, kad na- 
muose manęs laukia mylinti nėščia žmona. Kas galėjo pagalvoti, 
kad jį gali jaudinti mano psichinė sveikata? 

O kaipgi su FTB, kurios ūmią aistrą kiek aptemdė tolesni nu- 
tikimai? Mane, savo ruožtu, sugundė liguistas potraukis daryti 
gera ir nusivedžiau ją vakar vakare į „Don Žuaną“, nes žinojau, 
kad Lekas ten repetuoja būsimo katojų kabareto repeticijoje. 

Įsivedžiau ją vogčiomis, pasisodinau drauge baro gale, o Lekas 
tuo tarpu su draugeliais juokėsi, šūkavo, darkėsi ir skaldė sąmojus 
apie tai, kaip Pi-Lekas netrukus guls po peiliu. Paėmiau Kimberlę 
už rankos, kad paguosčiau, bet ji greitai ją atitraukė. Maniau, kad 
supyko, nes rodau, kaip puikiai Lekas tinka savo katojųy pasaulyje 
ir kaip net man tas pasaulis neįžengiamas, o ką jau kalbėti apie 
kokią farangę. Bet klydau. 

Vėliau, jau begurkšnojant kokteilius Pat Ponge, ji pasakė: 

— Tam tikra prasme buvo labai gražu iš tavo pusės, Sončajau, 
bet tai jau atgyveno. Praėjo visa savaitė, aš užaugau. Žinau, kad 
skirtingos kultūros sukuria labai skirtingus žmones. Ameri- 
kiečiams tai būna labai sunku suprasti, mat imperija, kurios 
vardo ji pati nemini, nenori, kad žinotume, jog žemėje esama 
alternatyvių kultūrų, - bet aš ne kvaila. Žinau, kad jis negali 
manęs mylėti. Po velnių, gal jis tikrai dvasia žmogiškame kūne. 
Be to, žinau, kad jei dar kartą paneigsiu meilę, virsiu dar vienu 
tranu, be darbo, neturinčiu jokio kito gyvenimo. Jungtinėse 
Valstijose egzistuoja tokie spąstai, ypač vienišoms, vyresnėms 
nei trisdešimt penkerių moterims. Kaip ir kaip keista, kad ir 
kokie mes būtume nesuderinami, man teks dalyvauti tame iki 
galo. Mudu susitarėme. Po operacijos jis tikrai nebegalės dirbti 
policijoje, o mintis, kad pardavinės savo kūną kokiame Ketvir- 
tosios gatvės bare, man nepakeliama. Būsiu tokia kaip vienas 
tų beviltiškos meilės kankinamų baltųjų vyrų - kas mėnesį iš 
Valstijų siųsiu pinigų, kad jam nereikėtų užsiimti prostitucija, 
o jis mane retkarčiais aplankys, tik kad, aišku, tai jau bus ne jis, 
o ji. Man galiausiai nušvito, kad pinigai yra būtent tai, ką turiu 
ir ko jam reikia. Ir žinai ką, anądien jį prajuokinau - vadinasi, 
tarp svetimų rūšių tam tikra komunikacija įmanoma, ar ne? 
Manau, kad tapsime gerais draugais. Mano šalį vertėtų irgi 
deramai įvertinti - jis laukia nesulaukia, kol pamatys Holivudą 

ir Didįjį Kanjoną. Jei nori būti naudingas, prižiūrėk jį ir siųsk 
man ataskaitas, - ji nusišypso. 

Ką gi, tai ir viskas, farange, išskyrus vieną likusį galą: taip ir 
nesužinojau, kas man atsiuntė tą Damrong įrašą. 

Linkėjimai iš dharmos, Sončajus Džitpličipas. 

